
PRATARMĖ 


Šis tomas yra pirmasis iš trijų, į kuriuos man pasirodė tikslinga 
padalyti bendru pavadinimu įvardytos labai plačios temos svars- 
tymą. Pagal visą sumanymą, apibūdintą Įvade, jam įkandin turi 
pasirodyti antrasis tomas, kurio tema bus „Socialinio teisingu- 
mo miražas“ ir trečiasis - „Laisvos visuomenės politinė santvar- 
ka“. Kadangi šių tolesnių tomų juodraščiai jau yra, tikiuosi juos 
netrukus pateikti spaudai. Skaitytojas, kuriam knieti sužinoti, 
kur veda mūsų argumentacija, dalinį atsakymą gali rasti įvairio- 
se parengiamosiose studijose, išspausdintose per tuos daugelį 
metų, kai buvo rengiamas šis darbas, ir kurios iš dalies yra pa- 
teiktos mano rinkiniuose Studies in Philosophy, Politics and Econo- 
mics (London and Chicago, 1967) ir išsamiau (bet, tiesa, vokie- 
čių kalba) mano Freiburger Studien (Tūbingen, 1969). 

Čia būtų neįmanoma išvardyti visų ir padėkoti visiems tiems, 
kurie įvairiausiais būdais man padėjo tą dešimtį metų, kai ra- 
šiau šį darbą. Tačiau atskirai turiu pripažinti vieną savo skolą. 
Profesorius Edwinas McClellanas iš Čikagos universiteto, kaip 
ir anksčiau, dar kartą ėmėsi didžiulio triūso stengdamasis mano 
tekstą padaryti labiau skaitomą nei pats būčiau sugebėjęs tai 
padaryti. Esu jam nuoširdžiai dėkingas už šią bičiulišką paslau- 
gą, tačiau turiu pridurti, jog juodraštis, su kuriuo jis dirbo, po to 
vėl buvo keičiamas, todėl jo negalima laikyti atsakingu už tuos 
trūkumus, kurių gali pasitaikyti šiame paskutiniame variante. 


ĮVADAS 


Kad Vakarų civilizacija susitaikytų su savo neišvengiamais 
nepatogumais, atrodo, yra tik vienas sprendimas: kad žmo- 
nijos elitas suvoktų žmogiškojo proto ribas. Šis sprendimas 
yra paprastas, kuklus ir reikiamai prakilnus. 


G. Ferrero* 


Artikuliuodami valdžią ribojančios konstitucijos' idėją, kilusią 
iš pradžių Anglijoje, Montesguieu bei Amerikos Konstitucijos 
kūrėjai sukūrė pavyzdį, kuriuo nuo tų laikų vadovaujasi libe- 
ralusis konstitucionalizmas. Jų svarbiausias tikslas buvo - at- 
rasti institucinius individo laisvės garantus; ir institucinis įran- 
kis, į kurį jie sudėjo viltis, buvo valdžios padalijimas. Tačiau 
tuo pavidalu, kuriuo šį valdžios padalijimą pažįstame kaip įsta- 
tymų leidybos, teismo bei administracijos atskyrimą, jis nepa- 
siekė savo tikslo. Konstituciniu būdu valdžia visur įgijo tas ga- 
lias, kurias šie vyrai siekė iš jos atimti. Tad pirmas mėginimas 
individo laisvę garantuoti konstitucinėmis priemonėmis aki- 
vaizdžiai nepavyko. 

Konstitucionalizmas reiškia apribotą valdžią.“ Tačiau inter- 
pretacija, suteikiama tradicinėms konstitucionalizmo formuluo- 
tėms, leido jas derinti su ta demokratijos samprata, pagal kurią 
demokratija reiškia tokią valdymo formą, kai daugumos valia, 
sprendžiant bet kurį specifinį klausimą, nėra ribojama“ Todėl 
jau pradedama rimtai svarstyti, ar konstitucija nėra atgyvena, 
neatitinkanti šiuolaikinės valdžios sampratos. Iš tiesų, kokią 
funkciją atlieka konstitucija, jeigu ji valdžiai leidžia būti visaga- 


* Guglielmo Ferrero, The Principle of Power (New York, 1942), p. 318. Pa- 
straipa, iš kurios ši citata paimta, prasideda taip: „Tvarka - tai alinanti sizifiška 
Žmonijos pastanga, prieš kurią pati Žmonija potencialiai visada yra pasiruošusi 
sukilti...“ 

lei? Ar jos funkcija tėra garantuoti, kad valdžia veiktų sklan- 
džiai ir efektyviai, nepaisant tos veiklos tikslų? 

Šiuo aspektu turbūt verta iškelti klausimą, ką šie liberalaus 
konstitucionalizmo kūrėjai darytų šiandieną, jeigu, siekdami tų 
pačių tikslų, jie galėtų naudotis visu tuo patyrimu, kurį per visą 
šį laiką mes įgijome. Yra daugybė dalykų, kurių per pastarųjų 
dviejų šimtmečių istoriją turėjome išmokti, dalykų, kurių tie vy- 
rai negalėjo Žinoti nepaisant visos jų išminties. Mano nuomone, 
jų tikslai yra ir buvo visiškai pagrįsti. Tačiau jų priemonėms 
pasirodžius nepakankamoms, mes turime ieškoti naujų institu- 
cinių sprendimų. 

Kitoje knygoje mėginau naujai išdėstyti tradicinę liberalaus 
konstitucionalizmo doktriną ir tikiuosi, kad iš dalies man tai 
pavyko? Tačiau tik po to, kai ją užbaigiau, man paaiškėjo, ko- 
dėl liberalius idealus nustojo palaikyti idealistai, nuo kurių pri- 
klauso visų didžiųjų politinių judėjimų sėkmė; taip pat supra- 
tau, kas yra tie vyraujantys mūsų laikmečio įsitikinimai, kurie 
pasirodė nesuderinami su tais idealais. Dabar man atrodo, kad 
svarbiausios šios raidos priežastys buvo praradimas tikėjimo, 
jog teisingumas gali nepriklausyti nuo asmeninio intereso; įsta- 
tymo taikymas, kai prievarta įteisinama ne vien kaip priemonė 
užkirsti kelią neteisingiems veiksmams, bet ir kaip priemonė 
siekiant tam tikrų rezultatų tam tikriems asmenims arba gru- 
pėms; taip pat suliejimas toje pačioje atstovaujamoje asamblėjoje 
dviejų skirtingų - teisingo elgesio taisyklių artikuliavimo ir val- 
dymo organizavimo - užduočių. 

Rašyti dar vieną knygą ta pačia bendra tema, kaip ir ankstes- 
nioji knyga, mane paskatino suvokimas, jog laisvų Žmonių vi- 
suomenės išsaugojimas priklauso nuo trijų pamatinių įžvalgų, 
kurios niekada nebuvo adekvačiai išdėstytos ir kurioms atitin- 
kamai yra skiriamos trys pagrindinės šio veikalo dalys. Pirmoji 
įžvalga yra ta, kad savaiminė, arba spontaninė, tvarka skiriasi 
nuo organizacijos, ir kad šis skirtumas sietinas su dviem skirtin- 

gomis jose vyraujančių taisyklių, arba įstatymų, rūšimis. Antroji 
yra ta, kad tas teisingumas, kuris šiandien paprastai vadinamas 
„Socialiniu“, arba distributyviuoju, turi prasmę tik organizaci- 
nės tvarkos, organizacijos kontekste; ir kad toks teisingumas yra 
beprasmis ir visiškai nesuderinamas su ta spontanine tvarka, 
kurią Adamas Smithas vadino „Didžiąja Visuomene“, o seras 
Karlas Popperis - „atvirąja visuomene“. Trečioji yra ta, kad vieš- 
pataujantis liberalių demokratinių institucijų modelis, kur vie- 
nas ir tas pats atstovaujamasis organas nustato teisingo elgesio 
taisykles ir kartu vadovauja vyriausybei, neišvengiamai nule- 
mia laipsnišką laisvos visuomenės spontaninės tvarkos transfor- 
maciją į totalitarinę sistemą, tarnaujančią vienokiai ar kitokiai 
organizuotų interesų koalicijai. 

Tikiuosi parodyti, kad ši raida nėra būtinas demokratijos pa- 
darinys ir kad ją lemia tik toji specifinė neribotos valdžios for- 
ma, su kuria demokratija buvo sutapatinta. Jeigu neklystu, tai 
toji atstovaujamosios valdžios forma, kuri dabar vyrauja Vaka- 
rų pasaulyje ir kurią daugelis žmonių gina klaidingai laikydami 
ją vienintele galima demokratijos forma, iš tikrųjų savyje slepia 
vidinę tendenciją mus tolinti nuo tų idealų, kuriems ji turėjo 
tarnauti. Vargu ar galima paneigti, kad nuo tada, kai šis demo- 
kratijos tipas buvo priimtas, mes judėjome tolyn nuo to indivi- 
dualios laisvės idealo, kurio tvirčiausiu garantu jis buvo laiko- 
mas, ir dabar artėjame link sistemos, kurios niekas nenorėjo. 

Tačiau yra daug ženklų, liudijančių, jog neribota demokratija 
artėja prie žlugimo ir jog ji žlugs ne triukšmingai, bet gailiai 
inkšdama. Tampa aišku, jog daugybė jos sužadintų lūkesčių ga- 
li būti patenkinta tik iš demokratinių asamblėjų atėmus spren- 
dimų priėmimo galią ir patikėjus ją įsitvirtinusių organizuotų 
interesų koalicijoms bei jų samdomiems ekspertams. Iš tiesų, 
mums jau aiškinama, jog atstovaujamųjų organų funkcija tapo 
„pritarimo mobilizavimu““, t. y. ne raiška, bet manipuliavimas 
nuomone tų žmonių, kuriems jie atstovauja. Anksčiau ar vėliau 

žmonės suvoks, jog jie ne tik priklauso nuo naujai įsitvirtinusių 
interesų malonės, bet kad politinė paravalstybinė mašina, išau- 
gusi kaip neišvengiamas globėjiškos valstybės padarinys, stu- 
mia visuomenę į akligatvį ir neleidžia jai žengti adaptacinių 
žingsnių, kurie dinamiškame pasaulyje reikalingi, kad bent bū- 
tų išlaikytas esamas gerovės lygis, jau nekalbant apie jo kilimą. 
Veikiausiai prireiks nemažai laiko, kol Žmonės pripažins, jog 
institucijos, kurias jie sukūrė, juos stumia į tokį akligatvį. Tačiau 
veikiausiai jau reikėtų imti galvoti apie išeities galimybę. O įsi- 
tikinimas, jog tam prireiks gana drastiškos dabar vyraujančių 
idėjų revizijos, mane verčia ką nors išrasti institucijų srityje. 
Jeigu tada, kai leidau Laisves konstituciją (The Constitution of 
Liberty), būčiau žinojęs, jog imsiuos užduoties, kurią sau keliu 
šiame darbe, tą pavadinimą būčiau patausojęs šiam darbui. Tuo- 
met terminą „konstitucija“ vartojau plačiąja prasme, kuria kal- 
bama ir apie asmens fizinę būklę. Tik šioje knygoje keliu konsti- 
tucinės sąrangos juridine prasme klausimą ir mėginu išsiaiškin- 
ti, kokia sąranga būtų palankiausia individo laisvei išsaugoti. 
Išskyrus vienintelę užuominą, kurią nedaugelis skaitytojų bus 
pastebėję“, ankstesnėje knygoje apsiribojau dėstymu principų, 
kuriais reikėtų vadovautis esamų valdymo formų sąlygomis, jei 
būtų siekiama išsaugoti tą laisvę. Tačiau stiprėjantis įsitikinimas, 
jog vyraujančios institucijos užkerta tam kelią, vertė mane vis 
daugiau dėmesio skirti tam, kas iš pradžių atrodė tik patraukli, 
bet praktiškai neįgyvendinama utopija, kol toji utopija prarado 
savo keistumą ir pradėjo atrodyti kaip sprendimas tos proble- 
mos, kurios neišsprendė liberalaus konstitucionalizmo kūrėjai. 
Tačiau prie šios konstitucinės sąrangos problemos prieisiu 
tik trečiame šio darbo tome. Norėdamas savo siūlymą, radika- 
liai nusigręžiantį nuo įsitvirtinusios tradicijos, padaryti bent šiek 
tiek priimtinesnį, turėjau ne tik kritiškai peržiūrėti vyraujan- 
čius įsitikinimus, bet ir realią prasmę kai kurių pagrindinių są- 
vokų, kurias vis dar bent jau formaliai pripažistame. Tiesą sa- 

kant, greitai susivokiau, jog norint atlikti tai, ką buvau suma- 
nęs, XX amžiui reikėtų duoti tai, ką Montesguieu davė XVIII 
amžiui. Skaitytojas manimi patikės, jeigu pasakysiu, kad dir- 
bant šį darbą mane ne vieną kartą buvo apėmusi neviltis dėl 
mano sugebėjimo bent priartėti prie to tikslo, kurį sau iškėliau. 
Čia jau nekalbu apie faktą, kad Montesguieu buvo dar ir litera- 
tūros genijus, kuriam niekas vien kaip mokslininkas negali pri- 
lygti. Kalbu apie grynai intelektinį sunkumą, kurį lemia toji ap- 
linkybė, jog Montesguieu laikais sritis, kurią šio pobūdžio dar- 
bas turi aprėpti, dar nebuvo suskaidyta į tokią daugybę specia- 
lių disciplinų, kad dabar jokiam žmogui neįmanoma įsisavinti 
net pačių svarbiausių darbų. Ir vis dėlto, nors socialinės tvar- 
kos problema šiandieną nagrinėjama skirtingais ekonomikos, ju- 
risprudencijos, politinio mokslo, sociologijos bei etikos aspek- 
tais, pati problema yra viena iš tų problemų, kurios sėkmingai 
gali būti sprendžiamos tik kaip visuma. Tai reiškia, jog tas, ku- 
ris šiandieną imasi tokios užduoties, negali pretenduoti į profe- 
sinį kompetentingumą visose srityse, su kuriomis jam tenka su- 
sidurti arba būti susipažinęs su esama specializuota literatūra 
visais iškylančiais klausimais. 

Žalingas tokios specializacijos poveikis niekur nėra labiau 
akivaizdus negu seniausioms iš šių disciplinų - ekonomikai ir 
teisei. Tie XVIII amžiaus mąstytojai, kuriems esame skolingi už 
pateiktas pamatines liberalaus konstitucionalizmo sąvokas - Da- 
vidas Hume'as ir Adamas Smithas, ne mažiau nei Montesgui- 
eu — dar gilinosi ir į tai, ką kai kurie iš jų vadino „įstatymų 
leidybos mokslu“, arba politikos plačiausia prasme principais. 
Viena iš pagrindinių šios knygos temų bus ta, kad teisingo el- 
gesio taisyklės, kurias nagrinėja teisininkas, priklauso tokiai tvar- 
kai, apie kurią dabar teisininkas paprastai beveik nieko neiš- 
mano; ir kad šią tvarką daugiausia nagrinėja ekonomistas, ku- 
ris savo ruožtu nežino, kokio pobūdžio elgesio taisyklėmis re- 
miasi jo nagrinėjamoji tvarka. 

Tačiau rimčiausias kadaise buvusios vieningos tyrimų srities 
išsiskaidymo į atskiras disciplinas padarinys yra tas, kad dėl to 
atsirado niekieno žemė, neapibrėžtoji disciplina, kartais vadina- 
ma „socialine filosofija“. Kai kurie didžiausi šių specialių dis- 
ciplinų nesutarimai faktiškai kyla dėl nesutarimo tokiais klausi- 
mais, kurie joms nėra specifiniai, nėra sistemiškai nagrinėjami 
nė vienoje iš jų ir kurie dėl to laikomi „filosofiniais“. O tai daž- 
nai tampa pateisinimu laikymosi pozicijų, kurių esą nebūtina 
arba neįmanoma racionaliai grįsti. Tačiau šie pamatiniai klausi- 
mai, nuo kurių visiškai priklauso ne tik faktologinės interpreta- 
cijos, bet ir politinės nuostatos, gali ir turi būti sprendžiami fak- 
tų ir logikos pagrindu. Jie yra „filosofiniai“ tik ta prasme, kad 
kai kurių populiarių, tačiau klaidingų įsitikinimų laikomasi dėl 
įtakos — tam tikros filosofinės tradicijos preziumuojančios klai- 
dingą atsakymą į klausimus, kurie gali būti griežtai mokslinio 
nagrinėjimo objektas. 

Pirmame šios knygos skyriuje mėginu parodyti, jog kai ku- 
rios plačiai išpažįstamos mokslinės bei politinės idėjos remiasi 
specifiniu požiūriu į socialinių institucijų formavimąsi. Šį po- 
žiūrį vadinsiu „konstruktyvistiniu racionalizmu“, nes jis postu- 
luoja, jog visos socialinės institucijos yra ir turi būti tikslingo 
sumanymo produktas. Galima parodyti, jog ir faktinės, ir nor- 
matyvinės šios intelektinės tradicijos išvados yra klaidingos, nes 
ne visos egzistuojančios institucijos yra sumanymo produktas ir 
neįmanoma visos socialinės tvarkos padaryti visiškai priklauso- 
mos nuo sumanymo kartu radikaliai nesusiaurinant Žinių pa- 
naudojimo galimybių. Šis klaidingas požiūris glaudžiai siejasi 
su tokiu pat klaidingu požiūriu į žmogaus protą kaip į esinį už 
gamtos ir visuomenės kosmo ribų, o ne kaip į produktą to paties 
evoliucijos proceso, kuriame atsiranda socialinės institucijos. 

Tiesą sakant, įsitikinau, jog ne tik kai kurie moksliniai, bet ir 
dauguma politinių (arba „ideologinių“) mūsų laikmečio nesuta- 
rimų galiausiai kyla dėl pamatinių filosofinių nesutarimų tarp 

dviejų minties mokyklų, iš kurių viena, kaip mėginsiu parodyti, 
remiasi klaidingomis prielaidomis. Nors jos abi paprastai api- 
būdinamos kaip racionalizmas, man teks atskirti evoliucinį (ar- 
ba, kaip jį vadina seras Karlas Popperis, „kritinį“) racionalizmą 
nuo klaidingo konstruktyvistinio (anot Popperio, „naivaus“) ra- 
cionalizmo. Jeigu konstruktyvistinio racionalizmo atveju bus ga- 
lima įrodyti, jog jis remiasi klaidingomis faktinėmis prielaido- 
mis, tai kartu bus įrodytas ištisos mokslinių bei politinių minties 
mokyklų sistemos idėjų klaidingumas. 

Teorinėje srityje kartu su šiuo konstruktyvistiniu paklydimu 
pirmiausia išlieka arba žlunga teisinis pozityvizmas bei su juo 
susijęs įsitikinimas neribotos „suvereno“ galios būtinumu. Tas 
pat pasakytina apie utilitarizmą, bent jau apie jo partikuliaristi- 
nę, arba „aktų utilitarizmo“, atmainą. Bijau, kad nemaža dalis 
vadinamosios „sociologijos“ taip pat yra tiesioginis konstrukty- 
vizmo vaisius, kai ji skelbiasi siekianti „sukurti Žmonijos ateitį“? 
arba, kaip išsireiškė vienas autorius, kai ji skelbia, jog „socializ- 
mas yra logiška ir neišvengiama sociologijos išvada“?. Tiesą sa- 
kant, šiai sistemai priklauso visos totalitarinės doktrinos, iš ku- 
rių socializmas yra tik kilniausia ir įtakingiausia. Visos jos yra 
klaidingos ne dėl vertybių, kuriomis jos grindžiamos, bet dėl 
nesupratimo tų jėgų, kurios padarė galimą Didžiąją Visuomenę 
bei civilizaciją. Įrodymas, kad nesutarimai tarp socialistų ir ne- 
socialistų galiausiai priklauso nuo grynai intelektinių nesutari- 
mų, kurie gali būti sprendžiami moksliniu būdu, o ne nuo skir- 
tingų vertybinių sprendimų, man atrodo vienu svarbiausių šioje 
knygoje dėstomos argumentacijos rezultatų. 

Man taip pat atrodo, kad ta pati klaidinga faktinė prielaida 
nuo seno palaiko įsitikinimą, jog esminė politinės organizacijos 
problema - kaip apriboti „visuomenės valią“ neiškeliant virš jos 
kitos „valios“ — yra neišsprendžiama. Kai tik suvokiame, jog 
pamatinė Didžiosios Visuomenės tvarka negali būti visa tikslin- 
gai suplanuota ir todėl negali siekti konkrečių numatomų re- 

zultatų, tada pamatome, jog valdžią legitimizuojantis reikalavi- 
mas, kad būtų laikomasi bendrų, viešosios nuomonės pripažįs- 
tamų principų, iš tiesų gali efektyviai riboti visos valdžios, taip 
pat ir daugumos valdžios, valią. 

Šiais mums labiausiai rūpimais klausimais teorinė mintis, kaip 
atrodo, nepadarė apčiuopiamos pažangos nuo Davido Hume'o 
ir Immanuelio Kanto laikų, tad kai kuriais požiūriais savo ana- 
lizę turėsime pradėti nuo ten, kur jie ją baigė. Būtent jie labiau 
nei kas nors kitas iki šiol priartėjo prie aiškaus vertybių statuso 
supratimo — kad vertybės išreiškia nepriklausomas ir orientuo- 
jančias viso racionalaus konstravimo sąlygas. Galiausiai čia man 
rūpi, nors galiu paliesti tik siaurą problemos aspektą, mokslinio 
paklydimo nulemta vertybių destrukcija, kuri, kaip vis labiau 
įsitikinau, yra tikroji mūsų laikmečio tragedija, nes vertybės, ku- 
rias mokslinis paklydimas griauna, yra nepakeičiamas visos mū- 
sų civilizacijos, taip pat pačių mokslinių pastangų, atsigręžusių 
prieš jas, pagrindas. Konstruktyvizmo polinkis vaizduoti verty- 
bes, kurių jis negali paaiškinti, vien kaip Žmogaus savavališko 
apsisprendimo, kaip valios aktų ar kaip grynų emocijų padari- 
nį, o ne kaip būtinąją sąlygą pačių faktų, kuriuos jis postuluoja, 
gerokai išklibino civilizacijos ir net paties mokslo, kuris taip pat 
remiasi moksliškai neįrodomomis vertybėmis, pamatus. 


' Tradicinė frazė, plačiai vartota XVIII ir XIX amžiuje, buvo „limited cons- 
titution“, tačiau ši frazė kartais pasirodo ir ankstesnėje literatūroje. 

2 Žr. K. C. Wheare, Modern Constitutions, rev. ed. (Oxford, 1960), p. 202: 
„pamatinė idėja, kuria remiasi konstitucijos, - tai valdžios apribojimas ir reika- 
lavimas, kad valdantieji laikytųsi įstatymų bei taisyklių“; Žr. taip pat 
C. RH. MeIlwain, Conštitutionalism: Ancient and Modern, rev. ed. (Ithaka, N.Y., 
1958), p. 21: „Visa konstitucinė valdžia pagal apibrėžimą yra apribota valdžia 
... konstitucionalizmas pasižymi vienu esminiu bruožu: jis nubrėžia teisines 
ribas valdžiai; jis yra savavališko valdymo antitezė; jo priešybė yra despotinė 
valdžia, valios viršenybė“; C. J. Friedrich, Constitutional Government and Democ- 
racy (Boston, 1941), ypač p. 131, kur konstitucija apibrėžiama kaip „procesas, 
efektyviai apribojantis valstybinę veiklą“. 

* Žr. Richard Wollheim, „A paradox in the theorv of democracy“, in Peter 
Laslett and W. G. Runciman (eds.), Plilosopliy, Politics aud Society, second series 

(Oxford, 1962), p. 72: „šiuolaikinė demokratijos samprata - tai tokia valdymo 
forma, kai valdančiajai institucijai nėra nustatoma kokių nors ribų.“ 

3 Žr. George Burdeau, „Une Survivance: la notion de constitution“, in L'evo- 
lutio1 du droit public, čtudes offertes A Achille Mestre (Paris, 1956). 

> Žr. F. A. Hayek, Tie Constitution of Liberty (London and Chicago, 1960). 

9 Žr. Samuel H. Beer, „The British legislature and the problem of mobilizing 
consent,“ in Elke Frank (ed.), Lawimakers in a Changing World (Englewood Cliffs, 
N.J., 1967), perspausdinta kn. B. Crick (ed.), Essays on Reform (Oxford, 1967). 

" Žr. F. A. Hayek, op. cit., p. 207 bei išnaša 12. 

* Torgny T. Segerstedt, „Wandel der Gesellschaft“, Bild der Wissenschaft, 
vol. VI, May 1969, p. 441. 

* Enrico Ferri, Annales de V Institut Internationale de Sociologie, vol. I, 1895, 
p. 166: „Le socialisme est le point d'arrivėe logigue et inėvitable de la socio- 
logie.“ 

PROTAS IR EVOLIUCIJA 


Reikia išsiaiškinti, kas ir kokiomis aplinkybėmis suvokė tik- 
rąjį laisvų šalių susikūrimo dėsnį ir kaip šis atradimas, glau- 
džiai susijęs su tais atradimais, kurie mums žinomi vysty- 
mosi, evoliucijos bei tęstinumo vardais, suteikė naują, įžval- 
gesnį metodą kitiems mokslams, išsprendė amžinąją pasto- 
vumo ir kaitos problemą ir nustatė tradicijos būtinumą min- 
ties pažangai. 


Lordas Actonas* 


Konstrukcija ir evoliucija 


Yra du požiūriai į žmogiškąją veiklą, kurie lemia labai skirtin- 
gas išvadas apie jos aiškinimo bei tikslingo keitimo galimybes. 
Vienas jų grindžiamas akivaizdžiai klaidingomis prielaidomis, 
tačiau tos prielaidos tiek malonios žŽmogiškajai savimanai, jog 
daro didžiulę įtaką ir į jas nuolat apeliuoja net tie žmonės, kurie 
suvokia jų fiktyvumą, tačiau mano, jog tas fiktyvumas nėra 
kenksmingas. Kitas požiūris, kurį nedaugelis ginčytų, jeigu jo 
pamatiniai teiginiai būtų formuluojami abstrakčiai, kartais veda 
prie tokių neparankių išvadų, jog tik nedaugelis ryžtasi jo nuo- 
sekliai laikytis. 

Pirmasis požiūris mums teikia neribotos galios pojūtį realizuo- 
jant savo norus, antrasis perša mintį, kad yra ribos tam, ką ga- 


* Lord Acton, The History of Freedom and Other Essays (London, 1907), p. 58. 
Dauguma problemų, nagrinėjamų šiame įvadiniame skyriuje, mano buvo išsa- 
miau nagrinėtos daugelyje paruošiamųjų straipsnių, kurių dauguma perspaus- 
dinta kn. F. A. Hayek, Studies in Philosophy, Politics and Economics (London and 
Chicago, 1967) (toliau nurodoma kaip S.P.P.E.); žr., pavyzdžiui, 2-6 tos knygos 
skyrius, taip pat mano paskaitą (1966) apie Dr. Bernardą Mandeville'į leidinyje 
Proceedings of the British Academy, LII (London, 1967) bei The Confusion of Lan- 
guage and Thought in Political Theory (London, 1968). 

lime pasiekti veikdami tikslingai ir kad kai kurios dabar mūsų 
puoselėjamos viltys tėra iliuzija. Tačiau pirmojo požiūrio suvi- 
liotas žmogus visada apriboja savo galimybes, nes tik galimybių 
ribų suvokimas visada jam leidžia visiškai išnaudoti savo galias. 

Pagal pirmąjį požiūrį, žmogiškosios institucijos tarnauja žŽmo- 
gaus tikslams tik tada, kai jos yra tikslingai sukurtos šiems tiks- 
lams; dažnai pats faktas, jog institucija egzistuoja, traktuojamas 
kaip liudijimas, jog, ji buvo sukurta tam tikram tikslui pasiekti; 
ir visada postuluojama, jog visuomenę bei jos institucijas turime 
pertvarkyti taip, kad visus mūsų veiksmus visiškai valdytų mums 
žinomi tikslai. Daugeliui žmonių atrodo, kad šie teiginiai yra 
akivaizdžios tiesos ir kad jie išreiškia nuostatą, kuri dera tik 
mąstančiai būtybei. Tačiau įsitikinimas, kuriuo jie grindžiami, 
kad visos mums naudingos institucijos yra tikslingo sumanymo 
padarinys ir kad tik toks sumanymas padarė arba gali padaryti 
jas naudingas mūsų tikslams siekti, iš esmės yra klaidingas. 

Šio požiūrio ištakos siekia pirmykščio mąstymo polinkį bet 
kurį stebimą reiškinių reguliarumą interpretuoti antropomorfiš- 
kai, kaip mąstančios sąmonės sumanymo padarinį. Deja, būtent 
tada, kai Žmonija jau pradėjo vaduotis nuo šio naivaus tikėjimo, 
jis atsigavo padedamas įtakingos filosofijos, su kuria buvo glau- 
džiai siejamas noras žmogaus protą išvaduoti nuo klaidingų prie- 
tarų ir kuri tapo viešpataujančia Švietimo epochos idėja. 

Kitas požiūris, kuris lėtai ir palaipsniui buvo plėtojamas nuo 
antikos ir kuris vieną laiko tarpsnį buvo beveik visiškai išstum- 
tas labiau Žžavinčio konstruktyvistinio požiūrio, yra tai, kad vi- 
suomeninė tvarka, iš esmės padidinusi individualių veiksmų 
efektyvumą, atsirado ne dėl institucijų ar praktinės veiklos sche- 
mų, išrastų ar sugalvotų būtent tokiam tikslui, bet daugiausia 
dėl proceso, iš pradžių vadinamo „augimu“, o vėliau „evoliuci- 
ja“, kuriame praktinės veiklos schemos, iš pradžių priimtos dėl 
kitokių priežasčių arba net visiškai atsitiktinai, išliko todėl, kad 
jos padėjo grupei, kurioje atsirado, įveikti kitas grupes. Nuo pat 

pirmo sisteminio šio požiūrio išdėstymo XVIII amžiuje jis turėjo 
grumtis ne tik su pirmykščio mąstymo antropomorfizmu, bet 
dar labiau su tuo pastiprinimu, kurio šis naivus antropomorfiz- 
mas sulaukė iš naujos racionalistinės filosofijos. Tiesą sakant, 


-v-— 


citiškai suformuluoti evoliucinį požiūrį.? 


Dekartiškojo racionalizmo principai 


Didysis mąstytojas, kuris nuodugniausiai išdėstė pamatines kon- 
struktyvistinio racionalizmo idėjas, buvo Rene Descartes'as. Nors 
jis pats nerutuliojo šio požiūrio išvadų apie socialinės bei mora- 
linės argumentacijos sritis“, tai padarė už jį šiek tiek vyresnis 
(bet daug ilgiau gyvenęs) jo amžininkas Thomas Hobbesas. Nors 
Descartes'o tiesioginis tikslas buvo teiginių teisingumo kriterijų 
paieška, jo sekėjai šiuos kriterijus nuosekliai taikė veiksmų de- 
ramumui bei pagrįstumui vertinti. „Radikali abejonė“, kuri jį 
vertė nepripažinti jokios tiesos, kuri negali būti logiškai dedu- 
kuota iš „aiškių ir tikslių“ ir, vadinasi, iš neabejotinų ekspliciti- 
nių prielaidų visas tas elgesio taisykles, kurios negali būti pa- 
grįstos tokiu būdu, padarė negaliojančias. Nors pats Descartes'as 
galėjo išvengti tokios išvados šias taisykles traktuodamas kaip 
visažinio dievo sumanymo rezultatą, tiems iš jo sekėjų, kuriems 
toks aiškinimas neatrodė pakankamas, vien tradicija grindžia- 
mų, visiškai racionaliai nepateisinamų dalykų pripažinimas at- 
rodė kaip iracionalus prietaras. Neigti kaip „pliką nuomonę“ 
visa, kas negali būti įrodyta pagal jo kriterijus, tapo svarbiausiu 
Descartes'o pradėto sąjūdžio bruožu. 

Kadangi Descartes'as apibrėžia protą kaip loginį dedukavi- 
mą iš eksplicitinių prielaidų, racionalus veiksmas taip pat buvo 
pradėtas aiškinti kaip veiksmas, kurį determinuoja vien tik Ži- 
noma ir įrodoma tiesa. Nuo čia buvo beveik neįmanoma ne- 
žengti prie išvados, jog tik tai, kas yra teisinga šia prasme, gali 

garantuoti veiksmo sėkmę ir kad, vadinasi, visi žmogaus laimė- 
jimai yra taip suvokto protavimo rezultatas. Institucijos ir prak- 
tinės veiklos schemos, kurios nėra taip sukurtos, gali būti nau- 
dingos tik atsitiktinumo dėka. Taip susiklostė būdinga dekartiš- 
kojo konstruktyvizmo nuostata, niekinanti tradiciją, papročius 
ir apskritai istoriją. Vien protas Žmogui turėjo suteikti galią nau- 
jai konstruoti visuomenę.“ 

Tačiau iš tikrųjų šis „racionalistinis“ požiūris reiškė grįžimą 
prie ankstesniojo, antropomorfinio mąstymo būdo. Jis atnaujino 
polinkį visas kultūros institucijas kildinti iš išradimo arba suma- 
nymo. Moralė, religija ir teisė, kalba ir raštas, pinigai ir rinka 
buvo traktuojami kaip kažkieno sąmoningo konstravimo pro- 
duktas; bent jau jų tobulumo bruožai, kiek jų bebūtų, visi buvo 
kildinami iš sumanymo. Ryškiausia šio intencionalistinio, arba 
pragmatinio", istorijos supratimo išraiška buvo visuomenės atsi- 
radimo per visuomeninę sutartį idėja, kurią pirmiausia iškėlė 
Hobbesas, o vėliau Rousseau, daugeliu požiūrių buvęs tiesiogi- 
nis Descartes'o sekėjas.* Nors jų teorija ne visada buvo kaip 
istorinis realių įvykių aiškinimas, ji visada buvo traktuojama 
kaip modelis, pagal kurį turi būti vertinamas egzistuojančių ins- 
titucijų racionalumas. 

Būtent šios filosofinės idėjos įtaka paaiškina iki šiol išlikusią 
nuostatą palankiai žvelgti į visa tai, kas daroma „sąmoningai“ 
arba „tikslingai“, iš čia kildintina ir dabartinė negatyvi terminų 
„iracionalus“ ir „neracionalus“ konotacija. Būtent dėl šios įtakos 
ankstesnioji palankumo nuostata tradicinių arba įsitvirtinusių 
institucijų bei papročių atžvilgiu virto nepalankumo nuostata, o 
„nuomonė“ buvo pradėta traktuoti kaip „vien“ nuomonė - kaip 
racionaliai neįrodomas ir neišsprendžiamas dalykas, kuris ne- 
gali būti patikimas sprendimo pagrindas. 

Vis dėlto pamatinė prielaida, kuria grindžiamas įsitikinimas, 
jog Žmogus dorojasi su jį supančiu pasauliu pirmiausia savo 
sugebėjimo daryti logines išvadas iš eksplicitinių prielaidų dė- 

ka, iš tiesų yra klaidinga; ir jo mėginimas savo veiksmus apri- 
boti tik tuo, kas gali būti grindžiama tokiu būdu, iš jo atimtų 
daugelį efektyviausių priemonių, iki šiol jam garantavusių sėk- 
mę. Paprasčiausiai netiesa, kad mūsų veiksmų efektyvumas pri- 
klauso išimtinai arba daugiausia nuo tų Žinių, kurias galime 
išreikšti žodžiais ir kurios todėl gali tapti eksplicitinėmis silo- 
gizmo prielaidomis. Daugelis visuomeninių institucijų, kurios 
yra nepakeičiamos mūsų sąmoningų tikslų sėkmingo įgyvendi- 
nimo sąlygos, faktiškai yra papročių, įpročių arba praktinio sche- 
matizmo rezultatas; jos nebuvo išrastos tokiems tikslams siekti 
ir jos funkcionuoja nesiekiant tokių tikslų. Mes gyvename vi- 
suomenėje, kur gebame sėkmingai orientuotis, kur mūsų veiks- 
mai turi puikių šansų pasiekti savo tikslus, ne tik todėl, kad kiti 
visuomenės nariai vadovaujasi mums žinomais tikslais ar Žino- 
momis priemonių ir tikslų priklausomybėmis, bet ir todėl, kad 
jie vadovaujasi taisyklėmis, kurių tikslo ar prasmės dažnai ne- 
žino ir apie kurių patį egzistavimą dažnai net nenutuokia. 

Žmogus yra ne tik tikslingai veikianti, bet ir taisyklėmis be- 
sivadovaujanti būtybė.? Jį lydi sėkmė ne todėl, kad jis žino, ko- 
dėl privalu laikytis taisyklių, kuriomis jis vadovaujasi, ne todėl, 
kad jis gali jas visas išreikšti žodžiais, o todėl, kad jo mąstymas 
ar veiksmas vyksta pagal tokias taisykles, kurios susiklostė vyks- 
tant atrankos procesui jo gyvenamoje visuomenėje ir kuriose 
todėl atsispindi ištisų kartų patirtis. 


Neperžengiamos mūsų faktinių žinių ribos 


Konstruktyvistinis požiūris veda prie klaidingų išvadų, nes žmo- 
gaus veiksmų sėkmę - ne tik pirmykštėje išsivystymo stadijoje, 
bet turbūt dar labiau civilizacijoje - lemia tai, jog jie derinami ne 
vien prie jam žinomų faktų, bet prie daugybės kitų faktų, kurių 
jis nežino ir negali žinoti. Šį prisitaikymą prie aplinkos sąlygų 
garantuoja vadovavimasis taisyklėmis, kurių jis pats nesugalvo- 

jo ir kurių eksplicitiškai paprastai jis net nežino, nors jomis va- 
dovaujasi savo veiksmuose. Kitaip sakant, mūsų taikymasis prie 
aplinkos vyksta ne tik (ir galbūt net ne daugiausia) įžvelgiant 
priežasčių ir padarinių ryšius, bet ir veikiant pagal taisykles, 
pritaikytas mūsų gyvenamam pasauliui, t.y. sąlygoms, kurių daž- 
nai net nesuvokiame, nors jos lemia mūsų sėkmingų veiksmų 
struktūrą. 

Visiškas veiksmo racionalumas dekartiškąja prasme reika- 
lauja žinoti visus reikšmingus faktus. Projektuotojui arba inži- 
nieriui reikalingi visi duomenys ir visiška jų kontrolės, arba ma- 
nipuliavimo, galia, jeigu jis nori pertvarkyti materialius objektus 
taip, kad gautų norimą rezultatą. Tačiau sėkminga veikla visuo- 
menėje priklauso nuo daug didesnės konkrečių faktų įvairovės, 
negu kas nors galėtų žinoti. Visa mūsų civilizacija remiasi ir turi 
remtis tuo, kad tikime dalykais, kurių negalime žinoti griežtąja, 
dekartiškąja, prasme. 

Tad šios knygos skaitytojas privalo nuolat galvoje turėti šią 
aplinkybę - jog dauguma konkrečių faktų, kurie lemia visų at- 
skirų žmogiškosios visuomenės narių veiksmus, būtinai ir neiš- 
vengiamai nėra niekam atskirai žinomi. Iš pirmo žvilgsnio šis 
faktas gali pasirodyti toks akivaizdus ir neginčytinas, jog jo ne- 
verta net minėti, jau nekalbant apie įrodinėjimą. Tačiau jeigu jis 
nebus nuolat pabrėžiamas, labai lengvai bus pamirštas. Tai pa- 
aiškinama pirmiausia tuo, kad tai yra itin neparankus faktas, 
nes nubrėždamas griežtas ribas tam, ką galime apie visuomeni- 
nius procesus pasakyti arba jų atžvilgiu padaryti, jis gerokai 
apsunkina mūsų pastangas juos paaiškinti arba daryti jiems tiks- 
lingą poveikį. Tad egzistuoja didelė pagunda pradėti nuo sąly- 
ginės prielaidos, tarsi jau žinome visa, kas reikalinga visiškam 
jų paaiškinimui arba valdymui. Ši sąlyginė prielaida dažnai trak- 
tuojama kaip neesminė, kurios vėliau galima atsisakyti be rim- 
tesnių padarinių išvadoms. Tačiau neišvengiamas Žinių apie dau- 
gelį konkrečių dalykų, turinčių reikšmės Didžiosios Visuome- 

nės tvarkai, ribotumas yra visuomeninės tvarkos pagrindinės 
problematikos šaltinis, o klaidinga prielaida, kuri šią aplinkybę 
sąlyginai atideda į šalį, dažniausiai niekada nebūna eksplicitiš- 
kai atmetama, bet tik patogiai pamirštama. Ir tada jau argumen- 
tuojama taip, tarsi tas Žinių ribotumas neturėtų jokios reikšmės. 

Neišvengiamas daugelio konkrečių faktų, determinuojančių 
visuomeninius procesus, nežinojimas paaiškina, kodėl daugu- 
ma visuomeninių institucijų yra būtent tokio pavidalo, kokio 
yra. Kalbėti apie visuomenę, kurios atžvilgiu stebėtojas arba ku- 
ris nors iš jos narių žino visus konkrečius faktus, reiškia kalbėti 
apie kažką visiškai skirtinga nuo kada nors egzistavusios visuo- 
menės, ir tai būtų visuomenė, kur dauguma dalykų, su kuriais 
susiduriame mūsų visuomenėje, neegzistuotų ir negalėtų egzis- 
tuoti, ir net jeigu jie ten atsirastų, jie turėtų mums net neįsivaiz- 
duojamų savybių. 

Šio mums neišvengiamo konkrečių faktų nežinojimo svarbą 
išsamiau nagrinėjau ankstesnėje knygoje“, čia tik pabrėžiu es- 
minę šio fakto svarbą iškeldamas ją į viso dėstymo pradžią. 
Tačiau yra keletas dalykų, kuriuos reikia formuluoti naujai ar- 
ba išplėtoti. Pirmiausia, neįveikiamas kiekvieno atskiro indivi- 
do nežinojimas, apie kurį čia kalbu, - tai nežinojimas konkre- 
čių faktų, kurie yra arba bus kam nors Žinomi ir todėl darys 
poveikį visai visuomenės struktūrai. Žmogiškosios veiklos struk- 
tūra nuolat adaptuojasi ir funkcionuoja prisitaikydama prie mi- 
lijonų faktų, kurių visuma niekam nėra žinoma. Šio proceso 
reikšmė akivaizdžiausia yra ekonomikos srityje ir būtent ten į 
ją pirmiausia buvo atkreiptas dėmesys. Kaip buvo sakyta, „eko- 
nominį nesocialistinės visuomenės gyvenimą lemia milijonai san- 
tykių arba sąveikų tarp individualių įmonių ir ūkių. Mes gali- 
me jų atžvilgiu formuluoti tam tikras teoremas, tačiau niekada 
negalime visų jų stebėti'?. ĮŽvalga, atskleidusi mūsų principi- 
nio nežinojimo ekonomikos srityje reikšmę bei tuos metodus, 
kuriais išmokome šią kliūtį įveikti, buvo išeities taškas!“ idė- 

joms, kurios šioje knygoje sistemiškai taikomos daug platesnei 
sričiai. Vienas svarbiausių mūsų teiginių bus tas, kad dauguma 
elgesio taisyklių, kuriomis vadovaujamės savo veiksmuose, bei 
dauguma institucijų, kurios susidaro šio reguliarumo pagrin- 
du, yra adaptavimasis prie to fakto, jog niekas nėra pajėgus 
protu aprėpti visų konkrečių faktų, sudarančių visuomeninę 
tvarką. Matysime, kad pati teisingumo galimybė remiasi šiuo 
neišvengiamu mūsų faktinio žinojimo ribotumu ir kad todėl tei- 
singumo prigimties supratimas neprieinamas visiems tiems kon- 
struktyvistams, kurie savo samprotavimuose yra įpratę remtis 
visažinystės prielaida. 

Kitas šio pamatinio fakto padarinys, į kurį čia reikia atkreipti 
dėmesį, yra tai, jog tik nedidelėse pirmykštės visuomenės gru- 
pėse jos narių bendradarbiavimas daugiausia rėmėsi tuo, kad 
kiekvienu momentu jie žinojo bemaž tas pačias savo veiklos 
aplinkybes. Galbūt protingesnieji sugeba geriau interpretuoti esa- 
mas aplinkybes arba geriau prisimena dalykus būdami kitiems 
nežinomose atokiose vietose. Tačiau konkretūs įvykiai, su ku- 
riais individai susiduria savo kasdieninėje veikloje, visiems daug- 
maž yra tie patys, ir jie veikia kartu todėl, kad įvykiai, kuriuos 
jie Žino bei tikslai, kurių jie siekia, daugmaž yra tie patys. 

Padėtis yra visiškai kitokia Didžiojoje", arba Atvirojoje, Vi- 
suomenėje, kur sąveikauja milijonai žmonių ir kur susiklostė tai, 
ką vadiname civilizacija. Ekonomika nuo seno pabrėžė „darbo 
pasidalijimą“, kurį ši situacija implikuoja. Daug mažiau dėme- 
sio ji skyrė žinių fragmentacijai - faktui, jog kiekvienas visuome- 
nės narys gali turėti tik mažą dalelę visų turimų žinių, ir niekas 
nežino daugumos tų faktų, nuo kurių priklauso visuomenės funk- 
cionavimas. Tačiau būtent naudojimasis daug didesniu žinių kie- 
kiu nei kas nors jų gali individualiai turėti, vadinasi, faktas, jog 
kiekvienas juda darnioje struktūroje, kurios daugumos determi- 
nančių jis net nežino, yra skiriamasis visų pažangesniųjų civili- 
zacijų bruožas. 


1. Protas ir evoliucija 31 


Civilizuotoje visuomenėje ne tiek didesnis kiekis žinių, kurių 
individas gali įsigyti, kiek didesnė nauda, kurią jis gauna iš kitų 
individų turimų žinių, suteikia jam galią siekti nepalyginamai 
platesnių tikslų nei būtiniausių fizinių reikmių tenkinimo. Tiesą 
sakant, „civilizuotas“ individas gali būti net didesnis neišmanė- 
lis nei daugelis laukinių, ir vis dėlto jis gauna nepalyginamai 
daugiau naudos iš civilizacijos, kurioje gyvena. 

Žvelgiant į dalyką šiuo požiūriu, būdingoji konstruktyvisti- 
nių racionalistų klaida yra ta, kad savo argumentus jie paprastai 
grindžia vadinamąja sinoptine iliuzija, t.y. įsivaizdavimu, kad vi- 
si reikšmingi faktai yra žinomi tam tikram protui ir kad remian- 
tis šiuo faktiniu Žinojimu galima konstruoti geidžiamą visuome- 
ninę tvarką. Kartais sąmoningai valdomos visuomenės entuzias- 
tai šį paklydimą reiškia su pavergiančiu naivumu - antai vienas 
iš jų svajoja apie „simultaninio mąstymo atsiradimą: proto suge- 
bėjimą vienu metu aprėpti ištisą įvairovę tarpusavyje susijusių 
reiškinių ir viename vaizde sujungti kiekybinius bei kokybinius 
šių reiškinių atributus“!*. Jie aiškiai nesuvokia, jog šiose svajo- 
nėse paprasčiausiai nekreipiama dėmesio į pagrindinę proble- 
mą, su kuria susiduria kiekvienas mėginimas suprasti arba for- 
muoti visuomenės tvarką: mūsų nepajėgumą mintimi aprėpti 
visumą tų faktų, nuo kurių priklauso visuomeninė tvarka. Visi 
tie, kuriuos didingi tokios vizijos planai Žavi tuo, kad jie „tokie 
tvarkingi, permatomi, lengvai suprantami“ "?, yra sinoptinės iliu- 
zijos aukos; jie užmiršta, jog tariamą šių planų aiškumą lemia 
tai, kad planuotojas nekreipia dėmesio į visus tuos faktus, kurių 
nežino. 


Faktinės žinios ir mokslas 
Beribis tikėjimas mokslo galia yra svarbiausia priežastis, dėl ku- 


rios šiuolaikinis Žmogus taip nenoriai pripažįsta, jog principinis 
jo Žinių ribotumas yra nuolatinė kliūtis racionaliam visuomenės 

konstravimui. Tiek daug girdime apie sparčią mokslinio pažini- 
mo pažangą, jog imame įsivaizduoti, kad netrukus išnyks visos 
pažinimo ribos. Tačiau šis tikėjimas remiasi klaidinga mokslo 
tikslų bei galių samprata, tiksliau - klaidingu įsitikinimu, kad 
mokslas mums teikia galimybę konkretiems faktams nustatyti ir 
kad, jo metodams tobulėjant, galėsime panorėję nustatyti bet 
kuriuos konkrečius faktus ir jais manipuliuoti. 

Žinoma, teiginys, jog mūsų civilizacija remiasi nežinojimo 
įveikimu, tam tikra prasme yra triviali tiesa. Tačiau pats šio 
teiginio trivialumas užgožia svarbiausiąją jo prasmę - kad mū- 
sų civilizacija remiasi faktu, jog visi naudojamės žiniomis, kurių 
patys neturime. Vienas iš būdų, civilizacijai padedantis įveikti 
individo Žinių ribotumą, yra nežinojimo įveikimas ne įgyjant 
daugiau žinių, bet panaudojant tas, kurios egzistuoja pasklidu- 
sios tarp daugybės individų. Tad čia minimas žinojimo ribotu- 
mas nėra tas, kurį gali įveikti mokslas. Priešingai vyraujančiam 
įsitikinimui, mokslą sudaro ne konkrečių faktų Žinojimas; itin 
sudėtingų reiškinių atveju mokslo galias riboja dar ir tai, kad 
praktiškai neįmanoma pažinti visų tų konkrečių faktų, kuriuos 
turėtume pažinti tam, kad mokslinės teorijos mums teiktų galią 
numatyti konkrečius įvykius. Santykinai paprastų fizikinio pa- 
saulio reiškinių tyrimas, kur, pasirodo, įmanoma nustatyti de- 
terminacijos santykius kaip nedaugelio lengvai nustatomų kin- 
tamųjų funkcijas ir kur dėl to atsivėrė stulbinanti tam tikrų dis- 
ciplinų pažangos galimybė, mums sukūrė iliuziją, kad netrukus 
to paties pasieksime tirdami sudėtingesnius reiškinius. Tačiau 
nei mokslas, nei kiti žinomi metodai" nepašalina tos aplinky- 
bės, kad joks protas ir kad, vadinasi, joks sąmoningai atlieka- 
mas veiksmas negali priklausyti nuo konkrečių faktų, žinomų 
kai kuriems individams, tačiau kaip visuma nežinomų jokiam 
atskiram individui. 

Mėgindamas paaiškinti ir numatyti konkrečius įvykius — tai 
jis sėkmingai daro santykinai paprastų reiškinių atveju (ten, kur 

jis gali bent apytiksliai izoliuoti santykinai paprastas „uždaras 
sistemas“) — mokslas su ta pačia faktinio nežinojimo kliūtimi 
susiduria ir tada, kai savo teorijas mėgina taikyti labai sudė- 
tingiems reiškiniams. Kai kuriose srityse mokslas yra sukūręs 
svarbių teorijų, leidžiančių suvokti kai kurių reiškinių bendrą- 
jį pobūdį, tačiau jis niekada mums nesuteikia galimybės nu- 
matyti konkrečius įvykius arba visiškai juos paaiškinti. Taip yra 
paprasčiausiai todėl, kad niekada negalime žinoti visų konkre- 
čių faktų, kuriuos pagal šias teorijas turėtume žinoti, kad ga- 
lėtume daryti konkrečias išvadas. Geriausiu pavyzdžiu gali 
būti Darwino (arba neodarvinistinė) biologinių organizmų evo- 
liucijos teorija. Jeigu būtų galima nustatyti konkrečius faktus, 
praeityje turėjusius reikšmės atsiradusių specifinių rūšių atran- 
kai, tada būtų galima pateikti išsamų egzistuojančių organiz- 
mų struktūros paaiškinimą; ir panašiai, jeigu būtų įmanoma 
nustatyti visus konkrečius faktus, jiems turėsiančius reikšmės 
per tam tikrą ateities periodą, tada būtų galima numatyti ir 
jų ateities raidą. Tačiau mums, žinoma, nepavyks nei viena, 
nei kita, nes mokslas neturi priemonių nustatyti visiems tiems 
konkretiems faktams, kuriuos būtina Žinoti norint gauti tokį 
rezultatą. 

Yra dar viena panaši klaidinga mokslo tikslų bei galių idėja, 
į kurią čia taip pat būtina atkreipti dėmesį - esą mokslui labiau- 
siai rūpi tai, kas egzistuoja, o ne tai, kas gali egzistuoti. Tačiau 
iš tikrųjų didžiausia mokslo vertė yra ta, kad jis parodo, kas 
būtų, jeigu tam tikri faktai būtų kitokie nei yra. Visų teorinio 
mokslo teiginių forma yra „jeigu ..., tai ...“, ir jie yra mums 
įdomiausi tada, kai sąlygoje „jeigu“ nurodyti faktai yra kitokie 
negu realiai egzistuojantys. 

Ši klaidinga idėja turbūt niekur nėra tokia svarbi kaip poli- 
tiniame moksle, kur, kaip atrodo, ji kliudo rimtai svarstyti tikrai 
svarbias problemas. Idėja, kad mokslas yra vien stebimų faktų 
rinkinys, verčia tyrimą apriboti vien to, kas realiai egzistuoja, 

analize. Tačiau didžiausia viso mokslo vertė - tai jo sugebėjimas 
parodyti, kas būtų, jeigu sąlygos kai kuriais požiūriais būtų ki- 
tokios negu yra. 

Tas faktas, jog vis daugiau socialinių mokslų atstovų savo 
analizėje apsiriboja tuo, kas realiai egzistuoja kurioje nors so- 
cialinės sistemos dalyje, nesuteikia jų rezultatams didesnio re- 
alizmo, o tik iš esmės menkina daugumos jų sprendimų apie 
ateitį reikšmę. Produktyvus socialinis mokslas daugiausia tu- 
ri nagrinėti tai, ko nėra - konstruoti galimų pasaulių hipoteti- 
nius modelius, kurie galėtų egzistuoti, jeigu kai kurios iš pa- 
keičiamų sąlygų būtų kitokios. Mokslinė teorija mums pir- 
miausia reikalinga tam, kad parodytų, kokie būtų padariniai, 
jeigu tam tikros sąlygos būtų tokios, kokių anksčiau niekada 
nėra buvę. Visas mokslinis pažinimas — tai ne pavienių faktų 
rinkimas, o hipotezių, atlaikančių sistemingas pastangas jas pa- 
neigti, paieška. 


Lygiagreti proto ir visuomenės evoliucija: 
taisyklių vaidmuo 


Konstruktyvistinio racionalizmo klaidos glaudžiai siejasi su de- 
kartiškuoju dualizmu, kuris postuluoja už gamtos kosmo ribų 
nepriklausomai egzistuojančią mąstančią substanciją, kuri lei- 
džia Žmogui, nuo pat pradžių apdovanotam protu, konstruoti 
savo visuomenines bei kultūrines institucijas. Tačiau iš tikrųjų 
šis protas, žinoma, yra adaptavimosi prie Žmogaus gyvenamosios 
gamtinės bei socialinės aplinkos padarinys, ir jis vystėsi nuolat 
veikiamas visuomenės struktūrą apibrėžiančių institucijų. Pro- 
tas yra socialinės aplinkos, kurioje jis atsirado ir kurios jis pats 
nesukūrė, padarinys ir kartu jis yra veiksnys, savo ruožtu da- 
rantis įtaką bei keičiantis tas institucijas. Protas — tai Žmogaus 
vystymosi visuomenėje rezultatas. Jis formavosi žmogui įgyjant 
tokius įpročius bei papročius, kurie didino grupės, kuriai jis 

priklausė, išlikimo galimybes. Įsivaizdavimas, kad visiškai su- 
brendęs protas konstruoja institucijas, gyvenimą visuomenėje 
padarančias galimą, prieštarauja visoms mūsų žinioms apie žmo- 
gaus evoliuciją. 

Žmogaus kultūrinį paveldą sudaro elgesio schemos, arba tai- 
syklės, išlikusios todėl, kad užtikrino sėkmę tam tikrai žmonių 
grupei, o ne todėl, kad buvo priimtos žinant, jog atneš geidžia- 
mų rezultatų. Žmogus jau veikė prieš pradėdamas mąstyti bei 
suprasti. Tai, ką vadiname supratimu, galiausiai yra ne kas kita 
kaip žmogaus sugebėjimas reaguoti į aplinką pagal tokią elgesio 
schemą, kuri jam padeda išlikti. Šią tiesą užčiuopia bihevioriz- 
mas bei pragmatizmas, tačiau abi doktrinos taip grubiai supap- 
rastina priklausomybės santykius, jog veikiau apsunkina, negu 
palengvina jų supratimą. 

„Mokymasis iš patirties“, kuris žmonėms būdingas ne ma- 
žiau nei kitiems gyvūnams, - tai visų pirma ne protavimo, 0 
tam tikrų sėkmę lemiančių elgesio schemų įsisavinimo, platini- 
mo, perdavimo bei tobulinimo procesas; ir tą sėkmę jos dažnai 
lemia ne todėl, kad teikia kokią nors apčiuopiamą naudą vei- 
kiančiajam individui, bet todėl, kad didina tos grupės, kuriai jis 
priklauso, išlikimo šansus.“ Šio proceso rezultatas — tai visų 
pirma ne artikuliuotas žinojimas, o toks žinojimas, kuris gali 
būti išreikštas taisyklių sąvokomis, nors pats individas sugeba 
juo vadovautis tik praktiškai ir nesugeba jo išreikšti žodžiais. 
Protas ne kuria taisykles, bet pats yra sudarytas iš visumos elge- 
sio taisyklių, kurios nebuvo sąmoningai sukurtos, bet jomis indi- 
vidas ėmė vadovautis todėl, kad veikla pagal šias taisykles buvo 
sėkmingesnė už konkuruojančių individų arba grupių veiklą.'* 

Iš pradžių nėra skirtumo tarp taisyklių, kuriomis būtina va- 
dovautis siekiant konkretaus rezultato, ir taisyklių, kuriomis pri- 
valu vadovautis. Yra tik vienas priimtas dalykų darymo būdas, 
o priežastingumo pažinimas nesiskiria nuo veiklos formos dera- 
mumo arba leistinumo pažinimo. Pasaulio pažinimas yra paži- 

nimas to, kas privaloma daryti arba neleistina daryti tam tikro- 
mis aplinkybėmis. Ir vengiant pavojaus ne mažiau svarbu žino- 
ti, ko neleistina daryti, negu žinoti, kas būtina daryti norint gau- 
ti konkretų rezultatą. 

Šios elgesio taisyklės susiklostė ne todėl, kad buvo suvoktos 
kaip sąlygos kokiam nors žinomam tikslui pasiekti, o todėl, kad 
grupių, kurios jų paisė, veikla buvo sėkmingesnė ir jos išstūmė 
kitas grupes. Tai buvo tos taisyklės, kurios žmogaus gyvenamo- 
sios aplinkos sąlygomis padėjo išlikti didesniam jas praktikuo- 
jančių grupių arba individų skaičiui. Žmogus sėkmingos veiklos 
problemą pasaulyje, kurį pažino tik iš dalies, išsprendė pasitel- 
kęs taisykles, kurios jam labai padėjo, nors jis nežinojo ir negalėjo 
žinoti jų pagrįstumo dekartiškąja prasme. 

Taigi taisyklės, kurios valdo žmogaus elgesį ir jam suteikia 
racionalumo bruožų, pasižymi dviem ypatybėmis. Jas turėsime 
nuolat pabrėžti, nes konstruktyvistinis požiūris implicitiškai nei- 
gia vadovavimosi tokiomis taisyklėmis racionalumą. Žinoma, 
labiau išsivysčiusioje visuomenėje tik kai kurios taisyklės bus 
šio pobūdžio; norime pabrėžti tik tai, kad net tokios visuomenės 
tvarka bent iš dalies priklausys nuo kai kurių šio pobūdžio tai- 
syklių. 

Pirmoji ypatybė, kuri nuo pat pradžių vyravo daugumoje 
elgesio taisyklių, buvo ta, kad jomis vadovaujamasi veikloje, 
nors veikiančiajam individui jos nėra Žinomos artikuliuotu 
(„verbalizuotu“ arba eksplicitiniu) pavidalu. Jos reiškiasi kaip 
veiksmų reguliarumas, kuris gali būti eksplicitiškai aprašytas, 
tačiau tas reguliarumas atsiranda ne dėl to, kad veikiantis in- 
dividas sugeba šias taisykles artikuliuoti. Antroji ypatybė - to- 
kių taisyklių pradedama laikytis todėl, kad faktiškai jos sutei- 
kia jomis besivadovaujančiai grupei pranašumo kitų grupių at- 
žvilgiu, nors, vėlgi, ne todėl, kad tai yra žinoma tiems, kurie 
jomis vadovaujasi. Nors tokios taisyklės prigyja dėl to, kad va- 
dovavimasis jomis sukelia tam tikrų padarinių, jomis vadovau- 

jamasi nesiekiant tų padarinių, nes apie juos veikiantis indivi- 
das gali nieko neišmanyti. 

Čia negalime išnagrinėti sudėtingo klausimo, kaip pavyz- 
džio bei imitacijos (arba „analogijos“) būdu Žmonės sugeba vie- 
nas iš kito perimti tokias dažnai gana abstrakčias elgesio tai- 
sykles, nors nei tie, kurie pavyzdį sukuria, nei tie, kurie iš jo 
mokosi, nebūtinai sąmoningai suvokia, jog yra taisyklės, kurių 
jie vis dėlto griežtai laikosi. Tai yra toji problema, kurią ge- 
riausiai suvokiame stebėdami, kaip vaikai mokosi kalbos - jie 
geba taisyklingai konstruoti sudėtingiausias frazes, kurių anks- 
čiau nėra girdėję“; tačiau ši problema iškyla ir tokiose=srityse 
kaip etiketas, moralė bei teisė, ji taip pat akivaizdi ir daugu- 
moje įgūdžių, kai vadovaujamės taisyklėmis, kurių nesugeba- 
me suformuluoti. 

Svarbu pabrėžti, kad kiekvienas Žmogus augdamas tam tik- 
roje kultūrinėje aplinkoje, savyje atranda taisykles arba atranda, 
kad jis laikosi taisyklių, ir taip pat atpažįsta kitų veiksmus kaip 
suderinamus arba nesuderinamus su įvairiomis taisyklėmis. Ži- 
noma, tai dar neįrodo, kad tos taisyklės sudaro pastovią, arba 
nekintamą, „žmogiškosios prigimties“ dalį, ar kad jos yra įgim- 
tos; tai tik įrodo, jog jos yra gana pastovi kultūrinio paveldo 
dalis, ypač tada, kai jos nėra artikuliuotos žodžiais ir todėl nėra 
sąmoningo aptarimo ar nagrinėjimo objektas. 


Klaidinga „natūralumo“ 
ir „dirbtinumo“ dichotomija 


Čia nagrinėjamų problemų aptarimui nuo seno trukdo visuoti- 
nai pripažįstama, senovės graikų įvesta dichotomija, sukėlusi 
painiavą, iš kurios iki šiol nesame visiškai išsivadavę. Kalbu 
apie visų reiškinių suskirstymą į tai, kas moderniaisiais laikais 
vadinama „natūraliais“ ir „dirbtiniais“ reiškiniais. Originalieji 
graikų terminai, kuriuos veikiausiai įvedė penktajame amžiuje 

pr. Kr. sofistai, buvo physei, kuris reiškia „iš prigimties“, ir jo 
priešybė, 10mo, kurį geriausia versti kaip „pagal susitarimą“, 
arba thesei, kuris apytiksliai reiškia „tikslingu sprendimu“**. Dvie- 
jų skirtingų terminų vartojimas antrajai dichotomijos pusei iš- 
reikšti rodo tam tikrą painiavą, kurioje nuo tų laikų klimpsta 
viso dalyko problematika. Skirtumas, kurį mėginama apibrėžti, 
gali reikšti skirtumą tarp savaime egzistuojančių objektų ir ob- 
jektų, kurie yra žmogiškojo veiksmo rezultatas, arba jis gali reikš- 
ti skirtumą tarp objektų, kurie atsiranda savaime, ir objektų, 
kurie atsiranda priklausomai nuo žmogiškojo sumanymo. Neat- 
skyrus šių dviejų reikšmių susiklostė padėtis, kai vienas auto- 
rius tam tikrą reiškinį gali kvalifikuoti kaip dirbtinį, nes jis yra 
žmogiškojo veiksmo rezultatas, o kitas tą patį reiškinį gali kva- 
lifikuoti kaip natūralų, nes jis akivaizdžiai nėra žmogiškojo su- 
manymo padarinys. Tik XVIII amžiuje tokie mąstytojai kaip Ber- 
nardas Mandeville'is ir Davidas Hume'as išaiškino, kad egzis- 
tuoja kategorija reiškinių, kurie patenka į vieną arba į kitą iš šių 
dviejų kategorijų priklausomai nuo to, kuriuo iš tų dviejų api- 
brėžimų vadovaujamasi ir todėl jie turį būti traktuojami kaip 
atskira — trečia — reiškinių kategorija, kurią vėliau Adamas Fer- 
gusonas apibūdino kaip „žmogiškojo veiksmo, bet ne Žmogiš- 
kojo sumanymo rezultatą“'?. Būtent šių reiškinių aiškinimui pri- 
reikė specifinės teorijos ir būtent jie tapo teorinių socialinių moks- 
lų objektu. 

Per tuos du tūkstantmečius senovės graikų įvesta dichotomi- 
ja neginčijamai valdė mintį ir giliai įsiskverbė į mūsų sąvokas 
bei kalbą. Antrajame amžiuje po Kr. lotynų gramatikas Aulus 
Gellius graikų terminus physei ir Hhesei išvertė kaip naturalis ir 
posityvus, ir iš čia kilo daugumos Europos kalbų žodžiai, apibū- 
dinantys dvi dėsnio (law) rūšis. 

Šių problemų svarstymo istorijoje viduramžių scholastikoje 
susiklostė viena daug žadanti kryptis, beveik pripažinusi tar- 
pinę kategoriją reiškinių, kurie yra „žmogiškojo veiksmo, bet 

ne žmogiškojo sumanymo rezultatas.“ XII amžiuje kai kurie 
scholastai naturalis kategorijai buvo pradėję skirti visa tai, kas 
nėra žmogiškojo sumanymo, arba tikslingo kūrimo, rezultatas*!; 
ir vis labiau buvo pripažįstama, kad daugelis socialinių reiš- 
kinių priklauso būtent šiai kategorijai. Paskutiniųjų iš šių scho- 
lastų, XVI amžiaus ispanų jėzuitų, visuomenės problemų svars- 
tymuose naturalis iš tiesų tapo techniniu terminu, apibūdinan- 
čiu tokius socialinius reiškinius, kurie nėra sąmoningos Žmo- 
giškosios valios kūriniai. Pavyzdžiui, vieno iš jų, Luiso Moli- 
na, darbe aiškinama, kad „natūrali“ daiktų kaina taip vadina- 
ma todėl, kad „ji atsiranda iš paties daikto nepaisant įstaty- 
mų ir įsakų, ir ji priklauso nuo daugybės kintančių aplinky- 
bių, tokių kaip Žmonių nuotaikos, kaip vertinamas skirtingas 
jo panaudojimas, o dažnai net nuo užgaidų bei malonumų“. 
Iš tiesų šie mūsų pirmtakai mąstė ir „veikė aiškiai suvokdami 
žmogaus neišmanymo ir klystamumo mastą“*; jie, pavyzdžiui, 
argumentavo, jog griežta „matematinė kaina“, pagal kurią pre- 
kė būtų parduodama teisingai, yra žinoma tik Dievui, nes ji 
priklauso nuo tokios daugybės aplinkybių, kurios negali žino- 
ti joks Žmogus, ir todėl „teisingos kainos“ nustatymas turi būti 
paliktas rinkai“. 

Tačiau šias evoliucinio požiūrio užuomazgas XVI ir XVII am- 
Žiuje nustelbė iškilęs konstruktyvistinis racionalizmas, kuris vi- 
siškai pakeitė „proto“ ir „prigimtinio dėsnio“ (natural law) ter- 
minų reikšmę. „Protas“, kuris anksčiau reiškė sąmonės sugebė- 
jimą skirti gėrį nuo blogio, t.y. skirti tai, kas atitinka priimtas 
taisykles, nuo to, kas jų neatitinka?“, pradėjo reikšti sugebėjimą 
tokias taisykles konstruoti dedukciškai eksplicitinių prielaidų 
pagrindu. Atitinkamai prigimtinio dėsnio sąvoką pakeitė „proto 
dėsnio“ sąvoka - beveik priešybė to, ką ji anksčiau reiškė. Tiesą 
sakant, šiai naujai racionalistinei prigimtinio dėsnio sampratai, 
kurią iškėlė Grotius bei jo sekėjai?“, lygiai taip pat, kaip jų pozi- 
tyvistiniams antagonistams, yra būdingas bendras įsitikinimas, 

jog visi šie dėsniai yra kuriami proto ar bent gali būti visiškai 
grindžiami protu. Nuo savo antagonistų jie skyrėsi tik prielaida, 
kad tie dėsniai gali būti logiškai dedukuoti iš apriorinių prielai- 
dų; pozityvistai, priešingai, juos traktavo kaip intelektines kon- 
strukcijas, kurios remiasi empirinėmis žiniomis apie jų padari- 
nius žmogiškiesiems siekiams. 


Evoliucinio požiūrio atsiradimas 


Po dekartiškojo atkritimo į antropomorfinį mąstymą naują pra- 
džią šioje srityje padarė Bernardas Mandeville'is ir Davidas Hu- 
me'as. Juos veikiausiai labiau įkvėpė anglų bendrosios teisės 
(common law) tradicija, ypač Matthew Hale'o interpretacijos, ne- 
gu prigimtinio dėsnio idėja." Vis labiau aiškėjo, jog tikslingos 
žmogaus veiklos nesukurtų taisyklingų Žmogiškųjų santykių 
struktūrų, atsiradimas kelia problemą, kuriai paaiškinti reikia 
sisteminės socialinės teorijos. Šį poreikį antrojoje XVIII amžiaus 
pusėje ekonomikos srityje patenkino Adamo Smitho ir Adamo 
Fergusono vadovaujami škotų „moralės filosofai“; atitinkamas 
išvadas politinei teorijai puikiai suformulavo išmintingasis Ed- 
mundas Burke'as, nors jo darbuose veltui ieškotume sistemi- 
nės teorijos. Nors Anglijoje šią raidą vėl sutrikdė konstrukty- 
vizmas įsiveržęs Benthamo utilitarizmo pavidalu“, ji Europos 
kontinente naujai atgijo kalbotyros bei teisės „istorinėse mokyk- 
lose“?. Po škotų filosofų padarytos pradžios sistemiškai evo- 
liucinis požiūris plėtojasi daugiausia Vokietijoje Wilhelmo von 
Humboldto bei F. C. von Savigny darbuose. Čia negalime tos 
raidos aptarti kalbotyroje, nors ilgą laiką tai buvo vienintelė sri- 
tis šalia ekonomikos, kur buvo sukurta nuosekli teorija; 0 tai, 
kokią įtaką nuo Romos laikų teisės teorijai darė gramatikų idė- 
jos, dar nėra reikiamai įvertinta.“ Evoliucinis požiūris į sociali- 
nius mokslus iš naujo grįžo į angliškąją tradiciją per Savigny 
sekėją, serą Henry Maine'ą“'. O savo įspūdingoje socialinių 

mokslų metodų apžvalgoje 1883 m. Carlas Mengeris, austrų 
ekonominės mokyklos pradininkas, spontaninio institucijų for- 
mavimosi bei genetinio šio proceso pobūdžio problemą konti- 
nente naujai iškėlė kaip svarbiausią visų socialinių mokslų pro- 
blemą. Naujausiais laikais šią tradiciją sėkmingiausiai plėtojo 
kultūros antropologija, kurios bent jau iškiliausi atstovai aiš- 
kiai suvokė šį idėjų paveldą** 

Kadangi evoliucijos sąvoka yra viena svarbiausių visame mū- 
sų dėstyme, būtina išsiaiškinti keletą nesusipratimų, dėl kurių 
pastaruoju metu socialiniai teoretikai pradėjo jos vengti. Pirma- 
sis — tai klaidingas įsitikinimas, jog šią sąvoką socialiniai moks- 
lai perėmė iš biologijos. Iš tikrųjų yra priešingai. Jeigu Charlesas 
Darwinas biologijoje sėkmingai sugebėjo pasinaudoti sąvoka, ku- 
rios jį pirmiausia išmokė socialiniai mokslai, tai dar nesumenki- 
na jos reikšmės toje srityje, kurioje ji buvo iškelta. Nagrinėjant 
būtent socialinius darinius, tokius kaip kalba ir moralė, teisė ir 
pinigai, XVIII amžiuje pagaliau buvo aiškiai suformuluotos dvi 
giminingos - evoliucijos ir spontaninės tvarkos formavimosi — 
sąvokos; būtent jos tapo tais intelektiniais įrankiais, kuriuos Dar- 
winas ir jo bendraamžiai sugebėjo panaudoti biologinei evoliu- 
cijai aiškinti. Šiuos XVIII amžiaus filosofus bei teisės ir kalboty- 
ros istorinių mokyklų atstovus net galima vadinti, kaip iš tiesų 
save ir vadino kai kurie XIX amžiaus kalbos teoretikai, darvinis- 
tais iki Darwino.“ 

XIX amžiaus socialinis teoretikas, kuriam reikėtų Darwino 
pamokų evoliucijos idėjai suprasti, nebuvo vertas teoretiko var- 
do. Deja, kai kuriems iš jų vis dėlto jų prireikė, ir nuo to laiko 
jų prikurtos vadinamojo „socialinio darvinizmo“ teorijos kelia 
socialinių teoretikų nepasitikėjimą pačia evoliucijos sąvoka. Ži- 
noma, yra esminių skirtumų tarp to, kaip atranka veikia kultū- 
ros perdavimo procesą, kai formuojasi socialinės institucijos, ir 
to, kaip ji veikia įgimtų biologinių charakteristikų fiziologinio 
paveldėjimo procesą. „Socialinio darvinizmo“ klaida buvo ta, 

kad jis dėmesį sutelkė į individų, o ne institucijų ir į įgimtų, o 
ne kultūriškai perduodamų individualių sugebėjimų atranką. 
Nors Darwino teorinė schema tik ribotai gali būti taikoma pas- 
tarajai problemai spręsti, o tiesmukiškas jos taikymas rimtai iš- 
kreipia dalyko esmę, vis dėlto pamatinė evoliucijos sąvoka išlie- 
ka ta pati abiejose srityse. 

Kitas svarbus nesusipratimas, diskredituojantis socialinės 
evoliucijos teoriją, tai įsitikinimas, jog evoliucijos teoriją sudaro 
„evoliucijos dėsniai“. Geriausiu atveju tai galima būtų teigti tik 
žodį „dėsnis“ vartojant labai specifine prasme, tačiau jokiu bū- 
du negalima teigti, nors tai dažnai daroma, kad teorija nurodo 
būtinąją konkrečių stadijų arba fazių seką, kurią turi pereiti 
evoliucijos procesas ir kurią ekstrapoliuojant galima numatyti 
būsimąją evoliucijos raidą. Tikroji evoliucijos teorija tik paaiški- 
na procesą, kurio rezultatas priklauso nuo daugybės konkrečių 
faktų, kurių visumos negalime žinoti; todėl ji neduoda ateities 
prognozių. Dėl to turime apsiriboti „principiniais aiškinimais“ 
arba tik abstrakčios struktūros, pagal kurią tas procesas vyks, 
numatymu.?' 

Tariami visuotinės evoliucijos dėsniai, neva paremti stebėji- 
mu, iš tikrųjų neturi nieko bendra su tikrąja evoliucijos teorija, 
kuri aiškina patį procesą. Jie kildintini iš visiškai kitokių Comp- 
te'o, Hegelio ir Marxo istoricizmo bei holizmo koncepcijų, ir jie 
teigia grynai mistinę būtinybę, kad evoliucija turi vykti tam tik- 
ra iš anksto determinuota kryptimi. Tiesa, pirminė termino „evo- 
liucija“ reikšmė implikuoja tokią užuomazgoje glūdinčių poten- 
cijų „sklaidą“, tačiau tas procesas, į kurį apeliuodama biologinė 
bei socialinė evoliucijos teorija aiškina įvairių sudėtingų sistemų 
atsiradimą, visai neimplikuoja tokios konkrečių žingsnių sekos. 
Todėl tie, kuriems evoliucijos sąvoka reiškia būtinąją iš anksto 
determinuotų „stadijų“, arba „fazių“, seką, kurią turi pereiti or- 
ganizmo arba socialinės institucijos vystymasis, visai teisėtai at- 
meta kaip moksliškai nepagrįstą tokią evoliucijos sampratą. 

Trumpai dar pasakysime, kad dažni mėginimai evoliucijos 
sąvoką naudoti ne tik elgesio taisyklių atsiradimui aiškinti, bet 
ją teikti ir kaip preskriptyvinio etikos mokslo pagrindą, taip pat 
negali teisėtai remtis evoliucijos teorija; jie tėra neteisėtos stebi- 
mų tendencijų ekstrapoliacijos, kurių laikyti „evoliucijos dės- 
niais“ neturime jokio pagrindo. Į tai būtina atkreipti dėmesį, nes 
kai kurie iškilūs biologai, žinoma, suprantantys tikrąją evoliuci- 
jos teoriją, kartais susigundo tokio pobūdžio pareiškimais.“ Ta- 
čiau mums čia svarbiausia yra parodyti, kad tokiose disciplino- 
se kaip antropologija, etika ir teisė, piktnaudžiavimas evoliuci- 
jos sąvoka vienu metu buvo gerokai ją diskreditavęs, ir kilo jis 
dėl evoliucijos teorijos prigimties nesupratimo; vartojant evoliu- 
cijos sąvoką derama prasme, vis vien galima teigti, jog sudėtin- 
gos, spontaniškai atsirandančios struktūros, su kuriomis susijusi 
socialinė teorija, gali būti suprastos tik kaip evoliucijos proceso 
rezultatas ir, vadinasi, „genetinis elementas yra neatskiriama 
teorinių mokslų idėjos dalis“. 


Šiuolaikinio mąstymo polinkis į konstruktyvizmą 


Stebėtina, kaip per paskutiniuosius tris šimtmečius konstrukty- 
vistinis paklydimas veikė daugybės labiausiai nepriklausomų ir 
drąsių mąstytojų nuostatas. Atmesdami religinį tradicinių mo- 
ralės ir teisės taisyklių šaltinio bei galiojimo pagrindo aiškinimą, 
jie pradėjo neigti tas taisykles, jeigu tik nesurasdavo racionalaus 
jų pagrindimo. Būtent dėl šių laimėjimų „išlaisvinant“ žmogaus 
protą savo šlovę pelnė daugelis garsių šio laikotarpio mąstytojų. 
Tai galime pailiustruoti beveik atsitiktinai pasirinkdami keletą 
būdingų atvejų“. 

Vienas žinomiausių - tai, žinoma, Voltaire'as, kurio požiūrį 
į pagrindinę mūsų problemą atspindi jo šūkis „jeigu norite gerų 
įstatymų, sudeginkite tuos, kuriuos turite, ir sukurkite naujus“ *. 
Dar didesnę įtaką turėjo Rousseau; apie jį buvo taikliai pasakyta“: 

Nėra jokio įstatymo, išskyrus įstatymą, kurio nori gyvi žmonės - 
šitai buvo didžiausia jo erezija daugeliu požiūrių, taip pat ir krikš- 
čionybės požiūriu; tai buvo ir svarbiausia jo politinės teorijos tezė. 
... Jis padarė išties revoliucinį dalyką - pakirto daugelio Žmonių 
tikėjimą, jog visuomenė, kurioje jie gyvena, remiasi teisingumu. 


Ir jis tai padarė reikalaudamas, kad „visuomenė“ laikytųsi 
teisingumo, tarsi ji būtų mąstanti būtybė. 

Atsisakymas pripažinti galiojančiomis elgesio taisykles, ku- 
rių pagrįstumas nėra racionaliai įrodytas, arba nėra „išaiškintas 
ir įrodytas kiekvienam individui“*, tampa XIX amžiaus leitmo- 
tyvu. Šią nuostatą gali pailiustruoti du pavyzdžiai. To šimtme- 
čio pradžioje Aleksandras Herzenas pateikia tokį argumentą: 
„Jūs norite taisyklių sąvado, bet, man rodos, sulaukus tam tikro 
amžiaus turėtų būti gėda prašyti tokio sąvado, [nes] tikrai lais- 
vas žmogus kuria savo paties moralę.“*! Tokiu pat stiliumi Žy- 
mus šiuolaikinis filosofas pozityvistas teigia, jog „proto galią 
lemia ne taisyklės, kurias protas diktuoja mūsų vaizduotei, bet 
sugebėjimas atsikratyti visų tų taisyklių, prie kurių mus įprati- 
no patirtis ir tradicijos“. 

Geriausią šios dvasinės nuostatos apibūdinimą galima rasti 
lordo Keyneso, pavyzdinio mūsų laikmečio mąstytojo, paskaito- 
je „Mano ankstyvieji įsitikinimai“*. 1938 m. prisimindamas lai- 
kus prieš 35 metus, kai jam pačiam buvo tik dvidešimt, jis kalba 
apie save bei savo bičiulius: 


Mes visiškai atmetėme asmens prievolę laikytis bendrų tai- 
syklių. Mes skelbėmės turį teisę kiekvieną konkretų atvejį ver- 
tinti pagal aplinkybes ir vaizdavomės turį pakankamai išminties, 
patirties bei savitvardos, kad galėtume sėkmingai tai daryti. Tai 
buvo labai svarbi dalis mūsų tikėjimo, kurį skelbėme iššaukian- 
čiai ir agresyviai, 0 išorės pasauliui tai buvo akivaizdžiausias ir 
pavojingiausias mūsų bruožas. Mes visiškai atmetėme įprastąją 
moralę, papročius bei tradicinę išmintį. Kitaip sakant, mes bu- 
vome imoralistai tikrąja to termino prasme... mes nepripažino- 
me jokių moralinių pareigų, nejutome jokių vidinių sankcijų su 

jomis taikstytis ar joms paklusti. Dangaus akivaizdoje mes skel- 
bėmės teisėjais savo pačių byloje. 


Prie to jis dar priduria: „Kalbant apie save, man jau per vėlu 
pasikeisti. Aš likau ir visam laikui liksiu imoralistas.“ 

Kiekvienas, užaugęs prieš Pirmąjį pasaulinį karą, pripažins, 
jog tada tai buvo ne vien Bloomsbury grupės keistenybė, o labai 
paplitusi nuostata, kurios laikėsi daugelis aktyviausių ir labiau- 
siai nepriklausomų to laikmečio mąstytojų. 


Mūsų antropomorfinė kalba 


Kaip giliai ši klaidinga konstruktyvistinė arba intencionalistinė 
interpretacija persmelkia mūsų mąstymą apie socialinius reiški- 
nius, pamatome atkreipę dėmesį į daugelio terminų, kuriuos 
vartojame jų atžvilgiu, reikšmę. Tiesą sakant, daugelis klaidų, 
su kuriomis mums teks galynėtis šioje knygoje, taip giliai įsitvir- 
tino mūsų kalboje, kad neatsargus įprastų terminų vartojimas 
beveik neišvengiamai veda prie klaidingų išvadų. Kalba, kuria 
mums tenka kalbėti, klostėsi tūkstantmečius - tada, kai žmogus 
tvarką galėjo suvokti tik kaip sumanymo rezultatą ir kai bet 
kurią reiškiniuose stebimą tvarką jis laikė personalizuoto suma- 
nytojo veiklos liudijimu. Tad praktiškai visi terminai, kuriuos 
vartojame šioms tvarkos struktūroms aprašyti arba jų funkcio- 
navimui apibūdinti, sugestionuoja agentinę tų struktūrų kilmę. 
Štai kodėl jie mus nuolat stumia prie klaidingų išvadų. 

Tiesa, iš dalies tai pasakytina apie visą mokslo terminiją. Fi- 
zikiniai mokslai, ne mažiau nei biologija ar socialinė teorija, turi 
naudotis antropomorfinės kilmės terminais. Tačiau fizikas, kal- 
bėdamas apie „jėgą“, „inerciją“ arba apie vieno kūno „veiksmą“ 
kito kūno atžvilgiu, šiuos terminus vartoja bendrai suprantama 
technine prasme, kuri beveik neklaidina. Tačiau kai pradedame 
kalbėti apie visuomenės „veiksmus“, iškart kyla labai klaidi- 
nančių asociacijų. 

Šią tendenciją dažniausiai vadinsime „antropomorfizmu“, 
nors pats šis terminas nėra visiškai tikslus. Siekdami didesnio 
tikslumo, turėtume nubrėžti skirtumą tarp dar primityvesnės 
tendencijos, kuri personifikuoja tokius esinius, kaip visuomenė, 
priskirdama jiems protą ir kurią tinkamiausia vadinti antropo- 
morfizmu arba animizmu, ir kitos, šiek tiek labiau rafinuotos in- 
terpretacijos, kuri tą tvarką bei funkcionavimą priskiria tam tik- 
ro atskiro agento sumanymui; ją geriau apibūdina terminai in- 
tencionalizmas, artificializmas** arba mūsų čia vartojamas konstruk- 
tyvizmo terminas. Tačiau šios dvi tendencijos pereina viena į 
kitą beveik nepastebimai, tad paprastai vartosime terminą „antro- 
pomorfizmas“, neatsižvelgdami į šį, labiau rafinuotą, skirtumą. 

Kadangi beveik visas žodynas, kuriuo galime disponuoti kal- 
bėdami apie mus dominančią spontaninę tvarką, turi šias klai- 
dinančias konotacijas, iš dalies tenka griebtis savivalės spren- 
džiant klausimą, kokius žodžius vartosime griežtai neantropo- 
morfine prasme ir kuriuos vartosime tik norėdami pabrėžti ke- 
tinimą arba sumanymą. Tačiau aiškumo dėlei būtina pasakyti, 
jog daugelį įprastų Žodžių vartosime tik arba sąmoningo kon- 
stravimo, arba spontaninio klostymosi rezultatams įvardyti, vi- 
sada juos atskirdami. Tačiau kartais, pavyzdžiui, termino „tvar- 
ka“ atveju, neišvengiamai teks jį vartoti neutralia prasme, kuri 
apima tiek spontaninės tvarkos, tiek „organizacijų“, arba „kon- 
strukcijų“, prasmę. Pastarieji du terminai, kuriuos vartosime tik 
kalbėdami apie sumanymo rezultatus, iliustruoja faktą, kad daž- 
nai ne mažiau sunku rasti terminų, visuomet implikuojančių 
sumanymą, negu rasti terminų, kurie jo neimplikuotų. Biologas 
paprastai nedvejodamas kalba apie „organizaciją“ nesugestio- 
nuodamas sumanymo, tačiau būtų keista išgirsti jį kalbant, kad 
organizmas ne tik pasižymi tam tikra organizacija, bet kad ir jis 
pats yra organizacija arba kad jis yra suorganizuotas. Tas vaid- 
muo, kurį terminas „organizacija“ suvaidino šiuolaikinės politi- 
nės minties raidoje bei toji reikšmė, kurią jam teikia šiuolaikinė 

„Organizacijos teorija“, turbūt pateisina tai, kad mūsų kontekste 
jį vartosime tik kalbėdami apie sumanymo rezultatus. 

Kadangi skirtumas tarp padarytos tvarkos ir tvarkos, kuri 
savaime susiklosto kaip jos elementų reguliarių veiksmų pada- 
rinys, bus pagrindinė kito skyriaus tema, apie jį čia daugiau 
nekalbėsime. 2-me tome turėsime nuodugniau išnagrinėti be- 
veik visada klaidinantį Žodį „socialinis“, kuris dėl savo ypač 
slidžios reikšmės įneša painiavos beveik į kiekvieną teiginį, ku- 
riame tik pavartojamas. 

Ten taip pat matysime, jog tokios šiuo metu populiarios idė- 
jos, kad visuomenė „veikia“ arba kad ji „traktuoja“ asmenis, 
kad ji juos „skatina“, jiems „atlygina“, arba kad ji „vertina“, 
„Valdo“ arba „kontroliuoja“ objektus bei paslaugas, arba kad ji 
yra „atsakinga“ ar „kalta“ dėl ko nors, arba kad ji turi „valią“ 
ir „tikslą“, kad ji gali būti „teisinga“ arba „neteisinga“, arba kad 
ekonomika „paskirsto“ išteklius — visos šios idėjos sugestionuo- 
ja klaidingą intencionalistinę arba konstruktyvistinę interpreta- 
ciją Žodžių, kurie, nors ir galėtų būti vartojami be tokios kono- 
tacijos, beveik neišvengiamai stumia jų vartotoją prie neteisėtų 
išvadų. Matysime, jog būtent šios painiavos pagrindu atsirado 
pamatinės sąvokos, kuriomis remiasi kai kurios labai įtakingos 
minties mokyklos, įtikėjusios, jog visos taisyklės arba įstatymai 
turėjo būti kieno nors išrasti arba eksplicitiškai suderėti. Tik ta- 
rus, jog visos teisingo elgesio taisyklės yra kieno nors sąmonin- 
go sumanymo produktas, įtikinami tampa tokie sofizmai, kad 
bet kuri įstatymų leidimo galia turi būti savavališka arba kad 
visada turi egzistuoti galutinis „suverenios“ galios šaltinis, iš 
kurio kildintina visa teisė. Daugelis amžinųjų politinės teorijos 
problemų ir daugelis idėjų, kurios iš esmės paveikė politinių 
institucijų raidą, yra šios painiavos padarinys. Tai ypač pasaky- 
tina apie teisinį pozityvizmą, teisės teorijos tradiciją, kuri labiau 
nei bet kuri kita tradicija didžiuojasi savo visišku išsivadavimu 
nuo antropomorfinių vaizdinių; įsigilinus matyti, jog jis visada 

remiasi tuo, ką pavadinome konstruktyvistine klaida. Tiesą sa- 
kant, teisinis pozityvizmas yra viena svarbiausių atšakų to ra- 
cionalistinio konstruktyvizmo, kuris tiesiogine prasme interpre- 
tuodamas teiginį, jog Žmogus yra „sukūręs“ visą savo kultūrą 
bei institucijas, yra priverstas griebtis fikcijos, kad esą visa teisė 
yra kažkieno valios produktas. 

Dar vienas terminas, kurio dviprasmiškumas padarė panašų 
klaidinantį poveikį socialinei teorijai, ypač kai kurioms pozity- 
vistinėms teisės teorijoms, ir kurį dėl to čia verta paminėti, - tai 
terminas „funkcija“. Jis yra beveik nepakeičiamas kalbant apie 
tas savireguliuojančias struktūras, su kuriomis susiduriame ir bio- 
loginių organizmų, ir spontaninės visuomeninės tvarkos atveju. 
Tokia funkcija gali būti atliekama aktyviajai struktūros daliai ne- 
žinant tikslo, kuriam padeda jos veiksmai. Tačiau būdingasis po- 
zityvistinės tradicijos antropomorfizmas jį pastūmėjo prie keisto 
apvertimo: iš įžvalgos, jog institucija atlieka tam tikrą funkciją, 
buvo daroma išvada, jog individams, atliekantiems tą funkciją, 
turi vadovauti kito Žmogaus valia. Pavyzdžiui, teisinga įžvalga, 
jog privačios nuosavybės institucija atlieka funkciją, be kurios ne- 
gali išlikti spontaninė visuomenės tvarka, tapo pagrindu įsitiki- 
nimui, jog šiam tikslui pasiekti reikia kokios nors valdžios nu- 
rodomosios galios - įsitikinimui, kurį eksplicitiškai formuluoja 
kai kurių šalių konstitucijos, rašytos pozityvizmo dvasia. 


Protas ir abstrakcija 


Tie dekartiškosios tradicijos aspektai, kuriuos apibūdinome kaip 
konstruktyvizmą, dažnai apibūdinami tiesiog kaip racionalizmas, 
ir dėl to vėl gali kilti nesusipratimų. Antai tapo įprasta kalbėti 
apie ankstyvuosius tos tradicijos kritikus, ypač apie Bernardą 
Mandeville'į bei Davidą Hume ą kaip apie „antiracionalistus““, 
taip sudarant įspūdį, kad šiems „antiracionalistams“ mažiau rū- 
pėjo, kaip efektyviausiai panaudoti protą negu tiems, kurie pa- 

brėžtinai save titulavo racionalistais. Tačiau iš tikrųjų vadinamieji 
antiracionalistai atkreipė dėmesį į tai, jog norint, kad protas veik- 
tų kuo efektyviau, būtina suvokti sąmoningo proto galių ribas bei 
atsižvelgti į tą paspirtį, kurią mums teikia sąmoningai nesuvo- 
kiami procesai - būtent šio suvokimo ir įžvalgos trūksta kon- 
struktyvistiniam racionalizmui. Jeigu noras padaryti protą kuo 
efektyvesnį išreiškia racionalizmo esmę, tai aš pats esu raciona- 
listas. Tačiau jeigu tas terminas reiškia, jog protas turi sąmonin- 
gai determinuoti kiekvieną konkretų veiksmą, aš nesu raciona- 
listas, ir toks racionalizmas man atrodo itin neprotingas. Žino- 
ma, viena iš proto užduočių yra išsiaiškinti, kaip toli siekia jo val- 
dos arba kokiu mastu jis turi kliautis kitomis jėgomis, kurių jis 
pats negali visiškai valdyti. Vadinasi, šiame kontekste geriau kal- 
bėti ne apie skirtumą tarp „racionalizmo“ ir „antiracionalizmo“, 
o apie skirtumą tarp konstruktyvistinio ir evoliucinio arba, Kar- 
lo Popperio terminais, tarp naivaus ir kritinio racionalizmo. 
Termino „racionalizmas“ neapibrėžtumas iš dalies paaiškina 
paplitusią nuomonę apie „racionalizmui“ būdingą polinkį į „abst- 
rakcijas“. Net pats terminas neretai vartojamas perdėtam prisi- 
rišimui prie abstrakcijų apibūdinti. Tačiau būdingas konstrukty- 
vistinio racionalizmo bruožas yra veikiau tas, kad jis nesitenki- 
na abstrakcijomis - jis nepripažįsta, jog abstrakčios sąvokos yra 
būdas dorotis su tuo konkretybės sudėtingumu, kurio mūsų pro- 
tas nepajėgia visiškai aprėpti. Kita vertus, evoliucinis racionaliz- 
mas abstrakcijas pripažįsta kaip nepakeičiamą intelektinę prie- 
monę, leidžiančią protui dorotis su nevisiškai suvokiama realy- 
be. Tai galima sieti su tuo, jog konstruktyvizmas „abstraktumą“ 
traktuoja vien kaip sąmoningos minties arba sąvokų savybę, ta- 
čiau iš tikrųjų abstraktumas yra ta savybė, kuria pasižymi visi 
procesai, determinuojantys veiksmą dar iki tol, kol šis pasireiš- 
kia sąmoningo mąstymo arba kalbos pavidalu. Visais tais atve- 
jais, kai tam tikro Hpo situacija žadina individo dispoziciją rea- 
guoti pagal tam tikrą schemą, turime reikalą su pamatiniu san- 

tykiu, kuris apibrėžiamas kaip „abstraktus“. Beveik neabejotina, 
jog specifines centrinės nervų sistemos galias lemia būtent tas 
faktas, kad konkretūs dirgikliai ne tiesiogiai sukelia konkrečias 
reakcijas, o leidžia tam tikroms dirgiklių klasėms arba konfigū- 
racijoms sužadinti dispoziciją tam tikrų klasių veiksmams, ir 
kad tik daugelio tokių dispozicijų persiklojimas determinuoja 
įvyksiantį konkretų veiksmą. Ši „abstraktumo pirmenybė“, kaip 
ją esu įvardijęs kitur“, bus visos šios knygos prielaida. 

Tad abstraktumas čia bus traktuojamas ne tik kaip savybė, 
daugiau ar mažiau būdinga visiems intelektiniams (sąmonin- 
giems ar nesąmoningiems) procesams, bet ir kaip žmogaus ge- 
bėjimo sėkmingai orientuotis netobulai pažintame pasaulyje pa- 
matas - kaip būdas įveikti stygių Žinių apie konkrečius jo aplin- 
kos faktus. Atkreipdami dėmesį į taisykles, kuriomis vadovau- 
jamės savo veiksmuose, pirmiausia siekiame pabrėžti šią esmi- 
nę visų intelektinių procesų abstraktumo svarbą. 

Pagal šią traktuotę abstraktumas nėra tai, ką protas konstruoja 
loginių operacijų būdu iš realybės stebinių, jis yra veikiau kate- 
gorijų, kuriomis operuoja, savybė - ne proto produktas, o vei- 
kiau tai, kas sudaro protą. Mes niekada neveikiame ir niekada 
negalėtume veikti pagal visus konkrečios situacijos faktus, bet 
visada išskirdami tik tam tikrus reikšmingus jos aspektus; ne 
sąmoningu sprendimu ar tikslinga atranka, bet dėka tam tikro 
mechanizmo, kurio patys sąmoningai nevaldome. 

Dabar turėtų būti aišku, kad nuolat pabrėždami daugelio 
mūsų veiksmų neracionalų pobūdį mes siekiame ne sumenkinti 
ar sukritikuoti šio pobūdžio veiksmus, bet, priešingai, atskleisti 
vieną jų sėkmės priežasčių; neteigiame, kad privalome mėginti 
iki galo suprasti, kodėl veikiame būtent taip, kaip veikiame, 
veikiau pabrėžiame, kad tai nėra neįmanoma; ir kad sugebame 
pasinaudoti didžiule patirtimi ne todėl, kad tokios patirties tu- 
rime, o todėl, kad mums to nesuvokiant ji buvo inkorporuota į 
mąstymo schemas, kuriomis vadovaujamės. 

Yra du nesusipratimai, kuriuos gali sužadinti ši mūsų pozi- 
cija ir kuriems turime užbėgti už akių. Vienas kyla dėl to, kad 
veiksmai, kuriuos valdo mūsų pačių nesuvoktos taisyklės, daž- 
nai vadinami „instinktyviais“ arba „intuityviais“. Toks jų api- 
būdinimas nėra labai ydingas, tačiau abu šie žodžiai, ir ypač 
„Intuityvus“, paprastai vartojami kalbant apie atskirybių bei san- 
tykinai konkrečių dalykų suvokimą, o mus čia domina tie suge- 
bėjimai, kurie lemia labai bendras arba abstrakčias veiksmų sa- 
vybes. Terminas „intuityvus“ įprastoje vartosenoje išreiškia atri- 
butą, kuris nėra būdingas mūsų veiksmus valdančioms abstrak- 
čioms taisyklėms. Štai kodėl geriausia šio termino vengti. 

Dar vienas nesusipratimas gali kilti dėl įspūdžio, jog mūsų pa- 
brėžiamas nesąmoningas daugelio taisyklių pobūdis kaip nors 
sietinas su psichoanalizės bei „giluminės psichologijos“ pasąmo- 
nės koncepcijomis. Tačiau nors tam tikru mastu šiais dviem po- 
žiūriais siekiama paaiškinti tuos pačius reiškinius, jie yra visiš- 
kai skirtingi. Mes ne tik nesinaudosime, bet laikysime nepagrįs- 
ta ir klaidinga pačią idėją, esą egzistuoja pasąmonė, kuri nuo są- 
monės skiriasi tik tuo, jog nėra įsisąmoninta, o visais kitais po- 
žiūriais funkcionuoja taip pat racionaliai bei tikslingai, kaip są- 
moningas protas. Nieko negalima laimėti postuluojant tokią mis- 
tinę esybę arba priskiriant skirtingoms dispozicijoms arba taisyk- 
lėms, sudarančioms tą sudėtingą tvarką, kurią vadiname protu, 
savybes, kuriomis pasižymi toji atsirandanti tvarka. Atrodo, jog 
šiuo požiūriu psichoanalizė tik sukūrė papildomą šmėklą, kuri 
turėtų valdyti dekartiškojo dualizmo „šmėklą mašinoje“ *. 


Kodėl kraštutinės konstruktyvistinio racionalizmo formos 
nuolat skatina maištą prieš protą 


Baigiant šį įvadinį skyrių verta padaryti keletą pastabų apie 
dalyką, kuris peržengia šios knygos tematiką, nors jis labai svar- 
bus norint suprasti knygos tikslus. Turiu omenyje tą faktą, kai 

konstruktyvistinis racionalizmas, nepripažįstantis jokių sąmo- 
ningo proto taikymo ribų, istorijoje ne vieną kartą sukėlė maištą 
prieš protą. Tiesą sakant, ši tendencija, kai proto galių perverti- 
nimas sukelia nusivylimą, kuris baigiasi maištu prieš abstrak- 
taus proto viešpatavimą bei individualios valios išaukštinimą, 
visai nėra paradoksali, o beveik neišvengiama. 

Iliuzija, kuri konstruktyvistinius racionalistus nuolat skatina 
išaukštinti valią, yra jų įsitikinimas, jog protas pajėgia peržengti 
abstrakcijų valdas ir pats savaime gali nustatyti konkrečių veiks- 
mų tikslingumą. Tačiau protas nulemia veiksmus visada tik veik- 
damas kartu su konkrečiais, neracionaliais impulsais, ir jo funk- 
ciją iš esmės sudaro emocijų tvardymas arba vadovavimas veiks- 
mui, kurį skatina kiti veiksniai. Iliuzija, kad pats protas mums 
gali pasakyti, ką privalome daryti, ir kad, vadinasi, racionalūs 
žmonės turi sugebėti vieningomis ir organizuotomis pastango- 
mis siekti bendrų tikslų, greitai išsisklaido pamėginus ją prak- 
tiškai realizuoti. Tačiau noras pasinaudoti protu verčiant visuo- 
menę racionaliai valdomu mechanizmu vis vien išlieka; siekiant 
šį norą patenkinti, visiems turi būti primetami bendri tikslai, 
kurių neįmanoma racionaliai pagrįsti, ir kurie dėl to negali reikšti 
ko nors kito, kaip tik kurios nors atskiros valios sprendimą. 

Racionalistinis maištas prieš protą, jeigu galime jį taip vadin- 
ti, paprastai kyla prieš minties abstraktumą. Maištautojas nepri- 
pažįsta, kad visas mąstymas turi išlikti daugiau ar mažiau abst- 
raktus ir kad todėl jis pats savaime negali visiškai determinuoti 
konkrečių veiksmų. Protas yra paprasčiausia disciplina, sėkmingo 
veiksmo galimybių ribų įžvalga, kuri dažnai mums nurodo tik 
tai, ko nedaryti. Tokia disciplina reikalinga būtent dėl to, kad 
mūsų intelektas nėra pajėgus tikrovę suvokti visoje jos įvairovė- 
je. Nors naudojimasis abstrakcijomis išplečia reiškinių sritį, su 
kuria galime intelektualiai susidoroti, jis tai daro apribodamas 
mūsų galią numatyti savo veiksmų padarinius ir, vadinasi, kar- 
tu apribodamas mūsų galią keisti pasaulį pagal mūsų norus. 

Štai kodėl liberalizmas apriboja sąmoningą bendros visuomeni- 
nės tvarkos kontrolę ragindamas tik palaikyti bendras taisykles, 
kurios būtinos spontaninei tvarkai, kurios detalių negalime nu- 
matyti, susiklostyti. 

Turbūt niekas šio ryšio tarp liberalizmo ir abstraktaus mąs- 
tymo galių ribotumo įžvalgos aiškiau nesuvokė negu G. W. F. 
Hegelis - tas ultraracionalistas, kuris tapo beveik viso šiuolaiki- 
nio iracionalizmo bei totalitarizmo įkvėpėju. Rašydamas, kad 
„požiūris, kuris kliaunasi abstrakcijomis, yra liberalizmas, kurį 
visada įveikia konkretybė ir kuris kovoje prieš ją visada pralai- 
mi““, jis tiksliai suformulavo faktą, jog mes išties dar nesame 
pakankamai subrendę, kad ilgai galėtume ištverti proto discip- 
liną ir neleisti savo emocijoms išsiveržti iš jos saitų. 

Taigi kliovimasis abstrakcijomis yra ne mūsų proto galių per- 
vertinimo, bet veikiau jo ribotumų įžvalgos padarinys. Būtent 
proto galių pervertinimas sukelia maištą prieš vadovavimąsi 
abstrakčiomis taisyklėmis. Konstruktyvistinis racionalizmas at- 
meta šios proto disciplinos reikalavimus, nes remiasi klaidinga 
prielaida, jog protas pajėgia tiesiogiai įvaldyti visą atskirybių 
įvairovę; todėl jis teikia pirmenybę konkretumui, o ne abstrak- 
tumui, atskirybei, o ne bendrybei, jo šalininkams nesuvokiant, 
jog taip jie siaurina tikrąsias proto valdas. Proto hubris reiškiasi 
per visus tuos, kurie mano, jog jie gali be abstrakcijų visiškai 
įvaldyti konkretybę ir tokiu būdu pozityviai valdyti socialinį 
procesą. Noras pertvarkyti visuomenę pagal individualaus žmo- 
gaus įvaizdį, kuriuo nuo Hobbeso laikų vadovaujasi racionalis- 
tinė politinė teorija ir kuri Didžiajai Visuomenei priskiria savy- 
bes, kurias gali turėti tik individai arba sąmoningai sukurtos 
organizacijos, skatina ne tik norą būti racionaliems, bet ir norą 
viską racionalizuoti. Nors turime stengtis gerinti visuomenę ta 
prasme, kad mums gera būtų joje gyventi, tačiau negalime jos 
pagerinti ta prasme, kad ji pradėtų gerai elgtis. Beprasmiška 
taikyti sąmoningo elgesio kategorijas tiems nenumatomiems in- 

dividualių veiksmų padariniams, kuriuos atspindi visi realieji 
socialiniai reiškiniai, nebent eliminuojant nenumatomumo veiks- 
nį, o tai reikštų - eliminuojant visa, ką vadiname kultūra. 

Didžioji Visuomenė ir civilizacija, kuriai ji atvėrė kelią, yra 
žmogaus didėjančio pajėgumo komunikuoti abstrakčią mintį re- 
zultatas; ir kai sakome, jog visus Žmones vienija protas, turi- 
me omenyje jų bendrą sugebėjimą abstrakčiai mąstyti. Kadan- 
gi Žmogus naudojasi šiuo sugebėjimu dažniausiai eksplicitiš- 
kai nežinodamas abstrakčių principų, kuriais jis vadovaujasi ir 
ne visada supranta, kodėl jis jais vadovaujasi, susidaro situa- 
cija, kai pervertinimas tų proto galių, kurias žmogus sąmonin- 
gai suvokia, skatina jį paniekinti tai, kas suteikia protui di- 
džiausių galių - abstraktų jo pobūdį. Būtent šis nesugebėjimas 
suprasti, jog abstrakcijos padeda protui žengti toliau nei jis ga- 
lėtų, jeigu mėgintų įvaldyti visas atskirybes, sukūrė gausybę 
filosofinių mokyklų, priešiškai nusiteikusių abstraktaus mąsty- 
mo atžvilgiu - įvairias „konkretumo“, „gyvenimo“, „egzisten- 
cijos“ filosofijas, kurios aukština emocijas, atskirybę, instinktą 
ir kurios labai mielai remia rasines, nacionalines bei klasines 
emocijas. 

Taip konstruktyvistinis racionalizmas, mėgindamas viską pa- 
jungti racionaliai kontrolei ir teikdamas pirmenybę konkretu- 
mui bei atsisakydamas paklusti abstrakčių taisyklių disciplinai, 
paduoda ranką iracionalizmui. Konstravimas yra galimas tik sie- 
kiant konkrečių tikslų, kurie galiausiai turi būti neracionalūs ir 
kurių atžvilgiu jokia racionali argumentacija negali baigtis suta- 
rimu, jeigu tokio sutarimo nėra iš pat pradžių. 


! Šiandien tapo madinga šaipytis iš bet kokio teiginio, kad kažkas yra ne- 
įmanoma, ir nurodinėti įvairius atvejus, kai dalykai, kuriuos net mokslininkai 
laikė neįmanomais, vėliau pasirodė besą visiškai įmanomi. Ir vis dėlto tai yra 
tiesa; visą mokslo pažangą galiausiai sudaro tam tikrų įvykių negalimumo su- 
vokimas. Seras Edmundas Whittakeris, matematikas ir fizikas, tai apibūdina kaip 
„negalios principą“, o seras Karlas Popperis sistemiškai plėtoja idėją, kad visus 

mokslinius dėsnius iš esmės sudaro draudimai, t.y. teiginiai, kad kažkas negali 
įvykti; žr. ypač Karl Popper, The Logic of Scientific Discovery (London, 1954). 

? Apie vaidmenį, kurį šiame kontekste suvaidino Bernardas Mandeville'is 
žr. jam skirtą mano paskaitą, nurodytą Žvaigždute pažymėtoje šio skyriaus 
išnašoje. 

3 Bent jau plačiausiai pripažintos dekartiškojo požiūrio interpretacijos pa- 
dariniai visoms moralinėms bei politinėms problemoms yra aiškiai išdėstyti kn. 
Alfred Espinas, Descartes et la morale, 2 vols (Paris, 1925), ypač 2-ojo tomo 
pradžioje. Apie dekartiškojo racionalizmo viešpatavimą visame prancūzų Švie- 
time žr. G. de Ruggiero, History of European Liberalism, trans. R. G. Collingwood 
(London, 1927), p. 21 et seą.: 

Dekartiškajai mokyklai priklauso visi aukštesniosios bei vidutiniosios 

XVII amžiaus kultūros atstovai: mokslininkai, ... visuomenės reformatoriai, 

smerkę istoriją kaip iracionalių pastangų muziejų ir mėginę perkonstruoti 

visą socialinę sistemą; juristai, teisę suvokę kaip sistemą, dedukuojamą iš 
kelių universalių ir akivaizdžių principų. 

Žr. taip pat H. J. Laski, Studies in Law and Politics (London and New Haven, 
1922), p. 20: 


Ką reiškia racionalizmas [kalbant apie Voltaire'ą, Montesguieu ir kt.]? 
Iš esmės tai buvo mėginimas dekartiškuosius principus pritaikyti Žmogiš- 
kiesiems reikalams tvarkyti. Postuluojamos kokios nors akivaizdžios sveiko 
proto tiesos ir vėliau logiškai dedukuojami jų vediniai. Tas sveikas protas, 
kaip buvo įsitikinę visi filosofai, visur duos tuos pačius rezultatus: kas 
galios Ferney išminčiui, tas galios ir Pekine arba Amerikos giriose. 


* Pats Descartes'as šią nuostatą išreiškia savo veikale Discours de la mėthode 
(2-osios dalies pradžioje), kur rašo, kad „kadaise Sparta ypač klestėjo, ir tai 
buvo ne todėl, kad kiekvienas jos įstatymas buvo geras..., bet todėl, kad jos 
įstatymai buvo vieno Žmogaus sugalvoti ir visi nukreipti į vieną tikslą“. Tipišką 
būdą, kaip šią idėją panaudojo XVIII amžiaus valdovai, liudija Prūsijos monar- 
cho Frydricho II pareiškimas, cituojamas kn. G. Kūntzel, Die politischen Testa- 
mente der Hohenzollern (Leipzig, 1920), vol. 2, p. 64, kur jis teigia, kad lygiai taip 
pat, kaip Newtonas nebūtų galėjęs sukurti savo visuotinės traukos sistemos, 
jeigu būtų turėjęs bendradarbiauti su Leibnizu ir Descartes'u, politinė sistema 
negalėtų atsirasti ir išsilaikyti kitaip, kaip tik būdama vieno proto darinys. 

; „Pragmatinis“ yra senesnis terminas, vartojamas daugiausia ryšium su 
Carlo Mengerio veikalu Untersuchungen iiber die Methoden der Sozialwissenschaf- 
tn (Leipzig, 1882), kuris F. J. Nocko buvo išverstas į anglų k. pavadinimu 
Problems of Economics and Sociology, su Louis Schneinerio įvadu (Urbana, III. 
1963). Jame pateikta iki šiol geriausia ankstyvoji šių problemų traktuotė. 

g Apie lemiamą įtaką, kurią Rousseau patyrė iš Descartes'o, žr. H. Michel, 
L'Idėe de Uėtat (Paris, 1896), p. 66 (su nuorodomis į ankstesnius autorius); 
A. Schatz, L'Individualisme ėconomigue et social (Paris, 1948), p. 40 et seą.; 
R. Derathė, Le Rationalisme de [ean-Jacguos Rousseau (Paris, 1948); taip pat įžval- 
gią R. A. Palmerio pastabą jo kn. The Age of Democratic Revolution (Princeton, 
1959 ir 1964), vol. I, p. 114, kad Rousseau požiūriu, „nėra jokių įstatymų, 
išskyrus įstatymus, kurių geidžia gyvi Žmonės - šitai buvo didžiausia jo erezija 
politinei teorijai“. 

" Žr. R. S. Peters, The Concept of Motivation (London, 1959), p. 5: 

Žmogus yra taisyklėmis besivadovaujantis gyvūnas. Jo veiksmai nėra nu- 
kreipti vien į tikslą; jis taip pat paiso visuomeninių standartų bei konven- 
cijų, ir kitaip nei skaičiuojanti mašina veikia taisyklių bei tikslų pažinimo 
pagrindu. Antai mes žmonėms priskiriame tam tikrus charakterio bruožus: 
sąžiningumą, punktualumą, atidumą, nedėkingumą. Kitaip nei ambicingu- 
mas, alkis ar pripažinimo geismas tokie terminai byloja ne tikslų, kurių 
žmogus yra linkęs siekti, pobūdį, jie veikiau byloja pobūdį taisyklių, kurio- 
mis jis vadovaujasi, nepriklausomai nuo galimų tikslų. 


Š Žr. F. A. Hayek , The Constitution of Liberty (London and Chicago, 1960), 
ypač 2 skyrių. 

* J. A. Schumpeter, History of Economic Analysis (New York, 1954), p. 241. 

"0 Žr. mano paskaitas „Economics and knowledge“ (1936) bei „The use of 
knowledge in society“ (1945), perspausdintas kn. F. A. Hayek, Individualism 
and Economic Order (London and Chicago, 1948). 

" Išsireiškimas „Didžioji Visuomenė“, kurį dažnai vartosime ta pačia pras- 
me kaip ir sero Karlo Popperio terminą „atvira visuomenė“, buvo žinomas jau 
XVIII amžiuje (žr., pavyzdžiui, Richardo Cumberlando veikalo A Trentise on Ehe 
Law of Nature (London, 1727), 8 skyriaus 9 poskyrį; taip pat Adamas Smithas 
ir Rousseau); mūsų laikais jį atgaivino Grahamas Wallasas, panaudojęs jį kaip 
vienos savo knygų pavadinimą (The Great Society (London and New York, 
1920)). Jam turbūt nekenkia tai, kad viena iš paskutiniųjų Amerikos administ- 
racijų jį naudojo kaip politinį šūkį. 

2 Lewisas Mumfordas savo įvade kn. F. Mackenzie (ed.), Planned Society 
(New York, 1937), p. vii: „Mums teks išmokti tai, ką Patrickas Geddesas kartais 
vadindavo simultaninio mąstymo būdu - sugebėjimo vienu metu mintimi ap- 
rėpti daugybę tarpusavyje susijusių reiškinių ir viename paveiksle komponuoti 
tiek kokybinius, tiek ir kiekybinius jų aspektus“. 

B Jane Jacobs, The Death and Life of Great American Cities (New York, 1961). 

"* Dėl nekritiško šių laikų žavėjimosi kompiuteriais turbūt verta pažymėti, 
jog nepaisant jų pajėgumo apdoroti faktus, šių faktų jie mums nepadeda atrasti. 

B Žr. A. M. Carr-Saunders, The Population Problem: A Study in Human Evo- 
lution (Oxford, 1922), p. 223: 


Natūralioji atranka atrenka žmones bei žmonių grupes ne tik pagal jų dva- 
sines bei fizines savybes, bet ir pagal jų papročius. Nuolatinėje kovoje tarp 
susisiekiančių grupių tos grupės, kuriose susiklosto naudingiausi papročiai, 
turi pranašumą kitų grupių atžvilgiu. Bene naudingiausi yra tie papročiai, ku- 
rie palaiko geidžiamą grupės narių skaičių, ir nesunku suprasti, kodėl - kartą 
atsiradus kuriam nors iš šių trijų papročių (abortai, kūdikių žudymas, susi- 
laikymas nuo lytinių santykių) natūralios atrankos procese jis pradeda veikti 
taip, kad daugmaž priartėjama prie geidžiamo populiacijos skaičiaus. 


Pamatinė idėja įsimenančiai dėstoma dviejuose W. K. Cliffordo esė: „On 
the scientific basis of morals“ (1873) ir „Right and wrong: the scientific ground 
of their distinction“ (1875), kurie yra perspausdinti kn. W. K. Clifford, Lectures 
and Essays (London, 1879), vol. 2, ypač p. 112-121, iš kurių galima pacituoti tik 
keletą mums aktualiausių minčių: 


Mums dabar žinomi du priemonių adaptavimosi prie tikslo būdai: na- 
tūralios atrankos procesas ir protinė veikla, kai tikslo vaizdinys arba idėja 
atsiranda iki priemonių naudojimo. Abiem atvejais adaptavimosi faktą pa- 
aiškina tikslo būtinumas arba naudingumas. Man atrodo, žodis tikslas (pur- 
pose) yra parankiausias kalbant apskritai apie siekiamybę, prie kurios adap- 
tuojamos tam tikros priemonės — tiek šiais dviem atvejais, tiek ir kitais 
atvejais, kurie dar gali išaiškėti - su sąlyga, kad adaptavimasis bus supran- 
tamas kaip tikslo būtinybės padarinys. Man taip pat atrodo, jog nėra pa- 
grindo vengti frazės „tikslinė priežastis“ šia platesne prasme, jeigu ją ap- 
skritai verta išsaugoti. Žodį „sumanymas“ (design) tada galima būtų palikti 
sąmoningo adaptavimosi atvejui. Ir galėtume sakyti, jog nuo tada, kai buvo 
suprastas natūraliosios atrankos procesas, dalyką išmanantiems Žmonėms 
tikslas nustojo reikšti sumanymą, išskyrus tuos atvejus, kur veikia nepriklau- 
somai įrodomas žmogiškosios veiklos veiksnys [p. 117). Apibendrinant ga- 
lima sakyti, jog išlieka tos gentys, kuriose „sąžinė“ liepia pritarti tokiems 
veiksmams, kurie ugdo žmonių kaip piliečių būdą ir taip padeda genčiai išlikti. 
Štai kodėl individo sąžinė, nors ją lemia genties patirtis, yra grynai intuityvi: 
sąžinė nesiremia argumentais [p. 119]. Teisingumo ir neteisingumo jausmas mumyse 
atsiranda remiantis esamos tvarkos stebėjimu. [p. 121, išskirta mūsų]. 


16 Žr. A. M. Carr-Sauders, op. cit., p. 302: „Psichologinis charakteris adap- 
tuojasi prie tradicinės (skirtingos nuo fizikinės) aplinkos. Žmonės atrenkami 
pagal socialinės organizacijos poreikius, o tradicijoms gausėjant - taip pat pa- 
gal sugebėjimą absorbuoti tradiciją.“ Žr. taip pat Peter Farb, Man's Rise to Ci- 
vilizabio1 (New York, 1968), p. 13: 

Nevienodas įvairių visuomenių gyvenimo būdas nėra tikslingo pasirin- 
kimo dalykas. Veikiau vyksta nesąmoningas visuomenių adaptavimosi pro- 
cesas. Ne visos visuomenės susiduria su vienodomis aplinkos sąlygomis ir 
ne visos jos su jomis susiduria tais pačiais savo vystymosi etapais. Dėl 
įvairių priežasčių vienos visuomenės prisitaiko prie esamų sąlygų vieno- 
kiu, kitos - kitokiu būdu, o dar kitos apskritai neprisitaiko. Adaptacija nėra 
sąmoningas pasirinkimas, o žmonės, sudarantys visuomenę, ne visada su- 
vokia, ką jie daro; jie tik žino, kad tam tikras pasirinkimas jiems yra nau- 
dingas, net jeigu pašaliniams jis atrodo nesuprantamas. 


Taip pat žr. Alexander Alland, Jr., Evolution and Human Behavior (New 
York, 1967). 

" Šis esminis pastebėjimas, mūsų laikais pirmąkart pabrėžtas Otto Jesperse- 
no knygoje Language, Its Nature, Development and Origin (London, 1922), p. 130, 
jau buvo padarytas Adamo Fergusono veikale Principles of Moral and Political 
Science (Edinburgh, 1792), vol. I, p. 7: „Įstabioji raiškos analogija, kuria grin- 
džiamos gramatikos taisyklės, dera žmogaus genijui. Vaikus dažnai ji klaidina. 
Antai berniukas, paprašytas pasakyti, iš kur jis gavo savo žaislą, pasakė Father 
buyed it for him. [Vietoje bought - netaisyklingo veiksmažodžio buy būtojo laiko 
formos. - Vert.] 

'8 Žr. F. Heinimann, Normos and Physis (Basel, 1945); John Burnet, „Law and 
nature in Greek ethics“, International Journal of Ethics, vii, 1893 ir Early Greck 
Philosophy, fourth edition (London, 1930), p. 9; ir ypač Karl R. Popper, The Open 
Society and Its Encmies (London and Princeton, 1945 ir vėlesni leidimai), ypač 
5 skyrius. 

" Adam Ferguson, An Essay on the History of Civil Society (London, 1767), 
p. 187: „Tautos atsitiktinai atranda (stumble upon) institucijas, kurios išties yra 
žmogaus veiklos rezultatas, bet nėra Žmogaus sumanymo padarinys.“ Savo 
įvade naujam šio veikalo leidimui (Edinburgh, 1966), p. xxiv Duncan Forbes 
pažymi: 

Fergusonas, taip pat kaip Smithas, Millaras ir kiti (bet ne Hume'as[?]), 
atsikratė „valstybių steigėjų ir įstatymdavių“ idėjos - to antstato, kuris 
Durkheimo įsitikinimu, labiau nei kas nors kita stabdė socialinių mokslų 
vystymąsi ir kurį galima aptikti net pas Montesguieu. ... Dėl įvairių priežas- 
čių įstatymdavio mitas klestėjo XVIII amžiuje, ir jo demistifavimas buvo 
bene originaliausias ir drąsiausias škotų švietėjų coup socialinių mokslų 
srityje. 

* Žr. Sten Gagner, Studien zur Ideengeschichte der Gesetzgebung (Uppsala, 
1960), p. 208 ir 242. Taigi atrodo, jog visa toji painiava, iškylanti teisinio pozi- 
tyvizmo ginče su prigimtinių teisių teorijomis, tiesiogiai sietina su aptariamąja 
klaidinga dichotomija. 

?! Žr. ibid., p. 231 apie Guillaume'ą de Conchesą ir ypač apie jo teiginį: „Et 
est positiva gue est ab hominibus inventa ut suspensio latronis. Naturalis vero 
gue non est homine inventa.“ 

2 Louis Molina, De iustitia et iure (Cologne, 1596-1600), tom. 11, disp. 347, 
no. 3: „naturale dicitur, guoniam et ipsis rebus, seclusa guacumgue humana 
lege et decreto consurgit, dependetur tamen ab multiis circumstantiis, guibus 
variatur, atgue ab hominum affectu, ac aestimatione, comparatione diversum 
usum, interdum pro solo hominum beneplacito et arbitrio“. Apie Moliną žr. 
Wilhelm Weber, Wirtschaftsethik am Vorabend des Liberalismus (Mūnster, 1959); 
taip pat W. S. Joyce, „The economics of Louis Molina“ (1948), Ph.D. disertacijos 
rankraštis, Harvardo universitetas. 

2 Edmund Burke, Reflections on the Revolution in France, in Works (London, 
1808), vol. 5, p. 437. 

2 Johannes de Lugo, Disputationum de iustitia et iure tomus secundus (Lyon, 
1642), disp. 26, sec. 4, No. 40: „incertitudo ergo nostra circa pretium iustum 
Mathematicum ... provenit ex Deo, guod non sciamus determinare“; žr. taip 
pat Joseph Hėffner, Wirtschaftscthik und Monopole im fiinfzelhmten und sechzehinten 
Jahrhundert (Jena, 1941), p. 114-15. 

> Johnas Locke'as tai suprato. Žr. jo Essays on the Laws of Nature (1676), ed. 
W. von Leiden (Oxford, 1954): 


Nemanau, kad kalbant apie protą ... čia turimas omenyje sugebėjimas 
deduktyviai sieti mintis bei konstruoti įrodymus, veikiau turima omenyje 
tam tikri veiksmo principai, kuriais remiasi visos dorybės ir visa tai, kas 
būtina moralei atsirasti ... protas nenustato ir neskelbia šios prigimtinės 
teisės, veikiau jis jos ieško ir ją atranda. ... Protas yra ne šios teisės kūrėjas, 
o veikiau jos aiškintojas. 


+ Žr Joseph Kohler, „Die spanische Naturrechtslehre des 16. und 17. Jahr- 
hunderts“, Archiv fiir Rechts- und Wirtschaftsphilosophie, X, 1916-17, ypač p. 235; 
taip pat ypač A. P. D'Entreves, Natural Law (London, 1951), p. 51 et seg. bei 
pastabą p. 56 apie tai, „kad staiga mums pakišama doktrina, visą pilietinę 
visuomenę siekianti sukonstruoti kaip jos dalies tikslingų valios pastangų re- 
zultatą“. Žr. taip pat John C. H. Wu, „Natural law and our common law“, 
Fordham Law Review, xxiii, 1954, p. 21-2: „Šiuolaikinė spekuliatyviai racionalis- 
tinė prigimtinės teisės filosofija yra nukrypimas nuo didžiosios scholastinės 
tradicijos. ... Ji vra konstruojama si0re geometrico“. 

7 Apie Matthew Hale'ą žr. ypač J. G. A. Pocock, Tlie Ancient Constitution 
and tie Feudal Law (Cambridge, 1957), ch. 7. 

> Žr reikšmingą pastabą kn. J. M. Guyau, La Morale anglaise contemporaine 
(Paris, 1879), p. 5: 

Les disciples de Bentham comparent leur maitre a Descartes. „Donnez- 
moi le matiėre et le mouvement“, disait Descartes, „et je ferai le monde“; 
mais Descartes ne parlait gue du monde physigue, oeuvre inerte et insen- 
sible. ... „Donnez-moi“, peut dire a son tour Bentham, „donnez-moi les 
affectiones humaines, la joie et la douleur, la peine et la plaisir, et je crėerai 
un monde moral. Je produirai non seulement la justice, mais encore la 
generositė, le patriotisme, la philanthropie, et toutes le vertues aimables ou 
sublimes dans leur puretė et leur exaltation“. 


2 Apie netiesioginę Edmundo Burke'o įtaką vokiečių istorinei mokyklai, 
padarytą per Hanoverio mokslininkus Ernstą Brandesą ir A. W. Rehbergą, žr. 
H. Ahrens, Die Rechtsphilosophie oder das Naturrecht, forth edition (Vienna, 1852), 
p. 64, pirmasis leidimas prancūzų k. (Paris, 1838), p. 54; vėliau Gunnar Rexius, 
„Studien zur Staatslehre der historischen Schule“, Historische Zeitschrift, cvii, 
1911, Frieda Braun, Edmund Burke in Deutschland (Heidelberg, 1917) ir Klaus 
Epstein, The Genesis of German Conservatism (Princeton, 1966). 

V Žr. Peter Stein, Regulae Iuris (Edinburgh, 1966), ch. 3. 

3 Žr. Paul Vinogradoff, The Teaching of Sir Henry Maine (London, 1904), 
p- 8: „Jis [Maine'as] atėjo į teisės studijas veikiamas daugiausia vokiečių isto- 
rinės jurisprudencijos mokyklos, susitelkusios prie Savigny ir Eichhorno. Jo 
samprotavimai kn. Ancient Law apie testamentą, kontraktą, nuosavybę ir pan. 
neginčijamai liudiją Savigny bei Puchta rašinių įtaką.“ 

* Apie socialinės antropologijos kilmę iš XVIII ir XIX amžiaus socialinės 
bei teisės filosofijos žr. E. E. Evans-Prichard, Social Anthropology (London, 1915), 
p. 23; taip pat Max Gluckman, Politics, Law and Ritual in Tribal Society (New 
York, 1965), p. 17. 

3 Žr. tokias naujas studijas kaip J. W. Burrow, Evolution and Society: A Study 
in Victorian Social Theory (Cambridge, 1966); Bentley Glass (ed.), Forerunners of 
Darwin (Baltimore, 1959); M. Banton (ed.), Darwinism and Hie Study of Society 
(London, 1961); Betty J. Meggers (editor for the Anthropological Society of 
Washington), Evolution and Anthropology: A Centennial Appraisal (Washington, 
1959); C. C. Gillispie, Genesis and Geology (Cambridge, Mass., 1951); apie Davi- 
do Hume'o įtaką Charleso Darwino seneliui, Erasmui Darnwvinui žr. H. F. Os- 
bom, Erom He Grecks to Darwin, second edition (New York, 1929), p. 217; 
F. C. Haber kn. Bentley Glass (ed.), op. cit., p. 251; apie tai, kad visi trys 
nepriklausomi evoliucijos teorijos atradėjai - Charlesas Darwinas, Alfredas Rus- 
sellas Wallace'as bei Herbertas Spenceris - rėmėsi socialinės teorijos įžvalgo- 
mis, žr. J. Arthur Thompson, „Danvin's predecessors“, kn. A. C. Seward (ed.), 
Darwin and Moderu Science (Cambridge, 1909), p. 19; apie Darwiną žr. ypač 
E. Radl, Geschichte der biologischen Theorien, II (Leipzig, 1909), p. 121. 

Žr. taip pat C. S. Peirce, „Evolutionarv love“ (1893), perspausdintą jo 
Collected Papers, ed. by C. Hartshorn and P. Weiss (Cambridge, Mass., 1935), 

vol. 6, p. 293: „Darwino Rūšių kilmė politines bei ekonomines pažangos kon- 
cepcijas paprasčiausiai išplėtoja visam gyvūnijos bei augalijos pasauliui.“ Šią 
bendrą nuostatą gerai reziumavo Simonas N. Pattenas, The Development of En- 
glish Thought (New York, 1899), p. xxiii: „Kaip Adamas Smithas buvo pasku- 
tinis moralistas ir pirmasis ekonomistas, taip Darwinas buvo paskutinis ekono- 
mistas ir pirmasis biologas.“ Verta pakartoti du žinomus sero Fredericko Pol- 
locko pasakymus; pirmasis pateikiamas iš jo Oxford Lectures aud Other Discour- 
ses (London, 1890), p. 41: 


Evoliucijos teorija yra ne kas kita, kaip istorinio metodo taikymas gam- 
tos reiškiniams, o istorinis metodas yra ne kas kita, kaip evoliucijos doktri- 
nos taikymas Žmogiškosioms visuomenėms bei institucijoms. Kai Charlesas 
Darwinas kūrė gamtos istorijos filosofiją (nes tik taip aukštai galima titu- 
luoti idėją, kuri transformavo pabiras organinės gamtos Žinias į visa ap- 
imančią jų visumą), jis dirbo ta pačia dvasia ir siekė to paties tikslo, kaip 
ir didieji publicistai, abiem pusėms nesidomint viena kitos sritimi, savo 
kruopščia istorinių faktų analize sukūrė pamatą tvirtai ir racionaliai politi- 
kos bei teisės filosofijai. Savigny, kuris pas mus iki šiol nėra pakankamai 
žinomas ir vertinamas, arba mūsų pačių Edmundas Burke'as, kurį žinome 
ir vertiname be pavojaus jį pervertinti, buvo darviniečiai iki Darwino. Iš 
dalies tai pasakytina ir apie didįjį prancūzą Montesguieu, kurio netolygus, 
bet ryškus genijus buvo prarastas formalistų kartoje. 


Antroji ištrauka paimta iš Essays on the Law (London, 1922), p. 11: „Senoji 
teise (Ancient Law) ir Rūšių kilmė iš tikrųjų buvo padarinys to paties intelektinio 
sąjūdžio skirtingose srityse - sąjūdžio, kurį siejame su žodžiu Evoliucija.“ 

Teiginys, kad buvo darviniečių iki Darwino būtent šiais žodžiais buvo iš- 
sakytas kalbininkų - Augusto Schleicherio, Dice Darwinsche Theorie und die Sprach- 
wissenschaft (Weimar, 1867) ir Maxo Mūllerio, „Darwin's Philosophy of Langu- 
age“, Frazers Magazine, vii, 1873, 662. 

* Tiesą sakant, kelia baimę tai, kad socialinėje antropologijoje kai kurie 
labiausiai entuziastingi evoliucionizmo šalininkai, tokie kaip Leslie A. White'o 
sekėjai, siedami teisėtą „specifinę“ evoliuciją su tuo, ką jie vadina „bendrąja“ 
evoliucija aukščiau apibūdintąja prasme, gali dar kartą diskredituoti atgimstan- 
tį evoliucinį požiūrį; žr. ypač M. D. Sahlins and E. R. Service, Evolution and 
Culture (Ann Arbor, Mich., 1960). 

> Žr. C. H. Waddington, The Ethical Animal (London, 1960); T. H. Huxley 
and Julian Huxley, Evolution aud Ethics 1693-1943 (London, 1947); J. Needham, 
Time: The Refreshinę River (London, 1943); A. G. N. Hew, Ezvolutionarų Ethics 
(London, 1967). 

3 Carl Menger, Problems of Economics and Sociology, edited by Louis Schnei- 
der (Urbana, III., 1963), p. 94. 

* Galbūt kaip šios tradicijos šaltinį galima paminėti B. de Spinozą bei daž- 
nai cituojamą teiginį jo Etikoje (Everyman edition, p. 187), kad „Tas žmogus yra 
laisvas, kuris gyvena vadovaudamasis vien protu“. 

3 Voltaire, Dictionaire Plulozophigue, s.v. „Loi“, kn. Oeuvres complčtes de Vol- 
taire, edited by Hachette, tom. xviii, p. 432: „Voulez-vous avoir de bonnes lois? 
Brulez les vėtres et faites nuovelles.“ 

* R. A. Palmer, The Age of Democratic Revolution, vol. I (Princeton, 1959), 
p. 114. 

" Edmund Burke, „A vindication of natural society“, pratarmė jo Works 
(London, 1808), p. 7. 

* Alexander Herzen, From Hie Other Shore, edited by I. Berlin (London, 
1956), p. 28 ir 141. 

" Hans Reichenbach, The Rise of Scietific Philosophy (Berkeley, Calif., 1951), 
p. 141. 

S Cituojama pagal John Maynard Keynes, Two Memoirs (London, 1949), 
p. 97. 

* Žr. J. Piaget, The Child's Conception of He World (London, 1920), p. 359: 
„Kūdikis pradeda nuo tuo, kad visur mato tikslingumą ir tik vėliau pradeda 
pačių daiktų tikslus (animizmas) skirti nuo daiktų kūrėjų tikslų (artificializ- 
mas).“ 

* Sekdamas ankstesniaisiais autoriais, praeityje taip kalbėjau ir aš pats. 
Paaiškinimas, kodėl toks apibūdinimas dabar man atrodo klaidingas, pateiktas 
mano paskaitoje „Kinds of rationalism“, S.P.P.E. 

* Žr. mano straipsnį „The primacy of the abstract“ in A. Koestler and J. R. 
Smythies (eds.), Beyond Reductionism (London, 1949). 

" Žr. Gilbert Ryle, The Concept of Mind (London, 1949). 

* Žr. G. W. F. Hegel, Philosophie der Weltgeschichte, ed. G. Lasson, 3 leidimas 
(Leipzig, 1930), perspausdintas kn. Gesellschaft, Staat, Geschichte, edited by F. 
Būllow (Leipzig, be datos), p. 317: „Die Richting, die an der Abstraction festhalt, 
ist der Liberalismus, ūber den das Konkrete immer siegt, und gegen das er 
ūberall Bankrott macht.“ Šio sakinio nėra atitinkamose Vorlesungen iiber die 
Plulosophie der Geschichte, - Werke (Berlin, 1837), vol. 9 ir Jubilūumsausgabe (Stut- 
tgart, 1928), vol. II, p. 556-7 vietose. 


2 
KOSMOS IR TAKSIS 


Sistemos Žmogus ... vaizduojasi, kad jis skirtingus Didžio- 
sios Visuomenės narius gali sutvarkyti taip pat lengvai, kaip 
ranka sutvarko skirtingas figūras šachmatų lentoje. Jis ne- 
pagalvoja, kad figūros lentoje neturi jokio judėjimo principo 
išskyrus tą, kurį joms suteikia ranka, o didžiojoje Žmonių 
visuomenės lentoje kiekviena atskira figūra turi savąjį judė- 
jimo principą, visiškai nepriklausomą nuo to, kurį įstatymų 
leidėjas sumanytų jai suteikti. Jeigu šiedu principai sutaps ir 
veiks ta pačia kryptimi, žmonių visuomenės žaidimas vyks 
sklandžiai ir harmoningai, jį veikiausiai lydės laimė ir sėk- 
mė. Jeigu jie bus priešingi arba skirtingi, žaidimas strigs, o 
visuomenė visą laiką skendės didžiausioje suirutėje. 


Adamas Smithas* 


Tvarkos sąvoka 


Pagrindinė sąvoka, aplink kurią suksis šios knygos svarstymai — 
tai tvarkos sąvoka ir pirmiausia skirtumas tarp dviejų tvarkos 
atmainų, kurias sąlygiškai vadinsime „padaryta“ ir „išaugusia“ 
tvarka. Tvarka yra nepakeičiama sąvoka nagrinėjant visus su- 
dėtingus reiškinius, ir ji čia turi atlikti tą vaidmenį, kurį dėsnio 
sąvoka atlieka nagrinėjant paprastesnius reiškinius.' Nėra kito- 


* Adam Smith, The Theory of Moral Scntiments (London, 1759), Part 6, ch. 2, 
priešpaskutinė pastraipa. Reikia atkreipti dėmesį į tai, jog, šioje ištraukoje sutin- 
kame kai kurių pamatinių sąvokų bei terminų, kuriuos vartosime visoje kny- 
goje: spontaninė Didžiosios Visuomenės tvarka priešstatoma tikslingam jos ele- 
mentų Hoarkymiui; nubrėžiamas skirtumas tarp darnos ir priešiškumo, kuriais, ati- 
tinkamai, pasižymi elementams būdingos elgesio taisyklės (judėjimo principai) ir 
įstatymdavio jiems primestos taisyklės; socialinis procesas interpretuojamas kaip 
žaidimas, kuris vyks sklandžiai, jeigu šios dvi taisyklių rūšys tarpusavyje dera, 
bet kurios sukuria netvarką, jeigu jos tarpusavyje konfliktuoja. 

kio adekvataus termino, išskyrus „tvarką“, kuriuo galėtume tuos 
reiškinius apibūdinti, nors kartais jo vietoje gali tikti terminai 
„sistema“, „struktūra“ arba „schema“. Nors terminas „tvarka“, 
žinoma, turi seną istoriją socialiniuose moksluose“, naujausiais 
laikais jo paprastai vengiama, tiek dėl jo nevienareikšmiškumo, 
tiek dėl dažnų asociacijų su autoritarinėmis pažiūromis. Tačiau 
mes negalime be jo išsiversti ir turėsime saugotis klaidingų in- 
terpretacijų pirmiausia griežtai apibrėždami tą bendrąją pras- 
mę, kuria jį vartosime, ir po to aiškiai atskirdami du skirtingus 
tokios tvarkos galimo atsiradimo būdus. 

Kalbėdami apie „tvarką“ visada turėsime omenyje padėtį, kai 
įvairiarūšiai elementai taip santykiauja vieni su kitais, jog pažinę erd- 
vinę arba temporalinę visumos dalį galime suformuoti teisingus lū- 
kesčius likusiųjų atžvilgiu ar bent jau tokius lūkesčius, kurie turi pui- 
kių šansų pasitvirtinti> Akivaizdu, kad šia prasme kiekvienoje 
visuomenėje turi egzistuoti tvarka ir kad tokia tvarka dažnai 
egzistuoja net sąmoningai nekurta. Kaip buvo pasakyta žymaus 
socialinio antropologo, „kad socialiniame gyvenime egzistuoja 
tam tikra tvarka, tam tikras nuoseklumas bei pastovumas, yra 
akivaizdus dalykas. Jeigu to nebūtų, nė vienas iš mūsų negalė- 
tų tvarkyti jokių savo reikalų ar net tenkinti elementariausių 
poreikių““. 

Gyvendami visuomenėje ir priklausydami nuo įvairiausių 
bendradarbiavimo su kitais formų, tenkinant daugumą savo po- 
reikių suvokiame, jog mūsų siekių efektyvaus realizavimo gali- 
mybės aiškiai priklauso nuo to, ar mūsų lūkesčiai kitų žmonių 
veiksmų atžvilgiu, kuriais grindžiame savo planus, atitinka re- 
alų jų elgesį. Šis ketinimų ir lūkesčių atitikimas, lemiantis skir- 
tingų individų veiksmus, yra toji forma, kuria tvarka reiškiasi 
visuomenės gyvenime. Mūsų klausimas, kaip tokia tvarka atsi- 
randa, čia bus svarbiausias. Pirmasis atsakymas, prie kurio be- 
veik neišvengiamai stumia mūsų antropomorfiniai mąstymo 
įpročiai, sako, kad ji turi atsirasti kaip mąstančiojo proto suma- 

nymo rezultatas? Kadangi tvarka paprastai interpretuojama kaip 
tokio proto sąmoningai vykdomas tvarkymas, pati sąvoka tampa 
nepatraukli laisvės šalininkams ir jos paprastai griebiasi prita- 
riantys autoritarizmui. Pagal šią interpretaciją, tvarka visuome- 
nėje turi remtis valdymo ir klusnumo santykiais arba hierarchi- 
ne visos visuomenės struktūra, kur aukštesniųjų valia ir galiau- 
siai viena aukščiausioji valia lemia tai, ką turi daryti kiekvienas 
individas. 

Tačiau ši autoritarinė tvarkos sąvokos konotacija atsiranda 
tik dėl įsitikinimo, jog tvarka gali būti sukurta tik jėgų, veikian- 
čių už sistemos ribų (arba „egzogeniškai“). Ji neatsiranda, jeigu 
kalbame apie pusiausvyrą, susiklostančią iš vidaus“ (arba „en- 
dogeniškai“), pavyzdžiui, apie tą tvarką, kurią mėgina aiškinti 
bendroji rinkos teorija. Spontaninė šio pobūdžio tvarka dauge- 
liu požiūrių pasižymi savybėmis, kurios skiriasi nuo padarytos, 
arba sukurtos, tvarkos savybių. 


Du tvarkos šaltiniai 


Spontaninės tvarkos tyrimas nuo seno buvo specifinis ekonomi- 
nės teorijos uždavinys, nors, žinoma, ir biologija nuo pat savo 
atsiradimo domėjosi ta ypatinga tvarka, kurią vadiname orga- 
nizmu. Tik neseniai iš fizikinių mokslų susikūrė kibernetika, 
speciali disciplina, kuri taip pat nagrinėja tai, ką vadiname sa- 
viorganizuojančiomis arba savigeneruojančiomis sistemomis./ 
Šios rūšies tvarkos skirtumas nuo tos, kurią kas nors sukuria 
tam tikros aibės elementus sustatęs į tam tikras vietas arba val- 
dydamas jų judėjimą, skirtumas yra esminis, norint suprasti vi- 
suomeninius procesus bei socialinę politiką. Turime keletą ter- 
minų šioms dviem tvarkos atmainoms apibūdinti. Padarytą tvar- 
ką, kurią jau pavadinome egzogenine tvarka arba sutvarkymu, 
galima taip pat apibūdinti kaip konstrukciją, kaip dirbtinę tvar- 
ką arba, ypač jeigu tai susiję su valdoma socialine tvarka, kaip 

organizaciją. Kita vertus, išaugusi tvarka, kurią apibūdinome kaip 
savaime susiklostančią arba endogeninę tvarką, anglų kalboje 
patogiausia vadinti spontanine Hvarka. Klasikinei graikų kalbai 
pasisekė: ji turi du skirtingus paprastus žodžius šioms dviems 
tvarkos atmainoms žymėti, būtent Žodį taxis - žmogaus sukur- 
tai tvarkai, pavyzdžiui, kovinei tvarkai*, o išaugusiai tvarkai — 
žodį kosmos, kuris iš pradžių reiškė „teisingą tvarką valstybėje 
arba visuomenėje““. Kartkartėmis naudosimės šiais graikiškais 
žodžiais kaip techniniais terminais šioms dviems tvarkos atmai- 
noms apibūdinti. 

Neperdedant galima sakyti, kad socialinė teorija atsiranda — 
ir turi savo objektą — tik dėl atradimo, jog egzistuoja tvarkos 
struktūros, kurios yra daugelio žmonių veiksmų padarinys, bet 
nėra kokio nors žmogiškojo sumanymo rezultatas. Kai kuriose 
srityse dabar tai yra visuotinai pripažintas dalykas. Nors kadai- 
se žmonės tikėjo, jog net kalba ir moralė buvo „išrasti“ nežino- 
mo praeities genijaus, dabar kiekvienas pripažįsta, kad šie reiš- 
kiniai yra evoliucijos proceso padarinys ir kad jis nebuvo nie- 
kieno numatytas ar suplanuotas. Tačiau kitose srityse daugelis 
žmonių vis dar įtariai sutinka tezę, jog daugelio žmonių sąvei- 
kos struktūrose galima įžvelgti tvarką, kuri nėra kieno nors są- 
moningų pastangų rezultatas; ypač ekonomikos srityje nesusi- 
pratę kritikai vis dar šaiposi iš Adamo Smitho, kuris, kalbėda- 
mas savo laikmečio kalba, aiškino, kaip „nematoma ranka“ ve- 
da žmogų „pasitarnauti tikslui, kurio jis pats nesiekė“ .!* Kai pa- 
sipiktinę reformatoriai skundžiasi ekonominio gyvenimo chao- 
su, įtaigodami visišką tvarkos nebuvimą, iš dalies jie taip elgiasi 
todėl, kad nepajėgia suvokti kitokios nei sąmoningai sukurtos 
tvarkos galimybės, ir iš dalies todėl, kad tvarka jiems reiškia 
tikslingą konkrečių tikslų siekį, kuriuo, kaip matysime, sponta- 
ninė tvarka negali būti grindžiama. 

Vėliau (žr. 2 tomo 10 skyrių) nagrinėsime, kaip klostosi tas 
lūkesčių ir planų atitikimas, kuriuo pasižymi rinkos tvarka ir 

kokios naudos mums tai duoda. Tuo tarpu čia mums svarbu 
atkreipti dėmesį į faktą, jog egzistuoja žmogaus nesukurta tvar- 
ka ir taip pat suprasti, kodėl šis faktas taip sunkiai pripažįsta- 
mas. Pagrindinė priežastis yra ta, jog tokia tvarka, kokia egzis- 
tuoja rinkoje, neatsiveria mūsų pojūčiams, o turi būti suvokta 
protu. Mes negalime matyti arba kaip nors kitaip jutimiškai su- 
vokti šios prasmingų veiksmų tvarkos; galime tik mintimi ją 
rekonstruoti remdamiesi santykiais, siejančiais jos elementus. Šį 
jos bruožą apibūdinsime vadindami ją abstrakčia, o ne konkre- 
čia tvarka. 


Skiriamieji spontaninės tvarkos bruožai 


Vienas iš padarinių, kuriuos lemia mūsų įprotis tapatinti sukur- 
tąją tvarką, arba taxis, su tvarka apskritai, yra tas, kad mes bet 
kuriai tvarkai linkstame priskirti tokių bruožų, kuriais paprastai 
pasižymi arba net būtinai jų turi sąmoningai kuriamos tvarkos 
sistemos. Tokios sistemos yra santykinai paprastos arba bent jau 
sudėtingos ne daugiau nei tos, kurias jų kūrėjas dar gali intelek- 
tualiai aprėpti; paprastai jos yra konkrečios tik ką minėtąja pras- 
me, t.y. jų egzistavimas gali būti nustatytas jutimiškai, stebėjimo 
būdu; pagaliau, būdamos sąmoningai sukurtos, jos neišvengia- 
mai tarnauja (arba tarnavo) jų kūrėjų tikslams. Nė vienas iš šių 
bruožų nėra būtinas spontaninei tvarkai, arba kosmos ui. Jos su- 
dėtingumo lygio neriboja žmogaus proto galimybės. Jos egzista- 
vimas nebūtinai atsiskleidžia mūsų pojūčiams, nes ji gali būti 
grindžiama grynai abstrakčiais santykiais, kuriuos galime rekonst- 
ruoti tik mintyse. Kadangi ji nėra padaryta, negalime pamatuotai 
teigti, jog ji turi apibrėžtą tikslą, nors jos egzistavimo suvokimas 
mums gali būti nepaprastai svarbus tuo, kad sėkmingai leidžia 
siekti daugybės skirtingų tikslų. 

Spontaninės tvarkos atvejai nebūtinai yra sudėtingi, tačiau 
kitaip nei žmogaus sąmoningo tvarkymo atvejai, jie gali pasiekti 

bet kokį sudėtingumo lygį. Vienas svarbiausių mūsų teiginių 
bus tas, kad sudėtingiausios tvarkos sistemos, aprėpiančios dau- 
giau konkrečių faktų nei galėtų aprėpti ar apdoroti kieno nors 
protas, gali atsirasti tik veikiant jėgoms, skatinančioms sponta- 
ninės tvarkos atsiradimą. 

Spontaninė tvarka nebūtinai turi būti abstrakti, tačiau ją 
dažniausiai sudaro sistema abstrakčių santykių tarp elemen- 
tų, apibrėžiamų vien abstrakčiais bruožais ir dėl to negalinčiais 
būti jutimiškai suvokiamais ar atpažįstamais kitaip, kaip tik 
remiantis teorija, atskleidžiančia jų pobūdį. Abstraktų tokios 
tvarkos pobūdį lemia faktas, jog ji gali išlikti net keičiantis ją 
sudarantiems elementams ar net kintant tokių elementų kie- 
kiui. Tokiai abstrakčiai tvarkai išlikti būtina tik tai, kad išlik- 
tų tam tikra santykių struktūra, arba kad tarp tam tikros rū- 
šies elementų (nepriklausomai nuo jų kiekio) išliktų tam tikri 
santykiai. 

Svarbiausias dalykas yra spontaninės tvarkos ir tikslingu- 
mo santykis. Kadangi tokia tvarka nesukuriama kokio nors iš- 
orinio agento, pati savaime ji negali turėti jokio tikslo net jei- 
gu jos egzistavimas būtų labai naudingas individams, kurie 
veikia tokios tvarkos sąlygomis. Tačiau kita prasme galima bū- 
tų teigti, jog tokia tvarka remiasi tikslingais jos elementų veiks- 
mais, ir tada „tikslas“, žinoma, reikštų tik tai, jog jų veiksmai 
turi tendenciją tą tvarką palaikyti arba atstatyti. Kalbėti apie 
„tikslą“ šia prasme reiškia naudoti savotišką „teleologinę ab- 
reviatūrą“, kaip išsireiškia biologai, ir jai nėra ko prikišti, jei- 
gu neimplikuojama, kad tvarkos elementai suvokia tą tikslą, o 
turima galvoje tik tai, jog tie elementai įgyja elgesio įpročių, 
padedančių tai tvarkai išlikti — veikiausiai dėl to, kad tie, ku- 
rie veikė tam tikru būdu, besiklostančioje tvarkoje įgijo dau- 
giau šansų išlikti nei tie, kurie elgėsi kitaip. Tačiau kalbant ap- 
skritai, šiame kontekste reikėtų vengti termino „tikslas“ ir vie- 
toje jo vartoti terminą „funkcija“. 

Verta trumpam pasvarstyti spontaninės tvarkos atvejus, kurių 
aptinkame gamtoje, nes čia ypač pamokomai išryškėja kai kurie 
būdingiausi jos bruožai. Fizikiniame pasaulyje yra daugybė su- 
dėtingos tvarkos pavyzdžių; juos galėtume imituoti tik naudo- 
damiesi mums žinomomis jėgomis, turinčiomis tendenciją tokią 
tvarką formuoti, bet niekada negalėtume jos sukurti tikslingai 
sudėlioję visus elementus į reikiamas vietas. Neįmanoma paga- 
minti krištolo arba sudėtingo organinio junginio individualius 
atomus išdėsčius tokia tvarka, kad iš jų susiformuotų krištolo 
gardelis arba toji benzolo žiedų pagrindu sudaryta sistema, iš 
kurios sudarytas organinis junginys. Tačiau galime sukurti sąly- 
gas, kurioms esant jie patys išsidėstys tokia tvarka. 

Kas šiais atvejais lemia ne tik bendrą susiformuojančio kriš- 
tolo arba junginio pobūdį, bet ir konkrečią bet kurio jo elemento 
padėtį? Svarbiausia yra tai, kad elementų elgsenos reguliaru- 
mas lemia bendrą susiklostančios tvarkos pobūdį, tačiau nele- 
mia jos konkretaus pasireiškimo detalių. Kaip konkrečiai pasi- 
reikš susiklostanti abstrakti tvarka, priklauso ne tik nuo taisyk- 
lių, valdančių elementų elgseną, bet ir nuo jų pradinės padėties 
bei nuo visų konkrečių bruožų tos tiesioginės aplinkos, į kurią 
kiekvienas jų reaguoja tai tvarkai klostantis. Kitaip sakant, toji 
tvarka visada bus prisitaikymas prie daugybės konkrečių faktų, 
kurie kaip visuma nėra kam nors Žinomi. 

Reikia pažymėti, jog taisyklinga struktūra klostysis ne tik tuo 
atveju, kai visi elementai bus valdomi tų pačių taisyklių ir jų 
skirtingas elgesys bus lemiamas tik atskirų individų skirtingų 
pozicijų vienas kito atžvilgiu, bet ir, kaip cheminio junginio at- 
veju, kai bus skirtingų rūšių elementų, iš dalies veikiančių pagal 
kitokias taisykles. Kiekvienu atveju galėsime numatyti tik ben- 
drą susiklostančios tvarkos pobūdį, bet ne konkrečią padėtį, ku- 
rią vienas konkretus elementas užims kito elemento atžvilgiu. 

Kitas fizikinis pavyzdys kai kuriais požiūriais yra dar labiau 
pamokantis. Mokykliniame eksperimente, kuris parodo, kaip ge- 
ležies drožlės popieriaus lape išsidėsto pagal apačioje padėto 
magneto jėgos linijas, galime numatyti bendrąją drožlių gran- 
džių formą, susidarančią drožlėms sukimbant tarpusavyje, ta- 
čiau negalime numatyti, pagal kurias kreives iš begalinio mag- 
netinį lauką apibrėžiančių kreivių skaičiaus susiformuos šios 
grandinės. Tai priklausys nuo kiekvienos drožlės pozicijos, kryp- 
ties, svorio, glotnumo bei nuo popieriaus paviršiaus nelygumų. 
Tokiu būdu jėgos, sklindančios iš magneto ir kiekvienos drož- 
lės, sąveikaus su aplinka ir generuos unikalų visuminės struk- 
tūros pavyzdį, kurio bendrus bruožus determinuos žinomi dės- 
niai, nors jo konkreti išvaizda priklausys nuo konkrečių aplin- 
kybių, kurių negalime išsamiai Žinoti. 


Visuomenėje pasitikėjimas spontanine tvarka ir išplečia, 
ir apriboja mūsų kontrolės galias 


Kadangi spontaninė tvarka klostosi individualiems elementams 
prisitaikant prie aplinkybių, tiesiogiai veikiančių tik kai kuriuos 
iš jų ir kaip visuma nebūtinai kam nors žinomų, ji gali klostytis 
sudėtingiausiomis aplinkybėmis, kurių negali aprėpti joks pro- 
tas. Štai kodėl ši sąvoka tampa ypač svarbi, kai nuo mechaninių 
reiškinių pereiname prie tokių iš esmės sudėtingų, arba „aukš- 
tesnės organizacijos“, reiškinių, su kuriais susiduriame gyvy- 
bės, sąmonės bei visuomenės atvejais. Tai susiję su „išaugusio- 
mis“ struktūromis, kurių sudėtingumo lygis susiklostė ir galėjo 
susiklostyti tik todėl, kad jos kilo veikiant spontaninėms tvarkos 
jėgoms. Todėl iškyla ypatingų sunkumų mėginant jas paaiškinti 
arba pakeisti. Kadangi daugiausia, ką žinome, yra taisyklės, ku- 
rioms paklūsta įvairiarūšiai tas struktūras sudarantys elemen- 
tai, bet nežinome ir niekada nežinosime individualių elementų 
visų konkrečių aplinkybių, kuriomis kiekvienas iš jų veikia, mū- 

sų pažinimas apsiriboja susiklostančios tvarkos bendrųjų cha- 
rakteristikų pažinimu. Ir net ten, kur galime pakeisti bent kai 
kurias elgesio taisykles, kuriomis vadovaujasi elementai, pavyz- 
džiui, žmogiškųjų būtybių visuomenėje, mes galime daryti įtaką 
tik bendram susiklostančios tvarkos pobūdžiui, ne jos detalėms. 

Nors sužadindamzi spontaninės tvarkos jėgas galime suža- 
dinti formavimąsi tokios sudėtingos tvarkos (su elementų gausa 
ir sąlygų įvairove), kurios niekada negalėtume suvokti intelek- 
tualiai arba sukurti tikslingai veikdami, mes turėsime mažiau 
galimybių kontroliuoti tokios tvarkos detales nei turėtume at- 
žvilgiu tvarkos, kurią sukuriame ją konstruodami. Spontaninės 
tvarkos atveju galime, manipuliuodami kai kuriais ją veikiančiais 
veiksniais, nustatyti jos abstrakčius bruožus, tačiau konkrečias 
detales turėsime palikti mums nežinomų aplinkybių valiai. Tad 
remdamiesi spontaninėmis tvarkos jėgomis galime išplėsti taip 
sužadinamos tvarkos mastą būtent todėl, kad konkretus jos pa- 
sireiškimas priklausys nuo kur kas daugiau aplinkybių nei ga- 
lime pažinti; socialinės tvarkos atveju bus panaudojamos visų 
atskirų jos narių žinios, nors tos žinios niekada nebus sutelktos 
į vieną protą ir nebus pavaldžios intelektiniams sąmoningo ko- 
ordinavimo bei derinimo procesams. 

Štai kodėl mūsų galia valdyti išplėstinę sudėtingą tvarką 
bus daug mažesnė nei toji galia, kuria galėtume disponuoti pa- 
darytos tvarkos - taxis - atžvilgiu. Daugelį tos tvarkos aspektų 
apskritai nebūsime pajėgūs pakeisti neįsikišdami ir šitaip su- 
trikdydami jėgas, kurių dėka spontaninė tvarka atsiranda. Ne 
kiekvienas mūsų noras individualių elementų konkrečios pa- 
dėties ar atskirų individų ar grupių konkretaus santykio at- 
žvilgiu galės būti patenkintas nesutrikdžius visuminės tvarkos. 
Tos valdymo galios, kurią šiuo aspektu turėsime konkrečios 
tvarkos, arba taxis, atveju, neturėsime spontaninės tvarkos at- 
veju, kur žinosime ir būsime pajėgūs paveikti tik abstrakčius 
jos aspektus. 

Svarbu pažymėti, jog tvarka gali būti laipsnio dalykas dviem 
skirtingais požiūriais. Tam tikros objektų ar įvykių tvarkos lygis 
priklauso nuo to, kiek elementų atributų (ar jų santykių) suge- 
bame numatyti. Skirtingos tvarkos šiuo požiūriu tarpusavyje gali 
skirtis vienu arba abiem požiūriais: reguliarumas gali aprėpti 
tik nedaugelį šių elementų santykių arba jų daugybę; ir antra, 
tokiu būdu apibrėžtas reguliarumas gali būti griežtas ta pras- 
me, kad bus patvirtinamas visais arba beveik visais atvejais, 
arba jis gali būti pastebimas tik dauguma atvejų ir todėl jo pa- 
sireiškimą galima numatyti tik su tam tikra tikimybe. Pirmuoju 
atveju galime numatyti tik kai kuriuos susidarančios struktūros 
bruožus, tačiau galime tai padaryti labai patikimai; tokia tvarka 
bus ribota, bet visvien gali būti tobula. Antruoju atveju galėsime 
numatyti kur kas daugiau, tačiau ne taip patikimai. Tačiau Ži- 
nojimas, jog egzistuoja tam tikra tvarka, bus naudingas net tada, 
kai ši tvarka bus ribota vienu ar abiem minėtais požiūriais; o 
kliovimasis spontaninėmis tvarkos jėgomis gali būti pageidauti- 
nas arba net neišvengiamas, net jeigu tvarka, prie kurios siste- 
ma artėja, bus gana netobula. Antai rinkos tvarka paprastai ga- 
rantuoja tik tam tikrą tikimybę, kad įsivyraus pageidaujami san- 
tykiai, tačiau ji yra vienintelė garantija, kad tokia daugybė indi- 
vidualių veiksmų, priklausomų nuo išsklaidytų Žinių, vis dėlto 
gali būti efektyviai integruota į vieningą tvarką. 


Spontaninė tvarka klostosi jos elementams 
laikantis tam tikrų elgesio taisyklių 


Jau minėjome, kad spontanė tvarka klostosi tada, kai jos ele- 
mentai, reaguodami į savo tiesioginę aplinką, laikosi tam tik- 
rų taisyklių. Šių taisyklių prigimtį dar reikia išsiaiškinti iš da- 
lies dėl to, kad žodis „taisyklė“ gali būti siejamas su tam tik- 
romis klaidingomis idėjomis, ir iš dalies dėl to, kad taisyklės, 
apibrėžiančios spontaninę tvarką, labai smarkiai skiriasi nuo 

tos rūšies taisyklių, kurios reikalingos organizacijai tvarkyti, 
arba klostytis tvarkai taxis prasme. 

tuo, kad jie aiškiai rodo, jog taisyklės, valdančios spontaninės 
tvarkos elementus, nebūtinai turi būti tokios taisyklės, kurias šie 
elementai „Žino“; pakanka, kad elementai faktiškai elgtųsi tokiu 
būdu, kokį tos taisyklės apibrėžia. Tad taisyklių sąvoka, kuria 
naudojamės šiame kontekste, nereiškia, jog tokios taisyklės eg- 
zistuoja artikuliuotu („verbalizuotu“) pavidalu; ji tik reiškia, jog 
įmanoma atrasti taisykles, pagal kurias vyksta individų veiks- 
mai. Norėdami tai pabrėžti kartais kalbėjome apie „reguliaru- 
mus“, o ne apie taisykles, nors, žinoma, reguliarumas reiškia tik 
tai, jog elementų elgesys atitinka taisykles. 

Kad taisyklės šia prasme egzistuoja ir veikia net nebūdamos 
eksplicitiškai Žinomos tiems, kurie joms paklūsta, pasakytina 
apie daugelį taisyklių, kurios valdo žmonių veiksmus ir kurios 
šitaip apibrėžia spontaninę visuomenės tvarką. Žmogus, be abe- 
jo, nežino visų taisyklių, kurios valdo jo veiksmus, ta prasme, 
kad galėtų išreikšti jas žodžiais. Bent jau pirmykštėje Žmonių 
visuomenėje, beveik taip pat, kaip visose gyvūnijos visuomenė- 
se, visuomeninio gyvenimo struktūrą lemia elgesio taisyklės, ku- 
rios pasireiškia tik tuo, jog jų faktiškai paisoma. Tik tada, kai 
individai pastebimai pradeda skirtis savo intelektu, atsiranda 
būtinybė išreikšti šias taisykles tokiu pavidalu, kuris gali būtų 
komunikuojamas ir eksplicitiškai išmokstamas tam, kad netin- 
kamas elgesys būtų ištaisomas, o nuomonių skirtumai dėl tinka- 
mo elgesio išsprendžiami. Nors žmogus niekada negyveno be 
taisyklių jis, Žinoma, šimtus tūkstančių metų gyveno be taisyk- 
lių, kurias „žinotų“ ta prasme, jog mokėtų jas artikuliuoti. 

Tačiau čia dar svarbiau yra tai, kad ne kiekvienas elementų 
elgesio reguliarumas garantuoja visuminę tvarką. Kai kurios in- 
dividualaus elgesio taisyklės akivaizdžiai daro neįmanomą ben- 
dros tvarkos formavimąsi. Mūsų problema - išsiaiškinti, kokio 

pobūdžio taisyklės kuria visuomeninę tvarką ir kokio pobūdžio 
tvarką kuria specifinės taisyklės. 

Klasikinį pavyzdį taisyklės, kuri nesukuria tvarkos, teikia fi- 
zikiniai mokslai: pagal antrąjį termodinamikos, arba entropijos, 
dėsnį, dujų molekulių tendencija judėti vienodu greičiu tiesinė- 
mis linijomis sukuria vadinamąją „tobulos netvarkos“ būklę. Aki- 
vaizdu, jog panašiai ir visuomenėje reguliarus tam tikro pobū- 
džio elgesys galėtų sukelti tik netvarką: jeigu būtų vadovauja- 
masi taisykle, kad kiekvienas turi mėginti nužudyti kiekvieną 
sutiktąjį arba bėgti nuo kiekvieno sutiktojo, neliktų jokios gali- 
mybės tvarkai, kuriai esant individų veikla grindžiama tarpusa- 
vio bendradarbiavimu. 

Taigi visuomenė gali egzistuoti tik tokiu atveju, jeigu tai- 
syklių atrankos procese susiklosto taisyklės, kurios skatina in- 
dividus elgtis taip, kad galėtų atsirasti visuomeninis gyveni- 
mas. Reikia prisiminti, jog šiuo požiūriu atranka vyksta įvai- 
rių tipų visuomenėse, t.y. ji priklauso nuo tam tikros visuo- 
menės tvarkos savybių, tačiau savybės, palaikančios šią tvar- 
ką, yra individų savybės, būtent jų pasiryžimas laikytis tam tik- 
rų elgesio taisyklių, kuriomis remiasi visos grupės kaip visu- 
mos veiksmų tvarka. 

Kitaip sakant, konkrečios visuomeninės tvarkos aplinkybės, 
į kurias reaguoja individas, bus žinomos tik tam individui. Tik 
jeigu individai laikysis taisyklių, generuojančių tvarką, šios in- 
dividualios reakcijos į konkrečias aplinkybes kurs visuminę tvar- 
ką. Gali pakakti net santykinai nežymių jų elgsenos panašumų, 
jeigu taisyklės, kuriomis jie vadovaujasi, turi tendenciją kurti 
tvarką. Tokia tvarka visada reiškia prisitaikymą prie aplinkybių 
įvairovės, kuri yra Žinoma visiems visuomenės nariams kaip 
visumai, tačiau kaip visuma nėra žinoma jokiam atskiram indi- 
vidui. Tai nebūtinai reiškia, jog skirtingi individai panašiomis 
aplinkybėmis elgiasi vienodai; tokiai visuminei tvarkai susiklos- 
tyti būtina tik tai, kad tam tikrais atvejais visi individai laikytųsi 

apibrėžtų taisyklių arba kad jų veiksmai tam tikrais aspektais 
būtų ribojami. Kitaip sakant, individų reakcija į įvykius savo 
aplinkoje turi būti vienoda tik tam tikrais aspektais - tam, kad 
susiklostytų apibrėžta visuminė tvarka. 

Taigi klausimas, kuris labai svarbus socialinei teorijai bei so- 
cialinei politikai, yra šis - kokio pobūdžio turi būti tos taisyklės, 
kad atskiri individų veiksmai kurtų visuminę tvarką? Kai kurių 
tų taisyklių visi visuomenę sudarantys individai laikysis todėl, 
kad savo aplinką jie suvokia vienodai. Kitų taisyklių jie sponta- 
niškai laikysis todėl, kad jos sudaro jų bendro kultūrinio pavel- 
do dalį. Tačiau bus ir tokių taisyklių, kurioms paklusti jie gali 
būti verčiami, ir nors kiekvienam gali būti verta jų nepaisyti, 
bendroji tvarka, nuo kurios priklauso jų veiksmų sėkmė, gali 
atsirasti tik šių taisyklių laikantis visuotinai. 

Šiuolaikinėje mainais grindžiamoje visuomenėje vieną svar- 
biausių individualios elgsenos reguliarumų lemia panašumas 
aplinkybių, kuriose dauguma individų mėgina užsidirbti paja- 
mas; jie paprastai teikia pirmenybę didesniam, o ne mažesniam 
savo pastangų atlygiui ir dažnai didina savo pastangas tam tik- 
ra kryptimi, jeigu ten jie mato didesnio atlygio perspektyvą. 
Šios taisyklės laikomasi pakankamai reguliariai, kad ji uždėtų 
tokiai visuomenei tam tikro pobūdžio tvarkos spaudą. Tačiau 
tai, kad dauguma žmonių šios taisyklės laikosi, vis dar nelei- 
džia apibrėžti besiklostančios tvarkos pobūdžio, bet to fakto ne- 
užtenka, kad tą tvarką galėtume laikyti gėrybine. Kad susiklos- 
tanti tvarka būtų gėrybinė, žmonės turi laikytis ir tam tikrų kon- 
vencinių taisyklių, t.y. taisyklių, kurios kyla ne vien iš jų norų 
ar priežastinių ryšių įžvalgos, o yra normatyvinės ir nurodan- 
čios, ką jie privalo daryti arba ko negali nedaryti. 

Vėliau mums teks išsamiau nagrinėti konkretų ryšį tarp įvai- 
rių taisyklių, kurių Žmonės faktiškai laikosi, ir tuo pagrindu 
susiklostančios veiksmų tvarkos. Labiausiai mus domins tos tai- 
syklės, kurios tampa pagrindiniu įrankiu daryti poveikį susi- 

klostančiai tvarkai todėl, kad jas galime sąmoningai keisti. Tu- 
riu galvoje teisės taisykles. Čia mums svarbu suprasti, jog nors 
taisyklės, kuriomis remiasi spontaninė tvarka, savo kilme pačios 
gali būti spontaninės, jos nebūtinai turi būti tokios. Nors, Žžino- 
ma, tam tikra tvarka iš pradžių klostosi spontaniškai, nes indi- 
vidai vadovaujasi taisyklėmis, kurios nėra sąmoningai kuria- 
mos, o kyla spontaniškai ir jie pamažu išmoksta tas taisykles 
tobulinti; tad bent jau galima įsivaizduoti, kad spontaninės tvar- 
kos formavimasis visiškai priklausytų nuo sąmoningai sukurtų 
taisyklių. Taigi spontaninis susiklostančios tvarkos pobūdis turi 
būti skiriamas nuo pačių taisyklių, kuriomis ji remiasi, sponta- 
ninės kilmės; ir gali būti, kad tvarka, kuri laikytina spontanine, 
remiasi taisyklėmis, kurios yra sąmoningo sumanymo rezulta- 
tas. Mums pažįstamoje visuomenėje, žinoma, tik kai kurios iš 
taisyklių, kuriomis Žmonės vadovaujasi, pirmiausia teisės taisyk- 
lės (net ir jos ne visos), yra sąmoningo sumanymo rezultatas, o 
dauguma moralės bei papročių taisyklių yra spontaninės kilmės. 

Kad net sukonstruotų taisyklių pagrindu besiklostanti tvar- 
ka gali būti spontaninė, parodo tas faktas, jog konkretus jos 
pasireiškimas visada priklauso nuo daugelio aplinkybių, kurių 
nežinojo ir negalėjo Žinoti taisyklių autorius. Konkretus tokios 
tvarkos turinys priklauso nuo konkrečių aplinkybių, žinomų tik 
tiems individams, kurie tas taisykles tomis aplinkybėmis taiko. 
Būtent per tai, ką šie individai žino apie taisykles bei savo kon- 
krečias aplinkybes, taisyklės kartu su aplinkybėmis determinuo- 
ja susiklostančią tvarką. 


Spontaninę tvarką visuomenėje sudaro individai 
ir organizacijos 


Kiekvienoje bent kiek didesnėje nei mažiausia žmonių grupė 
organizacijoje bendradarbiavimas visada grindžiamas tiek spon- 
taninės tvarkos, tiek sąmoningo organizavimo pagrindu. Ne- 

abejotina, jog daugeliui konkrečių tikslų pasiekti, organizacija 
yra galingiausias efektyvaus koordinavimo įrankis, nes ji kuria- 
mą tvarką visiškai leidžia priderinti prie mūsų norų; tačiau ten, 
kur dėl aplinkybių sudėtingumo tenka kliautis spontaninės tvar- 
kos jėgomis, mūsų galia kontroliuoti konkretų šios tvarkos turi- 
nį yra neišvengiamai ribota. 

Tačiau faktas, kad šiedu tvarkos tipai paprastai koegzistuoja 
kiekvienoje bent kiek sudėtingesnėje visuomenėje, dar nereiš- 
kia, jog galime juos derinti kaip tik norime. Kaip pastebime vi- 
sose laisvose visuomenėse, nors Žmonių grupės ten jungiasi į 
organizacijas siekdamos tam tikrų konkrečių tikslų, visų šių skir- 
tingų organizacijų bei atskirų individų veiklos koordinavimas 
vyksta pagal spontaninės tvarkos jėgas. Šeima, ferma, gamykla, 
įmonė, bendrovė, įvairios bendrijos, taip pat visos viešosios ins- 
titucijos, įskaitant valdžią, yra organizacijos, kurios savo ruožtu 
yra integruotos į platesnę spontaninę tvarką. Verta terminą „vi- 
suomenė“ rezervuoti šiai spontaninei visuminei tvarkai, kad ga- 
lėtume ją skirti nuo visų joje egzistuojančių organizuotų mažes- 
nių grupių, taip pat nuo tokių mažesnių ir daugmaž izoliuotų 
grupių kaip orda, gentis arba kiltis, kurių nariai bent jau tam 
tikromis aplinkybėmis veikia centralizuotai, vadovaujami ben- 
drų tikslų. Kartais ta pati grupė, kuri daugelyje kasdieninės ru- 
tinos reikalų veikia pagal spontaninę tvarką, palaikoma kon- 
vencinių taisyklių be jokios komandavimo būtinybės, kai ku- 
riais atvejais - medžioklės, migravimo arba karo metu - veikia 
kaip organizacija, valdoma direktyvinės vado valios. 

Tai spontaninei tvarkai, kurią vadiname visuomene, nebūti- 
na turėti tokias griežtas ribas, kurias paprastai turi organizacija. 
Joje dažnai yra tam tikras labiau tarpusavyje susijusių individų 
branduolys arba keletas branduolių, užimančių centrinę vietą 
silpniau susietoje, tačiau platesnėje tvarkoje. Tokios atskiros vi- 
suomenės Didžiosios Visuomenės viduje gali atsirasti dėl erdvi- 
nio gretimumo arba dėl kitokių speficinių aplinkybių, lemiančių 


78 TAISYKLĖS IR TVARKA 


glaudesnius ryšius tarp jų narių. Skirtingos dalinės šio pobū- 
džio visuomenės dažnai persikloja ir kiekvienas Didžiajai Vi- 
suomenei priklausantis individas gali kartu priklausyti įvairiems 
kitiems šio pobūdžio spontaniniams pogrupiams, taip pat įvai- 
rioms organizacijoms, veikiančioms visa apimančioje Didžiojoje 
Visuomenėje. 

Iš visų organizacijų, egzistuojančių Didžiojoje Visuomenėje, 
toji, kurią vadiname valdžia, visada užima išskirtinę padėtį. Nors 
galima įsivaizduoti spontaninę visuomenės tvarką egzistuojant 
be valdžios, jeigu tokios tvarkos taisyklių būtų paisoma be prie- 
vartinio jų palaikymo aparato, daugelyje aplinkybių organizaci- 
ja, kurią vadiname valdžia, yra nepakeičiama priemonė tų tai- 
syklių paisymui garantuoti. 

Ši specifinė valdžios funkcija primena remonto brigados ga- 
mykloje paskirtį - jos tikslas nėra piliečių vartojimui teikti ko- 
kias nors konkrečias paslaugas ar prekes, bet veikiau žiūrėti, 
kad šių prekių ar paslaugų tiekimas vyktų be sutrikimų. Tiks- 
lus, kuriems šis mechanizmas bus naudojamas, nustato tie, ku- 
rie valdo jo dalis ir galiausiai tie, kurie moka už jo produktus. 
cionavimą mechanizmo, kuriuo individai naudojasi savo tiks- 
lais, paprastai reikalaujama ne tik jį palaikančių taisyklių prie- 
žiūros, bet ir kitokių paslaugų, kurių spontaninė tvarka negali 
adekvačiai parūpinti. Šios dvi skirtingos valdžios funkcijos daž- 
niausiai nėra griežtai atskiriamos; tačiau, kaip matysime, skirtu- 
mas tarp prievartinių funkcijų, kurias valdžia atlieka priversda- 
ma visus laikytis tam tikrų elgesio taisyklių ir tarnybinių funk- 
cijų, kurias ji atlieka paprasčiausiai tvarkydama jos disponavi- 
mui perduotus išteklius, turi esminės reikšmės. Atlikdama šią 
antrąją funkciją ji tėra viena iš daugelio organizacijų ir, panašiai 
kaip kitos, tėra dalis visuminės spontaninės tvarkos. Tačiau at- 
likdama pirmąją funkciją ji garantuoja esminę tos visuminės tvar- 
kos išlikimo sąlygą. 

Anglų kalboje įmanoma ir ilgai buvo įprasta apie šiuos du 
tvarkos tipus kalbėti remiantis „visuomenės“ ir „valdžios“ kon- 
trastu. Kol nagrinėjame vienos šalies problemas, nėra reikalo 
naudotis metafizikos apsunkintu terminu „valstybė“. Dėl konti- 
nentinės ir ypač hėgeliškos minties įtakos per pastarąjį šimtmetį 
vis plačiau imta vartoti terminą „valstybė“ (paprastai iš didžio- 
sios „V“ raidės) ten, kur „valdžia“ yra tinkamesnis ir tikslesnis 
terminas. Juk visada veikia ir vienokią ar kitokią politiką vykdo 
valdžios organizacija; paties termino „valstybė“ įvedimas ne- 
įneša aiškumo ten, kur visiškai pakanka „valdžios“ termino. Toks 
to termino vartojimas ypač klaidina, kai „valstybė“, o ne „val- 
džia“ priešpastatoma „visuomenei“ pabrėžiant, kad pirmoji yra 
organizacija, 0 antroji - spontaninė tvarka. 


Spontaninės tvarkos ir organizacijos 
taisyklės 


Vienas pagrindinių mūsų teiginių bus tas, kad nors spontaninė 
tvarka ir organizacija visada koegzistuoja, vis dėlto neįmanoma 
šių dviejų tvarkos principų kombinuoti kaip patinka. Tai nėra 
visuotinai pripažįstama dėl to, kad apibrėždami abiejų rūšių 
tvarką turime kliautis taisyklėmis, o svarbių skirtumų tarp ati- 
tinkamų taisyklių paprastai nė nesuvokiame. 

Tam tikru mastu kiekviena organizacija turi kliautis taisyk- 
lėmis, ne vien specifiniais įsakais. Priežastis, dėl kurios sponta- 
ninė tvarka turi kliautis vien taisyklėmis, yra ta pati, tik vado- 
vaujantis taisyklėmis, o ne specifiniais įsakais, individams atsi- 
randa galimybė naudotis žiniomis, kurių kaip visumos niekas 
neturi. Kiekviena organizacija, kurios nariai nėra vien organiza- 
toriaus įrankiai, savo įsakais apibrėžia tik kiekvieno nario vyk- 
dytiną funkciją, siektinus tikslus bei tam tikrus bendrus naudo- 
tinų metodų bruožus, o visa kita palieka spręsti individams pa- 
gal jų turimas žinias bei sugebėjimus. 

Organizacija čia susiduria su problema, kurią turi spręsti 
kiekvienas mėginimas įvesti tvarką sudėtingoje žmogiškoje veik- 
loje - organizatoriui turi rūpėti, kad bendradarbiaujantys indi- 
vidai naudotųsi žiniomis, kurių jis pats neturi. Neįsivaizduoja- 
ma jokia organizacija, nebent pati primityviausia, kur visos, net 
menkiausios jos veiklos detalės būtų valdomos vieno proto. Ir, 
žinoma, dar niekam nėra pavykę sąmoningai valdyti visos veik- 
los, kuri vyksta sudėtingoje visuomenėje. Jeigu kam nors pa- 
vyktų suorganizuoti tokią visuomenę, ji jau nesinaudotų dauge- 
lio Žmonių protu, o visiškai priklausytų nuo vieno proto; ji ne- 
būtų sudėtinga, priešingai - ji būtų visiškai primityvi - kaip ir 
tas protas, kurio žinios bei valia joje viską lemtų. Faktai, į ku- 
riuos būtų atsižvelgiama konstruojant tokią tvarką, būtų tik tie, 
kurie žinomi ir suprantami šiam protui; kadangi tik jis vienas 
galėtų spręsti, veikti bei įgyti patirties, nebūtų tos visos dauge- 
lio protų sąveikos, kurios dėka protas tik ir gali tobulėti. 

Taisyklės, reguliuojančios veiklą organizacijoje, pasižymi tuo, 
jog jos skirtos nurodytiems tikslams vykdyti. Jos numato, kad 
kiekvieno individo vietą fiksuotoje struktūroje apibrėžia įsakas 
ir kad taisyklės, kurioms individas turi paklusti, priklauso nuo 
jam paskirtos vietos bei nuo vadovybės jam paskirto konkretaus 
tikslo. Šios taisyklės reguliuoja skiriamų pareigūnų arba val- 
džios agentūrų veiklos detales. 

Taigi neišvengiamai organizacijos taisyklės yra tik pagalbi- 
nės įsakų atžvilgiu ir užpildo spragas, kurias palieka įsakai. To- 
kios taisyklės bus nevienodos skirtingiems organizacijos nariams, 
jos priklausys nuo jiems skirtų vaidmenų ir turės būti interpre- 
tuojamos atsižvelgiant į tikslus, numatytus įsakais. Nesant įsaku 
nurodyto konkretaus vaidmens bei apibrėžtų tikslų, vien abst- 
rakčių taisyklių nepakaktų kiekvienam individui nurodyti, ką 
jis privalo daryti. 

Taisyklės, valdančios spontaninę tvarką, priešingai, turi ne- 
priklausyti nuo tikslų ir vienodai galioti visiems nariams arba 

bent jau individualiai neįvardytoms jų grupėms arba klasėms. 
Jos naudojamos pagal individų turimas žinias bei tikslus; tas 
naudojimas nepriklauso nuo kokio nors bendro tikslo, kurį in- 
dividas turėtų žinoti. 

Kalbant mūsų terminais tai reiškia, jog bendros teisinės tai- 
syklės, kuriomis grindžiama spontaninė tvarka, yra orientuotos 
į abstrakčią tvarką, kurios specifinis arba konkretus turinys nėra 
niekam žinomas arba numatomas; o įsakai ir taisyklės, kuriais 
valdoma organizacija, tarnauja konkretiems organizacijos vado- 
vų tikslams. Kuo sudėtingesnė numatoma tvarka, tuo didesnę 
dalį individualių veiksmų lems aplinkybės, nežinomos tiems, 
kurie valdo visumą, tuo labiau kontrolė priklausys nuo taisyk- 
lių, o ne nuo specifinių įsakų. Sudėtingiausiose organizacijose 
aukščiausios vadovybės įsakais nurodomos tik tam tikros funk- 
cijos ir apibrėžiamas bendras tikslas, o pats šių funkcijų vykdy- 
mas reguliuojamas vien taisyklėmis — tokiomis taisyklėmis, ku- 
rios bent tam tikru mastu priklauso nuo atskiriems individams 
nurodytų funkcijų. Kai nuo valdžios, didžiausios organizacijos, 
kuri vis vien turi tarnauti apibrėžtai aibei specifinių tikslų, per- 
einame prie bendrosios visos visuomenės tvarkos, tik tada at- 
randame vien taisyklėmis grindžiamą ir savo pobūdžiu grynai 
spontaninę tvarką. 

Būtent dėl to, kad ji nebuvo priklausoma nuo organizacijos, 
o augo kaip spontaninė tvarka, šiuolaikinės visuomenės struk- 
tūra pasiekė savo dabartinį sudėtingumo lygį; ir šiuo požiūriu 
ji pranoksta bet kurią struktūrą, kurią būtų galima sukurti tiks- 
lingo organizavimo priemonėmis. Žinoma, taisyklės, leidusios 
šiai sudėtingai tvarkai atsirasti, iš pradžių nebuvo kuriamos ti- 
kintis tokio rezultato; tačiau tautos, kurioms pavyko užčiuopti 
tinkamas taisykles, sukūrė sudėtingą civilizaciją, kurią vėliau 
dažnai perimdavo kiti. Štai kodėl teiginys, jog dėl šiuolaikinės 
visuomenės sudėtingumo privalome sąmoningai ją planuoti, yra 
paradoksalus ir byloja apie visišką reikalo esmės nesupratimą. 

Iš tikrųjų šios sudėtingos tvarkos negalime išlaikyti tiesiogiai 
vadovaudami jos nariams, ją galime išlaikyti tik netiesiogiai — 
palaikydami ir tobulindami taisykles, leidžiančias formuotis 
spontaninei tvarkai. 

Matysime, jog neįmanoma pakeisti spontaninės tvarkos or- 
ganizacijos tvarka kartu nepašalinant galimybės efektyviausiai 
panaudoti išsklaidytas visų jos narių Žinias; taip pat matysime, 
jog neįmanoma šios tvarkos patobulinti arba ištaisyti tiesiogiai 
į ją įsikišant įsakais. Toks spontaninės tvarkos ir organizacijos 
derinys niekada negali būti racionaliai pagrįstas. Nors gali būti 
pagrindo papildyti įsakus, apibrėžiančius organizaciją, pagalbi- 
nėmis taisyklėmis bei organizacijas naudoti kaip spontaninės 
tvarkos elementus, niekada negali būti pagrindo papildyti tai- 
sykles, apibrėžiančias spontaninę tvarką, atskirais pagalbiniais 
įsakais, liečiančiais veiklą, kur vadovaujamasi bendromis elge- 
sio taisyklėmis. Šis teiginys sudaro esmę argumento prieš bet 
kokį „kišimąsi“ arba „intervenciją“ į rinkos tvarką. Priežastis, 
dėl kurios tokie izoliuoti įsakai, iš spontaninės tvarkos narių 
reikalaujantys specifinių veiksmų, niekada nepagerina tos tvar- 
kos, o tik ją ardo, yra ta, kad jie paliečia tarpusavyje susijusių 
veiksmų sistemos dalį, apibrėžiamą tik veikiantiems individams, 
bet ne reguliuojančiam valdymo organui žinoma informacija bei 
tikslais. Spontaninė tvarka klostosi kiekvienam jos elementui ba- 
lansuojant visus įvairius jį veikiančius veiksnius bei tarpusavyje 
derinant visus savo veiksmus, ir šio balanso nebelieka, jeigu kai 
kurie iš tų veiksmų yra determinuojami kito subjekto, veikian- 
čio kitų Žinių ir kitų tikslų pagrindu. 

Tad bendras argumentas prieš „kišimąsi“ teigia, jog nors to- 
bulindami bendras taisykles, kuriomis ji remiasi, galime mėginti 
tobulinti spontaninę tvarką ir jos rezultatus galime papildyti 
įvairių organizacijų veiklos rezultatais, negalime tų rezultatų 
pagerinti specifiniais įsakais, kurie atima iš jos narių galimybę 
savo žiniomis naudotis savo tikslams. 

Šioje knygoje teks aiškinti, kokiu būdu šios dvi taisyklių rū- 
šys davė pagrindo dviems visiškai skirtingoms įstatymo [teisės] 
(law) sampratoms ir kaip atsitiko, jog autoriai, vartojantys tą 
patį žodį „įstatymas“, faktiškai kalbėjo apie skirtingus dalykus. 
Aiškiausiai tai liudija per visą istoriją matomas kontrastas tarp 
tų, kuriems įstatymas ir laisvė yra neatskiriamai susiję dalykai", 
ir tų, kuriems jie atrodo nesuderinami. Turime seną tradiciją, 
besitęsiančią nuo senovės graikų ir Cicerono"* per Viduramžius!* 
iki tokių klasikinių liberalų kaip Locke'as, Davidas Hume'as, 
Immanuelis Kantas!* bei škotų moralės filosofų, taip pat įvairių 
XIX ir XX amžiaus Amerikos valstybės veikėjų“, kuriems įstaty- 
mas ir laisvė negali egzistuoti vienas be kito. Tačiau kita vertus, 
Thomas Hobbesas, Jeremy Benthamas““, daugelis prancūzų mąs- 
tytojų!' bei šiuolaikiniai teisės pozityvistai į įstatymą žvelgia kaip 
į laisvės apribojimą. Šis akivaizdus konfliktas tarp dviejų di- 
džiųjų mąstytojų linijų nereiškia, jog jie priėjo priešingų išvadų, 
jis veikiau reiškia, jog Žodį „įstatymas“ [„teisė“] jie vartojo skir- 
tingomis prasmėmis. 


Terminai „organizmas“ ir „organizacija“ 


Reikia pridurti keletą pastabų apie terminus, kuriais praeityje 
dažniausiai buvo reiškiamas šiame skyriuje nagrinėjamas skir- 
tumas. Jau nuo XIX amžiaus pradžios šiems dviems tvarkos 
tipams atskirti paprastai vartojami terminai „organizmas“ ir „Or- 
ganizacija“. Kadangi pirmojo termino nusprendėme nevartoti, o 
antrąjį vartoti specifine prasme, galbūt verta pakomentuoti jų 
istoriją. 

Natūralu, kad organizminė analogija nuo seno buvo vartoja- 
ma spontaninei visuomenės tvarkai apibūdinti, nes organizmai — 
tai vieninteliai visiems nuo seno pažįstami spontaninės tvarkos 
pavyzdžiai. Organizmas iš tiesų yra tam tikros rūšies spontani- 
nė tvarka ir turi daugelį bet kurios spontaninės tvarkos bruožų. 

Dėl to kilo pagunda iš čia pasiskolinti tokius terminus kaip „au- 
gimas“, „adaptavimasis“ bei „funkcija“. Tačiau organizmas yra 
labai specifinio pobūdžio spontaninė tvarka, ir jis turi savybių, 
kuriomis nebūtinai pasižymi kiekviena spontaninė tvarka; tad 
analogija greitai pradeda veikiau klaidinti negu padėti. 

Svarbiausias organizmų ypatumas, kuris juos skiria nuo spon- 
taninės visuomeninės tvarkos, yra tas, kad dauguma organizmą 
sudarančių individualių elementų užima pastovias padėtis, ku- 
rias jie išlaiko, bent jau subrendusio organizmo atveju, visą lai- 
ką. Be to, jie paprastai sudaro daugmaž nuolatines sistemas su 
pastoviu elementų skaičiumi ir nors kai kurie iš šių elementų 
gali būti ekvivalentiškai keičiami kitais, jie išlaiko tam tikrą ju- 
timiškai lengvai suvokiamą erdvinę tvarką. Tad kalbant mūsų 
terminais, jie iliustruoja konkretesnio lygmens tvarką, palyginti 
su spontanine visuomenės tvarka, kuri gali išlikti net kintant 
bendram elementų skaičiui ir individualiems elementams kei- 
čiant savo vietas. Šį santykinai konkretų organizmų pobūdį ro- 
do tas faktas, jog jų kaip atskirų visumų egzistavimas gali būti 
suvokiamas pojūčiais; tačiau abstrakti socialinių struktūrų tvar- 
ka paprastai rekonstruota gali būti tik protu. 

Visuomenės kaip organizmo traktuote beveik visada buvo 
naudojamasi teisinant hierarchines bei autoritarinės pažiūras, 
kurioms bendresnė spontaninės tvarkos samprata neteikia jo- 
kios paramos. Nuo tų laikų, kai Mennenius Agrippa Romos pleb- 
so pirmojo atskilimo metu organizmo metaforą panaudojo tei- 
sindamas tam tikros grupės privilegijas, ji daugybę kartų buvo 
naudojama panašiems tikslams. Iš tiesų, metaforos sugestionuo- 
jama pastovi elementų padėtis, skirta jiems pagal konkrečias 
„funkcijas“, bei daug konkretesnė biologinių struktūrų determi- 
nacija, palyginti su spontaninių visuomenės struktūrų abstrak- 
tumu, smarkiai verčia abejoti organizminės koncepcijos nauda 
socialinei teorijai. Šia metafora buvo pikmaudžiaujama netgi la- 
biau nei terminu „tvarka“, kai šis interpretuojamas sutvarkymo, 


2 Kosmos 1 taksis 85 


taxis, prasme, ir ji dažnai buvo naudojama ginant hierarchinę 
tvarką, „rangų“ būtinybę, valdymo ir pavaldumo santykius bei 
atskirų individų padėties įtvirtinimą; dėl to ji visai pagrįstai ta- 
po įtartina. 

Kita vertus, palyginti neseniai atsiradęs terminas „organiza- 
cija“ XIX amžiuje dažnai buvo vartojamas kaip „organizmo“ 
priešybė; jis išreiškia čia mūsų aptariamą skirtumą“ ir todėl juo 
naudosimės padarytai tvarkai, taxis, įvardyti. Plačiai jis buvo 
pradėtas vartoti veikiausiai Prancūzų revoliucijos laikais - jeigu 
galime pasikliauti Kanto pastebėjimu, jog „neseniai pradėtoje 
didžios tautos pertvarkoje į didžiąją valstybę žodis organizacija 
dažnai buvo ir vietoje vartojamas apibūdinant valdymo institu- 
cijas ir net visą valstybę“*. Tas žodis atitiko Napoleono periodo 
dvasią“! ir tapo pagrindine sąvoka „visuomenės pertvarkymo“ 
planuose, kuriuos puoselėjo šiuolaikinio socializmo pirmtakai — 
Saint Simono sekėjai bei Auguste'as Compte'as**. Kol terminas 
„socializmas“ dar nebuvo prigijęs, „visuomenės kaip visumos 

organizavimas“ buvo įprastas būdas kalbėti apie tai, ką šian- 
dien vadiname socializmu.“ Svarbiausią jo vaidmenį, pirmiau- 
sia XIX amžiaus pradžios prancūzų mąstyme, aiškiai matė jau- 
nasis Ernestas Renanas, kuris 1849 m. galėjo kalbėti apie „žmo- 
nijos mokslinį organizavimą kaip apie paskutinį šiuolaikinio 
mokslo žodį ir drąsią, tačiau pateisinamą, jo ambiciją“*. 
Anglų kalboje tas žodis kaip techninis terminas, reiškiantis 
pradėtas vartoti tur- 


* 4125 


„sisteminį sutvarkymą apibrėžtam tikslui 
būt apie 1790 metus. Tačiau ypač entuziastingai šį terminą pa- 
sigavo vokiečiai, kuriems jis atrodė išreiškiąs tą ypatingą suge- 
bėjimą, kuriuo jie, jų pačių įsitikinimu, pranoko kitas tautas. Tai 
net paskatino kuriozines varžybas tarp prancūzų ir vokiečių 
mokslininkų, kurie Pirmojo pasaulinio karo metu per fronto li- 
niją vedė gana komišką literatūrinį ginčą dėl to, kuri iš šių dvie- 
jų tautų turi daugiau pagrindo skelbtis įminusi organizavimo 
paslaptį.“ 

Vartodami šį terminą padarytai tvarkai, arba taxis, apibūdin- 
ti mes vadovaujamės ta vartosena, kuri, kaip atrodo, vyrauja 
sociologijoje ir ypač vadinamojoje „organizacijos teorijoje“*. Taip 
suvokiamos organizacijos idėja natūraliai iškyla atradus žmo- 
giškojo intelekto galias ir išreiškia bendrą konstruktyvistinio ra- 
cionalizmo nuostatą. Ilgą laiką organizacija atrodė vienintelis 
būdas sąmoningai sukurti žmogaus tikslams tarnaujančią tvar- 
ką, ir ji išties yra racionalus ir galingas įrankis siekiant tam tikrų 
žinomų ir numatomų rezultatų. Nors jos plėtotė yra vienas iš 
didžiųjų konstruktyvizmo laimėjimų, jos ribotumo nepaisymas 
yra vienas rimčiausių jo trūkumų. Konstruktyvizmas neatsižvel- 
gia į faktą, kad ir proto, kuris pajėgia vadovauti organizacijai, ir 
platesnės tvarkos, kurioje funkcionuoja organizacijos, vystyma- 
sis priklauso nuo sugebėjimo prisitaikyti prie to, kas nenumato- 
ma, ir kad vienintelę galimybę įveikti individualaus proto ribo- 
tumą teikia kliovimasis tomis viršasmeninėmis „saviorganizaci- 
jos“ jėgomis, kurios generuoja spontaninę tvarką. 


"Žr. mano esė „The theory of complex phenomena“, in F. A. Hayek, Studios 
in Plulosophy, Politics and Economics (London and Chicago, 1967, toliau nurodo- 
ma kaip S.P.P.E.). Tiesą sakant, paskatintas grynai metodologinių sumetimų 
ėmiau iš naujo vartoti nepopuliarią „tvarkos“ sąvoką; žr. taip pat F. A. Hayek, 
The Counter-Revolution of Science (Chicago, 1952), p. 39: „Jeigu socialiniuose 
reiškiniuose nebūtų jokios tvarkos, išskyrus tą, kurią jiems suteikia tikslingas 
konstravimas, tada iš tikrųjų neliktų jokios erdvės teoriniam socialiniam moks- 
lui; liktų, kaip dažnai teigiama, tik psichologijos problemos.“ Šiuolaikinėse dis- 
kusijose terminas „sistema“ dažnai vartojamas daugmaž ta pačia prasme, kuria 
aš čia vartoju terminą „tvarka“, nors vis dėlto teikiu pirmenybę pastarajam. 

? Atrodo, kad tvarkos sąvokos naudojimas politinėje teorijoje prasideda 
nuo šv. Augustino. Žr., pavyzdžiui, jo dialogą Ordo kn. J. P. Migne (ed.), Pa- 
trologiac cursus completus sec. lat. 32/47 (Paris, 1861-2), taip pat vokiškąją ver- 
siją Die Ordnung, vertė C. J. Peel, 4-asis leidimas (Paderbom, 1966). 

3 Žr. L. S. Stebbing, A Modern Introduction to Logic (London, 1933), p. 228: 
„Žinodami, kaip sutvarkyta elementų aibė, turime pagrindą išvadoms daryti.“ 
Žr. taip pat Immanuel Kant, Werke (Akademie Ausgabe), Nachlass, vol. 6, p. 
669: „Ordnung ist die Zusammenfūgung nach Regeln.“ 

* Žr. E. E. Evans-Prichard, Social Anthpology (London, 1951), p. 49; taip pat 
ibid., p. 19: 


Akivaizdu, kad socialiniame gyvenime turi būti dėsningumų bei regu- 
liarumų; visuomenėje turi būti kokia nors tvarka, kitaip jos nariai negalėtų 
gyventi kartu. Tik todėl, kad žmonės žino, kokio elgesio iš jų tikimasi ir ko- 
kio elgesio jie gali tikėtis iš kitų Žmonių įvairiose gyvenimo situacijose, ir 
todėl, kad jie koordinuoja savo veiksmus vadovaudamiesi tam tikromis tai- 
syklėmis bei vertybėmis, kiekvienas ir visi gali užsiimti savo veikla. Jie gali 
prognozuoti, numatyti įvykius ir gyventi harmonijoje su kitais tik todėl, kad 
kiekvienoje visuomenėje egzistuoja tam tikra tvarka, kurią galima vadinti sis- 
tema arba struktūra, kurioje ir pagal kurią jos nariai gyvena savo gyvenimą. 


> Žr. L. S. Stebbing, op. cit., p. 229: „Tvarka yra akivaizdžiausia ten, kur 
susiduriame su Žmogaus veikla.“ 

6 Žr. J. Ortega y Gasset, Mirabeau o el politico (1927), in Obras Completas 
(Madrid, 1947), vol. 3, p. 603: „Orden no es una presiėn gue desde fuera se 
ejerce sobra la sociedad, sin un eguilibrio gue se suscita en su interior.“ 

" Žr. H. von Foerster and G. W. Zopf, Jr (eds.), Principles of Self-Organization 
(New York, 1962); apie tai, kad Adamas Smithas nuspėjo pamatines kiberneti- 
kos idėjas, žr. G. Hardin, Nature and Man“s Fate (New York, 1961), p. 54 bei 
Dorothy Emmet, Function, Purpose and Powers (London, 1958), p. 90. 

Š Žr. H. Kuhn, „Ordnung im Werden und Zerfall“, in H. Kuhn and F. 
Wiedmann (eds.), Das Problem der Ordnung (Sechster Deutscher Kongress fūr 
Philosophie, Munich, 1960, publ. Meisenheim am Glan, 1962), ypač p. 17. 

* Žr. Werner Jaeger, Paideia: The Ideas of Greek Culture, trans. G. Highet, vol. 
I, second edition (New York, 1945), p. 110 apie „Anaksimandrą iš Mileto, kuris 
perkėlė dikė sąvoką iš miesto-valstybės visuomeninio gyvenimo srities į gamtos 
sritį. ... Būtent iš čia kilo filosofinė kosmoso idėja: šis žodis iš pradžių reiškė 
teisingą tvarką valstybėje arba visuomenėje“; ir ibid., p. 179: „Taip fiziko kosnios 
minties keistos retrogresijos būdu pavirto eunomijos tvarka žmonių visuome- 
nėje.“ Žr. taip pat to paties autoriaus „Praise of law“ kn. P. Sayre (ed.), Inter- 
pretations of Modern Legal Philosophies: Essays in Honor of Roscoe Pound (New 
York, 1947), ypač p. 358: 


Tokiu būdu „įteisintas“ pasaulis galėjo būti pagrįstai apibūdinamas ki- 
tu iš socialinės srities perimtu - kosimos — terminu. Tas žodis pirmąkart 
pasirodo Jonijos filosofų kalboje; žengdami šį žingsnį ir išplėsdami dikė 
valdas į visą tikrovę jie aiškiai atskleidė graikų teisinės minties esmę paro- 
dydami, kad ji buvo grindžiama teisingumo ir būties ryšiu. 


Taip pat ibid., p. 361: „Tvarka, kuria jis [polis] rėmėsi, buvo ne koks 
nors įsakas, bet nomos, kuris iš pradžių reiškė visa tai, kas teisingumo požiū- 

riu buvo gerbiama visų gyvų papročių“; ir ibid., p. 365 apie faktą, kad net 
tuo laikotarpiu, kai silpo senasis graikų tikėjimas teise, „nebuvo visuotinai 
abejojama griežta nomos priklausomybė nuo kosmo prigimties“. 
Aristoteliui, kuris sieja nomos su taxis, o ne su kosmos (žr. Politiką, 1287a, 
18 ir ypač 1326a, 30: ho te gar nomos taxis tis esti), atrodo neįsivaizduojama, 
kad tvarka, atsirandanti iš nomos, gali aprėpti daugiau nei gali suvokti 
tvarkytojas, nes „kas bus tos beribės gausybės karvedys, kas šauklys, netu- 
rėdamas Stentoro plaučių“? Anot jo, sukurti tvarką tokioje gausybėje gali 
tik dievai. Kitur (Etika, IX, x, $3) jis net teigia, kad valstybė, t.y. tvarkinga 
visuomenė negalima ten, kur yra daugiau nei šimtas tūkstančių žmonių. 


“ Adam Smith, Wealth of Nations, edited by E. Cannan, vol. I, p. 421. 
" Žr. G. Sartori, Democratic Theory (Detroit, 1962), p. 306: 


Du su puse tūkstančių metų Vakarų Žmogus ieškojo laisvės teisėje. ... 
[Tačiau] plačiai pasklidęs skepticizmas juridinių laisvės garantijų atžvil- 
giu nėra nepagrįstas. Tai paaiškina faktas, jog pasikeitė mūsų teisės sam- 
prata; ir būtent dėl to teisė mums jau neteikia to saugumo, kurį ji teikda- 
vo praeityje. 


12 Žr. Philo of Alexandria, Ouod omnis probus liber sit, 452, 45, Loeb edition, 
vol. IX, p. 36: „hosoi de meta nomou zosin, eleuteroi“. Apie laisvės sampratą 
senovės Graikijoje žr. ypač Max Polenz, The Idea of Freedom in Greek Life and 
Thought (Dordrecht, 1962). Apie Cicerono bei Romos apskritai laisvės suprati- 
mą žr. U. von Lūbtow, Blūte und Verfall der romischen Freiheit (Berlin, 1953); 
Theo Mayer-Maly, „Rechtsgeschichte der Freiheitsidee in Antike und Mittelal- 
ter“, Osterreichische Zeitschrift fūr 6ffentlichen Recht, N.F. VI, 1956; ir G. Crifo, 
„Su alcuni aspetti della libertą in Roma“, Archivio Giuridico „Filippo Serafini“, 
sesta serie, xxiii, 1958. 

„5 Žr. R. W. Southem, The Making of the Middle Ages (New Haven, 1953), 
p. 107 et scą.: 


Nepakantumas valdymui ne pagal taisyklę, o savivalės pagrindu, vidu- 
ramžiais buvo įleidęs gilias šaknis. ... Kuo aukščiau pakylama prie laisvės, 
tuo daugiau veiklos sričių aprėpia teisė, tuo mažiau laisvė lieka priklauso- 
ma nuo primetamos valios. ... Teisė nebuvo laisvės priešas; priešingai, lais- 
vės kontūrai buvo brėžiami gausybės teisinių institucijų, pamažu susiklos- 
čiusių per šį laikotarpį. ... Prastuomenė ir aukštuomenė vienodai siekė lais- 
vės reikalaudamos daugiau taisyklių, tvarkančių jų gyvenimą. ... Tik būda- 
ma artikuliuota, susieta su riterio, miestelėno ar barono padėtimi, laisvės 
kokybė galėjo būti stebima, analizuojama ir išmatuojama. ... Laisvė vra 
teisės kūrinys, o teisė vra veikiantis protas; būtent Žmonių protas padaro 
juos tikslais pačiais savaime. Karaliaus ar net paties velnio tironija yra 
teisės nebuvimo apraiška. 

"* Bene ryškiausiai Adamas Fergusonas, Principles of Moral and Political Science 
(Edinburgh, 1792), vol. 2, p. 258 ct seg.: 


Laisvė nėra, kaip pats žodis gali įtaigoti, atleidimas nuo visų suvaržy- 
mų, ji veikiau yra visų teisėtų suvaržymų taikymas visiems laisvos valsty- 
bės nariams, vienodai pareigūnams ir valdiniams. 

Tik esant teisės suvaržymams kiekvienas asmuo yra saugus ir nepažei- 
džiamas asmens laisvės, nuosavybės ir nekaltos veiklos požiūriu. ... Teisin- 
gos ir veiksmingos valdžios įkūrimas yra esmingiausia laisvės sąlyga pilie- 
tinėje visuomenėje, kur kiekvienas yra laisvas tada, kai valdžia yra pakan- 
kamai stipri, kad galėtų jį apginti ir kartu pati yra reikiamai suvaržyta ir 
apribota, kad negalėtų piktnaudžiauti šia savo galia. 


"5 Danielui Websteriui priskiriamas teiginys, kad „laisvę sukuria teisė, kuri 
iš esmės skiriasi nuo teisingumą žeidžiančios įteisintos savivalės“; Charlesas 
Evansas Hughesas teigė, kad „laisvė ir teisė yra tas pats ir neskaidomas daly- 
kas“. Daug panašių teiginių formuluoja XIX amžiaus kontinentiniai teisės žino- 
vai, pavyzdžiui, Charles Beudant, Le Droit individuel et I ėtat (Paris, 1891), p. 5: 
„Le Droit, au sens le plus gėnėral du mot, est la science de la libertė“, ir Karlas 
Bindigas, argumentavęs, kad „Das Recht ist eine Ordnung menschlicher Freiheit“. 

16 Žr. J. Bentham, „Principles of the civil code,“ in Theory of Legislation, 
edited by C. K. Ogden (London, 1931), p. 98: „Įstatymai negali būti kuriami 
kitaip kaip tik laisvės sąskaita.“ Taip pat žr. Deontology (London and Edin- 
burgh, 1834), vol. 2, p. 59: 


Turbūt nėra klastingesnio žodžio nei žodis „laisvė“ ir jo vediniai. Jeigu 
jis apskritai reiškia ką nors daugiau nei gryną kaprizą ar dogmatizmą, tai 
jis reiškia gerą valdymą; ir jeigu gero valdymo idėjai būtų pavykę užimti 
visuomenės sąmonėje tą pačią vietą, kurią užima laisvės idėja, veikiausiai 
nebūtų buvę visų tų piktadarysčių bei kvailysčių, kurios griovė tikėjimą 
politine pažanga ir ją stabdė. Įprastas laisvės apibrėžimas - teisė daryti visa 
tai, ko įstatymas nedraudžia - liudija, kaip nerūpestingai vartojami žodžiai 
kasdieninėje kalboje; nes jeigu įstatymai yra blogi, tai kas lieka iš laisvės, o 
jeigu įstatymai geri, tai kam ji reikalinga? Geri įstatymai visada turi api- 
brėžtą ir suprantamą prasmę: jie siekia akivaizdžiai naudingo tikslo aki- 
vaizdžiai tinkamomis priemonėmis. 


V Žr pavyzdžiui, Jean Salvaire, Autoritė et libertė (Montpellier, 1932), p. 65 
ct svą., kuris teigia, jog „visiškas laisvės įgyvendinimas faktiškai vyra ne kas kita, 
kaip visiškas įstatymo (Iniwv) panaikinimas. ... Įstatymas ir laisvė tarpusavyje yra 
nesuderinami dalykai“. 

'* Edmund Burke, „Letter to W. Elliot“ (1795), in Works (London, 1808), vol. 
7, p. 366: 

Šios analogijos tarp gamtinių ir politinių darinių, nors jos kartais pride- 
da vaizdingumo įrodymams, pačios savaime nėra įrodymai. Jomis dažnai 
piktnaudžiaujama tariamos filosofijos priedangoje, teisinant tingumą, ne- 
ryžtingumą bei vyriškų pastangų stoką ypač tada, kai šalies padėtis labiau- 
siai jų reikalauja. 


P Tipiškas „organizmo“ ir „organizacijos“ kontrastas nubrėžiamas kn. Adolf 
Wagner, Grundlegung der politischen Okonomie, I. Grundlagen der Volkswirtschaft 
(Leipzig, 1876), $$149 ir 299. 

" Žr. Immanuel Kant, Kritik der Urteilskraft (Berlin, 1790), Antra dalis, 1 
skyrius, $65 (išnaša): „Antai neseniai, vykstant didžios tautos persitvarkymui 
į valstybę, dažnai labai vykusiai buvo vartojamas žodis organizacija Žymėti 
įstaigų sutvarkymui ir t.t., ir net visam valstybės aparatui.“ 

2 Žr. H. Balzac, Autre čtude de femme, kn. La Comėdic Humaine, Pleiade 
edition, vol. 3, p. 226: „Organizer, par example, est un mot de "Empire et gui 
contient Napolėon tout entier.“ 

2 Žr., pavyzdžiui, H. de Saint Simono ir Auguste'o Comte'o redaguotą 
žurnalą Organisateur, perspausdintą kn. Oevres de Saint Simon et d Enfantin (Pa- 
ris, 1865-78), vol. 20, ypač p. 220, kur jo tikslas apibūdinamas kaip pastanga 
„d'imprimer au XIX sičcle le caractčre organisateur“. 

2 Žr. ypač Louis Blanc, Organisation du travail (Paris, 1839) ir H. Ahrens, Rech- 
tspliilosophic, 4 leidimas (Vienna, 1852), kur „organizacija“ vartojama kaip ko- 
munistų ir socialistų burtažodis; žr. taip pat Francis Lieber, „Anglican and Gal- 
lican Liberty“ (1848), kn. Miscellaneous Writings (Philadelphia, 1881), vol. 2, p. 385: 


Tas faktas, kad galų laisvė visko tikisi iš organizavimo, o anglų laisvė 
daugiausia kliaunasi savaimine raida, paaiškina, kodėl Prancūzijoje mato- 
me tokią menką institucijų pažangą bei plėtrą; o kai imamasi jų tobulinimo, 
tada jau visiškai sunaikinama buvusi padėtis - pradedama ab ov0 — ir 
grįžtama prie diskusijų dėl pamatinių principų. 


2 Žr. Ernest Renan, L'Avenir de la Science (1890), kn. Oeuores complčtes (Pa- 
ris, 1940), vol. 3, p. 757: „ORGANISER SCIENTIFICMENT L'HUMANITE, tel 
est donc le dernier mot de la science moderne, telle est son audacieuse mais 
lėgitime prėtention.“ 

5 Žr. Shorter Oxford Dictionary, s.v. „organization“, kuris parodo, kad ši 
terminą vartojo jau Johnas Locke'as. 

> Jean Labadie (ed.), L Allemagne, a-t-elle le secret dc Uorganisation? (Paris, 
1916). 

“ Žr. Dwight Waldo, „Organization theory: an elephantine problem“, Pub- 
lic Administration Reviciw, xxx, 1961, perspausdinta leidinyje General Systems, 
Yvarbook of Hie Society for General System Research, VII 1962, kurio ankstesniaja- 
me tome pateiktas naudingas straipsnių iš organizacijų teorijos rinkinys. 


3 
PRINCIPAI IR PRAGMATIZMAS 


Laisvės palaimai išsaugoti absoliučiai būtina nuolat grįžti 
prie pamatinių principų. 


Šiaurės Karolinos Konstitucija“ 


Individualūs tikslai ir kolektyvinė nauda 


Šios knygos tezė yra ta, kad laisvės padėtis, kai visi gali naudotis 
savo žiniomis savo pačių labui, privalėdami paklusti tik bendroms 
teisingo elgesio taisyklėms, visiems sudaro geriausias savo tikslų 
įgyvendinimo sąlygas; tokia padėtis gali būti pasiekta ir išlaikyta, 
tik tuomet, jeigu bet kurios valdžios, taip pat ir daugumos valdžios, 
prievartinė galia bus ribojama bendrais visuomenės pripažintais 
principais. Kur tik egzistavo individo laisvė, ji daugiausia buvo to- 
kių principų paisymo padarinys, nors tie principai niekada išsamiai 
nebuvo suformuluoti konstituciniuose dokumentuose. Tik todėl, 
kad viešoji nuomonė vadovavosi tokiais principais, net netiksliai 
ir miglotai juos suvokdama, laisvė tokiose visuomenėse išlikdavo 
ilgam. Institucijos, kurių padedamos Vakarų pasaulio šalys indivi- 
do laisvę mėgino ginti nuo valdžios ekspansijos, perkeltos į šalis, 
kur tokios tradicijos nevyravo, visada pasirodydavo neadekvačios. 
Tos institucijos, kaip pasirodo, taip pat negarantuoja apsaugoti nuo 
troškimo naujų idėjų, kurios net Vakarų tautose dabar dažnai nu- 
stelbia senesnes idėjas, tas, kurių dėka susiklostė tie laisvės peri- 
odai, per kuriuos šios tautos sukūrė savo dabartinę gerovę. 


* Šiaurės Karolinos valstijos konstitucija. Pati idėja veikiausiai perimta iš 
Davido Hume'o Essays, Works III, p. 182: „Valdžią, anot Machiavellio, būtina 
dažnai grąžinti prie jos pradinių principų.“ Ankstesnis šio skyriaus variantas 
pasirodė kn. Towards Liberty, Essaus in Honor of Ludwig von Mises (Menlo Park, 
Calif., 1971), vol. I. 

Čia nemėginsiu griežtai apibrėžti „laisvės“ termino ir neaiš- 
kinsiu, kodėl tokia svarbi man atrodo individo laisvė. Visa tai 
mėginau padaryti kitoje knygoje!. Tačiau privalau bent trumpai 
paaiškinti, kodėl teikiu pirmenybę ne klasikinei Adamo Smitho 
formuluotei „kiekvienas žmogus, jeigu jis nepažeidžia teisingu- 
mo dėsnių, yra visiškai laisvas siekti savo interesų savo paties 
keliu““, o formulei, kurią ne vieną kartą naudojau laisvės būklei 
apibrėžti: kad laisvė yra tokia būklė, kai kiekvienas gali naudo- 
tis savo Žiniomis savo tikslams. Skirtumą lemia tai, kad pirmoji 
formuluotė visai be reikalo sugestionuoja individo laisvės argu- 
mento sąryšį su egoizmu arba savanaudiškumu. Tačiau laisvė 
siekti savo tikslų ne mažiau svarbi didžiausiam altruistui negu 
didžiausiam savanaudžiui. Be abejo, altruizmas, kad būtų dory- 
bė, negali versti individo paklusti svetimai valiai. Deja, tariama- 
sis altruizmas dažnai reiškiasi būtent kaip noras priversti kitus 
tarnauti tikslams, kuriuos „altruistas“ laiko svarbiais. 

Čia mums nebūtina grįžti prie nepaneigiamo fakto, kad gė- 
rybiniai žmogaus pastangų padariniai kitų Žmonių atžvilgiu pa- 
prastai pastebimi tik tada, kai jis savo pastangas sujungia su ki- 
tų ir veikia pagal bendrą planą, o atskiram individui dažnai gali 
būti sunku ką nors padaryti siekiant pašalinti jam rūpimas vi- 
suomenės blogybes. Aišku, siekdamas tokių tikslų individas ga- 
li jungtis prie organizacijų, kurios teikia jungtinių veiksmų ga- 
limybę. Be to, nors kai kurių altruistinių tikslų galima pasiekti 
tik kolektyviniais veiksmais, jais gali būti siekiama ir grynai sava- 
naudiškų tikslų. Nėra jokio būtino sąryšio nei tarp altruizmo ir ko- 
lektyvinio veiksmo, nei tarp egoizmo ir individualaus veiksmo. 


Laisvė gali būti išsaugota tik laikantis principų 
ir yra naikinama, jeigu vadovaujamasi pragmatizimu 


Įžvalga, jog civilizacijos laimėjimai priklauso nuo galimybės 
naudotis didesniu žinių kiekiu nei tuo, kurį galėtų užtikrinti 
kokia nors organizuota sistema, leidžia suprasti, kodėl neįma- 

noma sukurti geidžiamos visuomenės santvarkos vien kaip su- 
mos atskirų elementų, kurių kiekvienas pats savaime atrodo 
geidžiamas. Visi gėrybiniai patobulinimai veikiausiai turi bū- 
ti daliniai, tačiau jeigu juos vykdant nebus vadovaujamasi 
nuosekliais principais, labiausiai tikėtinas rezultatas bus indi- 
vido laisvės praradimas. 

Priežastis čia visai paprasta, nors ne visiems suprantama. 
Kadangi laisvės vertę lemia jos atveriamos galimybės nenuma- 
tytiems ir nenumatomiems veiksmams, retai suvokiame, ką pra- 
randame dėl konkretaus laisvės apribojimo. Kiekvienu tokiu ap- 
ribojimu, kiekviena prievarta, išskyrus tą, kuri naudojama ben- 
droms taisyklėms palaikyti, siekiama konkretaus numatomo re- 
zultato, tačiau tai, kam užkertamas kelias, paprastai nėra žino- 
ma. Tiesioginiai bet kokio kišimosi į rinkos tvarką padariniai 
daugeliu atvejų pasireiškia greitai ir aiškiai, tuo tarpu netiesio- 
giniai ir tolimesni dažniausiai nėra žinomi ir todėl į juos nekrei- 
piama dėmesio. Niekada nesuvokiame visų kaštų, susijusių su 
tokio įsikišimo pasiektais konkrečiais rezultatais. 

Štai kodėl visada, kai atskiras problemas sprendžiame pai- 
sydami tik konkrečių sprendimų naudos, neišvengiamai per- 
vertiname centrinio vadovavimo privalumus. Mūsų sprendimas 
visada atrodys kaip pasirinkimas tarp tam tikros žinomos ir 
apčiuopiamos naudos ir tikimybės, kad gali būti užkirstas ke- 
lias nežinomų individų nežinomiems gėrybiniams veiksmams. 
Tad jeigu pasirinkimas tarp laisvės ir prievartos traktuojamas 
kaip tokio pobūdžio pragmatinis dalykas“, laisvė bus aukoja- 
ma beveik kiekvienu sprendimo atveju. Kadangi konkrečiu at- 
veju mes vargiai ar žinosime nevaržomo žmonių pasirinkimo 
padarinius, sprendimo priklausymas tik nuo numatomų kon- 
krečių rezultatų neišvengiamai reikš palaipsnį laisvės naikini- 
mą. Turbūt labai nedaug yra tokių laisvės apribojimų, kurių 
negalima būtų pateisinti tuo, jog nežinome, kas konkrečiai dėl 
jų bus prarasta. 

Kad laisvė gali būti išsaugota tik ją traktuojant kaip aukš- 
čiausiąjį principą, kuris negali būti aukojamas atskiriems tiks- 
lams, buvo aiškiai suprasta Žymiausių liberalių XIX amžiaus 
mąstytojų. Vienas iš jų liberalizmą net apibūdino kaip „principų 
sistemą“. Būtent šią prasmę turi jų įspėjimas apie tai, „kas ma- 
toma ir kas nematoma politinėje ekonomijoje““ ir apie tą „prag- 
matizmą, kuris priešingai jo atstovų ketinimams, neišvengiamai 
veda prie socializmo“. 

Tačiau visi šie įspėjimai buvo veltui - principų nepaisymas 
bei vis ryžtingesnis noras vadovautis pragmatiniais sumetimais? 
per pastarąjį šimtą metų tapo svarbiausiu socialinės ir eko- 
nominės politikos bruožu. Kad siekdami geriau valdyti savo 
likimą turime išsižadėti visų principų arba „izmų“, dar ir da- 
bar skelbiama kaip naujoji mūsų laikų išmintis. Kiekvienos pro- 
blemos sprendimas taikant parankiausią „socialinę techniką“ ir 
nesaistant savęs jokiais dogmatiniais įsitikinimais — kai kam tai 
atrodo vienintelė strategija, deranti racionalistiniam ir moksli- 
niam amžiui.? Visos „ideologijos“, t.y. principų sistemos visuo- 
tinai imtos niekinti, kaip jas niekino įsitikinę diktatoriai kaip 
Napoleonas arba Karlas Marxas - tiedu Žmonės, kurie šiam Žo- 
džiui suteikė jo šiuolaikinę niekinančią prasmę. 

Spėju, kad ši madinga panieka „ideologijai“, visiems ben- 
driems principams, arba „izmams“, yra būdinga nuostata nusi- 
vylusiems socialistams, kurie dėl savo pačių ideologijos vidinio 
prieštaringumo buvo priversti jos atsikratyti ir po to padarė iš- 
vadą, kad visos ideologijos turi būti klaidingos ir kad jų atsikra- 
tyti reikalauja racionalumas. Tačiau, priešingai jų įsitikinimui, ne- 
įmanoma vadovautis vien konkrečiais, sąmoningai pasirinktais 
tikslais (tik tuo, ką Maxas Weberis pavadino „tiksliniu raciona- 
lumu'“) ir atmesti visas bendras vertybes, kurių nauda konkre- 
tiems tikslams negali būti įrodyta. Nors ideologija išties nėra tai, 
kas gali būti „įrodyta“ (arba įrodyta kaip tiesa), ji gali būti tai, 
ko pripažinimas visuomenėje yra daugumos mūsų konkrečių sie- 
kių būtina sąlyga. 

Apsišaukę šiuolaikiniai „realistai“ niekina senamadišką pri- 
minimą, jog pradėjus nesistemiškai kištis į spontaninę tvarką, 
išties nelieka jokių stabdžių ir kad, vadinasi, būtina pasirinkti 
vieną iš dviejų alternatyvių sistemų. Jie yra šventai įsitikinę, jog 
judėdami eksperimentiškai, jie „moksliškai“ iš atskirų dalių su- 
gebės sudėlioti geidžiamą tvarką - kiekvienam konkrečiam gei- 
džiamam rezultatui pasiekti pasirinks mokslo nustatytą tinka- 
miausią priemonę. 

Kadangi argumentai prieš šio pobūdžio strategiją dažnai lie- 
ka nesuprasti, kaip tai atsitiko ir su viena ankstesne mano kny- 
ga, vertėtų pasakyti dar keletą žodžių apie jų prasmę. Kelyje į 
vergovę“? žinoma, netvirtinau, kad visada, kai atsitraukiame, kad 
ir nežymiai, nuo laisvos visuomenės principų, neišvengiamai 
nuslystame į totalitarinę sistemą. Turėjau omenyje tai, ką išreiš- 
kia buitiškesnis posakis „Jeigu nepasitaisysi, tai nukeliausi į pra- 
garą“. Tas faktas, jog dažnai įsivaizduojama, kad toje knygoje 
kalbėjau apie neišvengiamą procesą, kurio jau negalime suval- 
dyti kartą jam prasidėjus, tik liudija, kaip menkai suprantama 
principų svarba politikoje ir kaip visiškai nesuvokiamas pama- 
tinis faktas, jog savo netikusiais politiniais veiksmais nejučiomis 
skatiname pripažinimą principų, kurie reikalauja jų tąsos. 

Nerealistiniai šių laikų „realistai“, puikuodamiesi savo po- 
žiūrio šiuolaikiškumu, nesuvokia, kad jie propaguoja idėją, ku- 
ria iš tikrųjų jau vadovaujasi beveik visas Vakarų pasaulis per 
pastarųjų dviejų ar trijų kartų laikotarpį ir kuri atsako už dabar- 
tinės politikos būklę. Liberalios principų epochos pabaigą gali- 
ma datuoti laiku, kai daugiau nei prieš aštuoniasdešimt metų 
W. S. Jevonsas pareiškė, jog ekonominėje ir socialinėje politikoje 
„mes negalime nustatyti jokių griežtų ir tikslių taisyklių, o kiek- 
vieną atvejį turime traktuoti pagal aplinkybes“"'. Po dešimties 
metų Herbertas Spenceris jau galėjo kalbėti apie „vyraujančią 
politikos mokyklą“, „demonstruojančią vien panieką kiekvienai 
doktrinai, kuri siekia apriboti grynai praktinio pobūdžio prie- 
mones“ ir kliaunasi „abstrakčiais principais“ “. 

Vargu ar šis „realistinis“ požiūris, jau seniai viešpataujantis 
politikoje, davė tuos rezultatus, kurių tikėjosi jo šalininkai. Užuot 
įgiję daugiau galių savo likimui valdyti, vis dažniau susiduria- 
me su faktu, jog esame priversti žengti keliu, kurio iš tikrųjų 
nesirinkome, ir su tolesnių žingsnių šia linkme „neišvengiama 
būtinybe“ - su niekada nesiektu mūsų pačių veiksmų rezultatu. 


Politinė „būtinybė“ 
paprastai yra ankstesnių priemonių padarinys 


Dažnai naudojamas argumentas, jog esą tam tikros politinės prie- 
monės buvo neišvengiamos, turi keistą dvejopą prasmę. Kai įvy- 
kiai klostosi linkme, kuriai tų priemonių autoriai pritaria, jie mie- 
lai juos pripažįsta ir naudoja savo veiksmams pateisinti. Tačiau 
kai įvykiai pakrypsta jų nepageidaujama linkme, kiekviena užuo- 
mina apie tai, kad toji raida nėra nuo mūsų nepriklausančių ap- 
linkybių padarinys, o neišvengiamas ankstesnių mūsų sprendi- 
mų rezultatas, su panieka atmetama. Idėja, kad nesame visiškai 
laisvi pasirinkti bet kurią geidžiamą mūsų visuomenės bruožų 
kombinaciją, kad negalime jų sulydyti į gyvybingą visumą, kad 
geidžiamos visuomeninės tvarkos negalime sudėlioti tarsi mo- 
zaikos, atsirinkdami mums labiausiai patinkančias dalis, ir kad 
daugelis gerais ketinimais grįstų priemonių gali turėti daugybę 
nenumatytų ir nepageidaujamų padarinių, - ši idėja, atrodo, yra 
beveik nepakeliama šiuolaikiniam žmogui. Jis buvo išmokytas, 
kad visa, ką jis yra padaręs, taip pat panorėjęs gali pakeisti, ir 
priešingai, kad visa, ką gali pakeisti, turėjo būti jo padaryta. Jis 
dar nesuprato, kad šis naivus įsitikinimas kyla dėl žodžio „pa- 
darytas“ dviprasmybės, kurią aptarėme anksčiau. 

Faktiškai, žinoma, pagrindinė priežastis, kuri tam tikras prie- 
mones daro neišvengiamas, - tai mūsų ankstesnių veiksmų bei 
esamų įsitikinimų padarinys. Dauguma atvejų politinė „būtiny- 
bė“ yra mūsų pačių rankdarbis. Esu pakankamai senas, ir ne 

vieną kartą vyresnių už save buvau tikinamas, kad tam tikri jų 
politikos padariniai, dėl kurių aš baiminausi, niekada neatsiras, 
tačiau vėliau, kai jie vis dėlto atsirasdavo, jaunesnių Žmonių 
būdavau tikinamas, kad jie buvo neišvengiami ir visiškai nepri- 
klausė nuo to, kas buvo padaryta anksčiau. 

Priežastis, kodėl neprieštaringos visumos negalime gauti pa- 
prasčiausiai sudėję į viena mūsų geidžiamus elementus, yra ta, 
kad kiekvienos konkrečios priemonės tinkamumas spontaninei 
tvarkai priklausys nuo jos visumos ir kad kiekvienas konkretus 
pakeitimas, kurį joje padarome, nedaug ką sako apie tai, kaip jis 
veiktų kitokioje aplinkoje. Eksperimentas gali parodyti tik tai, ar 
tam tikra novacija dera ar nedera prie tam tikros sistemos. Ta- 
čiau tikėtis, jog atmesdami principus ir aklai eksperimentuoda- 
mi su atskirų problemų sprendimais galime sukurti darnią tvar- 
ką, yra gryna iliuzija. Patirtis daug pasako apie skirtingų socia- 
linių bei ekonominių sistemų visuminį efektyvumą. Tačiau tvar- 
ka, savo sudėtingumu prilygstanti šiuolaikinei visuomenei, ne- 
gali būti sukonstruota nei kaip visuma, nei atskirai formuojant 
kiekvieną jos dalį, o tik nuosekliai jos evoliucijos procese laikan- 
tis tam tikrų principų. 

Tai nereiškia, jog tie „principai“ turi būti artikuliuotos tai- 
syklės. Principai paprastai net efektyviau valdo veiksmus, kai 
jie yra kaip paprasčiausias prietaras, kaip bendras supratimas, 
jog „taip nedaroma“; kai tik jie tampa artikuliuoti, neretai pra- 
sideda spekuliacijos dėl jų teisingumo bei pagrįstumo. Turbūt 
galima sakyti, jog XVIII amžiaus anglai, beveik nelinkę speku- 
liuoti bendraisiais principais, kaip tik dėl to turėjo tvirtesnius 
įsitikinimus apie leistinus ir neleistinus politinius veiksmus ne- 
gu prancūzai, atkakliai mėginę tokius principus atrasti ir įdieg- 
ti. Kai prarandamas instinktyvus tikrumas - kartais galbūt dėl 
nesėkmingo mėginimo išreikšti žodžiais „intuityviai“ paisomus 
principus — nelieka kito būdo tam tikrumui atstatyti kaip tik 
ieškoti teisingos išraiškos tam, kas buvo žinoma implicitiškai. 


98 TAISYKLĖS IR TVARKA 


Tad įspūdis, kad anglams dėl jų „prakticizmo“ ir „kompro- 
miso meno“ XVII ir XVIII amžiuje pavyko sukurti gyvybingą 
sistemą per daug nesigilinant į principus, o prancūzams dėl jų 
noro remtis eksplicitinėmis prielaidomis bei aiškiomis formu- 
luotėmis to niekada nepavyko padaryti, gali būti klaidingas. Tiesa 
veikiausiai yra ta, kad nors anglai nedaug kalbėjo apie princi- 
pus, jie daug tvirčiau jais vadovavosi, o Prancūzijoje pats spe- 
kuliavimas pamatiniais principais kliudė įsitvirtinti kokiai nors 
apibrėžtai principų aibei. 


Pavojus, kylantis didesnę reikšmę teikiant 
numatomiems, 0 ne vien galimiems 
mūsų veiksmų padariniams 


Laisvąją sistemą sunku išsaugoti būtent dėl to, kad nuolat tenka 
atmesti priemones, kurios atrodo reikalingos konkretiems rezul- 
tatams pasiekti - jas atmesti remiantis vien tuo, kad jos priešta- 
rauja bendrai taisyklei, kurios nesilaikymo kaštai konkrečiu at- 
veju paprastai mums nėra žinomi. Štai kodėl sėkminga laisvės 
gynyba turi būti dogmatinė ir nedaryti jokių nuolaidų pragma- 
tizmui net ten, kur neįmanoma konkrečiai parodyti, jog dėl jos 
pažeidimo atsiras žalingų padarinių. Laisvė gali išlikti tik pripa- 
žinus ją kaip bendrąjį principą, kurio taikymas konkrečiais atve- 
jais nereikalauja pateisinimo. Tad visiškas nesusipratimas - kal- 
tinti klasikinį liberalizmą dėl perdėto doktrinieriškumo. Jo trū- 
kumas buvo ne tai, kad jis per daug atkakliai laikėsi savo prin- 
cipų, o tai, kad jam stigo pakankamai apibrėžtų, gaires žymin- 
čių principų ir kad dažnai atrodė, jog jis paprasčiausiai gina 
tradicines valdžios funkcijas ir priešinasi naujoms. Nuoseklu- 
mas galimas tik ten, kur laikomasi apibrėžtų principų. Tačiau 
pati laisvės sąvoka, kuria operavo XIX amžiaus liberalai, dauge- 
liu požiūrių buvo tokia neapibrėžta, jog ji neteikė jokių aiškių 
vadovavimosi gairių. 

Žmonės griebiasi tų individo laisvės apribojimų, kurie jiems 
atrodo paprasčiausi ir veiksmingiausi dorojantis su kokia nors 
akivaizdžia blogybe, jeigu visuomenėje nevyrauja tvirtas tikėji- 
mas apibrėžtais principais. Tokio tikėjimo praradimą bei kliovi- 
mąsi pragmatizmu iš dalies lemia faktas, jog nebeturime princi- 
pų, kuriuos galėtume racionaliai apginti. Negriežtos taisyklės, 
kurių kadaise buvo laikomasi, pasirodė nepakankamos spren- 
džiant problemą, kas leistina ir kas neleistina laisvoje sistemoje. 
Mes net neturime bendrai vartojamo termino tam, ką gana mig- 
lotai išreiškia terminas „laisvoji sistema“. Žinoma, jos deramai 
neapibūdina nei „kapitalizmas“, nei laissez-faire; be to, abu šiuos 
terminus mieliau vartoja laisvosios sistemos priešininkai negu 
jos gynėjai. „Kapitalizmas“ geriausiu atveju tinka tik tam tikrai 
tokios sistemos istorinei fazei apibūdinti, tačiau jis visada klai- 
dina, nes sugestionuoja, jog sistema daugiausia naudinga kapi- 
talistams, nors iš tikrųjų ji reikalauja iš verslo tokios disciplinos, 
kuri verslininkus erzina ir nuo kurios kiekvienas mėgina išsi- 
sukti. Laissez-faire niekada nebuvo kas nors daugiau nei bendras 
šūkis. Tiesa, jis išreiškė protestą prieš pikmaudžiavimą valdžios 
galia, bet niekada nenurodė kriterijaus, pagal kurį galima būtų 
spręsti, kokios funkcijos yra deramos valdžiai. Beveik tas pat 
pasakytina apie terminus „laisvoji verslininkystė“ bei „rinkos 
ekonomika“, kurie be individo laisvės valdų apibrėžimo mažai 
ką pasako. Frazė „teisei pavaldi laisvė“ (freedom under law), kuri 
kadaise galbūt geriausiai išreiškė esminę jos idėją, tapo beveik 
beprasmiška, nes nei žodis „laisvė“, nei „teisė“ jau nebeturi aiš- 
kios reikšmės. O vienintelis terminas, kuris praeityje buvo vi- 
suotinai ir teisingai suprantamas, būtent „liberalizmas“, susi- 
laukė „aukščiausio, bet nelaukto komplimento, kadangi šį pava- 
dinimą pasisavino šio idealo priešininkai“ “. 

Neprofesionalui sunku susivokti, kaip toli nutolome nuo ide- 
alo, kurį šie terminai reiškė. Nors teisininkas ar politinių mokslų 
atstovas iškart supras, jog dėstysiu idealą, kuris beveik išnyko ir 

kuris niekada nebuvo visiškai realizuotas, turbūt nesuklysiu sa- 
kydamas, jog daugumos žmonių įsitikinimu, kažkas panašaus 
vis dar valdo viešąjį gyvenimą. Kadangi nutolome nuo to idealo 
daug toliau nei dauguma žmonių suvokia ir kadangi šios raidos 
skubiai nesustabdžius ji tiesiog iš inercijos nuves mus iš laisvos 
į totalitarinę visuomenę, privalome peržiūrėti bendrus princi- 
pus, kuriais vadovaujamės politiniuose veiksmuose. Mums pa- 
vyko išsaugoti tą laisvę, kurią dar turime, tik todėl, kad tradi- 
ciniai, tačiau greitai nykstantys prietarai kliudė mūsų jau pada- 
rytų žingsnių vidinei logikai tolydžio aprėpti vis platesnę sritį. 
Dabartiniame viešosios nuomonės klimate galutinė totalitariz- 
mo pergalė išties būtų ne daugiau nei galutinis triumfas idėjų, 
kurios intelektinėje stityje jau įveikė silpną tradicionalistinį pa- 
sipriešinimą. 


Tariamas realizmas 
ir būtinoji drąsa svarstyti utopijas 


Metodologinė įžvalga, jog sudėtingos spontaninės tvarkos atve- 
ju niekada negalėsime nustatyti ko nors daugiau nei bendrus jos 
funkcionavimo principus, ir negalėsime prognozuoti konkrečių 
padarinių, kuriuos gali sukelti pokyčiai jos aplinkoje, turi rimtų 
implikacijų politikai. Ji reiškia, jog ten, kur kliaunamės sponta- 
ninės tvarkos jėgomis, dažniausiai nebūsime pajėgūs numatyti, 
kaip konkrečiai vyks būtinasis prisitaikymas prie kintančių ap- 
linkybių, ir veikiausiai negalėsime net įsivaizduoti, kaip gali bū- 
ti atstatoma pažeista „pusiausvyra“. Nežinojimas, kaip sponta- 
ninės tvarkos mechanizmas išspręs tam tikrą „problemą“, kuri, 
kaip žinome, turi būti išspręsta tam, kad nežlugtų visuminė tvar- 
ka, paprastai sukelia savotišką paniką ir kelia reikalavimus, kad 
ši imtųsi priemonių pažeistai pusiausvyrai atstatyti. 

Dažnai tokių reikalavimų priežastimi tampa net dalinė įžvalga 
į visuminės spontaninės tvarkos pobūdį. Kol prekybos balansas 

ar prekių pasiūlos ir paklausos pusiausvyra spontaniškai išsily- 
gindavo po kiekvieno sutrikdymo, žmonėms retai iškildavo 
klausimas, kaip tai įvyksta. Tačiau suvokus šią nuolatinio prisi- 
taikymo būtinybę, jiems pradėjo atrodyti, jog kažkam turi būti 
suteikta galia sąmoningai valdyti šį prisitaikymo procesą. Eko- 
nomistas, turėdamas tik scheminį spontaninės tvarkos vaizdą, 
šiam nerimui galėjo priešstatyti vien savo įsitikinimą, jog jeigu 
nesikišime į spontaninį procesą, reikiama nauja pusiausvyra kaip 
nors atsiras; tačiau jis paprastai negali tiksliai numatyti, kaip tai 
įvyks, todėl jo argumentai neatrodė labai įtikinami. 

Kai įmanoma numatyti, kaip spontaninės jėgos atstatys su- 
trikdytą pusiausvyrą, tuomet padėtis dar pablogėja. Būtinumas 
adaptuotis prie nenumatytų įvykių visada reiškia, kad kažkas 
dėl to nukentės, kažkieno lūkesčiai bus nuvilti ir kažkieno pa- 
stangos nueis veltui. Iš čia kyla reikalavimas, kad adaptavimosi 
procesas būtų sąmoningai valdomas; realiai toks reikalavimas 
reiškia, kad valdžia turi spręsti, kam teks nukentėti. Tai dažnai 
lems, jog būtinoms adaptavimosi permainoms bus kliudoma tais 
atvejais, kai jos gali būti numatytos. 

Vienintelė parama, kurią mokslas galėtų suteikti politikai, tai 
duoti bendrą spontaninės tvarkos supratimą, o ne kokių nors 
žinių apie konkrečių situacijų detales, Žinių, kurių jis neturi ir 
negali turėti. Realų supratimą to, ką mokslas gali duoti mūsų 
politinių problemų sprendimui, tai supratimą, kuris XIX amžiu- 
je jau buvo plačiai paplitęs - užtemdė naujos tendencijos, kilu- 
sios iš dabar madingos, bet klaidingos mokslo metodo interpre- 
tacijos: iš įsitikinimo, jog mokslą sudaro atskirų stebimų faktų 
rinkimas. Šis įsitikinimas klaidingas mokslo atžvilgiu, bet jis dvi- 
gubai klaidingesnis ten, kur susiduriame su sudėtinga spontani- 
ne tvarka. Kadangi įvykiai bet kurioje tokios tvarkos dalyje visi 
tarpusavyje yra susiję, o abstrakti šio pobūdžio tvarka neturi 
jokių pastovių konkrečių dalių, kurias galima būtų identifikuoti 
pagal individualius požymius, visiškai bergždžias dalykas ste- 

bėjimo būdu mėginti kurioje nors jos dalyje atrasti reguliarumų. 
Vienintelė teorija, šioje srityje galinti pretenduoti į moksliškumo 
statusą, tai tvarkos kaip visumos teorija; ir tokia teorija (nors ji, 
žinoma, turi būti empiriškai tikrinama) niekada negali būti su- 
kurta induktyviai, remiantis stebėjimais, o tik konstruojant min- 
tinius modelius, sudarytus iš empirinių elementų. 

Trumparegiškas požiūris į mokslą, kai telkiamas dėmesys į 
atskirus faktus dėl to, kad jie vieninteliai yra stebimi ir kai jo 
šalininkai net didžiuojasi tuo, jog nesivadovauja visuminės tvar- 
kos idėja, kuri, anot jų, gali būti sukurta tik „abstrakčia speku- 
liacija“, - toks požiūris ne tik nesustiprina mūsų pajėgumo for- 
muoti geidžiamą tvarką, bet tiesiog iš mūsų atima visas sėkmin- 
gos veiklos gaires. Tariamas „realizmas“, kuris liūliuoja save 
įsitikinimu, jog gali išsiversti be bendrų šios visuminės tvarkos 
idėjų ir tenkinasi konkrečių „technikų“, skirtų konkretiems tiks- 
lams, paieška, iš tiesų neturi nieko bendra su realizmu. Ypač 
tada, kai skatina, ką jis dažnai daro, atskiras priemones vertinti 
pagal jų „praktiškumą“ esamomis politinio klimato sąlygomis. 
Taip jis mus tik stumia gilyn į akligatvį. Būtent akligatviu turi 
baigtis tos priemonės, kurios viena po kitos vis labiau ardo vi- 
suminę tvarką, tą, kurią jų autoriai tuo pat metu tylomis pripa- 
Žįsta egzistuojant. 

Negalima nepripažinti, kad šios visuminės tvarkos modelis 
visada bus bent iš dalies utopija, kuriai esama padėtis visada 
prilygs tik iš tolo ir kurią daugelis žmonių laikys visiškai ne- 
praktiška. Tačiau tik nuolat prieš akis turint neprieštaringą mo- 
delį, kuris gali būti realizuotas nuosekliai taikant tuos pačius 
principus, galima bent šiek tiek sutvirtinti gyvybingos spontani- 
nės tvarkos pamatus. Adamas Smithas buvo įsitikinęs: „išties, 
dėti viltis į tai, kad prekybos laisvė kada nors bus atstatyta Di- 
džiojoje Britanijoje, ne mažiau absurdiška negu tikėtis, jog joje 
kada nors susikurs Okeanija arba Utopija“"“. Tačiau po septy- 
niasdešimties metų, daugiausia jo veikalo dėka, ji buvo atstatyta. 

Utopija, kaip ir ideologija, šiandien yra keiksmažodis; tiesa ir 
tai, kad dauguma utopijų siekia radikaliai perdaryti visuomenę 
ir savyje slepia vidinius prieštaravimus, kurie jų įgyvendinimą 
daro neįmanomą. Tačiau idealios visuomenės vizija arba siekti- 
nos bendros tvarkos idėja, net jeigu jos negali būti visiškai įgy- 
vendintos, vis dėlto yra ne tik nepakeičiama visos racionalios 
politikos sąlyga, bet ir pagrindinis įnašas, kurį mokslas gali pa- 
daryti sprendžiant praktinės politikos problemas. 


Teisininko vaidmuo politinėje evoliucijoje 


Pagrindinis sąmoningai vykdomų pokyčių instrumentas šiuo- 
laikinėje visuomenėje yra įstatymų leidyba. Tačiau net rūpestin- 
giausiai iš anksto apmąstę kiekvieną atskirą įstatyminį aktą nie- 
kada negalėsime visiškai perdaryti teisinės sistemos kaip visu- 
mos arba sukurti jos iš naujo pagal nuoseklų projektą. Įstatymų 
kūrimas yra neišvengiamai tolydus procesas, kuriame kiekvie- 
nas žingsnis sukelia iki tol nenumatytus padarinius tam, ką ga- 
lime arba turime daryti toliau. Teisinės sistemos dalys ne tiek 
derinamos tarpusavyje pagal visa apimantį bendrą sumanymą, 
kiek pamažu pritaikomos viena prie kitos nuosekliai atskiroms 
problemoms spręsti taikant bendrus principus - t.y. principus, 
kurie dažnai eksplicitiškai net nėra žinomi, o tik implicitiškai 
atsispindi priemonėse, kurių imamasi. Žmones, įsivaizduojančius, 
jog Didžiojoje Visuomenėje pagal vieningą planą tikslingai gali- 
ma sutvarkyti visą konkrečią veiklą, turėtų grąžinti į Žemę su- 
vokimas, jog to neįmanoma padaryti net su tokia šios visumos 
dalimi kaip teisės sistema. Turbūt nėra kitos tokios srities kaip 
teisė, kur faktai dar aiškiau bylotų, kaip vyraujantys įsitikinimai 
skatina nuolatinius pakeitimus bei verčia griebtis priemonių, ku- 
rių iš pradžių niekas nenorėjo imtis ir nenumatė, nors jos atrodo 
neišvengiamos procesui įpusėjus. Kiekvieną atskirą žingsnį šia- 
me procese skatina problemos, iškylančios tada, kai principai, 

nustatyti ankstesniais sprendimais (arba juose implikuoti), tai- 
komi iš anksto nenumatytomis aplinkybėmis. Šioje „vidinėje tei- 
sės dinamikoje“, sukeliančioje pokyčius, kurių kaip visumos nie- 
kas nesiekia, nėra nieko specifiškai mįslingo. 

Šiame procese atskiras teisininkas neišvengiamai yra veikiau 
įrankis arba pasyvi grandis įvykių grandinėje, kurios kaip visu- 
mos jis neaprėpia, o ne aktyvusis pradas. Ir kaip teisėjas, ir kaip 
statuto sudarytojas jis susiduria su jam duota bendrų principų 
sistema, prie kurios jis turi derinti savo sprendimą; jis tuos ben- 
drus teisės principus turi taikyti, o ne ginčyti. Kad ir kaip jam 
rūpėtų būsimieji jo sprendimų padariniai, jis gali juos vertinti 
tik bendrai pripažintų teisės principų kontekste. Žinoma, taip ir 
turi būti; visos sistemos nuoseklumas yra esminis teisinio mąs- 
tymo ir teisinių sprendimų siekis. 

Dažnai sakoma, jog konservatyvumas yra profesinė teisinin- 
ko nuostata." Tam tikromis sąlygomis, kai vadovaujamasi nuo 
seno pripažįstamais pamatiniais teisės principais, jie išties valdo 
visą teisės sistemą — jos bendrąją dvasią, kiekvieną atskirą tai- 
syklę ir konkretų jos taikymo atvejį. Tokiais laikotarpiais siste- 
ma vidiniai yra labai stabili. Kiekvienas teisininkas, kuriam ten- 
ka interpretuoti arba taikyti taisyklę, nederančią prie visos sis- 
temos, mėgina ją pakreipti taip, kad ji derėtų su kitomis. Tokiu 
būdu teisininkų profesija kaip visuma kartais gali net neutrali- 
zuoti įstatymdavio tikslą — ne dėl nepagarbos įstatymui, bet, 
priešingai, dėl to, kad jų technika juos verčia teikti pirmenybę 
vyraujančiai teisės daliai, o svetimą elementą transformuoti taip, 
kad jis būtų suderinamas su visuma. 

Tačiau padėtis visiškai pasikeitė naujaisiais laikais, įsivyra- 
vus teisės filosofijai, visiškai nesuderinamai su didžiąja egzis- 
tuojančios teisės dalimi. Tie patys teisininkai, dėl tų pačių savo 
įpročių bei naudojamų technikų, ir dažniausiai taip pat nesąmo- 
ningai, tampa revoliucine jėga, tokia pat veiksminga iš pagrin- 
dų revizuojant teisę, kokia ji buvo anksčiau ją konservuojant. 

Tos pačios jėgos, kurios ankstesnėmis sąlygomis slopino kaitą, 
naujomis sąlygomis turi tendenciją tą kaitą spartinti transfor- 
muodamos visą teisės sistemą daug radikaliau nei kas nors nu- 
matė ar norėjo. Ar šis procesas atves prie naujos pusiausvyros, 
ar sužlugdys visą teisės sistemą ta prasme, kaip šią sąvoką dar 
suprantame, priklauso nuo naujosios filosofijos pobūdžio. 

Mes gyvename teisės vidinės transformacijos laikotarpį, ir, ma- 
no įsitikinimu, jeigu principams, kurie tą procesą valdo, bus leista 
veikti iki jų loginės baigties, teisei, kaip pagrindiniam individo 
laisvės garantui, bus lemta išnykti. Jau dabar daugelio sričių tei- 
sininkai, įgyvendindami ne jų pačių sukurtą bendrąją koncepci- 
ją, yra tapę ne teisingumo principų, o aparato, kuris individą ver- 
čia tarnauti valdovų tikslams, įrankiais. Atrodo, kad naujos tei- 
sės funkcijų koncepcijos jau taip giliai paveikė teisinį mąstymą, 
jog jeigu jų būtų nuosekliai laikomasi, visa individualaus elge- 
sio taisyklių visuma būtų transformuota į organizacijos taisykles. 

Šią raidą su nerimu stebi daugelis profesionalių teisininkų, 
kuriems vis dar labai rūpi vadinamoji „teisėjo teisė“, t.y. teisin- 
go elgesio taisyklės, kurios kadaise vienintelės buvo laikomos 
teise. Tačiau mūsų aprašomojo proceso metu lyderiavimą juris- 
prudencijoje iš privatinės teisės praktikų į savo rankas perėmė 
viešosios teisės specialistai, ir todėl šiandieną filosofinės kon- 
cepcijos, kurios lemia visos teisės raidą, įskaitant privatinę teisę, 
yra formuojamos beveik vien tik tų Žmonių, kuriems labiausiai 
rūpi viešoji teisė, arba valdžios organizacijos taisyklės. 


Šiuolaikinę teisės raidą daugiausia lėmė 
klaidinga ekonominė teorija 


Tačiau dėl šios padėties būtų neteisinga labiau kaltinti teisinin- 
kus negu ekonomistus. Tiesą sakant, praktikuojantis teisininkas 
paprastai geriausiai atlieka savo užduotį tada, kai jis, kaip ir 
dera, tik nuosekliai taiko išmoktus bendruosius teisės principus. 

Tik teisės teorijoje, formuluojant ir detalizuojant tuos bendruosius 
principus, iškyla pamatinė jų santykio su veiksmų tvarka pro- 
blema. Tokiam formulavimui ir detalizavimui, jeigu norima ra- 
cionaliai rinktis iš alternatyvių principų, absoliučiai būtina turė- 
ti supratimą apie šią tvarką. Tačiau per pastarąjį dviejų ar trijų 
kartų laikotarpį teisės filosofija daugiausia rėmėsi klaidinga tos 
tvarkos samprata. 

Savo ruožtu ekonomistai, bent jau po Davido Hume'o ir Ada- 
mo Smitho (kurie, beje, buvo ir teisės filosofai) laikų, žinoma, 
nepasirodė geriau išmaną svarbą tų teisės taisyklių, kurias tylo- 
mis postuluoja jų argumentai. Spontaninės tvarkos klostymosi 
aiškinimą jie retai pateikdavo taip, kad šis būtų naudingas tei- 
sės teoretikui. Nejučiomis jie turbūt ne mažiau nei teisininkai 
prisidėjo prie visuomeninės tvarkos transformacijos. 

Tai akivaizdžiai matyti nagrinėjant argumentą, nuolat patei- 
kiamą teisininkų aiškinant didžiąsias teisės permainas per pas- 
tarąjį šimtą metų. Visoje teisinėje literatūroje - anglų ar ameri- 
kiečių, prancūzų ar vokiečių — kartojasi tas pats argumentas, 
kuris šias permainas aiškina tariama ekonomine jų būtinybe. 
Ekonomistą, skaitantį šiuos teisininkų aiškinimus, apima beveik 
melancholija: jis mato, kaip jį užgula visos jo pirmtakų nuodė- 
mės. Teorijos, aiškinančios šiuolaikinę teisės raidą, kupinos nuo- 
rodų į „neįveikiamas varomąsias jėgas“ bei „neišvengiamas ten- 
dencijas“, įsakmiai reikalavusias specifinių pokyčių; o faktas, 
kad „visos šiuolaikinės demokratijos“ pasielgė vienaip arba ki- 
taip, teikiamas kaip tokių pakeitimų racionalumo arba būtinu- 
mo įrodymas. 

Šiuose aiškinimuose visada kalbama apie praeityje likusį lais- 
scz-faire periodą, tarsi kada nors būtų buvęs toks laikas, kai 
nebuvo dedama pastangų tobulinti teisės sistemą taip, kad rin- 
ka veiktų geriau arba kad jos rezultatai būtų papildyti. Beveik 
visi be išimties argumentai remiasi fable convenue - kad esą ver- 
slo laisvė buvo nenaudinga paprastiems darbininkams, kad 

„ankstyvasis kapitalizmas“ arba „liberalizmas“ nusmukdė dir- 
bančiųjų klasės gyvenimo lygį. Šis padavimas, nieko bendra ne- 
turintis su tikrove“, tapo mūsų laikmečio tautosakos dalimi. Ta- 
čiau iš tikrųjų laisvosios rinkos plėtros dėka per pastarąjį pus- 
antro šimto metų paprastų fizinio darbo darbininkų atlygis au- 
go nepalyginamai sparčau nei per kurį nors kitą istorijos laiko- 
tarpį. Dauguma šiuolaikinių darbų iš teisės filosofijos taip pat 
kupini nuvalkiotų štampų apie tariamai destruktyvias konku- 
rencijos tendencijas arba apie „planavimo“ būtinybę, kurią neva 
lemia didėjantis šiuolaikinio pasaulio sudėtingumas - štampų, 
išlikusių nuo tų Žžavėjimosi „planavimu“ laikų prieš trisdešimtį 
ar keturiasdešimtį metų, kai planavimas buvo plačiai propa- 
guojamas, o jo totalitarinės implikacijos dar nebuvo aiškiai su- 
prastos. 

Tiesą sakant, per pastarąjį šimtmetį kažin ar kas nors dau- 
giau paskleidė klaidingų ekonominių idėjų negu jaunų teisinin- 
kų mokytojai postringaudami apie tai, kad „buvo būtina“ imtis 
vienokių ar kitokių priemonių arba kad to „neišvengiamai rei- 
kalavo“ aplinkybės. Teisininko mąstysenoje pasidarė beveik įpro- 
čiu kiekvieną faktą, įstatymdaviams priėmus tam tikrą sprendi- 
mą, traktuoti kaip to sprendimo racionalumo liudijimą. Tačiau 
tai reiškia, kad jo pastangos bus naudingos arba žalingos pri- 
klausomai nuo sprendimų, kuriais jis vadovaujasi, išmintingu- 
mo arba kvailumo ir kad jis gali tapti tiek ankstesnės išminties, 
tiek paklydimo įrankis. Jeigu jis esamą teisės raidos tendenciją 
priima kaip neišvengiamą, tai paprastai tampa tokiu pat įran- 
kiu, kokiu vykdomi jam pačiam nesuprantami pokyčiai, kaip ir 
sąmoningas naujos tvarkos kūrėjas. Žinoma, esant tokiai padė- 
čiai, tos raidos vertinimo kriterijų tenka ieškoti kitur, ne teisės 
moksle. 

Tai nereiškia, jog vien tik ekonomikoje yra principai, kuriais 
turi vadovautis įstatymų leidyba - nors atsižvelgiant į įtaką, 
kurią ekonominės idėjos neišvengiamai daro, norėtųsi, kad to- 

kią įtaką darytų gera ekonomika, o ne mitų bei pasakų apie 
ekonominę raidą kratinys, kuris šiandieną valdo teisinį mąsty- 
mą. Veikiau tai reiškia, kad principai bei prietarai, veikiantys 
teisės raidą, iš dalies kyla už teisės ribų, ir gali būti gėrybiniai 
tik tada, jeigu remiasi tikru supratimu apie tai, kaip galima efek- 
tyvi veiklos tvarka Didžiojoje Visuomenėje. 

Teisininko vaidmuo socialinėje evoliucijoje bei būdas, kuriuo 
determinuojami jo veiksmai, geriausiai iliustruoja fundamenta- 
liai svarbią tiesą, būtent - norime to ar nenorime, lemiami tos 
evoliucijos veiksniai visada bus labai abstrakčios ir dažnai nesą- 
moningai išpažįstamos idėjos apie tai, kas teisinga ir derama, o 
ne kokie nors konkretūs tikslai ar konkretūs norai. Ne tiek są- 
moningi žmonių tikslai, kiek jų nuomonė apie leistinas priemo- 
nes lemia tai, kas bus daroma, ir tai, ar kas nors turės galią tai 
daryti. Čia išsakau tą mintį, kurią nuolat kartojo Žymiausi vi- 
suomenės tyrinėtojai ir kurią Žmonės visada užmiršta: „nors žŽmo- 
nės vadovaujasi interesais, pats interesas ir visi Žmogiškieji rei- 
kalai visiškai yra valdomi nuomones“ V. 

Turbūt nėra tezės, nepatikliau sutinkamos praktinių žmonių 
ir labiau ignoruojamos vyraujančios politinės minties mokyklos, 
už tezę, jog niekinamoji „ideologija“, tie, kurie tariasi nuo jos 
nepriklausą, valdo dar daugiau nei tie, kurie ją sąmoningai iš- 
pažįsta. Ir vis dėlto nedaug yra dalykų, kurie socialinių institu- 
cijų raidos tyrinėtojui labiau krinta į akis negu faktas, jog tą 
raidą lemia ne gerais ar blogais ketinimais paremti konkrečių 
rezultatų siekiai, o bendros prielaidos, arba prietarai, kurių švie- 
soje priimami konkretūs sprendimai. 

Abstrakčių idėjų galią daugiausia lemia būtent tai, kad pa- 
prastai jos traktuojamos ne kaip sąmoningai iškeltos teorijos, o 
kaip akivaizdžios tiesos, funkcionuojančios kaip implicitinės prie- 
laidos. Ši lemiama idėjų galia taip retai pripažįstama daugiausia 
dėl to, kad pati tezė dažnai formuluojama supaprastintai, su- 
gestionuojant, kad kažkokie galingi protai vėlesnėms kartoms 

pajėgia įdiegti savo idėjas. Tačiau, Žinoma, idėjų įsiviešpatavi- 
mą, žmonėms jų dažniausiai net nesuvokiant, lemia lėtas ir su- 
dėtingas procesas, kurio bruožus retai pajėgiame rekonstruoti 
net retrospektyviai. Be abejo, mūsų orumą žeidžia būtinybė pri- 
pažinti, kad dabartiniai mūsų sprendimai nulemti to, kas įvyko 
seniai kokioje nors siauroje specializuotoje srityje plačiajai vi- 
suomenei apie tai nieko nežinant, o tiems, kurie tas idėjas pir- 
mieji formulavo, nežinant jų būsimųjų padarinių, ypač kai kal- 
bame ne apie naujų faktų atradimą, o apie bendrą filosofinę 
koncepciją, kuri vėliau veiks konkrečius sprendimus. Šias idėjas 
ne tik „Žmonės iš gatvės“, bet ir atskirų sričių ekspertai priima 
jų nereflektuodami ir dažniausiai vien dėl jų „šiuolaikiškumo“. 

Būtina suprasti, jog šiame pasaulyje didžiausios žalos šalti- 
niai paprastai yra ne blogi Žmonės, bet pakylėtieji idealistai; 
kalbant konkrečiau, totalitarinio barbarizmo pamatai buvo su- 
ręsti garbingų ir geravalių mokslininkų, kurie niekada nepripa- 
žino šio savo kūdikio.!* Ir vis dėlto yra tiesa, ypač teisės srityje, 
kad tam tikri įsivyravę filosofiniai prietarai sukūrė situaciją, kai 
teoretikai, kuriais iki šiol Žavimasi net laisvose šalyse, gerų ke- 
tinimų vedami išrutuliojo visas pagrindines totalitarinės tvar- 
kos idėjas. Faktiškai komunistams, kaip ir fašistams ar nacional- 
socialistams, tereikėjo perimti tas idėjas, kurias rutuliojo ištisos 
teisės teoretikų kartos, kad gautų savo geidžiamas doktrinas. 

Tačiau čia mums rūpi ne tiek praeitis, kiek dabartis. Nepai- 
sant totalitarinių režimų fiasko Vakarų pasaulyje, jų pamatinės 
idėjos teorijos srityje nepaliaujamai didino savo įtaką; tad norint 
teisinę sistemą visiškai transformuoti į totalitarinę, dabar pa- 
kanka leisti idėjoms, kurios jau viešpatauja abstrakcijų lygiu, 
virsti praktikos realybe. 

Niekur kitur ši padėtis nėra taip aiškiai matoma, kaip Vokie- 
tijoje, kuri ne tik pasauliui davė filosofines idėjas, sukūrusias 
totalitarinius režimus, bet buvo ir viena iš pirmųjų šalių, pasi- 
davusių šiam abstrakcijų lygmenyje išrutuliotų idėjų produktui. 

Nors eilinis vokietis dėl savo skaudžios patirties veikiausiai vi- 
siškai atsikratė sąmoningų simpatijų akivaizdžioms totalitariz- 
mo apraiškoms, pamatinės filosofinės idėjos tik pasitraukė į abst- 
rakcijų sritį ir dabar glūdi rimtų ir labai gerbiamų mokslininkų 
širdyse, pasiruošusios, jeigu nebus laiku diskredituotos, vėl per- 
imti vadovavimą įvykiams. 

Tiesą sakant, geriausia iliustracija, kaip filosofinės visuome- 
ninės tvarkos idėjos veikia teisės raidą, yra Carlo Schmitto teori- 
jos. Daug anksčiau nei Hitleris atėjo į valdžią, Schmittas visą 
savo milžinišką intelektinę energiją nukreipė kovai su visomis 
liberalizmo atmainomis“; vėliau jis tapo vienu pagrindinių Hit- 
lerio teisinių apologetų, ir dabar jis vokiečių teisės filosofams 
bei teisininkams vis dar daro didžiulę įtaką; jam būdingą termi- 
niją vienodai mielai vartoja vokiečių socialistai ir konservatyvūs 
filosofai. Jo pamatinis įsitikinimas, kaip jis galiausiai jį formula- 
vo, yra tai, kad nuo liberaliajai tradicijai būdingo „normatyvi- 
nio“ mąstymo teisė žengė pirmyn pereidama „decizionistinę“ 
fazę, kur įstatymų leidimo valdžia sprendžia konkrečius klausi- 
mus, pasiekdama galiausiai „konkrečios tvarkos formavimo“ fa- 
zę, tą, kuri „momos idealą perinterpretuoja kaip totalinę teisės 
koncepciją, numatančią konkrečią tvarką ir konkrečią bendruo- 
menę“*. Kitaip sakant, teisę turi sudaryti ne abstrakčios taisyk- 
lės, kurios leistų formuotis spontaninei tvarkai individams lais- 
vai veikiant tam tikrose ribose, ji turi būti tvarkymo arba orga- 
nizavimo įrankis, priverčiantis individą tarnauti konkretiems tiks- 
lams. Toks yra neišvengiamas padarinys intelektinės raidos, nu- 
stojusios suprasti visuomenės savitvarkos jėgas bei teisės vaid- 
menį šiame savitvarkos mechanizme. 


' Žr. F. A. Hayek, The Constitution of Liberty (London and Chicago, 1960). 

2 Adam Smith, Wealth of Nations, edited by E. Cannan (London, 1930), 
vol. 2, p. 184; žr. taip pat John Locke, Second Treatise on Government, edited by 
P. Laslett (Cambridge, 1960), sec. 22: „laisvė vadovautis savo paties valia visur, 
kur taisyklės nedraudžia“. 

3 Žr. A. V. Dicey, Lectures on He Relation between Law and Public Opinion 
during He Nincteenth Century (London, 1914), p. 257: 


Valstybinės intervencijos, ypač vykdomos įstatymais, teigiami rezul- 
tatai yra tiesioginiai, akivaizdūs ir, taip sakant, apčiuopiami, tuo tarpu 
neigiami jos padariniai atsiranda pamažu, netiesiogiai ir jie slypi už mūsų 
regėjimo ribų. ... Štai kodėl beveik neišvengiama, kad dauguma žmonių 
rodo nederamą palankumą valstybinei intervencijai. Šį natūralų tenden- 
cingumą gali atsverti tik visuomenėje egzistuojanti... prezumpcija arba 
išankstinis nusistatymas pirmenybę teikti individo laisvei, arba Iaissez- 
fire principui. 

Panašiai kalba E. Kūngas, Der Interventionismus (Bern, 1941), p. 360: 
„Die gūnstigen und gewollten Nachwirkungen der meisten wirtschaftspo- 
litischen Massnahmen treten kurz nach ihrer Inkraftsetzung auf, die man- 
chmal schwerer wirkenden Fernwirkungen erst spater.“ 


* Kaip tai veiksmingai propagavo tarp Amerikos intelektualų Johnas De- 
wey; žr., pavyzdžiui, jo esė „Force and coercion“, International Journal of Et- 
hics, xvi, 1916, ypač p. 362: „Prievartos teisėtumo klausimas ... iš esmės tai 
yra priemonių naudojimo efektyvumo (ir ekonomiškumo) klausimas siekiant 
tikslų.“ 

? Benjamin Constant, „De I'arbitraire“, in Ocuzres politigue, edited by C. 
Louandre (Paris, 1874), p. 71-2. 

5 Fredericas Bastiat savo paskutiniame ir geriausiame esė Ce gu'on voit et ce 
gu'on ne DOlt pas cn economie politigue (Paris, 1850), vertimas į anglų kalbą jo 
straipsnių rinkinyje Selected Essay in Political Economy, edited by G. B. de Hus- 
zar (Pronceton, 1964). 

" Carl Menger, Problems of Economics and Sociology, edited by L. Schneider 
(Urbana, Il., 1963). 

Š Žr. W. Y. Elliott, The Pragmatic Revolt in Politics (New York, 1928). 

* Šiuo požiūriu pažymėtina kn. R. A. Dahl and Charles Lindblom, Politics, 
Economics, and Welfare (New York, 1953), p. 3-18, pavyzdžiui, p. 16: „Techno- 
logija, o ne „izmai“ yra racionalios veiklos Vakarų pasaulyje branduolys. Tiek 
socializmas, tiek kapitalizmas yra mirę.“ Būtent šis įsitikinimas yra mūsų slink- 
ties kolektyvizmo link priežastis. 

0 London and Chicago, 1944. 

" Žr. Pratarmę kn. W. S. Jevons, The State in Relation to Labour (London, 
1882). 

V Herbert Spencer, Justice: Being Part IV of the Principles of Ethics (London, 
1891), p. 44. 

SJ. A. Schumpeter, History of Economic Analysis (New York, 1954), p. 394. 

4 Adam Smith, op. cit., vol. I, p. 435. 

12 pavyzdžiui, Max Weber, On Law in Economy and Society, edited by 
Max Rheinstein (Cambridge, Mass., 1954), p. 298. 

6 Žr. mano sudarytą įvairių autorių straipsnių rinkinį Capitalism and the 
Historians (London and Chicago, 1953). 

" David Hume, Essays, in Works III, p. 125, plg. su J. S. Millio bei lordo 
Keyneso citatomis p. 113, taip pat išnašoje 14 mano knygoje The Constitution of 
Liberty, prie kurių dabar dar galima pridurti panašų G. Mazzini teiginį, kurį 
mačiau cituojamą be šaltinio nuorodos: „Idėjos valdo pasaulį ir jo įvykius. 
Revoliucija - tai idėjos perėjimas iš teorijos į praktiką. Kad ir ką žmonės sakytų, 
materialūs interesai niekada nesužadino ir nesužadins jokios revoliucijos.“ 

'8 Jeigu išties toji knyga „beveik niekada nepriskiria savo oponentams ko- 
kių nors kitokių ydų, išskyrus intelektines klaidas“, tai vis dėlto ne dėl „atlai- 
dumo paklydėliams“, kaip savo recenzijoje Keliui į vergovę (Journal of Political 
Economy, xiv, 1946) maloniai sugestionuoja J. Schumpeteris, o dėl tvirto auto- 
riaus įsitikinimo tuo, kas šioje srityje yra lemiami veiksniai. 

" Kaip rašė vienas iš Carlo Schmitto sekėjų, George'as Dahmas, recenzuo- 
damas Schmitto Drei Arten des rechtswissenschaftlichen Denkens (Hamburg, 1934) 
žurnale Zeitschrift fur die gesamte Staatswissenschaft, xcv, 1935, p. 181, visi Schmitto 
veikalai „sind von Anfang an auf ein bestimmtes Ziel gerichtet gewesen: die 
Entlarvung und Zerstorūng des liberalen Rechtsstaates und die Ūberwindung 
des Gezetzgebungsstaates“. Tinkamiausią Schmitto apibūdinimą pateikė Joha- 
ness Huizinga savo kn. Homo Ludens (1944), vertimas į anglų kalbą (London, 
1947), p. 209: 


Nežinau didesnio ir labiau slegiančio žmogiškojo proto nuopuolio už 
Schmitto paklydimą barbariškai ir patetiškai rutuliojant priešo-draugo 
principą. Jo nežmoniškai painūs išvedžiojimai neišlaiko kritikos net for- 
malios logikos požiūriu. Juk tikrai rimtas dalykas yra taika, o ne karas. 
... Tik pakildama virš šio nykaus priešo-draugo santykio žmonija pateks 
į Žmogui deramo orumo erdvę. Schmitto „rimtumo“ samprata mus su- 
grąžina į barbariją. 


* Žr. Carl Schmitt, Op. Cit., p.11 et seg. 


4 
KINTANTI TEISĖS SAMPRATA 


Non ex regula ius sumatur, sed ex iure guod est regula fiat. 


Julius Paulus* 


Teisė senesnė už įstatymų leidybą 


Įstatymų leidyba, tikslingas įstatymų kūrimas, buvo pagrįstai 
apibūdintas kaip vienas iš tų žmogaus išradimų, kurio padariniai 
savo rimtumu gali pranokti ugnies ir parako išradimą! Kitaip 
nei pati teisė, kuri niekada nebuvo išrasta, įstatymų leidybos 
išradimas Žmonijos istorijoje yra palyginti vėlyvas dalykas. Jis 
žmonėms į rankas įdavė galingą įrankį, kuriuo šie gali siekti 
gerų tikslų, tačiau kurio jie dar neišmoko valdyti taip, kad tai 
netaptų blogio įrankiu. Jis Žmogui atvėrė visiškai naujas galimy- 
bes ir suteikė naują savo likimo įvaldymo pojūtį. Tačiau klausi- 
mas, kam turi priklausyti ši galia, nepagrįstai nustelbė kitą, svar- 
besnį, klausimą - kaip toli toji galia gali siekti. Ji liks nepapras- 
tai pavojinga, kol tikėsime, jog ji gali būti žalinga tik būdama 
blogų Žmonių rankose.? 

Teisė kaip privalomų, jėga palaikomų taisyklių visuma, ne- 
abejotinai atsiranda kartu su visuomene; tik bendrų taisyklių 
paisymas daro galimą taikų individų egzistavimą visuomenėje? 
Dar prieš tai, kai žmogaus kalba išsivystė iki tokio lygio, kad ja 


* Julius Paulus, III amžiaus pr. Kr. Romos juristas, savo Digestuose 50.17.1 
rašo: „Teisingumas kyla ne iš taisyklės, veikiau taisyklė kyla iš mūsų suprati- 
mo, kas yra teisinga.“ XII amžiaus autorius Franciscus Accursius pateikia šią 
glosą Digestų Li, pr. 9: „est autem ius a iustitia, sicut a matre sua, ergo prius 
fuit iustitia guam ius.“ Apie visą kompleksą problemų, kurias nagrinėsime 
šiame skvriuje, žr. Peter Stein, Regulae Iuris (Edinburgh, 1966), ypač p. 20: 
„pagal savo kilmę lex yra paskelbtas ius“. 


8. 232 

buvo galima formuluoti bendrus įsakus, individas į bendruo- 
menę buvo priimamas, tik jeigu jis paklusdavo jos taisyklėms. 
Tam tikra prasme tos taisyklės gali būti net nežinomos ir turi 
būti atrandamos, kadangi „Žinojimas kaip“ elgtis: arba sugebė- 
jimas atpažinti, kad kito veiksmai atitinka ar neatitinka priimtą 
praktiką, toli gražu dar nereiškia sugebėjimo tas taisykles iš- 
reikšti žodžiais. Nors tada galėjo būti plačiai pripažįstama, kad 
tokių taisyklių atradimas bei formulavimas (taip pat artikuliavi- 
mas taisyklių, kurios būtų priimtinos, jeigu jomis būtų vado- 
vaujamasi veiksmuose) reikalauja ypatingos išminties, tačiau dar 
niekas netraktavo teisės kaip dalyko, kurį žmonės gali sukurti 
vien to panorėję. 

Neatsitiktinai tą patį žodį „dėsnis“ (law) vis dar vartojame 
nekintančioms taisyklėms, valdančioms gamtą, ir taisyklėms, val- 
dančioms Žmogaus elgseną. Abiem atvejais taisyklės iš pradžių 
suvokiamos kaip dalykas, egzistuojantis nepriklausomai nuo 
žmogaus valios. Nors antropomorfinė viso pirmykščio mąsty- 
mo tendencija žmogų dažnai skatindavo abi taisyklių rūšis laikyti 
antgamtinės būtybės kūriniu, jos buvo laikomos amžinomis tieso- 
mis, kurias Žmogus gali mėginti atrasti, bet negali jų pakeisti. 

Kita vertus, šiuolaikiniam Žmogui įsitikinimas, jog visa teisė, 
valdanti Žmonių veiksmus, yra įstatymdavio kūrinys, atrodo toks 
akivaizdus, jog teiginys, kad teisė yra senesnė už įstatymų lei- 
dybą, skamba kaip paradoksas. Tačiau negali būti abejonės, jog 
teisė ištisus amžius egzistavo dar iki tada, kai žmogus suvokė 
turįs galią ją kurti arba keisti. Šis susivokimas veikiausiai atsi- 
rado klasikinės Graikijos laikais, ne anksčiau ir net tada tik trum- 
pam, kad, paniręs į užmarštį, vėl naujai iškiltų ir pamažu įgytų 
didesnį pripažinimą vėlyvaisiais viduramžiais“ Tačiau tuo pa- 
vidalu, kuriuo ši idėja reiškiama šiandien, būtent, kad visa teisė 
gali ir turi būti įstatymdavio laisvos kūrybos produktas, ji tėra 
mūsų anksčiau aptartojo konstruktyvistinio racionalizmo pakly- 
dimo išraiška. 

Vėliau matysime, jog teisinio pozityvizmo idėja, visą teisę 
kildinanti iš įstatymdavio valios, yra konstruktyvizmui būdin- 
gos intencionalistinės klaidos padarinys ir reiškia grįžimą prie 
tų konstruktyvistinių žmogiškųjų institucijų teorijų, kurios prieš- 
tarauja visam tam, ką Žinome apie teisės bei kitų Žmogiškųjų 
institucijų evoliuciją. 

Mūsų turimos žinios apie ikižmogiškas bei pirmykštes žmo- 
giškąsias visuomenes rodo kitokią teisės kilmę nei tą, kurią pos- 
tuluoja teorijos, kildinančios ją iš įstatymdavio valios. Ir nors po- 
zityvistinė doktrina taip pat akivaizdžiai prieštarauja tam, ką ži- 
nome apie teisės istoriją, tikroji teisės istorija atsiranda pernelyg 
vėlyvame evoliucijos etape, kad aiškiai galėtų nušviesti teisės išta- 
kas. Jeigu norime išsilaisvinti iš vyraujančios intelektinės arogan- 
cijos, kad Žmogus savo protu sukūrė arba galėjo sukurti visą tei- 
sinių arba moralinių taisyklių sistemą, turime pradėti nuo pirmykš- 
čių arba net ikižmogiškųjų visuomeninio gyvenimo užuomazgų. 

Socialinė teorija čia daug gali pasimokyti iš dviejų jaunesnių 
mokslų - etologijos ir kultūrinės antropologijos. Jie daugeliu po- 
žiūrių yra grindžiami tais socialinės teorijos pamatais, kuriuos pir- 
mieji XVIII amžiuje surentė škotų moralės filosofai. Teisės srityje 
šios jaunos disciplinos iš tiesų patvirtina Edwardo Coke'o, Mat- 
thew Hale'o, Davido Hume'o ir Edmundo Burke'o, F. C. von Sa- 
vigny, H. S. Maine'o ir J. C. Carterio evoliucines idėjas ir visiškai 
prieštarauja Franciso Bacono ar Thomaso Hobbeso, Jeremy Bent- 
hamo ar Johno Austino bei vokiečių pozityvistų nuo Paulo La- 
bando iki Hanso Kelseno racionalistiniam konstruktyvizmui. 


Etologijos ir kultūrinės antropologijos pamokos 


Lyginamieji elgsenos tyrimai nušvietė svarbius teisės evoliucijos 
aspektus. Pirma, jie parodė, jog individai elgesio taisyklių iš- 
moko kur kas anksčiau nei tokios taisyklės galėjo būti išreikštos 
žodžiais; ir antra, jog šios taisyklės atsirado todėl, kad formuotų 

tokią grupės kaip visumos veiklos tvarką, kuri, nors ir būdama 
individų veiksmų reguliarumo rezultatas, būtų aiškiai nuo jų 
skiriama, nes būtent susiklostančios veiksmų tvarkos efektyvu- 
mas ir lemia tai, ar grupės, kurių nariai laikosi tam tikrų elgesio 
taisyklių, išstumia kitas grupes.“ 

Turint omeny, kad žmogus tapo žmogumi ir kad protas bei 
kalba susiformavo jam gyvenant maždaug milijoną metų gru- 
pėse, kurias vienijo bendro elgesio taisyklės, ir kad vienas pir- 
mųjų proto bei kalbos panaudojimų buvo šių taisyklių moky- 
mas bei įtvirtinimas, verta iš pradžių pasvarstyti neverbalinių 
taisyklių evoliuciją prieš svarstant jų žodinės artikuliacijos pro- 
blemą. Socialinę tvarką, grindžiamą sudėtinga tokių elgesio tai- 
syklių visuma, aptinkame net tarp gyvūnų, esančių labai žemos 
išsivystymo stadijos. Čia neturi reikšmės, kad žemesnės išsivys- 
tymo stadijos tos taisyklės būna daugiausia įgimtos (perduoda- 
mos genetiškai) ir tik nedaugelio jų išmokstama (arba „kultūriš- 
kai“ perduodama). Dabar jau nustatyta, jog tarp aukštesniųjų 
žinduolių tokių taisyklių perdavimo procese mokymasis atlieka 
svarbų vaidmenį, tad naujos taisyklės gali greitai paplisti dide- 
lėse grupėse arba sukurti skirtingas izoliuotų grupių „kultūri- 
nes“ tradicijas.“ Kita vertus, abejonių nekelia ir tai, kad žmogus 
vis dar vadovaujasi ne tik išmoktomis, bet ir įgimtomis taisyk- 
lėmis. Nors mums čia labiausiai rūpi išmokstamos taisyklės bei 
jų perdavimo būdas, nagrinėjant elgesio taisyklių ir visuminės 
veiksmų tvarkos sąveikos problemą neturi reikšmės, su kurios 
rūšies taisyklėmis susiduriame ir ar, kaip paprastai būna, abi 
taisyklių rūšys sąveikauja. 

Lyginamieji elgsenos tyrimai rodo, jog vykstant evoliucinės 
atrankos procesui, daugelio gyvūnų visuomenėse susikuria la- 
bai ritualizuotų elgsenos formų arba taisyklių, todėl menkėja 
prievartinių bei kitokių neproduktyvių adaptacijos būdų vaid- 
muo ir taip klostosi taikinga tvarka. Ji paprastai remiasi terito- 
rinės srities delimitavimu, arba „nuosavybe“, kuri ne tik elimi- 

nuoja nereikalingą kovą, bet net pakeičia „represines“ populia- 
cijos augimo kontrolės priemones „prevencinėmis“, pavyzdžiui, 
patinas, neįsigijęs savo teritorijos, negali poruotis ir turėti pali- 
kuonių. Dažnai aptinkame sudėtingų rangų sistemų, kurios ga- 
rantuoja, kad dauginasi tik stipriausi patinai. Niekas, kas studi- 
javo literatūrą apie gyvūnų visuomenes, nelaikys vien metafori- 
ne kalba, pavyzdžiui, to, kaip vienas autorius kalba apie langus- 
tų „sudėtingą savininkiškų valdų sistemą“ ir ištisą ceremonialą, 
kuriuo ji yra palaikoma“, arba kaip kitas liepsnelių varžybų ap- 
rašymą baigia teiginiu, jog „nugali ne stipresni, bet teisesni, t.y. 
nuosavybės savininkai“. 

Čia turime apsiriboti šiais keliais pavyzdžiais iš tų įstabių 
pasaulių, kuriuos mums pamažu atveria šie tyrinėjimai.!* Grįž- 
kime prie problemų, kurios iškyla, kai gyvendamas tokiose įvai- 
riausių taisyklių valdomose grupėse žmogus galiausiai įgyja pro- 
to, išmoksta kalbą ir tai pradeda naudoti šioms taisyklėms mo- 
kytis bei įtvirtinti. Kalbant apie šį etapą pakanka suprasti, kad 
taisyklės egzistuoja, atlieka grupės išlikimui būtinąją funkciją ir 
veiksmingai įtvirtinamos bei perduodamos iš kartos į kartą, nors 
nėra nei „išrastos“, nei išreikštos žodžiais, nei tarnauja „tikslui“, 
kurį kas nors žinotų. 

Taisyklė šiame kontekste reiškia paprasčiausią nuostatą arba 
dispoziciją veikti arba neveikti tam tikru būdu, ir ji reiškiasi tuo, 
ką vadiname praktika", arba papročiu. Šiuo savo pavidalu ji yra 
viena iš veiksmo determinančių, nors nebūtinai turi reikštis kiek- 
viename atskirame veiksme, pakanka, kad reikštųsi dauguma 
atvejų. Kiekviena tokia taisyklė visada veiks kartu arba net kon- 
kuruodama su kitomis taisyklėmis bei konkrečiomis paskato- 
mis; ar konkrečiu atveju taisyklė veiks, priklausys nuo ja išreiš- 
kiamos nuostatos tvirtumo, taip pačiu nuo kitų tuo pat metu 
veikiančių nuostatų bei paskatų. Konfliktą, kuris dažnai kyla 
tarp tiesioginių norų ir įdiegtų taisyklių arba draudimų, patvir- 
tina gyvūnų elgsenos stebėjimai." 

Ypač būtina pabrėžti, kad šios aukštesniųjų gyvūnų nuo- 
statos, arba dispozicijos, paprastai yra bendro, arba abstrak- 
taus, pobūdžio, t.y. jos veikia atžvilgiu labai plačių veiksmo 
klasių, kurios tarpusavyje gali smarkiai skirtis. Šia prasme 
jos iš tikrųjų yra daug abstraktesnės nei tai, ką galėtų išreikš- 
ti vos tik atsirandanti kalba. Norint suprasti nuo seno vei- 
kiančių taisyklių palaipsnio artikuliavimo procesą, svarbu at- 
siminti, kad abstrakcijos toli gražu nėra kalbos produktas ir 
kad protas jomis operuoja dar iki kalbos atsiradimo.“ Todėl 
veiksmą bei mintį kontroliuojančių taisyklių kilmės bei funk- 
cijų problema yra visiškai kitokia, nei jų verbalinės artikulia- 
cijos problemos. Neabejotina, kad net šiandien taisyklės, ku- 
rios yra artikuliuojamos bei komunikuojamos kalbos priemo- 
nėmis, tėra dalis taisyklių visumos, kuri valdo žmogaus kaip 
visuomeninės būtybės veiksmus. Abejoju, ar kam nors yra 
pavykę artikuliuoti visas taisykles, kurios, pavyzdžiui, api- 
brėžia „garbingą Žaidimą“. 


Praktikos artikuliavimo procesas 


Taigi reikia manyti, jog net patys pirmieji sąmoningi genties 
vado mėginimai palaikyti tvarką vyko tam tikrų taisyklių kon- 
tekste, net jeigu tos taisyklės egzistavo tik praktinio mokėji- 
mo pavidalu, o ne sugebėjimo jas vienaip ar kitaip išreikšti. 
Kalba, žinoma, anksti buvo pradėta naudoti kaip jų mokymo 
priemonė, tačiau tik kaip būdas nurodyti konkrečius reika- 
laujamus arba draudžiamus veiksmus esant konkrečioms si- 
tuacijoms. Kaip ir pačios kalbos išmokimo atveju, individas 
turėjo išmokti veikti pagal tam tikras taisykles pirmiausia imi- 
tuodamas konkrečius jas atitinkančius veiksmus. Kol kalba 
nėra pakankamai išsivysčiusi bendroms taisyklėms reikšti, nėra 
kito būdo kaip išmokyti taisyklių. Nors šioje stadijoje jos ne- 
egzistuoja artikuliuotu pavidalu, jos egzistuoja ta prasme, jog 

jau valdo veiksmą. Tad pirmieji, mėginę jas išreikšti žodžiais, 
išradinėjo ne naujas taisykles, bet mėgino išreikšti tai, ką jau 
žinojo." 

Faktas, jog kalbos dažnai nepakanka išreikšti tam, ką protas 
pajėgus suvokti praktinėje veikloje, arba kad dažnai negalime 
išreikšti žodžiais dalykų, kuriuos praktiškai išmanome, aiškiai 
pasitvirtina daugelyje sričių.“ Tai tiesiogiai siejasi su faktu, jog 
taisyklės, kurios vadovauja veiksmams, paprastai yra daug abst- 
raktesnės nei tos, kurias jau pajėgia išreikšti kalba. Tokios abst- 
rakčios taisyklės išmokstamos individui imituojant konkrečius 
veiksmus ir tokiu būdu „per analogiją“ įgyjant sugebėjimą veik- 
ti pagal tuos pačius principus ir kitais atvejais, nors pačių prin- 
cipų jis niekada negalėtų suformuluoti. 

Mūsų kontekste tai reiškia, jog ne tik pirmykštėse, bet ir pa- 
žangesnėse visuomenėse vadas arba valdovas savo galia nau- 
dosis dviem skirtingais tikslais: išmokyti arba priversti laikytis 
pripažintų elgesio taisyklių (nors jis gali neturėti jokio suprati- 
mo, kodėl jos svarbios ir kas priklauso nuo jų paisymo); ir įsa- 
kinės daryti dalykus, kurie, jo manymu, būtini konkretiems tiks- 
lams pasiekti. Visada bus veiklos sričių, į kurias jis nesikiš, jeigu 
individai laikysis pripažintų taisyklių, tačiau tam tikrais atve- 
jais, pavyzdžiui, medžioklių, migravimo arba karo, savo įsakais 
iš individų jis reikalaus konkrečių veiksmų. 

Net santykinai primityviomis sąlygomis šiuos skirtingus nau- 
dojimosi galia būdus atspindi faktas, jog pimuoju atveju, kitaip 
nei antruoju, galios naudojimo teisėtumas gali būti ginčijamas: 
vado teisė reikalauti tam tikro elgesio priklauso nuo atitinka- 
mos taisyklės visuotinio pripažinimo; tuo tarpu jo įsakai jungti- 
nių pastangų dalyviams priklauso nuo jo veiksmų plano bei 
konkrečių aplinkybių, žinomų jam, bet nebūtinai žinomų kitiems. 
Pirmosios grupės įsakus tektų pagrįsti ir tai skatintų pastangas 
artikuliuoti taisykles, kurias tais įsakais buvo siekiama įtvirtinti. 
Būtinybė artikuliuoti taisykles žodžiais kiltų ir ginčų, kurių spren- 

dimas turėtų priklausyti vadui, atveju. Įtvirtintos praktikos, ar- 
ba papročio, eksplicitinis formulavimas verbalinės taisyklės pa- 
vidalu turėtų atspindėti esamą sutarimą dėl jos egzistavimo, o 
ne kurti naują taisyklę; ir jis retai teiktų daugiau nei apytikrę ar 
dalinę raišką tam, kas gerai žinoma praktikoje. 

Egzistuojančios praktikos žodinio artikuliavimo procesas ne- 
išvengiamai turėjo būti lėtas ir sudėtingas.!* Pirmieji mėginimai 
išreikšti žodžiais veiksnius, kuriais žmonės vadovaujasi prak- 
tiškai, paprastai apima ne vien tai, į ką individai faktiškai at- 
sižvelgia savo veikloje, jie taip pat neapima ir viso to, į ką jie 
atsižvelgia. Todėl neartikuliuotos taisyklės turinys paprastai ap- 
ima ir daugiau, ir mažiau dalykų nei verbalinės formulės tu- 
rinys. Kita vertus, artikuliavimo dažnai prireikia dėl to, kad 
„ntuityvus“ žinojimas kartais gali neduoti aiškaus konkrečios 
problemos sprendimo. Tad artikuliuojant kartais sukuriama, są- 
moningai to nesiekiant, naujų taisyklių. Tačiau tai nereiškia, jog 
artikuliuotos taisyklės visiškai pakeičia neartikuliuotąsias — jos 
veikia ir yra suprantamos tik bendroje dar neartikuliuotų tai- 
syklių sistemoje. 

Nors egzistuojančių taisyklių artikuliavimo procesas tokių 
taisyklių sistemoje kai ką pakeičia, jis nesugriauna įsitikinimo, 
jog tie žmonės, kurie jas formuluoja, nedaro ir negali daryti nie- 
ko daugiau, kaip tik atrasti ir išreikšti jau egzistuojančias taisyk- 
les - įsitikinimo, jog nors žmonės šią užduotį atlikdami dažnai 
gali klysti, tačiau jie neturi jokios pasirinkimo laisvės. Toji už- 
duotis traktuojama kaip to, kas egzistuoja, atradimas, ne kaip 
ko nors naujo kūrimas, nors tokių pastangų dėka gali būti suku- 
riama tai, kas anksčiau neegzistavo. 

Tas pat pasakytina ir apie tuos gana dažnus atvejus, kai tiems, 
kuriems pavedama priimti sprendimus, tenka formuluoti tai- 
sykles, kuriomis anksčiau dar niekas nesivadovavo. Jiems svar- 
bu ne tik taisyklių visuma, bet ir veiksmų tvarka, besiklostanti 
žmonėms vadovaujantis šiomis taisyklėmis, - tvarka, kuriai pa- 

laikyti gali prireikti specifinių taisyklių. Veiksmų tvarka, kuri 
palaikoma visomis pripažintomis taisyklėmis, išties gali reika- 
lauti papildomų taisyklių sprendžiant tuos nesutarimus, į ku- 
riuos neduoda atsakymo pripažintos taisyklės. Šiuo požiūriu, 
nauja taisyklė gali „implicitiškai“ priklausyti egzistuojančių tai- 
syklių sistemai — ne ta prasme, kad ji gali būti logiškai iš jos 
dedukuota, o ta prasme, kad be šios papildomos taisyklės kitos 
taisyklės nepasiektų savo tikslo. 


Faktinės ir normatyvinės taisyklės 


Reikia pastebėti, jog ten, kur susiduriame su neartikuliuotomis 
taisyklėmis, vienas skirtumas, kuris atrodo labai aiškus ir net 
akivaizdus artikuliuotų taisyklių atveju, tampa mažiau ryškus 
ar net apskritai nepagaunamas. Turiu omeny skirtumą tarp ap- 
rašomųjų taisyklių, kurios formuluoja tam tikros įvykių sekos 
(įskaitant žmogiškuosius veiksmus) reguliarumą, ir normatyvi- 
nių taisyklių, kurios rodo tokios sekos „privalomumą“. Sunku 
pasakyti, kurioje konkrečioje stadijoje, pereinant nuo nesąmo- 
ningo vadovavimosi taisyklėmis prie jų artikuliuotos raiškos, šis 
skirtumas įgyja prasmę. Ar įgimti nesąmoningi Žmogaus arba 
gyvūno inhibiciniai stabdžiai, kurie jį sulaiko nuo tam tikrų veiks- 
mų, yra „norma“? Ar jie tampa „norma“ tada, kai stebėtojas 
gali matyti kontliktą tarp norų ir inhibicinių stabdžių, kaip tame 
Konrado Lorenzo pavyzdyje, kur jis kalba apie vilko elgsenos 
atvejį: „buvo akivaizdu, jog jis nori perkąsti neapsaugotą savo 
priešo gerklę, bet nesiryžta to daryti“? Ar jie tampa „norma“ 
tada, kai sukelia įsisąmonintą konfliktą tarp tam tikros paskatos 
ir jausmo, jog „to daryti negalima“? Tada, kai šis jausmas jau 
reiškiamas žodžiais („privalau to nedaryti“), bet veikia dar tik 
paties subjekto atžvilgiu? Tada, kai dar nebūdamas artikuliuo- 
tas verbalinės taisyklės pavidalu jis jau yra bendras visiems gru- 
pės nariams ir reiškiasi nepritarimo, tramdymo arba net bau- 

džiamaisiais veiksmais pažeidėjo atžvilgiu? Ar tik tada, kai jį 
gina pripažinta valdžia, kai jis jau yra išreikštas ir paskelbtas 
artikuliuotu pavidalu? 

Specifinis pobūdis, kuris paprastai priskiriamas „normoms“ 
ir kuris atskiria normatyvinį diskursą nuo faktologinio, veikiau- 
siai tėra artikuliuotų taisyklių ypatumas, be to, tas jų ypatumas, 
kuris atsiskleidžia tik iškylant klausimui, ar privalome tų tai- 
syklių paisyti. Kol tų taisyklių faktiškai laikomasi (visada arba 
bent jau dauguma atvejų) - o tai liudija tik faktinis elgesys, - jos 
nesiskiria nuo aprašomųjų taisyklių; jos turi prasmę kaip viena 
iš veiksmo determinančių, kaip dispozicija arba inhibicija, apie 
kurios egzistavimą sprendžiame remdamiesi stebėjimu. Net jei- 
gu tokią dispoziciją arba inhibiciją sukelia išmokta artikuliuota 
taisyklė, jos poveikis realiam elgesiui tėra faktas. Stebėtojo po- 
žiūriu normos, valdančios individų veiksmus grupėje, tėra dalis 
veiksnių, kurie determinuoja jo stebimus įvykius ir padeda pa- 
aiškinti tą visuminę veiksmų tvarką, su kuria jis susiduria. 

Yra Žinoma, kad mūsų kalbos sandara iš teiginio, aprašančio 
tik faktus, t.y. tai, kas yra, teisėtai neleidžia daryti išvadų apie 
tai, kas privalo būti. Tačiau ne visos išvados, daromos šio fakto 
pagrindu, yra įtikinamos. Išties, joks teiginys apie faktinę padėtį 
neimplikuoja jokių teiginių apie deramus, pageidautinus, tinka- 
mus ar vykdytinus veiksmus. Jis galėtų juos implikuoti tuo at- 
veju, jeigu prielaidose būtų formuluojamas koks nors geidžia- 
mas tikslas; tada argumentas įgytų formą „jeigu nori x, privalai 
padaryti y“. Tačiau kai tokia prielaida apie geidžiamą tikslą 
įtraukiama į prielaidas, iš jų jau gali būti išvedamos įvairios 
normatyvinės taisyklės. 

Pirmykščiam mąstymui nėra griežto skirtumo tarp vieninte- 
lio būdo, kuriuo tam tikras rezultatas gali būti pasiektas, ir bū- 
do, kuriuo jis privalo būti siekiamas. Priežasties ir padarinio 
žinojimas nesiskiria nuo elgesio taisyklių žinojimo, yra tik žino- 
jimas, kokiu būdu reikia veikti, norint pasiekti tam tikrą rezul- 

tatą. Vaikui, kuris mokosi sudėti arba dauginti skaičius, būdas, 
kuriuo tai turi būti daroma, yra taip pat vienintelis būdas gauti 
geidžiamą rezultatą. Tik tada, kai jis sužino, jog be jo išmoktų 
yra ir kitokių būdų, kurie taip pat leidžia pasiekti geidžiamą 
rezultatą, gali atsirasti konfliktas tarp faktų ir Žmonių grupėje 
veikiančių taisyklių pažinimo. 

Skirtumas tarp tikslingo veiksmo ir normų valdomo veiksmo 
egzistuoja tik ta prasme, kad tikslingo veiksmo atveju tariame, 
jog tikslas yra Žinomas veikiančiam individui, o normų valdo- 
mo veiksmo atveju priežastis jam paprastai lieka nežinoma, ko- 
dėl vieną veiksmo būdą jis laiko deramu būdu geidžiamam re- 
zultatui pasiekti, o kitą - nederamu. Tačiau pats požiūris į tam 
tikros rūšies veiksmą, kaip į deramą arba nederamą, yra efekty- 
viausio veiksmo atrankos proceso rezultatas; ir nesvarbu, ar kal- 
bame apie konkretų veiksmą, tenkinantį individo norus, ar apie 
veiksmų klasę, prisidedančią arba neprisidedančią prie grupės 
kaip visumos sėkmingo funkcionavimo. Tad atsakymas į klau- 
simą, kodėl visi grupės nariai, kiekvienas atskirai, daro tam tik- 
rus dalykus tam tikru būdu, dažnai bus ne tai, kad tik tokiu 
būdu jie pasiekia, ko nori, o tai, kad tik tokiu būdu jiems vei- 
kiant gali būti išsaugota toji grupės tvarka, kuriai esant jų indi- 
vidualūs veiksmai gali būti sėkmingi. Gali būti, kad grupė išlie- 
ka tik todėl, kad joje susiklostė ir iš kartos į kartą buvo perduo- 
dami tam tikri elgesio būdai, kurie tą grupę kaip visumą padarė 
efektyvesnę už kitas grupes; tačiau tam nėra būtina, kad bent 
vienas grupės narys Žinotų, kodėl tam tikri dalykai turi būti 
daromi tam tikru būdu. 

Žinoma, niekas neneigia fakto, jog žmonių grupėse egzistuo- 
ja normos. Abejojama tik tuo, kad iš fakto, jog normų laikomasi, 
galima daryti išvadą, jog jų privalu laikytis. Tokia išvada, žino- 
ma, būtų teisėta tik tarus, kad grupės išlikimas yra geidžiamas 
dalykas. Tačiau jeigu jos išlikimas yra geidžiamas arba net jeigu 
grupės kaip visumos su jai būdinga tvarka tolesnis egzistavimas 

pripažįstamas kaip faktas, tai iš čia išplaukia, jog jos nariai pri- 
valės laikytis tam tikrų elgesio taisyklių (nebūtinai visų tų, ku- 
rių laikosi dabar)". 


Ankstyvoji teisė 


Dabar galima lengviau suprasti, kodėl visose ankstyvosiose ci- 
vilizacijose randame teisę, kuri, kaip „midiečių ir persų, visai 
nekinta“, ir kodėl visa ankstyvoji „įstatymų leidyba“ apsiriboja 
pastangomis užrašyti ir paskelbti įstatymą, kuris laikomas am- 
žinu. „Įstatymdavys“ galėjo mėginti taisyti „sugedusį“ įstaty- 
mą, grąžinti jo pirmykštį skaistumą, tačiau vyravo įsitikinimas, 
jog jis negali kurti naujų įstatymų. Teisės istorikai sutaria, jog 
šiuo požiūriu visi garsūs ankstyvieji „įstatymdaviai“ nuo Ur- 
Nammu“ ir Hammurabi iki Solono, Lykurgo bei Romos Dvyli- 
kos lentelių autorių siekė ne sukurti naujus įstatymus, o tik su- 
formuluoti tai, kas yra ir visada buvo įstatymas“. 

Tačiau nors niekas neturėjo nei galios, nei noro keisti įstaty- 
mų, tai nereiškia, jog teisė netobulėjo. Tai reiškia tik tai, jog jos 
kaita nebuvo įstatymdavio ketinimo arba sumanymo rezultatas. 
Valdovui, kurio galia daugiausia priklauso nuo lūkesčių, jog; jis 
palaikys nepriklausomai nuo jo galiojančią teisę, ši teisė turėjo 
atrodyti veikiau kaip kliūtis, negu kaip priemonė tikslingai or- 
ganizuoti valdymą. Todėl būtent toji valdinių veikla, kurios val- 
dovas negalėjo tiesiogiai kontroliuoti (dažniausiai tai buvo san- 
tykiai su svetimšaliais), formavo naujas taisykles, ir tai vyko už 
valdovų jurisdikcijos ribų, kur visa artikuliuota teisė turėjo ten- 
denciją stabarėti. 

Spontaninę tvarką generuojančių elgesio taisyklių raida, ne- 
priklausoma nuo tikslų, dažnai turėdavo vykti prieš valdovų 
valią, jiems paprastai mėginant savo valdas paversti organizaci- 
ja. Todėl būtent ius genHum, komercinė teisė (lato merchant), uos- 
tų bei mugių teisinė praktika yra tos sritys, kur pirmiausia gali 

atsiskleisti tie teisės evoliucijos Žingsniai, kurie galiausiai pada- 
rė galimą atvirą visuomenę. Galbūt net galima teigti, jog univer- 
salių elgesio taisyklių raida prasidėjo ne nuo organizuotos gen- 
tinės bendruomenės, bet nuo pirmojo nebylaus mainų epizodo, 
kai laukinis savo genties teritorijos pakrašty padėjo dovaną sve- 
timajam tikėdamasis gauti dovanų mainais ir taip davė pradžią 
naujam papročiui. Kiekvienu atveju bendros elgesio taisyklės 
atsirado ne valdovų nurodymu, bet susiklosčius papročiams, 
kuriais galėjo remtis individų lūkesčiai. 


Klasikinė ir viduramžių tradicija 


Nors idėja, kad teisė yra tikslingos Žmogaus valios rezultatas, 
pirmąkart aiškiai iškilo jau senovės Graikijoje, jos įtaka realiai 
politinei praktikai liko ribota. Apie klasikinius Atėnus jų demo- 
kratijos pakilimo viršūnėje buvo sakoma, kad „niekada įstaty- 
mo nebuvo galima keisti paprastu susirinkimo dekretu. Tokio 
dekreto pateikėjas galėjo susilaukti garsios „apkaltos dėl netei- 
sėtos procedūros“, kuri, teismui ją patvirtinus, anuliuodavo dek- 
retą ir vieneriems metams uždėdavo pateikėjui sunkias baudas“*!. 
Pamatinių elgesio taisyklių - 10moi - keitimas galėjo būti daro- 
mas tik sudėtingos procedūros keliu ir tik specialiai tam renka- 
mo organo - nomothetae. Vis dėlto jau Atėnų demokratijoje pa- 
stebime pirmuosius konfliktus tarp nesaistomos „suverenios“ 
tautos valios ir teisinės tvarkos (rule of law) tradicijos“? Daugiau- 
sia dėl to, kad susirinkimas paprastai atsisakydavo paklusti tei- 
sei, Aristotelis pasisakė prieš šios formos demokratiją, kuriai jis 
net nepripažino teisės vadintis santvarka.“ Būtent šio laikotar- 
pio diskusijose aptinkame pirmuosius principinius mėginimus 
nubrėžti aiškų skirtumą tarp įstatymo ir valdovo valios. 
Romos teisė, padariusi tokią didžiulę įtaką Vakarų teisei, 
dar mažiau buvo tikslingos įstatymų leidybos produktas. Kaip 
visa ankstyvoji teisė, ji formavosi tais laikais, kai „teisė bei ki- 

tos visuomeninio gyvenimo institucijos buvo laikomos egzistuo- 
jančiomis nuo amžių ir kai niekas nekėlė klausimo dėl jų kil- 
mės. Idėja, kad teisė gali būti kuriama Žmonių, buvo visiškai 

svetima ankstyvųjų tautų mąstymui““*. Jos ištakos veikiau bu- 
vo „naivus vėlesnių ir labiau pažengusių amžių tikėjimas, jog 
visa teisė turi remtis įstatymų leidyba““. Tiesą sakant, klasiki- 
nė Romos civilinė teisė, kurios pagrindu sudarytas galutinis 
Justiniano kodeksas, yra beveik ištisai juristų teisinės praktikos, 
o ne įstatymų leidybos produktas.“ Panašiai kaip vėliau an- 
glų bendroji teisė, ji vystėsi palaipsniui artikuliuojant esamą tei- 
singumo sampratą, o ne įstatymų leidybos būdu, ir skyrėsi nuo 
pirmosios daugiausia tuo, jog sprendžiamąjį balsą turėjo teisės 
žinovų (juriskonsultų), o ne teisėjų nuomonė.“ Tik šios raidos 
pabaigoje, veikiant helenistiniam mąstymui, Bizantijoje, o ne 
Romoje, šio proceso rezultatai buvo sukodifikuoti valdant im- 
peratoriui Justinianui. Tas darbas vėliau buvo klaidingai inter- 
pretuotas kaip valdovo sukurtos ir jo „valią“ išreiškiančios tei- 
sės pavyzdys. 

Tačiau iki Aristotelio Politikos atradimo XIII amžiuje ir Justi- 
niano kodekso adaptacijos XV amžiuje Vakarų Europa beveik 
tūkstantį metų gyveno laikotarpį, kai teisė vėl buvo laikoma 
nuo žmogaus valios nepriklausoma duotybe, tuo, kas gali būti 
atrasta, bet ne sukurta, ir pati mintis, jog teisė galėtų būti sąmo- 
ningai kuriama ir keičiama, atrodė beveik šventvagiška. Šią nuo- 
statą, į kurią atkreipia dėmesį daugelis ankstesniųjų tyrinėtojų“, 
klasikiniu būdu apibūdino Fritzo Kerno, tad geriausia bus čia 
pacituoti jo svarbiausias išvadas“: 


Iškilus bylai, kuriai negali būti pritaikytas joks galiojantis įsta- 
tymas, teisėjai arba sprendėjai (doomismon) sukuria naują įstatymą 
būdami įsitikinę, kad tokiu būdu jie tik paskelbia gerą senąjį įsta- 
tymą, tiesa, egzistuojantį neraiškiu pavidalu. Taigi jie nekuria įsta- 
tymo, jie jį „atranda“. Kiekvienas konkretus teismo sprendimas, 
kurį mes laikome bendros teisinės taisyklės vediniu konkrečiam 

atvejui, viduramžių sąmonei buvo neatskiriama bendruomenės tei- 
sinės veiklos dalis; abiem atvejais neišreikštas, bet jau egzistuojan- 
tis įstatymas, yra atrandamas, o ne sukuriamas. Viduramžiais ne- 
buvo tokio dalyko, kaip „pirmasis teisinės taisyklės taikymas“. Įsta- 
tymas yra tai, kas yra nuo seno; naujas įstatymas yra terminų prieš- 
taravimas; nes arba naujasis įstatymas eksplicitiškai arba implici- 
tiškai kildinamas iš senojo, arba jis konfliktuoja su senuoju ir todėl 
nėra teisėtas. Pamatinė idėja išlieka ta pati; senasis įstatymas yra 
tikrasis įstatymas, ir tikrasis įstatymas yra senasis įstatymas. Tad 
viduramžių supratimu naujo įstatymo priėmimas apskritai neįma- 
nomas; visa įstatymų leidyba bei teisinė reforma suvokiama kaip 
pažeistos geros senosios teisės restauravimas. 


Intelektinės raidos istorija, kai nuo XIII amžiaus ir daugiau- 
sia Europos kontinente teisė pamažu buvo pradėta traktuoti kaip 
valdovo sąmoningos ir nevaržomos valios produktas, yra per 
daug ilga ir sudėtinga, kad galėtume ją čia aprašyti. Kaip rodo 
specialios šio proceso studijos, jis buvo glaudžiai susijęs su ab- 
soliučios monarchijos pakilimu, kai susiformavo koncepcijos, vė- 
liau tapusios demokratijos siekių pagrindu.“ Šią raidą lydėjo 
kitas procesas — naujoji galia nustatinėti teisingo elgesio taisyk- 
les pamažu buvo absorbuojama daug senesnės galios, kuria vi- 
sada disponavo valdovai, būtent - valdymo aparato formavimo 
bei vadovavimo galios. Šio proceso rezultatas - abi šios galios 
neatsiejamai susiliejo į tai, kas pradėta laikyti vieninga „įstaty- 
mų leidimo“ galia. 

Didžiausias pasipriešinimas šiai raidai kilo iš „prigimtinės 
teisės“ tradicijos. Kaip matėme, vėlyvieji ispanų scholastai žodį 
„prigimtinis“ vartojo kaip techninį terminą apibūdinti tam, kas 
niekada nebuvo „išrasta“ arba sąmoningai sukonstruota, o klos- 
tėsi kaip atsakas į situacijos reikmes. Tačiau net ši tradicija ne- 
teko savo įtakos, kai XVII amžiuje „prigimtinė teisė“ buvo per- 
interpretuota kaip „prigimtinio proto“ konstruktas. 

Vienintelė šalis, kuriai pavyko išlaikyti viduramžių tradici- 
ją ir viduramžiškų „laisvių“ pagrindu sukurti šiuolaikinę tei- 

sei pavaldžios laisvės (liberty under the law) sampratą, buvo 
Anglija. Iš dalies tai paaiškina toji aplinkybė, jog Anglija ur- 
mu nepriėmė visos vėlyvosios Romos teisės bei su ja atkelia- 
vusios teisės kaip valdovo produkto idėjos; tačiau daugiausia 
turbūt lėmė tai, kad bendrosios teisės juristai iškėlė koncepci- 
jų, kurios priminė prigimtinės teisės tradiciją, tačiau nebuvo 
įvilktos į klaidinančią tos tradicijos terminiją. Vis dėlto, „XVI 
amžiuje ir XVII amžiaus pradžioje politinė Anglijos struktūra 
iš esmės dar nesiskyrė nuo kontinentinių šalių ir dar nebuvo 
aišku, ar jos raida nepasuks labai centralizuotos absoliučios 
monarchijos linkme, kaip tai įvyko kontinento šalyse“?!. Šiai 
raidai kelią užkirto giliai šaknis įleidusi bendrosios teisės tra- 
dicija, teisę traktuojanti ne kaip valdovo valios produktą, bet 
kaip barjerą visai valdžiai, taip pat ir karališkajai. Ją Edwar- 
das Coke'as gynė nuo karaliaus Jameso I-ojo bei nuo Franciso 
Bacono, o Matthew Hale'as XVII amžiaus pabaigoje meistriš- 
kai gynė nuo Thomo Hobbeso“. 

Tad britų laisvė, kuria XVIII amžiuje buvo taip žavimasi li- 
kusioje Europoje, atsirado ne kaip įstatymų leidžiamosios ir vyk- 
domosios valdžios atskyrimo padarinys, nors taip manė patys 
britai ir Montesguieu vėliau taip aiškino pasauliui, o veikiau 
kaip padarinys fakto, jog teisė, kuria vadovavosi teismai savo 
sprendimuose, buvo bendroji teisė, kuri egzistavo nepriklauso- 
mai nuo kieno nors valios; kuri buvo privaloma nepriklauso- 
miems teismams ir kartu buvo jų plėtojama; į kurią parlamentas 
kišosi tik labai retai, ir tik tam, kad išaiškintų ginčijamas teisinės 
sistemos vietas. Galima net sakyti, jog Anglijoje susiklostė savo- 
tiškas valdžių padalijimas ne todėl, kad tik „įstatymų leidėjai“ 
leido įstatymus, o todėl, kad jie jų neleido, o įstatymas buvo 
nustatomas teismų, nepriklausomai nuo tos valdžios, kuri va- 
dovauja valdymo aparatui ir kuri klaidinančiai vadinama „įsta- 
tymų leidimo“ valdžia. 

Iš papročių ir precedento kylančios teisės 
skiriamieji bruožai 


>uvokus evoliucinį teisės raidos pobūdį galima suvokti, kodėl 
šiame procese atsirandančios taisyklės būtinai pasižymi tam tik- 
rais bruožais, kuriais nebūtinai pasižymi valdovo išrasti arba 
sumanyti įstatymai; ir kodėl šie įstatymai šiais bruožais gali pa- 
sižymėti tik tuo atveju, jeigu modeliuojami pagal tos rūšies tai- 
sykles, kurios kyla artikuliuojant egzistuojančią praktiką. Tik 
kitame, tolesniame skyriuje galėsime išsamiau apibūdinti ypa- 
tingus spontaniškai susiklostančios teisės bruožus ir parodyti, 
kad būtent jie išskiria kriterijus to, ką politiniai filosofai nuo 
seno laikė teise tikrąja šio žodžio prasme, kalbėdami apie „teisės 
viršenybę“ arba „viešpatiją“ (rule or reign of law), apie „valdžią, 
grindžiamą teise“ (government under the law) bei apie „valdžių 
atskyrimą“. Čia norime pabrėžti tik vieną šio nomos ypatybę ir, 
užbėgdami už akių, trumpai paminėti kitas. Teisę šiuo požiūriu 
sudaro nuo konkrečių tikslų nepriklausomos taisyklės, kuriomis 
individai vadovaujasi tarpusavio santykiuose, kurios yra taiko- 
mos neribotam būsimų atvejų skaičiui ir kurios, apibrėždamos 
ginamą kiekvieno individo valdą, leidžia klostytis tokiai veiks- 
mų tvarkai, kuriai esant individai efektyviai gali planuoti savo 
veiksmus. Šias taisykles apibūdiname kaip abstrakčias elgesio 
taisykles, ir nors šis apibūdinimas nėra adekvatus, čia jis mums 
pravers. Ypatingą dėmesį reikia atkreipti į vieną dalyką - teisė, 
besiklostanti vykstant teisiniam procesui, kaip, pavyzdžiui, ben- 
droji teisė, būtinai yra abstrakti ta prasme, kuria valdovo įsaku 
sukurta teisė nebūtinai yra abstrakti. 

Tezė, jog precedentu grindžiama teisė yra abstraktesnė už 
teisę, suformuluotą verbalinių taisyklių pavidalu, yra tiek prie- 
šinga vyraujančiam teisininkų požiūriui, kontinente turbūt net 
labiau nei anglosaksų kraštuose, jog ją reikia nuodugniau pa- 
gristi. Svarbiausios minties turbūt neįmanoma išreikšti geriau 

nei tai padarė XVIII amžiaus teisėjas lordas Mansfieldas savo 
garsiuoju posakiu, jog bendrąją teisę „sudaro ne konkretūs teis- 
miniai atvejai, o bendri principai, kuriuos šie atvejai iliustruo- 
ja““. Tai reiškia, jog bendrosios teisės teisėjo menas reikalauja 
sugebėjimo iš precedentų, kuriais jis vadovaujasi, dedukuoti ben- 
dras taisykles, tinkančias naujiems teisminiams atvejams. 

Pagrindinis bendrosios teisės teisėjo rūpestis turi būti tie ra- 
cionalūs transakcijų dalyvių lūkesčiai, kurie susiklosto jiems vei- 
kiant veiksmų tvarką apibrėžiančios bendrosios praktikos pa- 
grindu. Spręsdamas klausimą, kurie iš tų lūkesčių šia prasme 
yra racionalūs, jis gali atsižvelgti tik į tuos šios praktikos (pa- 
pročių arba taisyklių) aspektus, kurie faktiškai formuoja tran- 
sakcijų dalyvių lūkesčius, ir tik į tokius faktus, kuriuos galima 
laikyti jiems žinomais. Šie lūkesčiai gali susiformuoti situacijose, 
kurios tam tikrais požiūriais visada bus unikalios, tik todėl, kad 
transakcijų dalyviai tas situacijas interpretuoja remdamiesi de- 
ramo elgesio supratimu, nors tas supratimas nebūtinai turi reikš- 
tis jiems Žinomos artikuliuotos taisyklės pavidalu. 

Taisyklės, formavusios lūkesčius daugelyje panašių situacijų 
praeityje, turi būti abstrakčios ta prasme, kad jos atsižvelgia į 
ribotą reikšmingų aplinkybių skaičių ir galioja nepriklausomai 
nuo padarinių, kuriuos jų taikymas sukelia konkrečiu atveju. 
Dar prieš bylai atsiduriant pas teisėją, ginčo pusės jau veikė, 
kiekviena siekdama savo tikslų tam tikromis konkrečiomis ap- 
linkybėmis, kurios dažniausiai nėra žinomos jokiai valdžiai; lū- 
kesčiai, kuriais jie vadovavosi savo veikloje ir kuriuos vienas iš 
jų nuvylė, buvo grindžiami tuo, kas laikoma nusistovėjusia el- 
gesio praktika. Teisėjo užduotis bus išaiškinti, kokiais lūkesčiais 
jie turėjo vadovautis; ne todėl, kad kas nors anksčiau nurodė 
jiems taisyklę, o todėl, kad egzistavo nusistovėjusi praktika, ku- 
rią jie privalėjo žinoti. Teisėjas niekada nesprendžia klausimo, 
ar faktiškai padarytas veiksmas gali būti pateisinamas kokių 
nors aukštesnių sumetimų požiūriu ir ar jis padėjo pasiekti kokį 

nors valdžios geidžiamą rezultatą; jis tik sprendžia klausimą, ar 
ginčijamas veiksmas yra suderinamas su pripažintomis taisyk- 
lėmis. Vienintelė visuomeninė nauda, kuri jam rūpi - kad būtų 
laikomasi tų taisyklių, kuriomis individai gali racionaliai kliau- 
tis. Jam nerūpi joks galutinis tikslas, kuriam tos taisyklės gali 
tarnauti ir kurio jis paprastai nežino; ir jis privalo tas taisykles 
taikyti, net jeigu konkrečiu atveju numatomi jų padariniai jam 
atrodys visiškai nepageidautini.?* Atlikdamas savo užduotį jis 
privalo — kaip tai dažnai pabrėžia bendrosios teisės teisėjai — 
nekreipti dėmesio į kokius nors valdovo pageidavimus ar į ko- 
kius nors „valstybės interesus“. Savo sprendimuose jis turi va- 
dovautis ne kokiomis nors žiniomis apie tai, kas tuo momentu 
reikalinga visai visuomenei, 0 tik tuo, ko reikalauja bendrieji 
principai, kuriais yra grindžiama funkcionuojanti visuomenės 
tvarka. 

Bendrosios teisės teisėjas įgyja įgūdžius atrasti bendrus prin- 
cipus, kadangi jam nuolat iškyla būtinybė artikuliuoti taisykles, 
kad galėtų atskirti svarbius aspektus nuo nereikšmingų prece- 
dentuose, kuriais jis vadovaujasi. O teisėjas, operuojantis taria- 
mai išsamiu jam pateiktų taisyklių sąvadu, retai įgyja įgūdžius. 
Sugebėjimas abstrakčiai mąstyti išlieka gyvas, kai bendri princi- 
pai nėra pateikiami gatavi; o kai mechaniškai naudojamasi ver- 
balinėmis formulėmis, abstraktus mąstymas išnyksta. Bendro- 
sios teisės teisėjas privalo aiškiai suvokti, jog žodžiai visada tik 
labai netobulai išreiškia dalykus, kuriuos mėgino artikuliuoti jo 
pirmtakai. 

Jeigu šiandien įstatymdavio įsakai paprastai teikiami abst- 
rakčių taisyklių pavidalu, kuris susiklostė remiantis juridine prak- 
tika, tai tik todėl, kad jie kuriami pagal šį modelį. Tačiau mažai 
tikėtina, kad kokia nors valdžia organizuodama valdinių veiklą 
savo numatomiems rezultatams pasiekti, galėtų savo tikslą pa- 
siekti nustatydama bendras taisykles, vienodai galiojančias kiek- 
vieno individo veiksmu atžvilgiu. Teisėjo savitvarda, jam būti- 

na įtvirtinant tik šio pobūdžio taisykles, reikalauja pasišventi- 
mo, kurio negalima tikėtis iš to, kuris leidžia specifinius įsakus 
ir priima sprendimus vadovaudamasis momento poreikiais. 
Abstrakčias taisykles vargu ar gali sukurti tas, kuriam rūpi kon- 
kretūs rezultatai. Būtent dėl poreikio išlaikyti veiksmų tvarką, 
kurios niekas nesukūrė ir kurią trikdo tam tikros rūšies elgesys, 
kilo būtinybė apibrėžti draudžiamus elgsenos būdus. 


Kodėl išaugusią teisę turi koreguoti įstatymų leidyba 


Faktas, jog visa teisė, kylanti iš pastangų artikuliuoti elgesio 
taisykles, turi ir kai kurių teigiamų bruožų, kuriais nepasižymi 
įstatymdavio įsakai, dar nereiškia, kad tokia teisė negali pasukti 
labai nepageidautina linkme ir kad jos koregavimas tikslingos 
įstatymų leidybos priemonėmis tokiu atveju negali būti tikrasis 
praktinis problemos sprendimas. Dėl įvairių priežasčių sponta- 
niškai besiklostantis procesas gali vesti į akligatvį, iš kurio jis 
negalėtų ištrūkti savo jėgomis arba bent jau ištrūkti pakankamai 
greitai. Precedentinės teisės raida kai kuriais požiūriais yra tarsi 
vienpusio judėjimo gatvė - kai ji jau gerokai pažengia tam tikra 
kryptimi, ji paprastai jau negali grįžti atgal net tada, kai išryš- 
kėja aiškiai nepageidautinų kai kurių ankstesnių sprendimų pa- 
darinių. Faktas, jog šiuo būdu besiklostanti teisė turi gerų bruo- 
žų, dar nereiškia, kad visais požiūriais tai yra gera teisė ar kad 
jokia jos taisyklė nėra bloga. Kitaip sakant, tai dar nereiškia, jog 
galime visiškai atsisakyti įstatymų leidybos.“ 

Šio pobūdžio situaciją gali lemti dar keletas priežasčių. Vie- 
na išjų yra ta, kad teisės teisminės raidos procesas neišvengia- 
mai vra palaipsnis; taigi jis gali būti per lėtas norint teisę spar- 
čiai pritaikyti prie visiškai naujų aplinkybių. Tačiau svarbiau- 
sioji priežastis veikiausiai vra ta, kad gali būti ne tik sunku, bet 
ir neracionalu teisminiu sprendimu revizuoti jau įvykusią raidą 
suvokus, jog kai kurie jos padariniai yra nepageidautini arba 


4. Kintanti teisės samprata 133 


net akivaizdžiai žeidžia teisingumą. Teisėjas neatlieka savo už- 
duoties, jeigu nuvilia racionalius lūkesčius, sukurtus jo ankstes- 
nių sprendimų. Nors teisėjas gali prisidėti prie teisės raidos pri- 
imdamas asmeninius sprendimus probleminiais atvejais, jis ne- 
gali jos iš esmės keisti, nebent tik šiek tiek ten, kur taisyklė jau 
įsitvirtinusi; net jeigu jis aiškiai supranta, kad kitokia taisyklė 
būtų geresnė arba teisingesnė, jis nusižengtų teisingumui ją tai- 
kydamas transakcijoms, kurios vyko galiojant ankstesnei taisyk- 
lei. Tokiose situacijose pageidautina, kad naujoji taisyklė būtų 
žinoma prieš pradedant ją taikyti; o tai gali būti padaryta tik 
įvedus naują taisyklę, taikytiną ateityje. Ten, kur bent kiek rei- 
kia pakeisti teisę, naujoji taisyklė gali atlikti visai teisei deramą 
funkciją, būtent - lūkesčių orientavimą, tik jeigu ji tampa žino- 
ma prieš pradedant ją taikyti. 

Radikalaus kai kurių taisyklių keitimo būtinybė gali atsirasti 
dėl įvairiausių priežasčių. Ji gali kilti paprasčiausiai susivokus, 
kad tam tikru aspektu ankstesnioji raida buvo grindžiama klai- 
da arba kad tam tikri vėliau paaiškėję jos padariniai aiškiai Žei- 
džia teisingumą. Tačiau turbūt dažniausia priežastis yra ta, kad 
teisės plėtotė buvo patikėta tam tikrai klasei žmonių, kurių tra- 
dicionalistinės pažiūros vertė juos laikyti teisingais, dalykus, ne- 
tenkinančius bendresnių teisingumo reikalavimų. Neabejotina, 
jog tokiose teisės srityse, kaip šeimininko ir tarno“, žemvaldžio 
ir nuomininko, kreditoriaus ir skolininko santykiai, o naujaisiais 
laikais - organizuoto verslo ir jo klientų santykių, taisyklės forma- 
vosi daugiausia vienos pusės pažiūrų bei interesų pagrindu — 
tai ypač pasakytina apie pirmuosius dvejus santykius, kur teisė- 
jai beveik be išimties atstovavo tik vienai pusei. Kaip dar maty- 
sime, tai nereiškia — nors taip dažnai teigiama - kad „teisingu- 
mas yra iracionalus idealas“ ar kad „racionalaus pažinimo po- 
žiūriu egzistuoja tik žmogiškųjų būtybių interesai ir, vadinasi, 


1437 


tik interesų konfliktai““, jeigu kalbėdami apie interesus turime 


omenyje ne vien konkrečius tikslus, bet ir ilgalaikes perspekty- 

vas, kurias skirtingos taisyklės atveria skirtingiems visuomenės 
nariams. Dar mažiau teisinga iš šių teiginių daryti išvadą, kad 
pastebėtas taisyklės palankumas tam tikrai grupei gali būti pa- 
šalintas tik teikiant palankumą kitai grupei. Tačiau tokie atvejai, 
kai pripažįstama, jog kai kurios iki tol veikusios taisyklės nėra 
teisingos bendresnių teisingumo principų požiūriu, gali reika- 
lauti ne tik kai kurių taisyklių, bet ištisų nusistovėjusios prece- 
dentinės teisės skyrių revizijos. O tokia užduotis negali būti įvyk- 
dyta, sprendžiant atskiras bylas, remiantis esamais precedentais. 


Įstatymų leidybos kilmė 


Neįmanoma istorijoje nurodyti apibrėžto taško, kada galia tiks- 
lingai keisti įstatymą mūsų nagrinėjama prasme ekspliciškai bu- 
vo perduota valdžiai. Tačiau visada egzistavo valdžia, turinti 
galią kurti kitokios rūšies įstatymus - organizacines valdymo 
taisykles. Būtent šiems viešosios teisės kūrėjams pamažu buvo 
suteikta galia keisti ir teisingo elgesio taisykles, jeigu iškiltų to- 
kios kaitos poreikis. Kadangi šios elgesio taisyklės turėjo būti 
palaikomos valdžios aparato jėga, atrodė natūralu, jog tie, kurie 
šį aparatą valdo, taip pat turi spręsti, kokias taisykles jie privalo 
palaikyti jėga (enforce). 

Tad įstatymų leidimo galia, kaip ir galia nustatyti organiza- 
cines valdymo taisykles, atsirado daug anksčiau nei buvo pripa- 
žintas poreikis galios bendrosioms elgesio taisyklėms keisti. Val- 
dovams, kuriems teko egzistuojančios teisės priežiūros, taip pat 
gynybos bei kitokių paslaugų teikimo uždaviniai, nuo seno iš- 
kildavo būtinybė nustatyti taisykles savo pareigūnams bei pa- 
valdiniams, ir jiems nebuvo skirtumo, ar savo pobūdžiu šios 
taisyklės yra grynai administracinės, ar pagalbinės vykdant tei- 
singumo priežiūrą. Tačiau valdovui buvo naudinga, kad orga- 
nizacinėms taisyklėms būtų skiriama tokia pat pagarba, kokia 
paprastai rodoma bendroms teisingo elgesio taisyklėms. 

Tačiau jeigu organizacinių valdymo taisyklių kūrimas buvo 
nuo seno pripažįstamas kaip valdovo „prerogatyva“, tai atsto- 
vaujamųjų, arba konstitucinių, organų poreikis paprastai atsi- 
rasdavo būtent dėl to, kad pats valdovas buvo laikomas paval- 
džiu veikiančiajai teisei. Tais atvejais, kai renkant lėšas valdžios 
tikslams (pinigų arba patarnavimų pavidalu) jam tekdavo nau- 
doti prievartą pažeidžiant aiškiai apibrėžtas prievartos naudo- 
jimo taisykles, jam reikėdavo užsitikrinti bent jau galingiausių 
valdinių pritarimą. Tokiais atvejais turėjo būti nelengva nusta- 
tyti, ar jie buvo sušaukiami vien tam, kad paliudytų veikiančios 
teisės dalykus, ar tam, kad pritartų duoklėms bei kitokioms prie- 
monėms, kurios valdovui buvo reikalingos konkrečiam tikslui 
pasiekti. 

Todėl neteisinga pirmuosius atstovaujamuosius organus trak- 
tuoti kaip „įstatymų leidybos organus“ (Iegislatures) ta prasme, 
kuria šis terminas vėliau buvo pradėtas vartoti teoretikų. Teisin- 
go elgesio taisyklės, arba 10mos, nebuvo svarbiausias jų rūpes- 
tis. F. W. Maitlandas taip aiškina viso to esmę“: 


Kuo toliau žengiame į istorijos praeitį, tuo sunkiau nubrėžti 
griežtas demarkacijos linijas tarp įvairių valstybės funkcijų: ta pati 
institucija yra ir įstatymus priimantis susirinkimas, ir valstybės ta- 
ryba, ir teismas... Ilgą laiką politiniai teoretikai pabrėždavo skirtu- 
mą tarp įstatymų leidybos ir kitokių valdžios funkcijų, ir, žinoma, 
tas skirtumas svarbus, nors jį dažnai sunku visiškai tiksliai api- 
brėžti. Tačiau turbūt reikia pažymėti, jog statuto galia neapsiriboja 
vien tuo, ką juristas arba politinis filosofas laikytų įstatymų leidi- 
mo sritimi. Daugybę statutų jis klasifikuotų veikiau kaip privilegia, 
o ne kaip Ieges; statutas nenustato bendrų taisyklių, o liečia tik 
konkretų atvejį. 


Būtent dėl sąryšio su valdžios organizavimo taisyklėmis tiks- 
lingas „įstatymų“ kūrimas tapo žinoma ir įprasta procedūra; 
kiekvienai naujai valdžios priemonei arba kiekvienam jos struk- 
tūros pakeitimui reikėjo naujų organizacinių taisyklių. Tad to- 

kių naujų taisyklių kūrimas tapo įprasta procedūra daug anks- 
čiau nei kam nors kilo mintis ją panaudoti veikiančioms elgesio 
taisyklėms keisti. Tačiau kai tik toks noras atsirado, buvo beveik 
neišvengiama, kad tokia užduotis būtų pavesta tam organui, 
kuris visuomet kūrė kitokio pobūdžio taisykles ir į kurį dažnai 
taip pat būdavo kreipiamasi paliudyti veikiančias teisingo elge- 
sio taisykles. 


Lojalumas ir suverenumas 


Iš įsitikinimo, jog įstatymų leidyba yra vienintelis teisės šaltinis, 
kilo dvi idėjos, kurios naujaisiais laikais tapo pripažintos kaip 
beveik savaime suprantamas dalykas ir kurios padarė didžiulės 
įtakos politinei raidai, nors jos abi ištisai grindžiamos tuo kon- 
struktyvizmu, kuriame išlieka ankstesnės antropomorfizmo klai- 
dos. Pirmoji — tai įsitikinimas, jog turi egzistuoti aukščiausias 
įstatymdavys, kurio galia negali būti ribojama, nes tam reikėtų 
dar aukštesnio įstatymdavio ir t.t. iki begalybės. Antroji — tai 
įsitikinimas, jog visa, ką tas aukščiausias įstatymdavys paskelbia, 
yra teisėta (law), ir kad tik tai, kas išreiškia jo valią, yra teisėta. 

Aukščiausiojo įstatymdavio neribotos valios idėja, kuri nuo 
Bacono, Hobbeso ir Austino laikų kaip tariamai nepaneigiamas 
argumentas padeda įteisinti absoliučią valdžią - pirmiausia mo- 
narchų, o vėliau ir demokratinių susirinkimų valdžią - atrodo 
akivaizdi tik tuo atveju, jeigu terminas teisė (law) apima vien 
tokias taisykles, kurios taikomos tikslingai organizacijos veiks- 
mų koordinacijai. Taip perinterpretuota teisė, kuri ankstesniąja 
nomos prasme reiškė barjerą kiekvienai valdžiai, dabar valdžios 
rankose tapo įrankiu. 

Neigiamas atsakymas, teisinio pozityvizmo teikiamas į klau- 
simą, ar gali būti ribojama aukščiausiojo įstatymdavio galia, bū- 
tų įtikinamas tik tokiu atveju, jeigu visa teisė ir visada būtų 
tikslingos įstatymdavio „valios“ produktas ir niekas negalėtų 

tos galios veiksmingai riboti, išskyrus kitą tos pačios rūšies „va- 
lią“. Tačiau įstatymdavio galia visada remiasi dalyku, kuris turi 
būti aiškiai atskirtas nuo valios akto sprendžiant konkrečią už- 
duotį; vadinasi, ji gali būti apribota paties šaltinio, iš kurio kyla. 
Tas šaltinis — tai vyraujanti nuomonė, jog įstatymdaviui leistina 
įsakinėti tik tai, kas dera teisingumui; ir toji nuomonė liečia ne 
konkretų taisyklės turinį, bet tam tikrus bendrus požymius, ku- 
riuos privalo turėti kiekviena teisingo elgesio taisyklė. Kadangi 
įstatymdavio galia remiasi bendra nuomone apie tam tikrus po- 
žymius, kuriuos privalo turėti jo įstatymai, jo valia gali remtis 
šia nuomone, jeigu tik jos išraiška turi šių požymių. Vėliau mums 
teks nuodugniau svarstyti šį skirtumą tarp valios ir nuomonės. 
Dabar pakanka pasakyti, jog terminą „nuomonė“, skirdamas ją 
nuo konkretaus valios akto, vartosiu apibūdinti bendrai nuosta- 
tai — pritarti tam tikriems valios aktams ar nepritarti kai ku- 
riems kitiems pagal tai, ar jie turi tam tikrų požymių (net jeigu 
tie, kurie tos nuomonės laikosi, negali jų griežtai apibrėžti). Kol 
įstatymdavys tenkina lūkesčius tuo, kad jo sprendimai turi šių 
požymių, tol šių sprendimų konkretaus turinio atžvilgiu jis bus 
laisvas ir šia prasme „suverenus“. Tačiau lojalumas, kuriuo re- 
miasi šis jo suverenumas, priklauso nuo to, ar suvereno įsakų 
bendras pobūdis tenkina tuos lūkesčius, ir jis nutrūksta, kai šie 
lūkesčiai nuviliami. Šia prasme, kaip tai aiškiai suprato Davidas 
Hume'as, visa valdžia remiasi nuomone ir yra jos ribojama.“ 

Kad visa valdžia remiasi šio pobūdžio nuomone, pasakytina 
apie absoliutaus diktatoriaus valdžią ne mažiau nei apie bet 
kurią kitą. Kaip visada puikiausiai žino patys diktatoriai, net 
galingiausia diktatūra žlunga, jeigu ją nustoja palaikyti viešoji 
nuomonė. Štai kodėl diktatoriams taip rūpi šią nuomonę mani- 
puliuoti kontroliuojamos informacijos priemonėmis. 

Taigi siekiant veiksmingai apriboti įstatymdavio valdžią, 
nebūtinai reikia kito, aukštesnio valdžios organo; tokį apriboji- 
mą gali garantuoti vyraujanti nuomonė, dėl kurios tik tam tik- 

ros rūšies įstatymdavio įsakai pripažįstami kaip įstatymai. To- 
kiai nuomonei rūpi ne konkretus įstatymdavio sprendimų turi- 
nys, O tik bendrieji požymiai taisyklių, įstatymdaviui leidžiamų 
skelbti, kurias žmonės yra pasirengę paremti. Ši nuomonės galia 
remiasi ne jos reiškėjų galia imtis kokių nors jungtinių veiksmų, 
o tik negatyvia galia neteikti tos paramos, kuria galiausiai re- 
miasi visa įstatymdavio valdžia. 

Nėra nieko prieštaringo, kai vyraujanti nuomonė reikalauja 
klusnumo įstatymdaviui, kol jis vadovaujasi bendromis taisyk- 
lėmis, tačiau tas klusnumas dingsta jam pradėjus įsakinėti atlik- 
ti konkrečius veiksmus. Ar tam tikras įstatymdavio sprendimas 
pripažįstamas kaip teisėtas, priklauso ne tik nuo to, ar jis buvo 
priimtas pagal nustatytą procedūrinę tvarką, bet ir nuo to, ar jis 
išreiškia universalią teisingo elgesio taisyklę. 

Taigi nėra jokios loginės būtinybės pripažinti, kad aukščiau- 
sioji galia turi būti neribota. Faktiškai ribota yra ir tikroji aukš- 
čiausioji galia, būtent toji nuomonė, kuri lemia lojalumą, nors ji 
savo ruožtu riboja visų įstatymdavių galią. Tad aukščiausioji 
galia yra tik negatyvi, tačiau kaip galia išsižadėti lojalumo ji 
riboja visą pozityviąją galią. Laisvoje visuomenėje, kur visa val- 
džios galia remiasi nuomone, ši aukščiausioji galia tiesiogiai nieko 
nelemia, tačiau ji kontroliuoja visą pozityviąją galią toleruoda- 
ma tik tam tikros rūšies naudojimąsi šia galia. 

Šie apribojimai visai organizuotai galiai, ir ypač įstatymda- 
vio galiai, žinoma, būtų veiksmingesni ir operatyvesni, jeigu 
būtų aiškūs kriterijai, pagal kuriuos galima būtų spręsti, ar tam 
tikrą sprendimą galima laikyti įstatymu. Tačiau apribojimai, ku- 
rie faktiškai nuo seno saisto įstatymdavį, kažin ar kada nors 
buvo adekvačiai suformuluoti. Viena iš mūsų užduočių bus pa- 
mėginti tai padaryti. 


' Bernhard Rehfeld, Die Wurzeln des Rechts (Berlin, 1951), p. 67: 


Das Auftauchen des Phūnomens der Gesetzgebung ... bedeutet in der 
Menschengeschichte die Erfindung der Kunst, Recht und Unrecht zu ra- 

Chen. Bis dann hatte man geglaubt, Recht nicht setzen, sondem nur anwen- 
den zu kėnnen als etwas, das seit jeher war. An dieser Vorstellung gemes- 
sen ist die Erfindung der Gesetzgebung vielleicht die folgenschwerste ge- 
wesen, die je gemacht wurde - folgenschwerer als die des Feuers oder des 
Schiesspulvers - denn am starksten von allen hat sie das Schicksal des 
Menschen in seine Hand gelegt. 


2 Šią iliuziją, būdingą daugeliui mūsų laikų mąstytojų, išreiškia man adre- 
suotas 1944 metų birželio 28 d. lordo Keyneso laiškas, cituojamas kn. R. F. 
Harrod, The Life of Johui Maynard Keynės (London, 1951), p. 436, kuriame, ko- 
mentuodamas mano knygą Kelias į vergovę, jis rašo, kad „pavojingų veiksmų 
galima saugiai imtis visuomenėje, kuri teisingai mąsto ir jaučia, nors tai būtų 
kelias į pragarą, jeigu jų imtųsi tie, kurie mąsto ir jaučia neteisingai“. 

3 Davidas Hume'as, Treatise II, p. 306: 

Tačiau nors Žmonės gali išsilaikyti be valdžios mažoje neišsivysčiusioje 
bendruomenėje, jie negalėtų išsaugoti jokios visuomenės be teisingumo, 
nesivadovaudami trimis pamatinėmis taisyklėmis: nuosavybės pastovumo, 
jos perdavimo savanoriškumo ir pažadų tesėjimo. Tad šios taisyklės yra 
ankstesnės už valdžią. 


Žr. taip pat Adam Ferguson, Principles of Moral and Political Science (Edin- 
burgh, 1792), vol. I, p. 262: 


Pirmasis siekis, kuriuo vadovaudamasis žmogus ieško sutarimo ir su- 
sitarimo, nėra siekis sukurti visuomenę, o tik siekis pagerinti tą visuome- 
nę, kurią jis jau atranda ateidamas į pasaulį; ne sukurti valdžią, o tik iš- 
taisyti jau esamos valdžios piktnaudžiavimus. Ir medžiaga, su kuria ten- 
ka dorotis politiniam Žmonių genijui, nėra, kaip ją vaizdavo poetai, išsi- 
sklaidžiusių individų padermė, kurią reikėtų telkti į būrius muzikos ke- 
rais ar filosofijos pamokomis. Toji medžiaga vra netoli nuo taško, į kurį 
ją atvestų politinis aktas; ją sudaro būrys Žmonių, susaistytų instinkto, tė- 
vo ir vaiko, kilmingųjų ir plebėjų, turčių ir beturčių bei kitokiais atsitik- 
tiniais, jeigu ne prigimtiniais, ryšiais, kurie iš tikrųjų reiškia valdymo ir 
priklausomybės ryšius, - kai nedaugelis turi galią valdyti daugelį ir dalis 
viešpatauja visumai. 


Žr. taip pat Carl Menger, Problems of Economics and Sociology (Urbana, III., 
1963), ypač p. 227: 


Tad šalies teisė savo pirmapradžiu pavidalu, žinoma, nėra susitarimo 
ar sąmoningo noro užsitikrinti bendrą gerovę padarinys. Ji taip pat nėra 
vienalaikė su tauta, kaip teigia istorinė mokykla. Teisė atsiranda anksčiau 
už tautą. Tiesą sakant, ji vra stipriausias ryšvs, kurio pagrindu teritorijos 
gyventojai tampa tauta ir sukuria valstybinę organizaciją. 

* Žr. Gilbert Ryle, „Knowing how and knowing that“, Proceedings of the 
Aristotelian Society, 1945-6, ir The Concept of Mind (London, 1949), ch. 2; žr. taip 
pat mano esė „Rules, perception and intelligibility“, Proceedings of the British 
Academy, xlviii, 1962, perspausdinta S.P.P.E. 

" Žr. Sten Gagner, Studien zur Ideengeschichte der Gesetzgebunę (Uppsala, 
1960); Alan Gewirth, Marsilius of Padua, Defnder of Peace (New York, 1951 ir 
1956); T. F. T. Plucknett, Statutes and their Interpretation in the First Half of tie 
Fourtecnth Century (Cambridge, 1922). 

9 Žr. mano esė „Notes on the evolution of rules of conduct“, S.P.P.E. 

" Geriausiai dokumentuotas ir nuodugniausiai nagrinėtas atskirų tos pačios 
rūšies gyvūnų „kultūrinių“ tradicijų klostymosi atvejis yra Japonijos beždžio- 
nės makakos, kurios dėl palyginti neseniai žmogaus pradėtos kultivacijos buvo 
išskaidytos į skirtingas grupes ir netrukus įgijo aiškiai skirtingų kultūrinių bruo- 
žų. Apie tai taip pat žr. J. E. Frisch, „Research on primate behavior in Japan“, 
American Anthropologist, Ixi, 1959; F. Imanishi, „Social behavior in Japanese 
monkeys: „Macaca fuscata“, Psychlogia, I, 1957; ir S. Kawamura, „The process 
of sub-cultural propagation among Japanese macagues,“ kn. C. H. Southwick 
(ed.), Primate Social Behavior (Princeton, 1963). 

Š V. C. Wynne-Edwards, Animal Disperšion in Relation to Social Belavior 
(Edinburgh, 1966), p. 456; žr. taip pat ibid., p. 12: 


Varžybų objektu tapus žemės plotui, vietoje maisto, kuris gali būti jame 
surastas, ir tokiu būdu kiekvienam individui arba šeimai įsigijus atskiras 
išteklių valdas savo naudojimui, susiklosto paprasčiausia ir lengviausia iš 
visų galimų ribojančių konvencijų. ... Tolesniuose skyriuose daug dėmesio 
skirsime vos ne beribei populiacijos tankumą ribojančių veiksnių įvairo- 
vei... Minėtoji maistą teikianti teritorija yra pakankamai konkreti. ... Maty- 
sime, kad abstraktūs tikslai būdingiausi gyvybingiausioms rūšims. 

Ir ten pat, p. 190: 


Žmonijos atveju neatsiranda ko nors ypač nauja, yra tik sudėtingumo 
lygio skirtumas; iš esmės visas konvencinis elgesys savo pobūdžiu yra so- 
cialinis ir moralinis; ir jis toli gražu nėra tik žmogaus atributas, nes, kaip 
pasirodo, pirmykštis konvencijų kodeksas, kaip būdas neleisti populiacijos 
tankumui viršyti optimumą, atsiranda ne tik žemiausiose stuburinių, bet 
net bestuburių klasėse. 


* David Lack, The Life of He Robin, ištaisytas leidimas (London, 1946), p. 35. 

“ Šalia gerai žinomų Konrado Z. Lorenzo ir N. Tinbergeno darbų žr. I. 
Eibl-Eibesfeldt, Grundlagėn der vergleichenden Verhaltensforschunę - Ethologie (Mu- 
nich, 1967) ir Robert Ardrey, The Territorial Imperative (New York, 1966). 

U Žr. J. Rawls, „Justice as fairness“, Plilosoplical Review, Ixvii, 195. 

" Žr., pavyzdžiui, aprašymą kn. Konrad Z. Lorenz, King Solomon's Ring 
(London and New York, 1952), p. 188, kuris cituojamas toliau šiame skyriuje. 

S Žr. mano esė „The primacv of the abstract“, kn. A. Koestler and J. R. 
Smythies (eds.), Beyond Reductionism: New Perspectives in tie Life Sciences (Lon- 
don, 1969). 

“ Žr. Noamo Chomsky darbus, ypač Current Issues in Linguistic Theory (The 
Hague, 1966) ir Kenneth L. Pike, Language in Relation to a Unified Theory of the 
Structure of Human Behavior (The Hague, 1967). 

5 Žr. Michael Polanyi, Personal Knowledge (London and Chicago, 1958), 
ypač 5 ir 6 skyrius „Įgūdžiai“ ir „Artikuliacija“, taip pat mano esė „Rules, 
perception and intelligibility“ - S.P.P.E. 

6 Turbūt reikėtų pabrėžti, jog artikuliuotų ir neartikuliuotų taisyklių skir- 
tumas nėra tapatus geriau žinomam skirtumui tarp rašytinio ir nerašytinio 
įstatymo - nei tiesiogine šių terminų prasme, nei ta prasme, kai statutinė teisė 
ją lyginant su bendrąja teise kartais apibūdinama kaip rašytinė teisė. Nerašytoji 
teisė, kurią paveldime per žodinę tradiciją, puikiausiai gali būti artikuliuota ir 
paprastai būna artikuliuota. Tačiau tokia sistema kaip bendroji teisė, leidžia 
atsižvelgti į dar neartikuliuotas taisykles, kurias dažnai tenka žodžiais artiku- 
liuoti teisėjui, išreiškiant tai, ką jis laiko veikiančia teise. 

"7 Konrad Z. Lorenz, op. cit., p. 188. 

'š Žr. mano paskaitą Die Irkiimmer des Konstruktivismus und die Grundlagen 
legitimer Kritik gesellschaftlichcr Gebilde (Mūnchen und Salzburg, 1970), p. 24 et se. 
P Žr. S. N. Kramer, History Begins at Sumer (New York, 1952), p. 52. 

" Tai, žinoma, nesutrukdė į šiuos žmones imti žvelgti kaip į kūrėjus tos 
teisės, kurią jie kodifikavo. Žr. John Burnet, „Law and nature in Greek ethics“, 
International Journal of Ethics, vii, 1897, p. 332: 


Tačiau teisinis kodeksas, sudarytas garsių įstatymdavių, Zalenkoso ar 
Charondaso, Likurgo ar Solono, negalėjo būti tokiu būdu pripažintas kaip 
amžinosios daiktų tvarkos dalis. Jis buvo aiškiai „padarytas“ ir, vadinasi, 
nLF4I [pliysis] požiūriu buvo dirbtinis ir savavališkas. Buvo aišku, jog jis 
galėtų būti padarytas kitoks arba išvis nepadarytas. Žmonių karta, kartą 
stebėjusi įstatymų darybą, jau vargiai ar galėjo neiškelti klausimo, ar visa 
moralė nėra taip pat „padaryta“. 


T A. H. M. Jones, Athenean Democracy (Oxford, 1957), p. 52. 
2 Žr. Lord Acton, History of Freedom (London, 1907), p. 12: 


Vieną įsimintiną kartą susirinkę atėniečiai pareiškė pasibaisėję tuo, kad 
jiems neleidžiama daryti ką jie nori ir kad jokia jėga negalinti jų varžyti; 
taigi jie priėmė sprendimą, kad jų neturinti saistyti jokia pareiga ir kad jie 
nepaisys jokių ne jų pačių sukurtų įstatymų. Taip išsilaisvinusi Atėnų liau- 
dis tapo tironu. 

B Aristotelis, Politika, IV, iv, 4, 1292a: 


Visai pagrįstai tokiai demokratijai galima būtų prikišti, kad ji nėra san- 
tvarka. Juk ten, kur valdo ne įstatymai, santvarkos nėra, nes įstatymas turi 
valdyti viską, o pareigūnai - kiekvieną dalyką atskirai, ir tai reikia laikyti 
santvarka; taigi, jeigu demokratija ir yra viena iš santvarkų, tai akivaizdu, 
kad tokia padėtis, kai balsavimu tvarkoma viskas, nėra demokratija tikrąja 
prasme, nes balsavimu priimtas nutarimas negali būti visuotinis. 


2 Max Kaser, Rėmische Rechtsgeschichte (Gėttingen, 1950), p. 54. 

> Ibid. Žr. taip pat Max Rheinstein, „Process and change in the cultural 
spectrum coincident with expansion: government and law“, kn. C. H. Kraeling 
and R. M. Adams (eds.), City Invincible (Chicago, 1960), p. 117: 


Idėja, kad privalomos elgesio taisyklės galėtų būti nustatomos įstatymų 
leidėjo, buvo specifinis vėlyvosios Graikijos ir Romos produktas; Vakarų 
Europoje ji snaudė, kol nebuvo atrasta Romos teisė ir neiškilo absoliutinė 
monarchija. Kad visa teisė yra suvereno įsakas, buvo postulatas, kurį iškėlė 
demokratinė Prancūzų revoliucijos ideologija, reikalaujanti, kad visi įstaty- 
mai kiltų deramai išrinktų tautos atstovų valia. Tačiau ši idėja neduoda 
teisingo tikrovės vaizdo, ypač kalbant apie visas anglosaksų Bendrosios 
Teisės šalis. 

Romos atvejis nagrinėjamas kn. Theodor Mommsen, Abriss des romischen 
Staatsrechts (Leipzig, 1893), p. 319: „Aber auch mit Hinzuziehung der Būrgers- 
chaft hat der Magistrat der bestehenden Rechtsordnung gegenūber keinesweg 
freie Hand. Im Gegensatz gilt diese, als nicht durch die Comitien geschaffen, 
auch nicht als von ihrem Belieben abhangig, vielmehr als ewig und un- 
verstandlich.“ 

* Peter Stein, op. cit., p. 20: „Romėnai retai griebdavosi įstatymų leidybos 
privatinės teisės srityje.“ 

7 Žr. W. W. Buckland and A. D. McNair, Roman Law and Common Law 
(Cambridge, 1936). 

8 Be autorių, cituojamų kn. F. A. Hayek, The Constitution of Liberty (London 
and Chicago, 1960), p. 163 bei išnašose 5 ir 6, žr. R. Sohn, Frūnkische Rechts- und 
Gerichtsverfassung (Weimar, 1871), p. 102: „Das Volksrecht ist das Recht des 
deutschen Rechts. Das Volksrecht ist das Stammesgewohnheitsrecht. Die geset- 
zgebende Gewalt ist in der Staatsgewalt nicht enthalten. Die capitula sind nicht 
Rechtsnormen, sondern Norm fūr die Ausūbung der koniglichen Gewalt“; J. E. 
A. Jolliffe, The Constitutional History of Medieval England from the English Settle- 
ment to 1485, antras leidimas (London, 1947), p. 334: 


Beveik iki pat XIII amžiaus vidurio pirmykšte paveldėtąja teise besiva- 
dovaujačios visuomenės idėja neleido karaliui tapti įstatymdaviu ir ribojo 

commun consilium galią papročių išaiškinimo bei dalyvavimo teismo pro- 
cedūrose uždaviniais. Be abejo, buvo daroma ir esminių pakeitimų, tačiau 
jie buvo daromi taip, kad būtų nepastebimas jų kaip įstatyminių pakeitimų 
pobūdis. 


Šios pastraipos išnašoje nurodoma, kad Bractonas laikė leistinu dalyku tik 
legem in melius convertire, bet ne legem mutare. Panašią išvadą daro F. Fichtenau, 
Arenga, Spūtantike und Mittelalter im Spiegel von Urkundenformeln (Graz und 
Cologne, 1957), p. 178: „Frūher war dem Herrscher allein das leges custodire 
aufgegeben gewesen. Recht und Gesetz standen ja ūber ihm und das Neue 
musste stets im Alten seine Begrūndung finden.“ 

? Fritz Kem, Kingship and Low in the Middle Ages, trans. S. B. Chrimes 
(London, 1939), p. 151; G. Barraclough, Law Ouarterly Review, vi, 1940, p. 76, 
apibūdina šį darbą kaip „dvejetą įstabių esė, kurių išvados galės būti modifi- 
kuojamos arba susiaurinamos, bet niekada negalės būti paneigtos.“ 

V Žr. ypač Sten Gagner, op. cit. 

31 Manau, kad šios ištraukos, kurios šaltinį pamečiau, autorius yra F. W. 
Maitlandas. Žr. taip pat A. V. Dicey, The Law of the Constitution, 9 leidimas 
(London, 1939), p. 370: 


Teisėjas, kuris žvelgia į reikalą vien įstatymo požiūriu, bus linkęs ma- 
nyti, kad ginčo esmę tarp tokių politikų kaip Baconas ir Wentworthas, 
viena vertus, ir Coke'as arba Eliotas, kita vertus, sudaro klausimas, ar stipri 
kontinentinio tipo administracija turi nuolatinai įsitvirtinti ir Anglijoje. 

2 Žr. W. S. Holdsworth, A History of English Law, vol. 5 (London, 1924), 
p. 439: 


Būtent Coke'o raštuose šiai (bendrosios teisės viršenybės) idėjai bei ki- 
toms viduramžių idėjoms buvo suteiktas šiuolaikinis pavidalas; tad dau- 
giausia jo rašinių įtakoje ši viduramžiškoji samprata tapo mūsų šiuolaiki- 
nės teisės dalimi. Net jeigu jų poveikis kai kurioms mūsų šiuolaikinės teisės 
sritims nebuvo visiškai patenkinamas, vis dėlto atminkime, kad jos apsau- 
gojo anglus nuo baudžiamosios procedūros, kuri leidžia naudoti kankini- 
mą, taip pat jos Anglijai ir visam pasauliui išsaugojo konstitucinę teisės 
viršenybės doktriną. 


> Cituojama knygoje W. S. Holdsworth, Some Lessons from Legal History 
(London, 1928), p. 18. 
* Žr. David Hume, Essnys (London, 1875), vol. 2, p. 274: 


Visi prigimtiniai įstatymai, pagal kuriuos tvarkoma nuosavybė, kaip ir 
civiliniai istatymai, savo pobūdžiu yra bendri, jie atsižvelgia tik į kai kurias 
esmingiausias bylos aplinkybes, nekreipdami dėmesio į paliestų asmenų 
būdą, aplinkybes bei ryšius ar į konkrečius padarinius, kuriuos gali sukelti 

šių įstatymų taikymas konkrečiu atveju. Jie atima, be jokių skrupulų, visą 
geradario turtą, jeigu tas turtas buvo įsigytas per klaidą, neteisėtai; ir ati- 
duoda jį savanaudiškam šykštuoliui, jau sukaupusiam milžiniškas pertek- 
linio turto atsargas. Visuomenės gerovė reikalauja, kad nuosavybė būtų 
tvarkoma pagal bendras nekintančias taisykles; ir nors priimamos tokios 
taisyklės, kurios geriausiai tarnauja šiai visuomenės gerovei, jos negali už- 
kirsti kelio visoms blogybėms ar kiekvienu atskiru atveju garantuoti gėry- 
binius padarinius. Pakanka to, kad visa jų sistema yra būtina pilietinei 
visuomenei išsaugoti ir kad geri jų padariniai, bendrai paėmus, aiškiai nu- 
sveria blogus. 


> Idėją, kad net šiais laikais teisės raidą turi lemti nenutrūkstamas teismi- 
nio precedento bei juridinės interpretacijos procesas, įtikinamai gynė velionis 
Bruno Leoni, Liberty and the Law (Princeton, 1961). Tačiau nors jo argumentai 
yra veiksmingas priešnuodis vyraujančiai ortodoksijai, kad esą tik įstatymų 
leidėjas gali ir privalo keisti teisę, Leoni vis dėlto manęs neįtikino, kad galima 
išsiversti be įstatymų leidybos net privatinės teisės srityje, kuri jį daugiausia 
domino. 

5 Žr. W. S. Jevons, The State in Relation to Labour (London, 1882), p. 33: 
„Didžioji pamoka, kurią išmokome (iš 650 metų trukmės Anglijos parlamentų 
įstatymų leidybos), yra ta, kad įstatymų leidyba darbo santykių srityje beveik 
visuomet buvo klasių kovos įrankis. Tai buvo viešpataujančios institucijos pa- 
stanga priespaudoje išlaikyti žemesnę klasę, pradėjusią reikšti nepatogius sie- 
kius.“ 

* H. Kelsen, Wat is Justice? (Berkeley, Calif., 1957), p. 21. 

8 F. W. Maitland, Constitutional History of England (Cambridge, 1908), 
p. 382. 

> Žr. David Hume, op. cit., vol. I, p. 125: „Kad ir kaip aiškiai Žmonės 
vadovaujasi interesu, patį interesą, kaip ir visus kitus žmogiškuosius reikalus, 
visiškai valdo nuomonė.“ 

Iš Kretos konstitucijos, kurią aprašo Eforas, pakanka pa- 
minėti svarbiausias jos nuostatas. Anot jo, įstatymų leidėjas 
ten remiasi prielaida, jog laisvė yra aukščiausioji valstybės 
gerybė ir vien dėl to jis nustato, kad nuosavybė priklauso 
tiems, kurie ją įsigyja, o vergovės sąlygomis viskas priklau- 
so valdovams ir niekas nepriklauso valdiniams. 


Strabonas* 


Teisėjo funkcijos 


Dabar mėginsime plačiau apibūdinti skiriamuosius bruožus tų tei- 
singo elgesio taisyklių, kurios klostosi teisėjų pastangomis jiems 
sprendžiant ginčus ir kurios nuo seno teikia modelį, kuriuo mėgi- 
na vadovautis įstatymų leidėjai. Jau buvo pažymėta, jog individo 
laisvės idealas dažniausiai susirasdavo sau dirvą tose tautose, kur 
vyravo, bent jau ilgais laikotarpiais, teisėjo kuriami įstatymai. Tai 
aiškinama tuo, jog teisėjo kuriami įstatymai būtinai turi tam tikrų 
požymių, kurių nebūtinai turi įstatymdavio įsakai, arba jų turi 
veikiausiai tik todėl, kad įstatymdavys vadovaujasi teisėjo kuria- 
mo įstatymo modeliu. Šiame skyriuje nagrinėsime specifinius bruo- 
žus to, ką politiniai teoretikai nuo seno vadina teise (the law), tei- 
sėjo įstatymu, ką antikos graikai vadino nomos, o romėnai — ius! 
(ką kitos Europos kalbos išreiškia žodžiais droit, Recht arba diritto 
atskirdamos tai nuo loi, Gesetz*, arba lege); kontrasto dėlei kitame 
skyriuje nagrinėsime tas valdžios organizavimo taisykles, kurioms 
įstatymų leidybos organai skiria daugiausia dėmesio. 


* Strabo, Geography, 10, 4, 16, Loeb edition by HR. M. Jones, vol. 5, p. 145. 
Strabonas gyveno II-ojo a. pradžioje po Kr., Eforas iš Kyme, kurį jis cituoja ir 
kurio darbų išliko tik fragmentai, gyveno maždaug 400-330 m. pr. Kr. 

Taisyklių, kurias turi taikyti, artikuliuoti bei tobulinti teisė- 
jas, specifinis pobūdis geriausiai išryškėja atsiminus, jog, į teisėją 
kreipiamasi tada, kai siekiama ištaisyti pažeidimus tvarkos, ku- 
ri nėra kieno nors sukurta ir kuri nėra grindžiama nurodymais, 
ką individai privalo daryti. Paprastai jokia valdžia net nežino, 
ką ginčijamo veiksmo metu individas darė ir kodėl jis tai darė. 
Šiuo atveju teisėjas yra spontaninės tvarkos institucija. Jis visada 
susijęs su tokia jau egzistuojančia tvarka, kuriai esant individai 
sėkmingai gali planuoti savo veiksmus, nes gali vadovautis pa- 
kankamai patikimais lūkesčiais apie tai, kaip elgsis kiti individai. 

Norint suprasti šio fakto reikšmę, būtina visiškai išsivaduoti 
nuo iliuzijos, kad pirmiau egzistuoja visuomenė, ir tik vėliau ji 
susikuria sau įstatymus.? Šia klaidinga idėja remiasi visas 
konstruktyvistinis racionalizmas, pradedant Descartes'u ir Hob- 
besu - per Rousseau ir Benthamą - iki šiuolaikinio teisinio po- 
zityvizmo; būtent ši idėja tyrinėtojams užgožė tikrąjį teisės ir 
valdžios santykį. Tik dėl to, kad individai laikosi tam tikrų ben- 
drų taisyklių, žmonių grupė gali gyventi tos tvarkos, kurią va- 
diname visuomene, sąlygomis. Tad veikiausiai būtume arčiau 
tiesos, jeigu apverstume iš pirmo žvilgsnio įtikinamą ir plačiai 
pripažįstamą idėją, kad teisė atsiranda iš valdžios, ir pačią val- 
džią traktuotume kaip teisės vedinį - ne ta prasme, kad teisė 
paskiria valdžią, o ta prasme, kad valdžia gali tikėtis klusnumo 
tik todėl, kad (ir tik tol, kol) ji gina teisę, suvokiamą kaip nuo jos 
nepriklausantį dalyką ir remiasi paplitusia nuomone apie teisin- 
gumo reikalavimus. Ne visa teisė gali būti įstatymų leidėjo pro- 
duktas; pati galia leisti įstatymus remiasi tam tikrų bendrų tai- 
syklių pripažinimu ir kartu yra jų ribojama. Abejotina, ar žmo- 
nių grupė pasiektų sutarimą dėl artikuliuotų taisyklių, jeigu jos 
narių nuomonė bent kiek nesutaptų. Taigi toks nuomonių suta- 
pimas turi būti ankstesnis už eksplicitinį susitarimą konkrečių 
veiksmo tikslų atžvilgiu. Individai, nesutariantys dėl bendrų ver- 
tybių, kartais gali sutarti dėl tam tikrų konkrečių tikslų ir efek- 

tyviai veikti remdamiesi tokiu sutarimu. Tačiau tokio sutarimo 
dėl konkrečių tikslų niekada nepakaks, kad susiklostytų toji sta- 
bili tvarka, vadinama visuomene. 

Išaugusios teisės pobūdis labiausiai išryškėja tada, kai at- 
kreipiame dėmesį į žmonių grupes, kurios turi bendrą teisingu- 
mo sampratą, bet neturi bendros valdžios. Grupės, susitelkusios 
bendrų taisyklių pagrindu ir neturėjusios specialiai sukurtos or- 
ganizacijos toms taisyklėms palaikyti, neabejotinai egzistavo. To- 
kia padėtis veikiausiai niekada nebūtų galėjusi susiklostyti va- 
dinamojoje teritorinėje valstybėje, tačiau ji neabejotinai egzista- 
vo tam tikrų grupių, pvz., pirklių arba individų, siejamų riteriš- 
kumo arba svetingumo taisyklėmis, santykiuose. 

Ar taisyklės, kurias šiose grupėse efektyviai palaiko bendra 
nuomonė bei pažeidėjų šalinimas iš grupės, vadintinos „teise“, 
yra terminologinis ir, vadinasi, patogumo klausimas.i Mus čia 
domina visos taisyklės, kurių laikomasi veikloje, o ne vien tos 
taisyklės, kurias nustato ir palaiko tam tikslui įkurta organiza- 
cija. Būtent realus taisyklių laikymasis yra veiksmų tvarkos klos- 
tymosi sąlyga; ar jos turi būti palaikomos jėga ir kaip toji jėga 
gali būti naudojama, yra antrinis klausimas. Neabejotina, kad 
praktinis kai kurių taisyklių laikymasis yra ankstesnis už jų są- 
moningą palaikymą jėga. Tad aiškinimas, kodėl šios taisyklės 
atsirado, neturi būti painiojamas su aiškinimu, kodėl atsirado 
prievartinio jų palaikymo institucija. Galbūt tie, kurie nuspren- 
dė ją sukurti, niekada aiškiai nesuprato, kokią funkciją tos tai- 
syklės atlieka. Tačiau tam, kad visuomenė išliktų, ji turi rasti 
būdų efektyviai išmokyti taisyklių, o dažnai ir (nors tai nėra tas 
pats dalykas) būdų joms įtvirtinti. Ar jos būtinai turi būti palai- 
komos jėga, priklauso ne tik nuo jų nesilaikymo padarinių. Kiek 
mus domina taisyklių laikymosi padariniai, mums visai nesvar- 
bu, ar individai jų laikosi dėl to, kad jiems tai yra vienintelis 
žinomas būdas tam tikriems tikslams pasiekti, ar dėl to, kad 
kokio nors spaudimo ar sankcijų baimė verčia juos nesielgti ki- 

taip. Individo nuojauta, kad tam tikras jo veiksmas bus aki- 
brokštas kitiems ir nebus kitų toleruojamas, mūsų kontekste yra 
toks pat svarbus, kaip ir įprastoji taisyklių priežiūros procedūra, 
kurią randame labiau pažengusiose teisinėse sistemose. Šia pras- 
me mums svarbu suprasti, jog tai, ką vadiname teisės aparatu, 
visada atsiranda kaip būdas įtvirtinti bei tobulinti taisykles, ku- 
rių jau laikomasi. 

Tokia teisė gali būti palaipsniui artikuliuojama tarpininkų bei 
panašių asmenų, į kuriuos kreipiamasi siekiant išspręsti ginčus, 
nors jie neturi jokios galios kontroliuoti veiksmų tų, kuriuos tei- 
sia. Klausimas, kurį jiems teks spręsti, bus ne tai, ar ginčo pusės 
deramai vykdė kieno nors valią, o tai, ar jų veiksmai atitiko lū- 
kesčius, kuriais kita pusė galėjo pagrįstai kliautis, nes jie atitiko 
tam tikrą praktiką arba paprotį, kuriuo grindžiamas kasdienis 
kiekvieno grupės nario elgesys. Papročių reikšmę čia lemia tai, 
kad jie formuoja lūkesčius, kuriais žmonės vadovaujasi savo 
veiksmuose; vadinasi, privaloma bus laikoma tokia praktika, ku- 
rios, kaip tikisi kiekvienas, bus laikomasi ir kuri dėl to tampa be- 
veik visos veiklos sėkmės sąlyga“ Lūkesčių patikimumas, kurį 
šie papročiai garantuoja, nėra ir negali būti (nei atrodyti esąs) ko- 
kio nors žmogaus valios padarinys, priklausyti nuo kažkieno no- 
rų ar nuo veikiančių asmenų tapatybės. Į nešališką teisėją bus 
kreipiamasi tikintis, jog šį konkretų atvejį jis spręs kaip vieną iš 
daugelio panašių, galinčių kilti bet kur ir bet kada, ir, vadinasi, 
ji spręs taip, kad tai atitiktų lūkesčius bet kurio asmens, esančio 
panašioje situacijoje tarp jam asmeniškai nepažįstamų individų. 


Kuo skiriasi teisėjo ir organizacijos vadovo užduotys 


Taigi net ten, kur teisėjui tenka išradinėti taisykles, kurios anks- 
čiau niekada nebuvo formuluotos ir kuriomis anksčiau galbūt 
nebuvo vadovautasi, jo užduotis iš esmės skiriasi nuo organiza- 
cijos vadovo užduoties, kuris sprendžia, ką būtina daryti sie- 

kiant konkrečių rezultatų. Turbūt niekam iš įpratusiųjų organi- 
zuoti žmones konkretiems veiksmams, nebūtų galėjusi ateiti į 
galvą mintis savo įsakus pateikti kaip taisykles, vienodai galio- 
jančias visiems grupės nariams, nepriklausomai nuo jiems pa- 
skirtų užduočių, jeigu jie nebūtų turėję prieš akis teisėjo pavyz- 
džio. Tad atrodo mažai tikėtina, kad kokia nors valdžia, turinti 
galią įsakinėti, būtų kada nors galėjusi sukurti teisę ta prasme, 
kuria ją sukūrė teisėjai, t.y. kaip taisykles, taikomas kiekvienam 
individui, esančiam abstrakčiai apibrėžiamoje padėtyje. Idėja, 
kad žmogus sąmoningai galėtų siekti nustatyti taisykles nežino- 
mam skaičiui būsimų atvejų, suponuoja tokį abstraktaus mąsty- 
mo laimėjimą, kokio vargu ar galima būtų tikėtis iš pirmykščio 
žmogaus. Abstrakčios taisyklės, nepriklausomos nuo konkretaus 
rezultato siekio, galėjo atsirasti ir paplisti tik evoliuciniu būdu - 
jos negalėjo būti sąmoningai sukurtos. Teisė kaip abstrakčių tai- 
syklių visuma, šiandien taip gerai pažįstama, jog atrodo, kad 
įmanoma ją sąmoningai sukurti, yra nesuskaičiuojamų teisėjų 
kartų pastangų rezultatas išreiškiant žodžiais tai, ko Žmonės 
išmoko laikytis savo veikloje. Šiomis savo pastangomis jiems 
reikėjo sukurti pačią kalbą, kuria tos taisyklės galėjo būti iš- 
reikštos. 

Taigi specifinę teisėjo nuostatą lemia toji aplinkybė, kad jam 
rūpi ne tai, ko konkrečiu atveju nori valdžia, o tai, ko gali „tei- 
sėtai“ laukti privatūs asmenys, kur „teisėti“ yra tie lūkesčiai, 
kuriais paprastai remiasi individo veiksmai visuomenėje. Tai- 
syklių paskirtis —- palengvinti tą lūkesčių tarpusavio atitikimą, 
arba darną, nuo kurios priklauso individo planų sėkmė. 

Valdovas, siųsdamas teisėją taikai palaikyti, paprastai tai da- 
ro ne dėl savo sukurtos tvarkos palaikymo ar savo įsakų vykdy- 
mo priežiūros, bet norėdamas atstatyti tvarką, kurios pobūdžio 
jis gali net nežinoti. Kitaip nei prievaizdas ar inspektorius, tei- 
sėjas neprivalo tikrinti, ar įsakai buvo įvykdyti ir ar kiekvienas 
atliko jam skirtą pareigą. Nors jis gali būti skiriamas aukštesnės 

valdžios, jo pareiga bus ne vykdyti tos valdžios valią, bet spręsti 
ginčus, galinčius suardyti esamą tvarką; jam rūpės konkretūs 
įvykiai, apie kuriuos valdžia nieko nežino, ir veiksmai žmonių, 
kurie savo ruožtu nevykdo jokių konkrečių valdžios įsakų. 
Taigi „iš pradžių teisės (teisininko prasme) tikslas, vieninte- 
lis jos tikslas, buvo taikos palaikymas““. Taisyklės, kuriomis va- 
dovaujasi teisėjas, jį paskyrusį valdovą domina tik tiek, kiek jos 
palaiko taiką ir užtikrina žmonių veiklos netrikdomą tėkmę. To- 
se taisyklėse nieko nekalbama apie kokių nors įsakymų vykdy- 
mą; jose kalbama tik apie susilaikymą nuo tam tikrų veiksmų, 
kurių niekam neleistina imtis. Jos išreiškia tam tikras niekieno 
nesukurtos, bet realiai veikiančios tvarkos prielaidas. 


Jurisdikcijos paskirtis 
yra besiklostančios veiksmų tvarkos palaikymas 


Teiginys, jog taisyklės, kurias teisėjas atranda ir taiko, tarnauja 
esamai veiksmų tvarkai palaikyti, implikuoja, jog tas taisykles 
galima atskirti nuo tos tvarkos. Kad šiedu dalykai nėra tapatūs, 
išplaukia ir iš to, jog tik kai kurios individualaus elgesio taisyk- 
lės sukuria visuminę tvarką, o kitos tokią tvarką daro neįmano- 
ma. Tam, kad atskirų individų veiksmų pagrindu klostytųsi vi- 
suminė tvarka, reikia ne tik kad tie veiksmai be reikalo nekon- 
fliktuotų tarpusavyje, bet ir kad ten, kur individų veiksmų sėk- 
mė priklauso nuo kitų individų tam tikrų veiksmų, būtų bent 
jau didelė jų tarpusavio atitikimo tikimybė. Tačiau šiuo požiū- 
riu taisyklės tegali padėti žmonėms rasti bei formuoti tokį atiti- 
kimą; abstrakčios taisyklės pačios savaime negali garantuoti, jog 
toks atitikimas visada bus pasiektas. 

Tokios taisyklės turi tendenciją susiklostyti todėl, kad gru- 
pės, kurioms pavyksta priimti taisykles, padedančias susiklos- 
tyti efektyvesnei veiksmų tvarkai, turi tendenciją išstumti gru- 
pes su mažiau efektyvia tvarka“ Paplinta tos skirtingų grupių 

papročius apibrėžiančios taisyklės, kurios kai kurioms iš tų gru- 
pių suteikia pranašumo. O kai kurios taisyklės įsivyraus todėl, 
kad leis sėkmingiau derinti lūkesčius atžvilgiu kitų, nepriklau- 
somai veikiančių individų. Tiesą sakant, kai kurių taisyklių pra- 
našumas pasireikš pirmiausia tuo, kad jos kurs efektyvią tvarką 
ne tik uždaroje grupėje, bet ir santykiuose tarp atsitiktinai suei- 
nančių žmonių, nepažįstančių vienas kito asmeniškai. Tad ki- 
taip nei įsakai, jos kurs tvarką net santykiuose tarp Žmonių, 
nesiekiančių bendro tikslo. Kiekvienam bus svarbu, kad taisyk- 
lių laikytųsi visi, nes nuo to priklauso jo siekių sėkmė, net jeigu 
pavienių asmenų siekiai bus visiškai skirtingi. 

Kol individai veikia pagal taisykles, nebūtina, kad jie sąmo- 
ningai jas suvoktų. Pakanka, kad jie žinotų, kaip pagal jas veikti, 
jiems nebūtina artikuliuotu pavidalu žinoti, kad taisyklės yra vie- 
nokios ar kitokios. Tačiau šis „Žinojimas kaip“ padės patikimai 
orientuotis tik pasikartojančiose situacijose, o mažiau įprastose 
situacijose nebus intuityvaus tikrumo dėl teisėtų lūkesčių. Bū- 
tent šio pobūdžio situacijose, siekiant išssaugoti taiką ir išvengti 
konfliktų, kils būtinybė kreiptis į tuos asmenis, kurie, kaip ma- 
noma, geriau išmano veikiančias taisykles. Asmuo, į kurį bus 
kreipiamasi dėl teisėjavimo, dažnai atras, jog būtina artikuliuoti ir 
tokiu būdu tikslinti tas taisykles, kurių atžvilgiu kyla nesutarimų, 
o kartais, kur nėra jokių pripažintų taisyklių, formuluoti naujas. 

Žodinės taisyklių artikuliacijos tikslas bus pirmiausia gauti 
sutikimą jas taikyti konkrečiu atveju. Čia jau praktiškai egzis- 
tuojančių taisyklių artikuliavimo dažnai bus neįmanoma atskirti 
nuo formulavimo naujų taisyklių, anksčiau dar netaikytų, o su- 
formuluotos jos daugumos žmonių bus pripažįstamos kaip ra- 
cionalios. Tačiau teisėjas nė vienu atveju savo nuožiūra negalės 
skelbti bet kokių geidžiamų taisyklių. Jo skelbiamos taisyklės 
turės tik užpildyti aiškią spragą jau pripažintų taisyklių siste- 
moje, kad padėtų palaikyti bei tobulinti tą veiksmų tvarką, ku- 
rią daro galimą jau egzistuojančios taisyklės.* 

Norint suprasti, kaip jurisdikcijos procese klostosi tokia tai- 
syklių sistema, geriausia pažvelgti į tas situacijas, kai teisėjui 
tenka ne vien taikyti bei artikuliuoti jau įtvirtintą praktiką, bet 
ir tada, kai iškyla rimtų abejonių dėl įtvirtintų papročių reikala- 
vimų ir ginčo pusės pagrįstai gali nesutarti. Kai egzistuoja reali 
spraga veikiančioje teisėje, nauja taisyklė turi šansų įsitvirtinti 
tik tokiais atvejais, jeigu kam nors pasiseks rasti tokią taisyklę, 
kuri, ją suformulavus, bus pripažinta derama. 

Tad nors teisingo elgesio taisyklės, kaip ir veiksmų tvarka, 
kurią jos daro galimą, bus visų pirma spontaninio augimo pro- 
duktas, jų palaipsnis tobulinimas reikalaus teisėjų (arba kitų tei- 
sės žinovų) sąmoningų pastangų esamą sistemą tobulinti ku- 
riamomis naujomis taisyklėmis. Tiesą sakant, teisė, kaip mes ją 
žinome, niekada nebūtų galėjusi visiškai ištobulėti be šių teisėjo 
pastangų ar net be kartkartinio įstatymdavio įsikišimo, kai jis 
padėjo jai dorotis su visiškai naujomis problemomis arba išvedė 
iš akligatvių, į kuriuos palaipsnė evoliucija galėjo ją įstumti. Ir 
vis dėlto reikia pasakyti, kad taisyklių sistema kaip visuma nėra 
nei teisėjų, nei įstatymdavių sumanymo produktas. Ji yra pro- 
duktas evoliucinio proceso, kurio eigoje spontaninė papročių 
raida ir sąmoningas atskirų veikiančios sistemos dalių tobulini- 
mas vyko glaudžioje sąveikoje. Kiekvienas iš šių dviejų veiks- 
nių turėjo veikti pagal kito veiksnio pateiktas sąlygas, formuo- 
jantis faktinei veiksmų tvarkai, kurios konkretus turinys visada 
iš dalies priklauso nuo kitokių aplinkybių nei teisės taisyklės. 
Jokia teisinė sistema niekada nebuvo sukonstruota kaip visuma, 
ir net įvairūs kodifikavimo mėginimai negalėjo padaryti ko nors 
daugiau nei sisteminti esamą teisės sistemą ir ją papildyti bei 
pašalinti prieštaringumus. 

Taigi teisėjui dažnai tenka spręsti klausimą, galintį turėti dau- 
giau nei vieną sprendimą, tačiau dažniausiai būna sunku rasti 
bent vieną, kuris tenkintų visas jam keliamas sąlygas. Šiuo po- 
žiūriu teisėjas sprendžia intelektinę užduotį, tad nei jo emocijos 

ar asmeninės preferencijos, nei jo simpatizavimas vienai iš ginčo 
pusių, nei jo įsitikinimai tam tikro tikslo svarba neturi daryti 
įtakos jo sprendimams. Jis turi apibrėžtą, nors ir ne kokį nors 
konkretų tikslą, būtent - gerinti esamą veiksmų tvarką nusta- 
tant taisyklę, kuri toliau neleistų įvykusiems konfliktams karto- 
tis. Siekiant šio tikslo jam visuomet tenka judėti esamų taisyklių 
kosmose, kurį jis turi pripažinti ir prie kurio turi priderinti frag- 
mentą, padedantį sistemai kaip visumai pasiekti savo tikslą. 


„Veiksmai kitų atžvilgiu“ ir lūkesčių sauga 


Tam, kad problema atsidurtų pas teisėją, turi būti įvykęs ginčas, 
o kadangi teisėjas paprastai neužsiima valdymo ir pavaldumo 
santykiais, teisinių taisyklių formulavimą skatins tik tokie indi- 
vidų veiksmai, kurie liečia kitus individus, arba, apibūdinant 
juos tradiciškai, „veiksmai, nukreipti į kitą asmenį“ (operationes 
guae sunt ad alterum?). Sudėtingą klausimą, kaip turėtų būti api- 
brėžti tokie „į kitą nukreipti“ veiksmai, svarstysime šiek tiek 
vėliau. Dabar mums svarbu tik pabrėžti, jog veiksmai, kurie 
akivaizdžiai nepriklauso šiai kategorijai, pavyzdžiui, veikla, ku- 
ria asmuo užsiima tarp savo namo keturių sienų ar net savano- 
riškas kelerių asmenų bendradarbiavimas, kuris aiškiai neliečia 
ir negali daryti žalos kitiems, niekada negali tapti tų elgesio 
taisyklių, kurios rūpi teisėjui, objektu. Svarbu atkreipti dėmesį į 
šią aplinkybę, nes tai išsprendžia problemą, kuri dažnai kelia 
nerimą šios srities tyrinėtojams, būtent, kad net visiškai bendros 
ir abstrakčios taisyklės gali užkrauti sunkius ir nereikalingus 
apribojimus individo laisvei.!“ Iš tiesų, bendros taisyklės, reika- 
laujančios, pavyzdžiui, religinio konformizmo, gali būti suvo- 
kiamos kaip rimčiausias asmens laisvės pažeidimas. Tačiau iš 
tikrųjų tokios taisyklės nėra taisyklės, nustatančios ribas į kitą 
individą nukreiptam veiksmui, arba, pagal mūsų toliau patei- 
kiamą apibrėžimą, jos nėra taisyklės, apibrėžiančios saugomas 

individų valdas. Bent jau ten, kur nevyrauja įsitikinimas, jog 
visa grupė turi būti antgamtinių jėgų baudžiama už individų 
nuodėmes, tokios taisyklės negali kilti iš apribojimų, galiojančių 
į kitą nukreiptiems veiksmams ir, vadinasi, iš ginčų sprendimo 
praktikos.!! 

Tačiau kas yra „į kitą nukreipti veiksmai“, ir kokiu mastu 
elgesio taisyklės gali užkirsti kelią jų konfliktams? Akivaizdu, 
kad įstatymas negali drausti visų veiksmų, galinčių padaryti 
žalos kitiems — ne tik todėl, kad niekas nėra pajėgus numatyti 
visų savo veiksmo padarinių, bet ir todėl, kad planuojamų veiks- 
mų kaita, kurią aplinkybės diktuoja vieniems individams, gali 
būti nenaudinga kitiems individams. Lūkesčių apsauga, kurią 
teisė gali garantuoti nuolat besikeičiančioje visuomenėje, visada 
bus tik tam tikrų, o ne visų lūkesčių apsauga. Kai kuriais atve- 
jais žala, sąmoningai daroma kitiems, yra būtinas spontaninės 
tvarkos palaikymo padarinys: antai įstatymas nedraudžia pra- 
dėti naujo verslo net jeigu jo imamasi tikintis sužlugdyti konku- 
rentą. Tad teisingo elgesio taisyklių tikslas - pasakyti žmonėms, 
kuriais savo lūkesčiais jie gali ir kuriais negali kliautis. 

Tokių taisyklių raidoje, žinoma, vyks sąveika tarp teisės tai- 
syklių ir lūkesčių: nors naujos taisyklės bus kuriamos esamiems 
lūkesčiams apsaugoti, kiekviena nauja taisyklė paprastai žadins 
naujus lūkesčius.'* Kadangi kai kurie vyraujantys lūkesčiai visa- 
da kontliktuos tarpusavyje, teisėjui teks nuolat spręsti klausimą, 
kurie iš jų laikytini teisėtais ir tokiu būdu teikti pagrindo nau- 
jiems lūkesčiams. Tam tikru mastu tai visada bus eksperimen- 
tinis procesas, nes teisėjas (tas pat galioja įstatymdaviui) nieka- 
da negalės numatyti visų jo nustatytos taisyklės padarinių, ir 
dažnai patirs nesėkmių stengdamasis šalinti lūkesčių konfliktų 
priežastis. Kiekviena nauja taisyklė, skirta vienam konfliktui pa- 
šalinti, gali sukelti konfliktą kitur, nes naujai įvestoji taisyklė 
visada daro tokį poveikį veiksmų tvarkai, kurios teisė pati sa- 
vaime negali visiškai kontroliuoti. Ir vis dėlto būtent pagal pa- 

darinius veiksmų tvarkai —- padarinius, kurie gali atsiskleisti tik 
einant bandymų ir klaidų keliu — turi būti sprendžiama apie 
taisyklių adekvatumą arba neadekvatumą. 


Dinaminėje veiksmų tvarkoje saugūs gali išlikti 
tik kai kurie lūkesčiai 


Vykstant šiam procesui atsiskleis ne tik faktas, kad ne visi lū- 
kesčiai gali būti apsaugoti bendromis taisyklėmis, bet kad dau- 
giausia lūkesčių gali būti apsaugota kai kuriuos lūkesčius siste- 
miškai žlugdant. Tai taip pat reiškia, jog neįmanoma ir nepagei- 
dautina drausti visų veiksmų, darančių žalą kitiems, o tik tam 
tikros rūšies veiksmus. Juk, pavyzdžiui, klientas visiškai teisėtai 
gali keisti paslaugos tiekėją — taip nuvildamas lūkesčius tų, su 
kuriais palaikydavo tokius ryšius. Taigi kitam daroma žala, ku- 
riai teisė siekia užkirsti kelią, yra ne bet kokia, o tik tokia, kai 
žlugdomi lūkesčiai, teisės laikomi pagrįstais. Tik taip „žalos ki- 
tiems nedarymas“ gali tapti prasminga taisykle žmonėms, ku- 
riems leidžiama siekti savų tikslų vadovaujantis savo išmany- 
mu. Kiekvienam galima garantuoti ne tai, kad joks kitas asmuo 
netrukdys jam siekti savo tikslų, o tik tai, kad niekas jam ne- 
trukdys naudotis tam tikromis priemonėmis. 

Nuolat kintančioje aplinkoje, kur kai kurie individai visada 
atranda naujų faktų ir kur norime, kad jie turėtų naudos iš šių 
naujų Žinių, neįmanoma apsaugoti visų lūkesčių. Tikrumas vei- 
kiau sumažėtų, o ne padidėtų, jeigu individams būtų neleidžia- 
ma derinti savo veiklos planų prie jų naujai atrandamų faktų. 
Juk iš tiesų daugelis mūsų lūkesčių gali būti tenkinami tik todėl, 
kad kiti Žmonės nuolat keičia savo planus veikiami naujų Žinių. 
Jeigu visi mūsų lūkesčiai kitų Žmonių veiklos atžvilgiu būtų 
apsaugoti, tuo būtų užkirstas kelias toms naujovėms, kurių dė- 
ka nuolat kintančioje aplinkoje kiti mums parūpina tai, ko tiki- 
mės. Tad atsakymas į klausimą, kokie lūkesčiai turi būti apsau- 

goti, priklauso nuo to, kaip galime maksimizuoti lūkesčių kaip 
visumos tenkinimą. 

Tokios maksimizacijos, žinoma, neimanoma pasiekti reika- 
laujant, kad individai tik tęstų anksčiau pradėtą veiklą. Pasau- 
lyje, kuris nėra visiškai numatomas, galime pasiekti tam tikro 
stabilumo ir, vadinasi, visų veiklos bendro rezultato numato- 
mumo, tik jeigu leidžiame kiekvienam adaptuotis prie savo Ži- 
nių, įsigytų kitiems nenumatomu būdu. Būtent per šią nuolatinę 
konkrečių elementų kaitą išsilaiko abstrakti visuminė tvarka, 
kuriai esant galime iš to, ką stebime, daryti gana patikimas iš- 
vadas apie tai, ko galime tikėtis. 

Pakanka įsivaizduoti padarinius, kuriuos sukeltų reikalavi- 
mas kiekvienam laikytis rutininės ir todėl kitų numatomos 
veiklos, kad suprastume, jog jie netrukus sužlugdytų visą tvar- 
ką. Kai kurie iš individų, mėgindami taikytis prie tokio reika- 
lavimo, dėl pasikeitusių aplinkybių iškart susidurtų su fizine 
negalimybe jo laikytis. Tačiau jų nepajėgumas prilygti lūkes- 
čiams savo ruožtu įstumtų kitus į panašią padėtį, ir šie pada- 
riniai tolydžio platėjančiais ratilais apimtų vis daugiau indivi- 
dų. (Beje, tai yra viena iš priežasčių, kodėl totaliai planuoja- 
ma sistema yra pasmerkta žlugti.) Sudėtingoje gamybos siste- 
moje visuminio rezultato stabilumas reikalauja didžiulio siste- 
mos elementų lankstumo, ir tik nenumatomų konkrečių ele- 
mentų pokyčių dėka gali būti pasiektas reikiamai aukštas vi- 
suminio rezultato numatomumas. 

Vėliau (2 tomo 10 skyriuje) išsamiau nagrinėsime šią, iš pir- 
mo žvilgsnio paradoksalią, padėtį - kad rinkoje būtent siste- 
minis kai kurių lūkesčių nuvylimas efektyviausiai leidžia ten- 
kinti lūkesčių visumą. Būtent taip čia veikia „negatyvaus at- 
galinio ryšio“ principas. Norėdami išvengti galimo nesusipra- 
timo, čia turime pridurti, jog didesnis visuminės tvarkos re- 
guliarumas, palyginti su individualiais veiksmais, neturi nie- 
ko bendra su statistikos nagrinėjamomis tikimybėmis, kurios 

gali susiklostyti kaip elementų atsitiktinio judėjimo rezultatas, 
nes individų veiksmai yra sisteminio tarpusavio adaptavimo- 
si rezultatas. 

Čia mums visų pirma svarbu parodyti, jog vienokia ar kito- 
kia tam tikrais lūkesčiais grindžiama veiksmų tvarka visada eg- 
zistavo, dar iki sąmoningų Žmogaus pastangų užsitikrinti savo 
lūkesčių saugumą. Egzistuojanti veiksmų tvarka yra pirmutinis 
faktas, kuriuo Žmonės kliaunasi, ir ji taps vertybe, kurią jie sieks 
išsaugoti, jeigu tik jie suvoks, jog nuo jos priklauso jų tikslų 
įgyvendinimo sėkmė. Čia ją apibūdiname kaip vertybę, o ne 
kaip tikslą, nes ji bus toji sąlyga, kurią visi norės išsaugoti, nors 
niekas nėra sąmoningai jos kūręs. Tiesą sakant, nors visi supras, 
kad jų sėkmės galimybės priklauso nuo tos tvarkos išlikimo, 
niekas veikiausiai negalės apibrėžti jos pobūdžio, nes ji negali 
būti apibrėžta nuorodomis į kokius nors konkrečius stebimus 
faktus, o tik abstrakčių santykių sistemos, išliekančios kintant 
konkrečiam turiniui, sąvokomis. Kaip jau sakėme anksčiau, ji 
nėra kažkas matoma ar apčiuopiama, ji yra tai, kas gali būti 
rekonstruota tik mintyse. 

Nors tvarka gali atrodyti vien kaip taisyklių laikymasis, ir iš 
tiesų taisyklių laikymasis yra būtinas tvarkai garantuoti, matė- 
me, kad ne visos taisyklės tą tvarką garantuoja. Ar tam tikromis 
aplinkybėmis nustatytos taisyklės leis susiklostyti visuminei tvar- 
kai, priklausys nuo konkretaus jų turinio. Netinkamų taisyklių 
laikymasis gali tapti netvarkos priežastimi, ir nesunku įsivaiz- 
duoti individualaus elgesio taisykles, kurios tikrai užkirstų kelią 
individualių veiksmų integracijai į visuminę tvarką. 

Tad toji „vertybė“, kuriai tarnaus teisingo elgesio taisyklės, 
bus abstraktūs, o ne konkretūs egzistuojančios tvarkos bruožai, 
kuriuos žmonės norės įtvirtinti, jeigu jie bus suvokę, kad tie jos 
bruožai yra įvairių, skirtingų ir nenumatomų tikslų efektyvaus 
įgyvendinimo sąlyga. Taisyklių tikslas — išlaikyti ir paryškinti 
tam tikrus abstrakčius mūsų visuomenės bendros tvarkos bruo- 


158 TAISYKLĖS IR TVARKA 


žus. Tą tvarką mėginame sutvirtinti tobulindami taisykles, ran- 
damas jau vykstančios veiklos ištakose. Kitaip sakant, taisyklės — 
tai visų pirma faktinės padėties, kurios niekas sąmoningai ne- 
kūrė ir kuri todėl neturi jokio tikslo, ypatybė; tačiau pradėję 
suvokti jų svarbą visų mūsų veiksmų sėkmingam vyksmui, ga- 
lime mėginti jas tobulinti. 

Normos, žinoma, negali būti kildinamos iš prielaidų, konsta- 
tuojančių tik faktus, tačiau tai dar nereiškia, jog tam tikromis 
iškilusiomis aplinkybėmis priėmę kai kurias normas tam, kad 
gautume tam tikrus rezultatus, nebūsime priversti priimti kitų 
normų, - paprasčiausiai todėl, kad tomis aplinkybėmis priimtos 
normos tarnaus jas pateisinantiems tikslams, tik jeigu bus laiko- 
masi dar ir tam tikrų kitų normų. Antai jeigu nedvejodami pri- 
imame esamą normų sistemą, bet po to paaiškėja, kad konkre- 
čioje situacijoje ji nepasiekia savo tikslo be papildomų taisyklių, 
jau veikiančiai tvarkai reikės šių papildomų taisyklių, net jeigu 
pastarosios nėra loginiai veikiančių taisyklių vediniai. O kadan- 
gi tokių papildomų taisyklių galimybė yra paprastai nebyliai 
suponuojama, galima nedarant akivaizdžios klaidos, nors nevi- 
siškai griežtai, teigti, jog naujų faktų atsiradimas gali tam tikras 
naujas taisykles padaryti būtinas. 

Svarbus šio santykio tarp elgesio taisyklių ir faktinių veiks- 
mų padarinys yra tas, kad negali būti vien normatyvinio teisės 
mokslo, neatsižvelgiančio į faktinę tvarką, kurios siekia. Ar nau- 
joji norma telpa į egzistuojančią normų sistemą, paprastai bus 
ne vien loginis, bet ir faktologinis klausimas, — ar esamomis 
aplinkybėmis naujoji norma garantuos tarpusavyje suderinamų 
veiksmų tvarką. Ši išvada išplaukia iš fakto, jog abstrakčios el- 
gesio taisyklės determinuoja konkrečius veiksmus tik susijusius 
su konkrečiomis aplinkybėmis. Tad kriterijus, rodantis, ar nau- 
joji norma telpa į egzistuojančią sistemą, gali būti empirinis; 
loginiu požiūriu naujoji norma gali atrodyti visiškai suderinama 
su jau pripažintomis normomis, ir vis dėlto gali joms prieštarau- 

ti, jeigu tam tikromis aplinkybėmis ji sankcionuoja veiksmus, 
konfliktuojančius su kai kuriais egzistuojančių normų sankcio- 
nuojamais veiksmais. Būtent todėl dekartiškasis, arba „geomet- 
rinis“, požiūris į teisę kaip į grynąjį „mokslą apie normas“, kur 
visos teisės taisyklės dedukuojamos iš eksplicitinių prielaidų, 
yra visiškai klaidinantis. Matysime, kad jis negali pasitvirtinti 
net tais atvejais, kai sprendžia svarbiausią savo problemą - kaip 
teisminius sprendimus padaryti labiau numatomus. Normų ne- 
galima vertinti pagal tai, ar jos su kitomis normomis derinamos 
atsietai nuo faktų, nes jų sankcionuojamų veiksmų tarpusavio 
suderinamumas priklauso būtent nuo faktų. 

Šią pamatinę įžvalgą, kuri per visą jurisprudencijos istoriją 
nuolat pasireikšdavo apeliacijų į „daiktų prigimtį“ (natura rerum 
arba Netur der Sache) pavidalu“, išreiškia dažnai cituojamas O. 
W. Holmeso teiginys, kad „teisės gyvybė buvo ne logika, o pa- 
tirtis“'* bei tokie dalykai kaip „visuomeninio gyvenimo būtiny- 
bės“, veiksmų „suderinamumas“!* arba „sutaikomumas““", į 
kuriuos nuolat apeliuoja teisė. 


Maksimaliai lūkesčiai suderinami 
tik delimitavus saugomas valdas 


Pagrindinė priežastis, paaiškinanti, kodėl taip sunku suprasti, 
kad elgesio taisyklės didina lūkesčių patikimumą, yra ta, kad 
jos tai daro determinuodamos ne konkrečią dalykų padėtį, bet 
tik abstrakčią tvarką, kuri leidžia jos dalyviams, remiantis jiems 
žinomais konkrečiais faktais, formuoti paprastai pasiteisinan- 
čius lūkesčius. Bet tai yra visa, ko galima pasiekti pasaulyje, kur 
kai kurie faktai kinta neįtikėčiausiais būdais ir tvarka klostosi 
individams prisitaikant prie naujai suvoktų faktų. Esant tvarkai, 
nuolat kintančiai pagal išorinius pokyčius, pastovus pamatas, 
teikiantis gaires numatymui, gali būti tik abstrakčių santykių 
sistema, o ne konkretūs jos elementai. Tai reiškia, jog kiekvienas 

pokytis gali sužlugdyti kai kuriuos lūkesčius, tačiau pati kaitos 
galimybė, žlugdanti kai kuriuos lūkesčius, sukuria sąlygas, lei- 
džiančias formuotis teisingiems lūkesčiams. 

Suprantama, kad tokios sąlygos gali susidaryti tik ginant kai 
kuriuos, o ne visų lūkesčius; taigi pagrindinė problema - kurie 
lūkesčiai turi būti ginami, kad būtų maksimizuojama visų lū- 
kesčių tenkinimo galimybė? Tad būtina nubrėžti skirtumą tarp 
„teisėtų“ lūkesčių, kuriuos įstatymas privalo ginti, ir tų lūkes- 
čių, kurių jis gali nepaisyti. Vienintelis iki šiol atrastas būdas 
apibrėžti ginamų lūkesčių klasei ir taip sumažinti žmonių veiks- 
mų tarpusavio nesuderinamumo mastą - tai kiekvieno individo 
leistinų veiksmų srities demarkavimas, nustatant (arba, tiksliau, 
darant atpažįstamą pagal konkrečiais faktais paremtą taisyklę) 
tą sritį objektų, kuriais leidžiama disponuoti tik konkretiems 
individams ir draudžiama visiems kitiems. Veiksmų, ginamų 
nuo kitų įsikišimo, diapazonas gali būti apibrėžtas tik visiems 
vienodai galiojančiomis taisyklėmis, jeigu šios taisyklės leidžia 
nustatyti, kuriais konkrečiais objektais kiekvienas gali disponuoti 
savo nuožiūra. Kitaip sakant, reikia tokių taisyklių, kurios kiek- 
vienu momentu leistų nustatyti ginamas kiekvieno individo val- 
dų ribas, t.y. leistų atskirti mieuni nuo Hum. 

Supratimas, jog „geros tvoros daro gerus kaimynus“"* - t.y. 
kad žmonės gali naudotis savo išmanymu siekdami savo tikslų, 
nekonfliktuodami su kitais, jeigu tik yra aiškios ribos tarp kiekvie- 
no jų laisvos veiklos valdų - yra tas pagrindas, ant kurio išaugo 
visa mums žinoma civilizacija. Nuosavybė plačiąja prasme, ap- 
imanti ne tik materialius daiktus, bet ir (kaip ją apibrėžia Johnas 
Locke'as) kiekvieno individo „gyvybę, laisvę ir turtą“, yra vienin- 
telis iki šiol Žmonijos atrastas sprendimas, leidęs be konflikto su- 
derinti visų individų laisvę. Teisė, laisvė ir nuosavybė yra neišski- 
riama trejybė. Negali būti teisės universalių elgesio taisyklių pras- 
me, jeigu ji nenubrėžia laisvės valdų ribų ir nenustato taisyklių, 
leidžiančių kiekvienam žinoti, kur jis gali laisvai veikti. 

Ilgą laiką šis teiginys buvo laikomas akivaizdžia tiesa, nerei- 
kalaujančia įrodymo. Kaip rodo šio skyriaus epigrafas, šią tiesą 
aiškiai suprato senovės graikai, taip pat visi liberalios politinės 
minties atstovai - nuo Miltono" ir Hobbeso*? per Montesguieu?! 
iki Benthamo* - ir ją iš naujo pabrėžė H. S. Maine'as“ ir lordas 
Actonas*. Iššūkis jai buvo mestas palyginti neseniai, remiantis 
konstruktyvistine socializmo nuostata ir pasidavus klaidingai 
idėjai, jog nuosavybė buvo „išrasta“ vėlyvoje Žmogaus evoliuci- 
jos stadijoje ir kad, vadinasi, iki tol egzistavo pirmykščio komu- 
nizmo stadija. Šį mitą visiškai sugriovė antropologiniai tyrimai. 
Dabar jau negali būti abejonių, kad nuosavybės pripažinimas 
yra net primityviausių kultūrų atsiradimo sąlyga ir kad visa tai, 
ką vadiname civilizacija, išaugo ant tos spontaninės veiksmų 
tvarkos, kurią daro galimą individų arba grupių valdų delimi- 
tavimas, pagrindo. Nors mūsų laikmečio socialistinei minčiai 
pavyko sužadinti įtarimą dėl šios įžvalgos ideologinės motyva- 
cijos, ji yra patvirtinta ne blogiau nei bet kuri kita šios srities 
mokslinė tiesa. 

Prieš žengdami toliau, turime atkreipti dėmesį į dažną nesu- 
sipratimą, kylantį teisės taisyklių ir individų nuosavybės santy- 
kių atžvilgiu. Klasikinė formulė, kad teisingo elgesio taisyklių 
tikslas — kiekvienam paskirti, kas jam priklauso (suum cuigue 
tribucre), dažnai interpretuojama taip, tarsi pati teisė konkre- 
tiems individams paskiria konkrečius daiktus. Nieko panašaus 
ji, žinoma, nedaro. Ji paprasčiausiai teikia taisykles, kurios kon- 
krečių faktų pagrindu leidžia nustatyti, kam priklauso konkre- 
tūs daiktai. Teisei svarbu ne tai, kuriems konkretiems asmenims 
priklausys kurie konkretūs daiktai, o tik tai, kad būtų galima 
nustatyti ribas, determinuojamas pačių individų, veikiančių pa- 
gal šias taisykles, ir konkretų jų pobūdį, lemiamą daugelio kito- 
kių aplinkybių. Klasikinė formulė taip pat neturi būti interpre- 
tuojama, kaip tai dažnai daroma, taip, tarsi ji kalbėtų apie vadi- 
namąjį „distributyvinį teisingumą“ ir siektų tokio daiktų pa- 

skirstymo, kurį galima būtų apibūdinti kaip teisingą arba netei- 
singą, nepriklausomai nuo to, kokiu būdu jis atsirado. Teisės 
taisyklių tikslas — tik užkirsti kelią nubrėžiant ribas skirtingų 
individų veiksmų konfliktams, kiek tai apskritai įmanoma; pa- 
čios savaime jos negali nulemti skirtingų individų rezultatų ir, 
vadinasi, negali būti tokiam tikslui skirtos. 

Taigi tik tokiu būdu teisė, apibrėždama kiekvieno valdą, api- 
brėžia tuos „prieš kitą nukreiptus veiksmus“, kurie priklauso 
jos reguliavimo sričiai, ir tik taip jos draudimas įgyja apibrėžtą 
reikšmę veiksmų, „darančių žalą kitiems“. Maksimalią lūkesčių 
saugą visuomenėje, kur individams leidžiama naudotis savo ži- 
niomis apie nuolat kintančias aplinkybes siekiant savo kintamų 
tikslų, garantuoja taisyklės, kiekvienam nurodančios, kurių iš 
šių aplinkybių negali keisti kiti ir kurių iš jų negali keisti jis. 

Kaip nubrėžtos tos ribos būtų efektyviausios, - tai labai su- 
dėtingas klausimas, į kurį dar nėra visų galutinių atsakymų. 
Nuosavybės sąvoka, žinoma, nenukrito iš dangaus. Ir ne visur 
mums pavyksta taip delimituoti individualias valdas, kad savi- 
ninkas, priimdamas sprendimus, atsižvelgtų į visus tuos pada- 
rinius (ir tik į tuos padarinius), kurie mums gali pasirodyti svar- 
būs. Mėgindami tobulinti demarkacijos principus, neišvengia- 
mai turime remtis jau esama taisyklių sistema, kuria remiantis 
klostosi esama tvarka ir kurią palaiko nuosavybės institucija. 
Kadangi ribų nustatymas atlieka funkciją, kurią jau pradedame 
suprasti, galima prasmingai kelti klausimą, ar konkrečiais atve- 
jais riba buvo nubrėžta deramoje vietoje ir ar pasikeitus aplin- 
kybėms veikianti taisyklė liks adekvati. Tačiau klausimas, kur 
toji riba turi būti nubrėžta, paprastai negali būti savavališko 
sprendimo reikalas. Kai dėl aplinkybių kaitos atsiranda naujų 
problemų, iškeliančių demarkacijos problemą ten, kur anksčiau 
nuosavybės teisių klausimas nebuvo aktualus ir todėl į tas teises 
nebuvo nei pretenduojama, nei jos buvo apibrėžiamos, tenka 
ieškoti sprendimo, kuris padėtų tam pačiam bendram tikslui, 

kaip ir kitos mūsų pripažįstamos taisyklės. Veikiančios sistemos 
tikslas (rationale) aiškiai gali reikalauti, kad elektros energija bū- 
tų laikoma nuosavybės objektu, tačiau egzistuojančios taisyklės 
nuosavybę gali riboti apčiuopiamais objektais. Kartais, kaip, pa- 
vyzdžiui, elektromagnetinių bangų atveju, erdvinės ribos ne- 
duoda efektyvaus sprendimo ir, vadinasi, sprendžiant valdų to- 
kiems objektams nustatymo problemą turi būti ieškoma visiškai 
naujų sprendimų. Tik ten, kur savininko veiksmų padariniai 
paprastai liečia tik jį patį ir nieko kito, kaip, pavyzdžiui, kilno- 
jamų objektų („kilnojamojo turto“, kalbant teisine kalba) atveju, 
nuosavybė galėtų reikšti absoliučią teisę disponuoti tuo objektu 
kaip jis nori. Tik ten, kur visa disponavimo nauda ir žala tektų 
savininko valdoms, išimtinės savininko kontrolės idėja teikia pa- 
tenkinamą problemos sprendimą. Situacija tampa visiškai kito- 
kia, kai nuo kilnojamojo turto pereiname prie nekilnojamojo, 
kur „kaimynystės padariniai“ bei panašūs dalykai deramų ribų 
apibrėžimo problemą daro daug sudėtingesnę. 

Toliau dar nagrinėsime kai kuriuos kitus šio argumento ve- 
dinius, tokius kaip tą, kad teisingo elgesio taisyklės iš esmės yra 
negatyvios ta prasme, jog tik siekia užkirsti kelią neteisingumui; 
kad jos plėtojasi paveldėtai teisės sistemai taikant tokį pat nega- 
tyvų suderinamumo testą; ir kad tik nuosekliai taikydami šį 
testą turime vilties priartėti prie teisingumo, tiesa, niekada jo 
galutinai nepasiekdami. Po to prie šių klausimų dar kartą grįši- 
me nagrinėdami juos ne teisėjo kuriamos teisės būtinųjų savy- 
bių požiūriu, bet požiūriu tų savybių, kurias privalo turėti lais- 
vės teisė ir kuriomis, vadinasi, turi būti vadovaujamasi tikslingo 
įstatymų kūrimo procese. 

Turime taip pat atidėti vėlesniam skyriui įrodymą, jog tai, 
kas vadinama gėrybių bei paslaugų visumos maksimizavimu, 
yra šalutinis, nors ir itin geidžiamas padarinys tos lūkesčių dar- 
nos, kurios klostymosi lengvinimas yra visa, ko gali siekti teisė. 
Matysime, jog tik siekdama padėties, kurioje tikėtinas abipusis 


164 TAISYKLĖS IR TVARKA 


lūkesčių atitikimas, teisė gali prisidėti susikuriant tai plačiajai 
spontaninei darbo pasidalijimo tvarkai, kuriai turime būti dė- 
kingi dėl mūsų materialinės gerovės. 


Vertybių poveikio faktams problema 


Kaip jau ne kartą pabrėžėme, teisingo elgesio taisyklių svarbą 
lemia tai, kad šių vertybių pripažinimas leidžia susiklostyti tam 
tikroms sudėtingoms faktinėms struktūroms, ir šia prasme reikš- 
mingi faktai priklauso nuo vertybių, kurios pripažįstamos ne 
dėl šių faktinių padarinių suvokimo. Kadangi ši priklausomybė 
retai būna deramai įvertinta, jos reikšmei nušviesti galime skirti 
keletą papildomų pastabų. 

Dažnai nepastebima, jog faktai, atsirandantys dėl to, kad lai- 
komasi tam tikrų vertybių, nėra tai, kuo savo veikloje vadovau- 
jasi atskiri individai; jie yra veikiau tam tikra daugelio individų 
veiksmus apimanti struktūra, kurios veikiantieji individai gali 
net nesuvokti ir kuri, žinoma, nėra jų veiksmų tikslas. Tačiau ši 
niekieno nesiekta, savaime besiklostanti tvarka, arba struktūra, 
— jeigu jos egzistavimas tampa suvokiamas kaip daugelio kitų 
tikslų sėkmingo įgyvendinimo sąlyga - pati imama laikyti sau- 
gotina vertybe. Šią tvarką apibrėžia ne individualaus elgesio 
taisyklės, bet toji lūkesčių darna, kuri susikuria laikantis šių tai- 
syklių. Jeigu tokia faktinė padėtis pradedama laikyti vertybe, tai 
reiškia, jog ši vertybė galės būti išsaugota tik tuomet, jeigu Žmo- 
nės savo veiksmuose vadovausis kitomis vertybėmis (elgesio 
taisyklėmis), kurios jiems, nesuvokiantiems jų funkcijų, turi at- 
rodyti kaip pamatinės vertybės. Tad susiklostanti tvarka yra ver- 
tybė, atsirandanti kaip nenumatytas ir nežinomas kitų vertybių 
siekio rezultatas. 

Iš čia, be kita ko, paaiškėja, jog skirtingos vertybės kartais 
gali konfliktuoti arba pripažinta vertybė gali reikalauti pripa- 
Žinti ir kitą vertybę ne dėl kokio nors jas siejančio loginio ryšio, 

bet dėl faktų, kurie nėra jų tikslas, bet nenumatytas jų paisymo 
veikloje rezultatas. Tad dažnai susiduriame su skirtingomis ver- 
tybėmis, kurių tarpusavio priklausomybę lemia jų sukurta fak- 
tinė padėtis, nors veikiantieji asmenys gali nesuvokti tos pri- 
klausomybės ta prasme, jog galime išlaikyti vieną jų tik puose- 
lėdami kitą. Pavyzdžiui, tai, ką vadiname civilizacija, gali pri- 
klausyti nuo faktinės padėties, kad atskiri skirtingų individų 
veiksmų planai taip suderinami tarpusavyje, jog dauguma atve- 
jų jie gali būti įgyvendinti; ši padėtis savo ruožtu gali būti pa- 
siekta tik individui pripažinus privačią nuosavybę kaip vertybę. 
Šio pobūdžio ryšiai vargu ar bus suprantami, kol neišmoksime 
aiškiai skirti individualaus elgesio reguliarumo, apibrėžto tai- 
syklėmis, nuo visuminės tvarkos, kuri klostosi vadovaujantis 
tam tikromis taisyklėmis. 

Vertybių vaidmeniui suprasti čia paprastai kliudo termino 
„vertybė“ pakeitimas tokiais faktologiniais terminais kaip „įpro- 
čiai“ ir „papročiai“. Tačiau aiškinant visuminės tvarkos atsira- 
dimą neįmanoma visiškai išsiversti be nuorodos į vertybes, ku- 
riomis individai vadovaujasi savo veikloje, keisdami vertybių 
sąvoką individų elgsenos stebimų reguliarumų sąvokomis, - ne- 
galime visiškai redukuoti veiksmą valdančių taisyklių į stebimų 
veiksmų sąrašą. Elgesį, kuris vadovaujasi vertybe, galime atpa- 
Žinti tik todėl, kad suprantame tą vertybę. Antai „pagarbos sve- 
timai nuosavybei“ paprotį galime atpažinti stebėdami, tik jeigu 
žinome nuosavybės taisykles, ir nors tas taisykles galime re- 
konstruoti pagal stebimą elgesį, pačioje rekonstrukcijoje visada 
vyraus daugiau nei plikas konkretaus elgesio aprašymas. 

Sudėtingas vartybių ir faktų ryšys kelia kai kurių žinomų 
problemų socialiniam teoretikui, nagrinėjančiam tas sudėtingas 
socialines struktūras, kurios egzistuoja tik todėl, kad jas suda- 
rantys individai išpažįsta tam tikras vertybes. Kiek jis preziu- 
muoja egzistuojant visuminę struktūrą kaip savo tyrimo objek- 
tą, tiek jis nebyliai preziumuoja, jog vertybės, kuriomis ji grin- 

džiama, bus ir toliau išpažįstamos. Tai gali neturėti reikšmės 
tyrinėjant ne savo, o svetimą visuomenę, kaip tai daro socialinis 
antropologas, kuris nenori daryti įtakos jo tyrinėjamos visuome- 
nės nariams ir nesitiki, kad jie paisys to, ką jis sako. Tačiau 
socialinio teoretiko, į kurį kreipiamasi patarimo, kaip pasiekti 
tam tikrų tikslų vienoje ar kitoje visuomenėje, situacija bus visiš- 
kai kitokia. Teikdamas bet kokį jos tvarkos modifikavimo ar 
tobulinimo siūlymą jis turi pripažinti vertybes, nuo kurių pri- 
klauso jos egzistavimas, nes būtų nelogiška mėginti tobulinti tik 
kai kuriuos tos tvarkos aspektus ir tuo pat metu siūlyti priemo- 
nes, naikinančias vertybes, kuriomis grindžiama visa toji tvarka. 
Jis turės argumentuoti remdamasis prielaidomis, tarp kurių bus 
ir vertybinių sprendimų, tad jeigu argumentuodamas šitaip jis 
prieis prie išvadų, tarp kurių bus vertybinių sprendimų, jis ne- 
darys jokios loginės klaidos. 


Teises „tikslas“ 


Nors teisės filosofijoje gausu miglotai reiškiamų įžvalgų į tai, 
kad teisė tarnauja spontaninei veiksmų tvarkai arba yra būtina 
jos sąlyga, ją sunku tiksliai suformuluoti be to jos paaiškinimo, 
kurį teikia socialinė teorija ir ypač ekonomika. Idėja, kad teisės 
„Siekis“ yra tam tikros faktinės padėties sukūrimas arba kad 
tam tikra faktinė padėtis atsiranda tik laikantis tam tikrų elgesio 
taisyklių, — ši idėja keliama nuo seno, ypač vėlyvųjų scholastų 
koncepcijoje, kur teisė kildinama iš „daiktų prigimties“. Ja re- 
miasi, kaip jau minėjome, tie autoriai, kurie pabrėžia teisės kaip 
„empirinio“, arba „eksperimentinio“, mokslo pobūdį. Tačiau kon- 
cepcija, traktuojanti tą tikslą kaip abstrakčią tvarką, kurios kon- 
krečių apraiškų niekas negali numatyti ir kurią lemia savybės, 
niekieno tiksliai neapibrėžiamos, buvo per daug tolima tam, ką 
dauguma žmonių laiko racionalaus veiksmo tikslu. Pastovios 
abstrakčių santykių sistemos, arba tam tikro tvarkos kosmoso 

su nuolat kintančiu turiniu, palaikymo tikslas netilpo į tai, ką 
žmonės paprastai laiko sąmoningo veiksmo tikslu. 

Jau matėme, jog įprastąja tikslo kaip konkretaus, numatomo 
įvykio lūkesčio prasme teisė iš tiesų netarmnauja jokiam konkre- 
čiam tikslui, o tik daugybei skirtingų individų skirtingų tikslų. 
Ji tėra priemonė daugybei skirtingų tikslų, kurių visuma nie- 
kam nėra žinoma. Tad įprastąja tikslo prasme teisė nėra priemo- 
nė kokiam nors tikslui, o tik sąlyga sėkmingiems skirtingiausių 
tikslų siekiams. Iš įvairių daugiatikslių priemonių teisė, po kalbos, 
yra bene universaliausias įrankis, padedantis tenkinti įvairiausius 
žmonių tikslus. Ji, be abejo, nebuvo kurta kokiam nors žinomam 
tikslui pasiekti, veikiau ji klostėsi todėl, kad leido ja besivadovau- 
jantiems Žmonėms efektyviau veikti siekiant savo tikslų. 

Nors žmonės paprastai gerai suvokia, jog teisės taisyklės kaž- 
kuria prasme reikalingos „tvarkai“ palaikyti, šią tvarką jie daž- 
niausiai tapatina su taisyklių laikymusi nesuvokdami, jog tos 
taisyklės padeda tvarkai kitokiu būdu, būtent sukurdamos skir- 
tingų individų veiksmų tarpusavio darną. 

Šias dvi skirtingas teisės „tikslo“ sampratas aiškiai liudija tei- 
sės filosofijos istorija. Nuo Imanuelio Kanto, kuris pabrėžia „ne- 
tikslinį“ teisingo elgesio taisyklių pobūdį“, iki utilitaristų nuo 
Benthamo iki Iheringo, kurie tikslingumą laiko svarbiausiu tei- 
sės bruožu, tikslo sąvokos dviprasmiškumas buvo nuolatinis pai- 
niavos šaltinis. Jeigu „tikslas“ reiškia konkrečius numatomus kon- 
krečių veiksmų rezultatus, tai partikuliaristinis Benthamo utili- 
tarizmas yra neabejotinai klaidingas. Tačiau jeigu „tikslas“ ap- 
ima ir sąlygas, leidžiančias klostytis abstrakčiai tvarkai, kurios 
konkretus turinys yra nenumatomas, kantiškasis jų tikslingumo 
neigimas gali būti pagrįstas tik taisyklės konkretaus taikymo at- 
žvilgiu, ir jis negali būti pagrįstas taisyklių sistemos kaip visu- 
mos atžvilgiu. Davidas Hume'as, pabrėždamas teisės sistemos 
kaip visumos funkciją, nepriklausomą nuo konkrečių padarinių, 
turėjo apsaugoti nuo paklydimo vėlesnius autorius. Pamatinę 

įžvalgą tiksliai formuluoja Hume'o pabrėžiamas faktas, jog „nau- 
da ... atsiranda dėl bendros schemos arba sistemos ... dėl to, kad 
laikomasi bendros taisyklės ... nepaisant konkrečių padarinių, ga- 
linčių atsirasti šias taisykles taikant bet kuriuo atskiru atveju“. 

Tik tada, kai aiškiai suvokiama, jog veiksmų tvarka yra fak- 
tinė padėtis, kuri skiriasi nuo taisyklių, padedančių jai susifor- 
muoti, galima suprasti, jog tokia abstrakti tvarka gali būti elgesio 
taisyklių tikslas. Šio santykio supratimas yra būtina teisės supra- 
timo sąlyga. Tačiau naujaisiais laikais šio priežastinio santykio 
aiškinimo užduotis buvo palikta disciplinai, visiškai atsiskyrusiai 
nuo teisės studijų ir daugumai teisininkų tapusiai taip pat ma- 
žai suprantama, kaip ir teisė —- ekonominės teorijos specialis- 
tams. Ekonomistų pateiktą įrodymą, jog rinka sukuria spontani- 
nę tvarką, dauguma teisininkų traktuoja įtariai arba net laiko 
mitu. Nors tas įrodymas šiandieną pripažįstamas net socialisti- 
nių pažiūrų ekonomistų, konstruktyvistinių racionalistų prieši- 
nimasis tokios tvarkos idėjai vis dar neleidžia daugumai žmo- 
nių, kurie nėra profesionalūs ekonomistai, suvokti pamatinės 
įžvalgos, leidžiančios suprasti santykį tarp teisės ir žmogiškųjų 
veiksmų tvarkos. Be šios įžvalgos į tai, ką pašaipūnai vis dar 
niekinamai vadina „nematoma ranka“, teisingo elgesio taisyklių 
funkcija turi būti išties nesuprantama; ir toji įžvalga retai aplan- 
ko įstatymų leidėjus. Laimei, ji nėra būtina jiems vykdant savo 
įprastas užduotis. Tik teisės filosofijai, kiek ji veikia juris- 
prudenciją bei įstatymų leidybą, ši teisės funkcijos supratimo 
stoka tampa reikšminga. Vienas jos padarinių yra tas, kad teisė 
paprastai interpretuojama kaip organizacinis įrankis siekiant kon- 
krečių tikslų. Žinoma, tokia interpretacija visiškai tinka vienos 
rūšies teisei, būtent viešajai teisei, ir ji visiškai netinka teisėjo 
teisės, nomos, atžvilgiu. Šios interpretacijos vyravimas tapo vie- 
na pagrindinių priežasčių, lemiančių laisvosios visuomenės spon- 
taninės tvarkos transformaciją į organizuotą totalitarinę tvarką. 

Šios nelemtos padėties visai negelbsti šiuolaikinis teisės aljan- 
sas su sociologija, kuri, kitaip nei ekonomika, išpopuliarėjo tarp 

teisininkų. Šio aljanso dėka teisininko dėmesys buvo sutelktas į 
konkrečių politinių priemonių padarinius, o ne į teisės taisyklių 
ryšį su visumine tvarka. Santykio tarp teisės ir visuomeninės tvar- 
kos supratimą galima aptikti ne aprašomosios sociologijos atša- 
kose, o tik bendros visuomeninės tvarkos teorijoje. Kadangi tei- 
sininkai mokslą paprastai įsivaizduoja kaip konkrečių faktų, o ne 
kaip visuminės tvarkos aiškinimą, nuolatiniai raginimai dėl tei- 
sės ir socialinių mokslų bendradarbiavimo iki šiol nedavė apčiuo- 
piamų rezultatų. Nors iš aprašomųjų sociologinių studijų apie 
konkrečius faktus galima pasisemti įvairių Žinių, norint suprasti 
tą visuminę tvarką, kuriai tarnauja teisingo elgesio taisyklės, bū- 
tina įsisavinti sudėtingą teoriją, o to neįmanoma padaryti per vie- 
ną dieną. Socialinis mokslas, traktuojamas kaip visuma induk- 
tyvinių apibendrinimų, padarytų remiantis konkrečių grupių ste- 
bėjimu - tuo ir užsiima beveik visa empirinė sociologija, mažai 
ką galinti pasiūlyti teisės funkcijai suprasti. 

Tuo nenorime pasakyti, kad visuminė socialinė tvarka, ku- 
riai tarnauja teisingo elgesio taisyklės, yra išimtinai ekonomikos 
tyrimo dalykas. Tačiau iki šiol tik ekonomikoje buvo sukurtas 
teorinis aparatas, tinkantis tokios abstrakčios spontaninės tvar- 
kos analizei, ir tik dabar jis lėtai ir pamažu pradedamas taikyti 
ne vien rinkos, bet ir kitokio pobūdžio spontaninės tvarkos ana- 
lizei. Be to, rinkos tvarka yra bene universaliausia, apimanti 
visą žmogiškosios visuomenės sritį. Kiekvienu atveju ji yra vie- 
nintelė tvarka, kurią nuodugniau galime svarstyti šioje knygoje. 


Teisės artikuliavimas 
ir teisinių sprendimų numatomumas 


Taigi tvarka, kurią turi palaikyti teisėjas, nėra konkrečiai api- 
brėžiama dalykų padėtis, o proceso reguliarumas, grindžiamas 
tuo, kad kai kurie veikiančių individų lūkesčiai yra ginami nuo 
kitų individų kišimosi. Iš teisėjo tikimasi, kad jo sprendimai ati- 

tiks tai, ką Žmonės laiko teisingumu, tačiau kartais jam gali tek- 
ti priimti sprendimą, jog tai, kas prima facie atrodo teisinga, iš 
tiesų nėra teisinga, nes griauna teisėtus lūkesčius. Savo išva- 
das tokiu atveju jis gali grįsti ne vien artikuliuotomis prielai- 
domis, bet ir savotiška „situacijos logika“, grindžiama egzis- 
tuojančia veiksmų tvarka, kuri kartu yra neplanuotas visų tų 
taisyklių, kurias jis turi pripažinti, rezultatas ir tikslas. Nors tei- 
sėjo išeities taškas bus jau įtvirtintų taisyklių pagrindu susiklos- 
tę lūkesčiai, jam dažnai teks spręsti klausimą, kurie iš konflik- 
tuojančiųjų, bet vienodai nuoširdžiai ginamų bei veikiančių tai- 
syklių vienodai sankcionuotų lūkesčių laikytini teisėtais. Patir- 
tis dažnai rodo, jog naujose situacijose veikiančios taisyklės su- 
kuria konfliktuojančius lūkesčius. Tačiau nors tokiose situaci- 
jose nebus jokios Žinomos taisyklės, kuria jis galėtų vadovau- 
tis, teisėjas vis vien nebus laisvas problemą spręsti vien savo 
nuožiūra. Jeigu sprendimas negali būti dedukuotas iš pripažin- 
tų taisyklių, jis vis vien turi būti suderinamas su esama tokių 
taisyklių sistema, t.y. jis turi palaikyti tą pačią veiksmų tvar- 
ką, kurią palaiko tos taisyklės. Jeigu teisėjas atranda, kad tai- 
syklė, kuria viena iš ginčo pusių grindžia savo lūkesčius, yra 
klaidinga, - net jeigu ji plačiai taikoma ar net visuotinai pri- 
pažįstama ją suformulavus — tai reiškia, jog jis atranda, kad 
tam tikromis aplinkybėmis ji prieštarauja lūkesčiams, grindžia- 
miems kitomis taisyklėmis. „Galvojome, jog tai teisinga taisyk- 
lė, tačiau, pasirodo, ji nėra teisinga“ — tai visiškai prasmingas 
teiginys, apibūdinantis patyrimą, kai išaiškėja, jog tam tikros 
taisyklės teisingumas arba neteisingumas nėra vien „nuomo- 
nės“ ar „jausmo“ dalykas, o priklauso nuo reikalavimų tos 
tvarkos, kuria vadovaujamės, kuri naujose situacijose gali būti 
išsaugota tik modifikuojant senas taisykles arba įvedant naują 
taisyklę. Priežastis, kodėl tokioje situacijoje viena ar net abi tai- 
syklės, kuriomis vadovavosi ginčo pusės, turės būti modifikuo- 
jamos, yra ne tai, kad jų taikymas šiuo konkrečiu atveju su- 

keltų kokių nors vargų ar turėtų kitokių nepageidautinų pa- 
darinių, o tai, kad jų, kaip pasirodo, nepakanka užkirsti kelią 
konfliktams. 

Jeigu teisėjas čia turėtų apsiriboti sprendimais, logiškai gali- 
mais dedukuoti iš jau artikuliuotų taisyklių visumos, daugeliu 
atvejų jis negalėtų spręsti bylos tuo būdu, kuris atitinka visos 
taisyklių sistemos paskirtį. Tai labai aiškiai nušviečia nuo seno 
diskutuojamą problemą dėl tariamai didesnio teisės patikimu- 
mo esant sistemai, kur visos teisės taisyklės išdėstytos rašytiniu 
arba kodifikuotu pavidalu ir kur teisėjo vaidmuo apribojamas 
taisyklių, tapusių rašytiniu įstatymu, taikymu. Visas teisės kodi- 
fikavimo sąjūdis vadovavosi įsitikinimu, jog kodifikacija geriau 
padės numatyti teisinius sprendimus. Apie savo paties atvejį 
turiu pasakyti, kad daugiau nei trisdešimties metų patirties ben- 
drosios teisės pasaulyje man neužteko, kad galėčiau atsikratyti 
šio giliai įsišaknijusio prietaro, ir tik grįžęs į civilinės teisės at- 
mosferą ėmiau juo rimtai abejoti. Nors įstatymų leidyba, žino- 
ma, tam tikrais aspektais gali padidinti teisės patikimumą, šis 
pranašumas, kaip dabar esu įsitikinęs, daugiau nei atsveriamas, 
jeigu jo pripažinimas kelia reikalavimą, kad tik tai, kas tokiu 
būdu formuluojama statutuose, gali turėti teisinės galios. Man 
atrodo, jog teisiniai sprendimai labiau gali būti numatomi tada, 
kai teisėją saisto bendrai pripažįstami teisingumo principai, net 
jeigu jie nesiremia įstatymo raide, negu tada, kai jis priverstas 
savo sprendimus priimti remdamasis tais pripažintais įsitikini- 
mais, kurie išreikšti rašytinio įstatymo pavidalu. 

Įsitikinimas, kad teisėjas gali, arba privalo, savo sprendimus 
logiškai dedukuoti iš eksplicitinių prielaidų, visada buvo ir yra 
iliuzija. Juk faktiškai teisėjas niekada tokiu keliu neina. Kaip 
buvo taikliai pasakyta, „išlavinta teisėjo intuicija jam nuolat lei- 
džia prieiti teisingų išvadų, kurias jis vargu ar galėtų neprie- 
kaištingai logiškai pagrįsti“?. Priešingas požiūris, kad visos tai- 
syklės, būdamos sąmoningos kūrybos darinys gali būti išsamiai 

suformuluotos, yra tipiškas konstruktyvistinio racionalizmo pro- 
duktas. Neatsitiktinai jis atsiranda tik XVIII amžiuje ir pirmiau- 
sia baudžiamojoje teisėje“, kur vyravo suprantamas noras apri- 
boti teisėjo sprendimo galią nedviprasmiškai suformuluoto įsta- 
tymo taikymo užduotimi. Tačiau net formulė nulla poena sine 
lege, kuria C. Beccaria išreiškė šią idėją, nėra būtina teisinės tvar- 
kos dalis, jeigu „teisė“ reiškia tik įstatymdavio paskelbtas rašy- 
tines taisykles, o ne visas tas, kurių privalomumas būtų iškart 
pripažintas jas išreiškus žodžiais. Neatsitiktinai anglų bendroji 
teisė šio principo niekada nepripažino pirmąja prasme“, nors 
visada pripažino antrąja prasme. Senasis įsitikinimas, jog gali 
egzistuoti taisyklė, kuria kiekvienas yra pajėgus vadovautis net 
jeigu ji niekada nebuvo artikuliuota žodiniu pavidalu, joje išliko 
iki šių dienų kaip teisės dalis. 

Tačiau kad ir ką galvotume apie tai, ar pageidautina apriboti 
teisėją rašytinio įstatymo taikymu baudžiamosiose bylose - kur 
iš esmės siekiama apginti kaltinamąjį ir veikiau paleisti kaltąjį 
negu nubausti nekaltąjį - toks apribojimas vargiai gali būti pa- 
grįstas ten, kur dviejų pusių ginčo atveju teisėjas privalo siekti 
lygaus teisingumo. Čia reikalavimas, kad jo sprendimas būtų 
išvedamas tik iš rašytinio įstatymo ir kad nerašytinių principų 
būtų griebiamasi tik akivaizdžiausioms spragoms užpildyti, tei- 
sės numatomumą veikiau sumažintų negu padidintų. Man atro- 
do, jog daugeliu tų atvejų, kai teisminiai sprendimai šokiravo 
viešąją nuomonę ir atsisukdavo prieš visų lūkesčius, taip atsi- 
tikdavo todėl, kad teisėjas jautėsi privaląs laikytis rašytinio įsta- 
tymo raidės ir nedrįsdavo nukrypti nuo silogistinės išvados, pa- 
remtos vien eksplicitinėmis to įstatymo prielaidomis. Loginė de- 
dukcija iš riboto skaičiaus artikuliuotų prielaidų visada reiškia 
vadovavimąsi įstatymo „raide“, o ne jo „dvasia“. Tačiau įsitiki- 
nimas, jog kiekvienas turi sugebėti numatyti visus padarinius, 
atsirasiančius nenumatytoje faktinėje situacijoje taikant šiuos ar- 
tikuliuotus pamatinius principus, remiasi akivaizdžia iliuzija. 

Dabar turbūt jau visuotinai pripažįstama, jog joks teisės kodek- 
sas negali būti be spragų. Išvada, kurią reikėtų iš to padaryti, 
yra ne tik ta, kad teisėjas turi užpildyti tokias spragas apeliuo- 
damas į dar neartikuliuotus principus, bet net ir tais atvejais, kai 
artikuliuotos taisyklės, teikiančios, kaip atrodo, nedviprasmišką 
atsakymą, žeidžia bendrą teisingumo pojūtį, teisėjas privalo tu- 
rėti teisę modifikuoti savo išvadas, jeigu tik sugeba atrasti kokią 
nors nerašytą taisyklę, kuri tokį modifikavimą pateisina ir kuri 
ją artikuliavus veikiausiai susilauktų bendro pripažinimo. 
Šiuo požiūriu net Johno Locke'o tezė, kad laisvoje visuome- 
nėje visi įstatymai turi būti iš anksto „paskelbti“, atrodo kaip 
konstruktyvistinės idėjos, visą teisę traktuojančios kaip sąmo- 
ningą darinį, vedinys. Klaidingumą lemia jos implikacija, kad 
apribodami teisėją jau artikuliuotų taisyklių taikymo užduoti- 
mi, didiname jo sprendimų numatomumą. Tai, kas paskelbiama 
iš anksto, dažnai tėra netobula formuluotė principų, kurių žŽmo- 
nės labiau paiso savo veiksmuose nei gali išreikšti žodžiais. Tik 
galvojant, kad visa teisė tėra įstatymdavio valios išraiška arba jo 
išradimo rezultatas, o ne principų, kuriais grindžiama esama 
tvarka, išraiška, išankstinis paskelbimas gali atrodyti kaip būti- 
na teisingumo pažinimo sąlyga. Išties retai teisėjo mėginimai 
patobulinti teisę būna pripažįtami kitų Žmonių, jeigu tuose pato- 
bulinimuose jie neįžvelgia to, ką tam tikra prasme jau „žinojo“. 


Teisėjo funkcija apsiriboja spontanine tvarka 


Teiginys, jog spręsdami konkrečias bylas teisėjai pamažu artėja 
prie elgesio taisyklių sistemos, kuri palankiausiai veikia efekty- 
vios veiksmų tvarkos klostymąsi, tampa įtikinamesnis suvokus, 
jog faktiškai kalbame apie tokį pat procesą, koks yra būdingas 
intelektinei evoliucijai. Kaip ir visur kitur, pažanga čia daroma 
judant esamos mąstymo sistemos ribose ir mėginant dalinių pa- 
taisymų, arba „imanentinės kritikos“ būdu, visumą padaryti nuo- 

seklesnę ir vidinio neprieštaringumo, ir suderinamumo su fak- 
tais, kuriems tos taisyklės taikomos, požiūriu. Tokia „imanenti- 
nė kritika“ yra pagrindinis minties evoliucijos įrankis, ir šio pro- 
ceso išsiaiškinimas yra būdingasis evoliucinio (arba kritinio) — 
kitaip nei konstruktyvistinio (arba naivaus) — racionalizmo siekis. 
Kitaip sakant, teisėjas aptarnauja, palaiko arba mėgina taisy- 
ti veikiančią, niekieno neišrastą tvarką, kuri apima kur kas pla- 
tesnę sritį nei gali aprėpti kieno nors sąmoningos organizacinės 
pastangos, kuri klostosi be valdžios Žinios ir dažnai net prieš jos 
valią, ir kuri yra grindžiama ne tuo, kad individai vykdo kieno 
nors valią, o tuo, kad jų lūkesčiai tampa vis labiau suderinami. 
Teisėjo įsikišimo prireikia todėl, kad taisyklių, kuriomis remiasi 
toks suderinimas, kartais nesilaikoma, arba jos nėra reikiamai 
aiškios ir pakankamos tam, kad net jų laikantis nekiltų konflik- 
tų. Kadangi nuolat iškyla naujų situacijų, kur veikiančių taisyk- 
lių, pasirodo, nepakanka, leistinų veiksmų srities delimitavimas 
šalinant konfliktus bei siekiant veiksmų didesnio suderinamu- 
mo yra neišvengiamai nesibaigiantis procesas, reikalaujantis ne 
tik vadovavimosi esamomis taisyklėmis, bet ir naujų taisyklių, 
būtinų veiksmų tvarkai išlaikyti, formulavimo. Dorojantis su nau- 
jomis problemomis pagal „principus“, kurie turi būti distiliuoti 
iš ankstesnių sprendimų ratio decidendi ir tobulinti šias užuo- 
mazgines taisykles („principai“ ir yra tokios taisyklės) taip, kad 
jos duotų geidžiamų padarinių naujose situacijose, nei teisėjui, 
nei ginčo pusėms nebūtina Žinoti apie atsirandančios visuminės 
tvarkos pobūdį ar apie „visuomeninius interesus“, kuriems jos 
tarnauja, išskyrus tai, kad jomis siekiama padėti individams sėk- 
mingai formuoti savo lūkesčius daugybėje įvairiausių situacijų. 
Taigi teisėjo pastangos yra visuomenės adaptavimosi prie 
aplinkybių proceso dalis. Šio proceso eigoje klostosi spontaninė 
tvarka. Jis prie atrankos proceso prisideda palaikydamas tokias 
taisykles, kurios, kaip ir anksčiau gerai veikusios, lūkesčių dar- 
ną daro labiau tikėtiną nei jų konfliktą. Taip jis tampa savotišku 

tos tvarkos organu. Tačiau net jeigu atlikdamas šią funkciją tei- 
sėjas kuria naujas taisykles, jis nėra naujos tvarkos kūrėjas, o tik 
pagalbininkas, mėginantis palaikyti bei tobulinti egzistuojančios 
tvarkos funkcionavimą. Jo pastangų rezultatas bus tipiškas pa- 
vyzdys tų „žmogiškosios veiklos, bet ne žmogiškojo sumanymo 
darinių“, kuriuose ištisų kartų patirtis įkūnija daugiau žinių, nei 
kas nors gali jų turėti. 

Teisėjas gali klysti, jam gali nepavykti atrasti to, ko reika- 
lauja egzistuojančios tvarkos tikslas (rationale), kai kurių spren- 
dimų atveju gali klaidinti jo šališkumas; tačiau visa tai nekei- 
čia fakto, jog jis turi spręsti problemą, kuri dauguma atvejų tu- 
rės tik vieną teisingą sprendimą ir kad tai bus užduotis, kur 
nebus vietos jo „valiai“ ar emocinei reakcijai. Nors prie teisin- 
go sprendimo jį paprastai atveda „intuicija“, o ne samprotavi- 
mas, tai nereiškia, jog lemiami sprendimo veiksniai yra emo- 
ciniai, o ne racionalūs - ne daugiau nei mokslininko atveju, kai 
dažniausiai intuityviai prieinama prie teisingų hipotezių, ku- 
rias tik vėliau galima mėginti tikrinti. Teisėjo užduotis, kaip ir 
dauguma kitų intelektinių užduočių, nėra išvadų loginė deduk- 
cija remiantis ribotu prielaidų skaičiumi, bet pastangos patik- 
rinti hipotezes, prie kurių jį priveda tik iš dalies įsisąmoninti 
procesai. Tačiau nors jis gali nežinoti, kas pirmiausia jį pastū- 
mėjo manyti, jog tam tikras sprendimas teisingas, jis privalo 
to sprendimo laikytis, jeigu tik gali jį racionaliai apginti nuo 
visų galimų kontrargumentų. 

Tačiau net jeigu teisėjas turi palaikyti bei tobulinti egzistuo- 
jančią veiksmų tvarką ir savo kriterijus privalo derinti prie tos 
tvarkos, tai dar nereiškia, jog jis siekia išlaikyti kokį nors santy- 
kių tarp konkrečių Žmonių status guo. Priešingai, esminis bruo- 
žas tos tvarkos, kurią jis aptarnauja, yra tas, kad ji gali būti 
išsaugota tik nuolat kintant konkrečioms sudedamosioms jos da- 
lims; ir teisėjui rūpi tik abstraktūs santykiai, kurie turi būti išlai- 
kyti kintant konkretiems sudedamiesiems. Tokia abstrakčių san- 

tykių sistema nėra pastovūs rėmai, tarpusavyje siejantys kon- 
krečius elementus, 0 rėmai su nuolat kintančiu konkrečiu turi- 
niu. Nors esamos padėties atžvilgiu teisėjas dažnai laikysis jos 
teisėtumo prezumpcijos, jo užduočiai vienodai priklauso ir kai- 
tos lengvinimas, ir esamos padėties saugojimas. Jam rūpi dina- 
minė tvarka, kuri gali būti išsaugota tik vykstant nuolatinei kon- 
krečių Žmonių padėties kaitai. 

Nors teisėjas neprivalo ginti konkretaus status guo, jis privalo 
ginti principus, kuriais grindžiama egzistuojanti tvarka. Tiesą 
sakant, jo užduotis turi prasmę tik tokioje spontaninėje ir abst- 
rakčioje veiksmų tvarkoje, kurios pavyzdį teikia rinka. Tad jis 
turi būti konservatyvus tik ta prasme, kad negali tarnauti tokiai 
tvarkai, kurią lemia ne individualaus elgesio taisyklės, bet kon- 
kretūs valdžios tikslai. Teisėjui negali rūpėti atskirų asmenų ar 
grupių poreikiai, „valstybės interesai“, „valdžios valia“ ar kokie 
nors kitokie konkretūs tikslai, kuriems toji tvarka galėtų tarnau- 
ti. Organizacijoje, kur individo veiksmai turi būti vertinami pa- 
gal jų naudingumą jos konkretiems tikslams, nėra vietos teisė- 
jui. Esant santvarkai tokiai kaip socializmas, kur taisyklės, reg- 
lamentuojančios individo veiksmus, nėra nepriklausomos nuo 
konkrečių rezultatų, tos taisyklės negalės būti „teisiamos“ (jus- 
ticiable), nes jos reikalauja tam tikrų konkrečių interesų balansa- 
vimo pagal jų svarbą. Tiesą sakant, socializmas yra visų pir- 
miausia maištas prieš nešališką teisingumą, kuriam rūpi tik in- 
dividų veiksmų suderinamumas su neinstrumentinėmis taisyk- 
lėmis, o ne jų taikymo padariniai konkrečiais atvejais. Todėl 
socialistinis teisėjas iš tikrųjų būtų contradictio in adjecto; juk jo 
įsitikinimai neleistų jam apsiriboti tik tų bendrų principų, ku- 
riais remiasi spontaninė tvarka, taikymu ir jie verstų jį atsižvelg- 
ti į dalykus, neturinčius nieko bendra su individo elgesio teisin- 
gumu. Jis, žinoma, gali būti socialistu privačiai, neleisdamas so- 
cialistiniams motyvams daryti įtakos jo sprendimams. Tačiau jis 
negali veikti kaip teisėjas, jeigu vadovaujasi socializmo princi- 

pais. Vėliau matysime, jog šis faktas ilgą laiką skendėjo migloje 
dėl įsitikinimo, kad užuot vadovavęsis individualaus elgesio tei- 
singumo principais jis galėtų vadovautis vadinamuoju „sociali- 
niu teisingumu“, kurio pats pavadinimas aiškiai byloja, kad sie- 
kiama konkrečių rezultatų konkretiems asmenims arba jų gru- 
pėms, o tai yra neįmanoma spontaninės tvarkos sąlygomis. 

Socialistinė privačios nuosavybės sistemos kritika plačiai pa- 
skleidė įsitikinimą, jog tvarka, kurią teisėjas privalo palaikyti 
tokioje sistemoje, tarnauja specifiniams interesams. Tačiau pri- 
vačios nuosavybės sistemą pateisina ne turto savininkų intere- 
sai. Ji vienodai pasitarnauja ir tiems, kurie kalbamuoju momen- 
tu neturi jokio turto ir tiems, kurie jo turi, nes visa toji tvarka, 
kuria remiasi šiuolaikinė civilizacija, galėjo susiklostyti tik nu- 
osavybės institucijos pagrindu. 

Sunkumai, kuriuos daugelis žmonių patiria mėgindami su- 
vokti teisėjo vaidmenį palaikant egzistuojančią, bet visada neto- 
bulą, jokiems konkretiems interesams netarnaujančią abstrakčią 
tvarką, išsisprendžia prisiminus, jog būtent šie abstraktūs bruo- 
žai tvarkos, kuria remdamiesi individai gali priimti sprendimus 
nenumatomomis ateities sąlygomis ir kurie tokiu būdu tik ir 
gali garantuoti tos tvarkos tvarumą, gali iš tiesų reikšti tikrai 
bendrą Didžiosios Visuomenės narių interesą, jiems siekiant ne 
kokių nors konkrečių bendrų tikslų, o tik tinkamų priemonių 
kiekvienam iš jų siekiant savo individualių tikslų. Tad teisės 
kūryba teisėjui gali reikšti tik tobulinimą tos abstrakčios ir tva- 
rios tvarkos, kuri jam yra duota ir kuri išsilaiko kintant konkre- 
čių jos elementų santykiams, bet išlaikant tam tikras šių santy- 
kių priklausomybes (arba aukštesniojo lygmens santykius). 
„Abstraktumas“ ir „tvarumas“ šiame kontekste reiškia daug- 
maž tą patį, nes ilgalaikės perspektyvos požiūriu, kuriuo teisė- 
jas turi vadovautis, jis gali atsižvelgti tik į tokius jo nustatomų 
taisyklių padarinius, kurie gali nežinia kiek kartų pasireikšti ka- 
da nors ateityje. 

Šio skyriaus išvadas galime reziumuoti suminėdami tuos bū- 
tinus bruožus, kuriais pasižymi juridinio proceso eigoje besi- 
klostanti teisė: ją sudaro taisyklės, reguliuojančios individų el- 
gesį vienas kito atžvilgiu: galiojančios neapibrėžtam būsimųjų 
atvejų skaičiui ir formuluojančios draudimus, apibrėžiančius 
neliečiamas kiekvieno asmens (arba organizuotos asmenų gru- 
pės) valdas. Kiekviena šio pobūdžio taisyklė savo intencija bus 
pastovi, nors įžvelgus jos geresnio suderinimo su kitomis tai- 
syklėmis galimybę, ją galima keisti; ir ji galios tik kaip viena 
kitą modifikuojančių taisyklių sistemos dalis. Šios taisyklės gali 
pasiekti savo tikslą - leis susiklostyti abstrakčiai veiksmų tvar- 
kai, tik jeigu bus universaliai taikomos, t.y. tik tada, kai kon- 
krečiai jas taikant negalima bus pasakyti, jog siekiama kokio 
nors specifinio tikslo, skirtingo nuo taisyklių sistemos kaip vi- 
sumos tikslo. 

Būdą, kuriuo teisingo elgesio taisyklių sistema klostosi siste- 
miškai taikant negatyvų teisingumo testą arba kaip vyksta eli- 
minavimas bei modifikavimas taisyklių, neišlaikančių šio testo, 
turėsime išsamiau nagrinėti 2 tomo 8 skyriuje. Tačiau prieš tai 
reikės išsiaiškinti, ko teisingo elgesio taisyklės negali pasiekti ir 
kuo jos skiriasi nuo organizacinių taisyklių. Matysime, jog pas- 
tarosios taisyklės, kurios nustatomos dėl valdymo organizavi- 
mo ir kuriomis daugiausia užsiima dabartinė įstatymų leidyba — 
dėl pačios savo prigimties negali būti apribotos tais motyvais, 
kurie orientuoja ir apriboja teisėjo teisės galią. 

Skirhumą tarp teisingo elgesio taisyklių, atsirandančių vyks- 
tant juridiniam procesui, tarp nomos, arba laisvės teisės, kurią 
nagrinėjome šiame skyriuje, ir organizacijos taisyklių, kurias 
nustato jos vadovybė ir kurias nagrinėsime kitame skyriuje, ga- 
liausiai lemia tas faktas, jog pirmosios klostosi žmogaus nesu- 
kurtos spontaninės tvarkos sąlygomis, o pastarosios atsiranda 

sąmoningai kuriant organizaciją, tarnaujančią specifiniams tiks- 
lams. Pirmosios yra atrandamos ta prasme, kad jos tik artiku- 
liuoja jau įsitvirtinusią praktiką arba ta prasme, kad pasirodo 
esą būtini jau įtvirtintų taisyklių papildiniai, garantuojantys jo- 
mis grindžiamos tvarkos darnų bei efektyvų funkcionavimą. 
Jų niekada nebūtų buvę atrasta, jeigu spontaninės veiksmų 
tvarkos egzistavimas nenustatytų teisėjui jo ypatingos užduo- 
ties, todėl jos pagrįstai laikomos nepriklausomomis nuo atskirų 
žmonių valios; o organizacinės taisyklės, skirtos konkretiems 
rezultatams gauti, yra organizatoriaus išradingumo padarinys. 

kn. P. Stein, Regulae Iuris, (Edinburgh, 1966), p. 109): „ius generale est, sed lex 

Gesezt, heilig ist nur das Recht, und das Recht steht ūber dem Gesetz.“ 

3 Žr. citatas iš Davido Hume'o, Adamo Fergusono ir Carlo Mengerio šios 
knygos 4 skyriaus 3 išnašoje. 

* Žr. H. L. A. Hart, The Concept of Law (Oxford, 1961). 

3 Žr. James Coolidge Carter, Law, Its Origin, Growth and Eunction (New York 
and London, 1907), p. 59: „Visi ieškiniai, kuriuos vienas žmogus kelia kitam, 
nesvarbu, civiliniai tai ar baudžiamieji, kyla dėl to, kad buvo padaryta kažkas 
priešinga teisėtiems ieškovo lūkesčiamns.“ Žr. taip pat ibid., p. 331: 


Pamatinė bendriausioji taisyklė, kuria nuo pradžios vadovaujasi žmo- 
gus savo veiksmuose, būtent kad tie veiksmai turi atitikti teisėtus lūkes- 
čius, iki šiol lieka mokslo pripažinta taisykle. Visos elgesio formos, kurios 
šią taisyklę atitinka, yra suderinamos tarpusavyje ir tampa pripažintais 
papročiais. Tos, kurios nėra su ja suderinamos, yra smerkiamos kaip ne- 
tinkamas elgesys. Todėl papročių visuma turi tendenciją sudaryti harmo- 
ningą sistemą. 

Apie šį reikšmingą darbą, kuris nusipelno būti geriau žinomas, žr. M. J. 
Gronson, „The juridical evolutionism of James Coolidge Carter“, University of 
Toronto Law Journal, 1953. 

6 Roscoe Pound, Jurisprudence, vol. I (New York, 1959), p. 371. 

" Kadangi mums dažnai tenka kalbėti apie tai, kad „vienos grupės išstu- 
mia kitas“, turbūt verta pabrėžti, kad tai nebūtinai reiškia pergalę fizinėje ko- 
voje ar net tai, kad tokios grupės nariai išstumia individualius kitų grupių 
narius. Labiau tikėtina, kad grupės sėkmė pritrauks kitų grupių narius, kurie 
šitokiu būdu į ją įsilies. Kartais sėkmingai veikianti grupė taps aristokratija 
tam tikros visuomenės viduje ir todėl likusieji modeliuos savo elgesį jos pa- 
vyzdžiu. Tačiau visais šiais atvejais sėkmingesnės grupės nariai dažnai neži- 
nos, kokių savo bruožų dėka jie sulaukia sėkmės, tad jie ir nemėgins tų bruo- 
žų kultivuoti. 

: Daugelis ankstesniųjų prigimtinės teisės teoretikų buvo beveik priėję prie 
šios teisinių taisyklių ir veiksmų tvarkos, kuriai jos tarnauja, ryšio supratimo. 
Žr. Roscoe Pound, Interpretations of Legal History (New York, 1923), p. 5: 


Faktiškai kiekvienas prigimtinės teisės teorija besivadovaujantis juris- 
tas, publicistas, teisėjas ar parlamentaras visas situacijas vertino ir visas 
problemas mėgino spręsti siedamas jas su idealizuota to laiko ir tos vietos 
visuomeninės tvarkos vizija bei su tos vizijos apibrėžta teisės tikslų sam- 
prata. ... Taigi visuomeninės tvarkos idealas buvo laikomas pamatine rea- 
lybe, kurios atžvilgiu teisinės institucijos bei doktrinos buvo tik atspindys 
arba išraiška. 

Tačiau, žinoma, viduramžiškoji visuomeninės tvarkos samprata buvo dau- 
giausia tam tikro luomo arba klasės individų samprata, ir tik kai kurie iš vė- 
lyvųjų ispanų scholastų pradėjo kelti abstrakčios tvarkos, grindžiamos visiems 
vienoda teise, idėjas. 

* Apie tai, kaip šis terminas buvo vartojamas ispanų scholastų, žr. C. von 
Kaltenbom, Die Vorlūufer des Hugo Grotius (Leipzig, 1848), p. 146. Idėja, kad 
teisingumo sąvoka taikytina tik veiksmui, kuris liečia kitą asmenį, siekia bent 
jau Aristotelį (Nicomachean Ethics, V, I, 15-20, Loeb edition, p. 256-9). 

"0 Čia pagristai kritikuojama tai, kaip šį klausimą nagrinėjau savo kn. The 
Constitution of Liberty (London and Chicago, 1960); tikiuosi, kad dabartinis ma- 
no aiškinimas patenkins kritikus, atkreipusius dėmesį į minėtąjį trūkumą, to- 
kius kaip lordas Robbinsas (Economica, February, 1961), J. C. Rees (Philosophy, 
38, 1963) ir R. Hamowy (The New Individualist Review, I (I), 1961). 

"' Žinoma, tai yra implikuota Immanuelio Kanto (ir Herberto Spencerio) 
formulėje apie „lygią kitų laisvę“ kaip vienintelį teisėtą pagrindą įstatymiškai 
apribojant laisvę. Šiuo klausimu žr. John Rawls, A Theory of Justice (Oxford, 
1972). 

" Žr. P. A. Freund, „Social justice and the law“, in R. B. Brandt (ed.), Social 
Justice (New York, 1962), p. 96: „Racionalūs lūkesčiai paprastai yra veikiau 
įstatymo pagrindas negu jo padarinys.“ 

B Heinrich Dernburg, Paudckten, antras leidimas (Berlin, 1888), p. 85: „Die 
Lebensverhaltnisse tragen, wenn auch mehr oder weniger entwickelt, ihr Mass 
und ihre Ordnung in sich. Diese den Dingen innewohnende Ordnung nennt man 
Natur der Sache. Auf sie muss der denkende Jurist zuruckgehen, wo er an einer 
positiven Norm fehlt oder wenn dieselbe unvollstūndig ist.“ 

5 Žr. O. W. Holmes, Jr, The Common Law (New York, 1963), p. 7: 


Teisės gyvenimas buvo ne logikos, o patirties gyvenimas. Juntami laik- 
mečio poreikiai, vyraujančios moralinės bei politinės teorijos, viešosios po- 
litikos institucijos, įsisąmonintos ir pasąmoninės, netgi prietarai, kurie tei- 
sėjams būdingi lygiai taip pat, kaip ir kitiems piliečiams, yra kur kas svar- 
besni nei silogizmai apibrėžiant taisykles, kuriomis Žmonės turi vadovau- 
tis. Teisė įkūnyja savyje tautos šimtmečių vystymosi istoriją, tad jos nega- 
lima traktuoti taip, tarsi ją sudarytų vien matematikos vadovėlio aksiomos 
ir teoremos. 


Žr. taip pat Roscoe Pound, Law and Morals (Chapel Hill, N.C., 1926), p. 97: 
„Teisės problema - garantuoti, kad sąmoningos, laisva valia veikiančios būty- 
bės netrukdytų viena kitai. Tai reikalinga tam, kad kiekvienas naudotųsi savo 
laisve taip, kad tai būtų suderinama su visų kitų laisve, nes visi kiti taip pat 
laikytini tikslais pačiais savaime.“ 

5 Paul Van der Eycken, Mėthode positive de U'interpretation juridigue (Brus- 
sels and Paris, 1907), p. 401: 


On regardait prėcėdemment le droit comme le produit de la volontė 
consciente du lėgislateur. Aujourd'hui on voit en lui une force naturel, 
c'est, nous I'avons dit, dans un sens bien diffėrent de celui gu'avait autre- 
fois V'expression de „loi naturel“. Elle signifiait alors gue la nature avait 
imprimė en nous, comme un ėlėment mėme de la raison, certain principes 
dont la foule des articles des codes n'ėtaient gue les applications. La mėme 
expression doit signifier actuellment gue le droit rėsulte des relations de 
fait entre les choses. Comme ces relations elles-=mėmes, le droit nature! est 
en travail perpetuel. ... Le lėgislateur n'a de ce droit naturel gu'une cons- 
cience fragmentaire; il la traduit par les prescriptions gu 'il edicte. Lorsgu 'il 
s'agira de fixer le sens de celle-ci, ou faudra-t-il le chercher? Manifestement 
ą leur source: c'est-a-dire dans les exigences de la vie sociale. La probabilitė 
la plus forte de decouvrir le sens de la loi se trouve la. De mėme lorsgu il 
s'agira de compler les lacunes de la loi, ce n'est pas aux dėductions logi- 
gues, C'est aux nėcessitės de la loi, ce n'est pas aux dėductions logigues, 
C'est aux nėcessitės gu on demandera la solution. 

6 C. Perelman and L. Olbrechts-Tyteca, La Nouvelle Rhėtorigue — traitė de 
Vargumentation (Paris, 1958), vol. I, p. 264-70, ypač $46: Contradiction et Incom- 
patibilitė ir $47: Procėdės permettant d'ėviter un incompatibilitė, iš kurių čia 
galime pacituoti tik keletą reikšmingų ištraukų. Taigi, p. 263: 


L'incompatibilitė dėpend soit de la nature des choses, soit d'une dėci- 
sion humaine.“ (p. 264) „Des incompatibilitės peuvent rėsulter de V'appli- 
cation a des situations determinės de plusieurs rėgles morales ou juridigu- 
es, de textes legaux ou sacrės. Alors gue la contradiction entre deux pro- 
positions suppose un formalisme ou du moins une systeme des notions 
univogues, V'incompatibilitė est toujours relative a des circonstances contin- 
gentes, gue celle-ci soient constituėes par des lois naturelles, des ėvėne- 
ments particuliers ou des dėcisions humaines. 


Žr. taip pat Charles P. Curtis, „A better theory of legal interpretation“, 
Vanderbild Law Review, iii, 1949, p. 423: „Svarbiausias kriterijus - tai visų pirma 
suderinamumas su likusia teise. Šis kontraktas arba ši valia tėra menka mūsų 
visos teisės dalis, panašiai kaip šis ar kitas statutas yra didesnioji dalis; ir nors 
Teisingumas turi didesnių tikslų, dorybė, kuriai Teisingumas patiki savo viltis, 
yra nuoseklumas.“ 

V Žr. Jurgen von Kempski, „Bemerkungen zum Begriff der Gerechtigkeit“, 
Studium Generale, xii, 1959, perspausdinta to paties autoriaus kn. Recht und 
Politik (Stuttgart, 1965), p. 51: „Wir wollen davon sprechen, dass den Privat- 
rechtsordnung ein Vertraglichkeitsprinzip fur Handlungen zu Grunde liegt“; 
bei to paties autoriaus Grundlagen zu ciner Strukturtheorie des Rechts, kn. Abhand- 
lungen der Geistes - und Sozialwissenschaftlichen Klasse der Akademie der Wissens- 
chuften und Literatur in Mainz, 1961,No. 2, p. 90: „Wir fragen, welchen struktu- 
rellen Erfordernissen Handlungen entsprechen mūssen, wenn sie miteinander 
vertraglich sein sollen; mit andem Worten, wir betrachten eine Welt, in der die 
Handelnden nicht miteinander kollidieren.“ 

'* Robertas Frostas poemoje „Mending wall“. 

P John Milton, The Tenure of Kings and Magistrates, in Works, edited by R. 
Fletsher (London, 1838), p. 27: „Visa jų laisvė kyla iš galėjimo disponuoti ir 
naudotis žeme, kurią jie kaip šeimų galvos paveldėjo iš Dievo.“ 

2 Thomas Hobbes, The Leviathau (London, 1651), p. 91. 

ŽI Montesguieu, The Spirit of the Laws, XVI, 15 skyrius. 

2 J. Bentham, The Theory of Legislation, edited by C. K. Ogden (London, 
1931), p. 113: „Nuosavybė ir teisė gimsta kartu ir kartu jos turi mirti“. 

B Sir Henry Maine, Village Communities (London, 1880), p. 230: „Niekas 
negali neigti privačios nuosavybės ir tuo pačiu metu sakyti, jog vertina civili- 
zaciją. Nuosavybės istorija negali būti atskirta nuo civilizacijos istorijos.“ 

3 Lord Acton, The History of Freedom (London, 1907), p. 297: „Tauta, nepri- 
pažįstanti privačios nuosavybės institucijos, neturi pirmųjų laisvės pradų.“ 

> Žr. A. I. Hallowell, „Nature and function of property as a social institu- 
tion“, Journal of Legal and Political Sociology, I, 1943, p. 134: 


Mes teigiame, jog vienokio ar kitokio pobūdžio nuosavybės teisės yra 
ne tik visuotinis, bet lemiamas veiksnys struktūrizuojant individų vaidme- 
nį ekonominiame procese. Šios tezės požiūriu reikšminga tai, kad XVIII 
amžiaus mąstytojai suvokė šią pamatinę nuosavybės teisių svarbą, nors jų 
argumentai skiriasi nuo mūsų. 


Žr. taip pat H. I. Hogbin, Law and Order in Polynesia (London, 1934), p. 77 
et seą. bei įvadą į šį veikalą, parašytą B. Malinowski, taip pat pastarojo Freedom 
and Civilization (London, 1944), p. 132-3. 

26 Žr. ypač Immanuel Kant, Metapliysik der Sitten, - Werke (Akademie Aus- 
gabe), vol. 6, p. 382 ir 396; taip pat Mary J. Gregor, Laws of Freedom (Oxford, 
1963). 

7 David Hume, Enguiry Concerning the Principles of Morals, - Essays (Lon- 
don, 1875), vol. 2, p. 273. 

28 Roscoe Pound, „The theory of judicial decision“, Harvard Law Review, ix, 
1936, p. 52. 

? Turbūt įtakingiausią šio požiūrio formuluotę pateikia C. Beccaria, On 
Crime and Punishment (1764), trans. H. Paolucci (New York, 1963), p. 15: „Tei- 
sėjas privalo išspręsti silogizmą, kurio didžioji prielaida turi būti bendras įsta- 
tymas, mažoji prielaida - ar svarstomasis veiksmas atitinka, ar neatitinka tą 
įstatymą, ir išvada - išteisinantis arba nuteisiantis nuosprendis.“ 

V Žr. Sir Alfred Denning, Freedom under the Law (London, 1949). 


6 
THESIS: ĮSTATYMŲ LEIDYBOS TEISĖ 


Teisėjas vadovaujasi nuoseklumo, lygiavertiškumo, nu- 
matomumo standartais; įstatymų leidėjas — visuomeninio 
naudingumo bei teisingo paskirstymo standartais. 


Paul A. Freund* 


Įstatymų leidyba kyla iš būtinybės nustatyti 
organizacijos veiklos taisykles 


Nors politinėje teorijoje įstatymų kūryba tradiciškai laikoma svar- 
biausia įstatymų leidėjo funkcija, pati įstatymų leidybos kilmė 
bei jos uždaviniai nedaug ką turi bendra su teise ta siaurąja 
prasme, kuria ją nagrinėjome paskutiniame skyriuje. Tai ypač 
pasakytina apie „parlamentų motiną“: anglų parlamentas atsi- 
rado šalyje, kur teisingo elgesio taisyklės, arba bendroji teisė, 
ilgiausiai buvo laikomos nepriklausomomis nuo politinės val- 
džios. Dar XVII amžiuje galėjo būti ginčijama, ar parlamentui 


* Paul A. Freund, „Social justice and the law“, kn. R. Brandt (ed.), Social 
Justice (Englewood Cliffs, N.J., 1962), p. 92 bei jo straipsnių rinkinyje On Law 
and Justice (Cambridge, Mass., 1968), p. 83. Palyginkime tai su J. W. Hurst, Law 
and Social Process in U.S. History (Ann Arbor, Mich., 1960), p. 5: „Nepaisant 
šiuolaikinės retorikos, mūsų praktinė filosofija visada žvelgė į įstatymą kaip į 
išteklių perskirstymo bei gyvenimo sąlygų gerinimo įrankį ir jį naudojo visais 
tais atvejais, kai tikėjosi pasiekti tokio rezultato. ... Įstatymas reiškė sprendimų 
bei jų vykdymo organizavimą skirstant išteklius žŽmogiškiesiems poreikiams 
tenkinti.“ 

Dėl graikų termino thesis, kuris vartojamas šio skyriaus pavadinime (ir kurį 
vokiečių kalboje atitinka terminas Satzunę), žr. John Burnet, „Law and nature 
in Greek Ethics“, International Journal of Ethics, vii, 1897, p. 332, kur autorius 
parodo, jog priešingai nei nomos, kurio pirminė reikšmė buvo „nauda“, Hiesis 
„gali reikšti įstatyminį aktą arba tokiu būdu nustatyto įstatymo priėmimą, tad 
užuomazgoje jame jau glūdi ne tik pirmojo įstatymdavio teorija, bet ir vadina- 
moji „visuomeninės sutarties“ teorija“. 

leistina kurti įstatymus, prieštaraujančius bendrajai teisei'. Pa- 
grindinė vadinamųjų įstatymų leidimo organų užduotis visada 
buvo valdžios kontrolė bei reglamentavimas?, t.y. tam tikros or- 
ganizacijos, kurioje teisingo elgesio taisyklių priežiūros funkcija 
buvo tik viena iš jos tikslų, valdymas. 

Kaip jau matėme, teisingo elgesio taisyklės nebūtinai yra są- 
moningų pastangų vaisius, nors žmonės pamažu išmoko jas są- 
moningai tobulinti arba keisti. Valdžia, priešingai, yra sąmonin- 
gai kuriama priemonė, tačiau išskyrus paprasčiausias ir primi- 
tyviausias jos formas, ji taip pat negali funkcionuoti vien valdo- 
vo ad hoc įsakų pagrindu. Kai organizacija, valdovo sukurta tai- 
kai palaikyti bei atsilaikyti prieš išorės priešus, pamažu prade- 
da teikti daugybę kitokių paslaugų ir vis labiau atsiskiria nuo 
platesnės visuomenės, apimančios visą privačią piliečių veiklą, 
atsiranda jos pačios veiklos taisyklių, apibrėžiančių jos sandarą, 
tikslus bei funkcijas, poreikis. Tačiau šios taisyklės, reglamen- 
tuojančios valdymo aparatą, savo pobūdžiu būtinai skirsis nuo 
tų universalių teisingo elgesio taisyklių, kuriomis remiasi ben- 
droji spontaninė visuomenės tvarka. Tai bus konkretiems tiks- 
lams skirtos organizacijos taisyklės, papildančios pozityvius įsa- 
kus, kad kažkas turi būti padaryta siekiant tam tikrų konkrečių 
rezultatų arba kad būtų įsteigta įvairių valdymo agentūrų. Jos 
bus priklausomos nuo konkrečių įsakų, įvairioms agentūroms 
nurodančių jų tikslus bei užduotis. Jų taikymas kiekvienu atve- 
ju priklausys nuo konkrečiai agentūrai skirtos užduoties bei nuo 
einamųjų valdymo tikslų. Jos taip pat turės nustatyti pavaldu- 
mo hierarchiją, apibrėžiančią įvairių agentūrų atsakomybės bei 
sprendimo laisvės ribas. 

Tas pat pasakytina ir apie organizaciją, kuriai skiriama vien 
teisingo elgesio taisyklių palaikymo užduotis. Net tokios orga- 
syklių, funkcionavimui prireiks kitokio pobūdžio taisyklių. Pa- 
vyzdžiui, procedūrinės taisyklės bei teismų organizavimo tai- 

syklės šiuo požiūriu yra organizacinės, o ne teisingo elgesio tai- 
syklės. Nors šios taisyklės taip pat yra skirtos teisingumui palai- 
kyti ir ankstyvaisiais teisės raidos etapais taip pat turėjo būti 
„atrastos“ ir, vadinasi, veikiausiai buvo labiau svarbios vykdant 
teisingumą, negu jau suformuluotos teisingo elgesio taisyklės, 
vis dėlto logiškai jos skiriasi nuo pastarųjų. 

Jeigu teisingumo priežiūrą vykdančios organizacijos atžvil- 
giu dažnai sunku nubrėžti skirtumą tarp teisingo elgesio taisyk- 
lių ir taisyklių, reglamentuojančių jų priežiūros vykdymą, juo 
labiau jeigu teisingo elgesio taisyklės apibrėžiamos kaip tos, ku- 
rios atrandamos laikantis tam tikros procedūros, - tai atžvilgiu 
kitų paslaugų, kurias pamažu savo žinion perėmė valdžios apa- 
ratas, visiškai aišku, jog jos bus teikiamos vadovaujantis visai 
kitokio pobūdžio taisyklėmis - tokiomis, kurios reglamentuoja 
valdžios agentūrų galias disponuojant joms patikėtais materia- 
liais bei Žmogiškaisiais ištekliais, bet kurios nebūtinai joms su- 
teikia valdymo galias privačių piliečių atžvilgiu. 

Net absoliutus valdovas, dorodamasis su detalėmis, negalėjo 
išsiversti be bendrųjų taisyklių. Tačiau valdovo galia paprastai 
nebuvo beribė, nes ji priklausė nuo vyraujančios nuomonės apie 
tai, kokios galios jam priklauso. Kadangi teisės palaikymas bu- 
vo jo pareiga, o ji traktuojama kaip kartą ir visiems laikams 
duotas dalykas, tai tik plėsdamas kitas savo galias jis dažniau- 
siai susidurdavo su būtinybe siekti piliečiams atstovaujančių or- 
ganų sutikimo bei paramos. 

Net tada, kai normos buvo laikomas daugmaž nekintamu da- 
lyku, valdovui dažnai prireikdavo įgaliojimų imtis ypatingų prie- 
monių, kurias vykdant turėjo dalyvauti ir jo valdiniai. Svarbiau- 
sioji iš šių priemonių buvo apmokestinimas, ir parlamentinės 
institucijos atsirado būtent dėl poreikio gauti sutikimą mokes- 
čiams.? Tad atstovaujamiesiems organams, kurie būdavo šau- 
kiami šiam tikslui, visų pirma rūpėjo valdžios reikalai, o ne 
teisės siaurąja prasme kūrimas, nors į juos galėjo būti kreipia- 

masi ir dėl galiojančių teisingumo taisyklių išaiškinimo. Kadan- 
gi teisingumo priežiūra buvo laikoma svarbiausia valdžios už- 
duotimi, natūralu, kad visos taisyklės, reglamentuojančios jos 
veiklą, buvo pradėtos vadinti tuo pačiu vardu. Šią tendenciją 
veikiausiai stiprino dar ir valdžios noras suteikti savo organiza- 
cinėms taisyklėms tokį pat orumo ir pagarbos šydą, koks dengė 
teisę. 


Teisė ir statutas — teisingumo priežiūra 
it įsakymų vykdymas 


Anglų kalboje nėra termino, kuris aiškiai ir nedviprasmiškai 
atskirtų bet kurį valdžios „nustatytą“ (set or posited) reikalavi- 
mą nuo visuotinai pripažįstamo net nežinant jo šaltinio. Kartais 
kalbame apie „įstatyminį aktą“ (enactment), o labiau pažįsta- 
mas terminas „Statutas“ (statute) paprastai žymi tik tuos aktus 
įstatyminiais, kuriuose formuluojamos daugmaž bendros tai- 
syklės.* Iškilus būtinybei naudotis griežtu vienu terminu, kar- 
tais naudosimės graikų žodžiu thesis, apibūdindami tokią „nu- 
statytą“ teisę. 

Kadangi pagrindinė visų įstatymų leidimo organų veikla vi- 
sada buvo valdžios aparato priežiūra, galima pagrįstai teigti, 
jog užsiimti „teisėjo teise Parlamentas neturėjo nei laiko, nei 
“*. Tai nebūtų turėję reikšmės, jeigu įstatymų leidėjai teisėjo 
teisę būtų tik apleidę - palikę jos raidą teismams. Tačiau dažnai 
tai pasireikšdavo tuo, jog teisėjo teisė būdavo atsitiktinai arba 


noro 


net netyčia keičiama - priimami sprendimai valdžios priemonių 
atžvilgiu, vadinasi, aptarnaujami konkretūs tikslai. Kiekvienas 
įstatymdavių sprendimas dėl dalykų, reglamentuojamų nomos, 
pakeičia arba atšaukia tą teisę. Įstatymų leidimo organas, kaip 
aukščiausia valdžia, nėra saistomas jokių įstatymų, ir tai, ką jis 
nusprendžia konkrečiais klausimais, turi bendrų taisyklių galią 
ir nusveria bet kurią esamą tokio pobūdžio taisyklę. 

Dauguma sprendimų, kuriuos priima atstovaujamieji susirin- 
kimai, žinoma, nekuria teisingų elgesio taisyklių, o tik reglamen- 
tuoja valdžios priemones. Taip veikiausiai buvo visais laikais.“ 
Apie britų įstatymų leidybą 1901 m. buvo galima pasakyti: „me- 
tiniame sąvade devyni dešimtadaliai įstatyminių aktų yra tai, 
ką galima pavadinti administracine teise; ir pastarųjų keturių 
šimtmečių įstatyminių aktų sąvado (General Acts) analizė vei- 
kiausiai atskleistų tokią pat proporciją“. 

Prasminis skirtumas tarp „teisės“, kaip ji naudojama nomos 
kontekste ir „teisės“, kaip ji naudojama įstatymų leidybos, He- 
seis, kontekste, labiausiai išryškėja nagrinėjant, kaip „teisė“ (law) 
taikoma šiais dviem atvejais. Elgesio taisyklė negali būti „vyk- 
doma“ arba „atliekama“ taip, kaip vykdoma instrukcija. Taisyk- 
lės galima laikytis, ją galima palaikyti jėga; tačiau elgesio taisyklė 
tik riboja leistinų veiksmų sritį ir paprastai nenurodo jokio vyk- 
dytino konkretaus veiksmo; tai, ko ji reikalauja, niekada negali 
būti galutinai atlikta, o išlieka nuolatiniu įpareigojimu visiems. 
Kai kalbame apie „įstatymo vykdymą“, terminą „įstatymas“ 
(law) vartojame ne nomos, bet thesis - įsakymo kam nors ką nors 
padaryti - prasme. Vadinasi, „įstatymų leidėjo“, kurio įstatymai 
turi būti „vykdomi“, santykiai su tais, kurie tuos įstatymus turi 
vykdyti, yra visiškai kitokie nei „įstatymų leidėjo“, nustatančio 
teisingo elgesio taisykles, santykiai su tais, kurie tų taisyklių turi 
laikytis. Pirmosios grupės taisyklės bus privalomos tik organiza- 
cijos, kurią vadiname valdžia, nariams, antrosios grupės taisyk- 
lės riboja visų visuomenės narių leistinų veiksmų sritį. Teisėjas, 
taikantis įstatymą ir vykdantis jo priežiūrą, „vykdo“ jį ne ta 
prasme, kuria administratorius įgyvendina tam tikrą priemonę 
arba kuria „pareigūnas“ turi vykdyti teisėjo sprendimą. 

Įstatymdavių priimtas statutas (Hhesis) gali turėti visus nomos 
požymius, ir veikiausiai juos turės, jeigu bus sąmoningai mode- 
liuojamas pagal n10mos pavyzdį. Tačiau jam nebūtina tuos bruo- 
žus turėti, ir daugeliu tų atvejų, kur prireikia įstatymų leidybos, 
jis negali jų turėti. Šiame skyriuje toliau nagrinėsime tik tuos 

įstatyminius aktus, arba theses, kurie nėra teisingo elgesio tai- 
syklės. Tiesą sakant, kaip visuomet pabrėždavo teisiniai pozity- 
vistai, nėra ribų tam, ką galima įtraukti į statutą. Tačiau nors 
toks „įstatymas“ turi būti vykdomas tų, kuriems jis skiriamas, 
jis dėl to netampa įstatymu teisingo elgesio taisyklių prasme. 


Įstatymų leidyba ir valdžių padalijimo teorija 


Painiavą, atsirandančią dėl žodžio „įstatymas“ nevienareikšmiš- 
kumo, galima pastebėti jau ankstyvose diskusijose dėl valdžių at- 
skyrimo principo. Kai diskutuojama apie „įstatymų leidybą“, iš 
pradžių atrodo, jog kalbama išimtinai apie universalias elgesio 
taisykles. Tokių teisingo elgesio taisyklių, žinoma, nevykdo vyk- 
domoji valdžia, tačiau jos taikomos teismuose sprendžiant kon- 
krečias bylas; vykdomoji valdžia tik vykdo teismo sprendimus. 
Jeigu kalbama apie įstatymą kita prasme, būtent apie įstatymi- 
nius aktus, kurie nustato ne elgesio taisykles, bet teikia instruk- 
cijas valdžiai, „vykdomoji“ valdžia turi vykdyti tai, ką nuspren- 
dė įstatymų leidėjas. Tad „vykdymas“ čia nėra taisyklės vykdymas 
(kas yra beprasmybė), o „įstatymdavio“ instrukcijos vykdymas. 
Terminas „įstatymų leidimo valdžia“ istoriškai glaudžiai sie- 
jasi su valdžių atskyrimo teorija ir jis tapo plačiai vartojamas 
maždaug tuo pačiu metu, kai pirmąkart buvo iškelta ši teorija. 
Įsitikinimas, kuris dažnai pasitaiko dar ir šiandien, jog toji teori- 
ja atsirado dėl Montesguieu klaidingo tų laikų britų konstituci- 
jos interpretavimo, be abejo, nėra pagrįstas. Nors to meto Brita- 
nijos santvarka, žinoma, neatitiko šio principo, negali būti abe- 
jonės, jog tuo metu juo vadovavosi politinė Anglijos mintis“, ir 
jis pamažu buvo pripažintas didžiuosiuose praėjusio šimtmečio 
debatuose. Čia mums svarbu atkreipti dėmesį į tai, kad net tose 
XVII amžiaus diskusijose buvo aiškiai suprasta, jog traktuojant 
įstatymų leidybą kaip atskirą veiklos rūšį, įstatymo sąvoka turi 
būti apibrėžiama nepriklausomai, nes terminas „įstatymų leidy- 
ba“ taptų tuščias, jeigu įstatymu būtų vadinami visi įstatymų 

leidėjo nurodymai. Idėja, kurią pradėta vis aiškiau reikšti, buvo 
ta, kad „įstatymas ne tik turi būti formuluojamas bendrais ter- 
minais, bet ir tai, kad įstatymų leidėjas privalo apsiriboti įstaty- 
mų leidyba ir nesikišti į konkrečius reikalus“?. Pirmoje tautos 
sutartyje (First Agreement of the People) 1647 m. eksplicitiškai sa- 
koma, kad „visi esami arba būsimi įstatymai turi vienodai galio- 
ti visiems ir kad jokia asmens privilegija, turtinė padėtis, būdas, 
pareigos, kilmė ar vieta neteiktų jokių išimčių įprastoje proce- 
dūroje, kuriai yra pavaldūs kiti“!“. 1653 metų Valdymo instru- 
mente (Instrument of Government) valdžių atskyrimas laikomas 
„didžiąja laisvės ir gero valdymo paslaptimi“"'. Nors nė vienas 
iš XVII amžiaus mėginimų įkūnyti šią idėją konstitucinėje san- 
tvarkoje nepavyko, jos įtaka didėjo, ir Johnas Locke'as buvo aiš- 
kiai įsitikinęs, kad „įstatymų leidimo valdžia turi veikti ypatingu 
būdu ... tie, kurie turi šią valdžią, privalo kurti tik bendras tai- 
sykles. Jų valdymas privalo remtis paskelbtais pastoviais įstaty- 

mais, kurie nebūtų kaitaliojami konkrečiais atvejais“'“. Tai tapo 
vyraujančia britų viešosios nuomonės nuostata XVII amžiuje ir 
būtent jos pagrindu Montesguieu pateikė britų santvarkos inter- 
pretaciją. Šiam įsitikinimui buvo suduotas smūgis tik XIX am- 
žiuje, kai „filosofinių radikalų“ ir ypač Benthamo iškeltoji įsta- 
tymų leidėjo visagalybės idėja" paskatino Jamesą Millį teisės 
ribojamos valdžios idealą pakeisti kitu idealu, pagal kurį val- 
džią kontroliuoja atstovų susirinkimas, turintis galią imtis bet 
kokių savo patvirtintų konkrečių veiksmų." 


Atstovaujamųjų susirinkimų vykdomosios funkcijos 


Taigi, kad mūsų neklaidintų žodis „įstatymų leidyba“, turime 
prisiminti, jog jis išreiškia ne daugiau kaip savotišką garbės ti- 
tulą, suteiktą susirinkimams, kurie atsirado pirmiausia kaip at- 
stovaujamosios valdžios įrankiai. Šiuolaikinės įstatymų leidimo 
institucijos neabejotinai kilo iš institucijų, egzistavusių gerokai 

anksčiau nei buvo suvokta teisingo elgesio taisyklių sąmoningo 
kūrimo galimybė. Pastaroji užduotis tik vėliau buvo patikėta 
institucijoms, paprastai vykdančioms visiškai kitokias užduotis. 
Žodžių junginys „įstatymų leidybos organas“ (Iegislature) faktiš- 
kai nepasirodė anksčiau nei XVII amžiaus viduryje, ir abejotina, 
ar tada jis buvo taikomas egzistuojantiems „konstituciniams or- 
ganams“ (constituted bodies) (pasinaudojant parankiu R. A. Pal- 
merio terminu)“, galbūt dėl to, kad jau buvo miglotai suvokia- 
ma valdžių atskyrimo idėja arba veikiau dėl to, kad veltui buvo 
mėginama organus, kontroliuojančius valdžią, apriboti bendrų 
įstatymų kūrimo užduotimi. Kiekvienu atveju iš tiesų jie nieka- 
da taip nebuvo apriboti, todėl „įstatymų leidimo organas“ pa- 
prasčiausiai tapo pavadinimu atstovaujamiesiems susirinkimams, 
kurių užduotis yra vadovavimas valdžiai arba jos priežiūra. 

Keletas mėginimų apriboti šias „įstatymų leidybos“ instituci- 
jas įstatymų siaurąja prasme kūrimu, neišvengiamai žlugo, nes 
jie reiškė mėginimą apriboti vienintelį atstovaujamąjį organą ben- 
drų taisyklių kūrimu ir atimti iš jų galią kontroliuoti daugumą 
valdžios veiksmų. Gera tokio mėginimo iliustracija yra Napole- 
onui priskiriamas argumentas““: 


Niekas labiau už mane negerbia įstatymų leidimo valdžios 
nepriklausomybės, tačiau įstatymų leidyba nėra finansai, admi- 
nistracijos priežiūra ar tie devyniasdešimt devyni dalykai iš šim- 
to, kuriais Anglijoje užsiima Parlamentas. Įstatymų leidėjas turi 
leisti įstatymus, t.y. remdamasis moksliniais jurisprudencijos prin- 
cipais kurti geras taisykles, jis turi gerbti vykdomosios valdžios 
nepriklausomybę, jeigu nori, kad būtų gerbiama jo paties nepri- 
klausomybė. 


Čia, žinoma, reiškiama pažiūra į įstatymų leidėjo funkciją, 
atitinkančią Montesguieu valdžių atskyrimo idėją; ir ji būtų tin- 
kama Napoleono knygai, nes vienintelio egzistuojančio tautos 
atstovų organo galias apribotų bendrų teisingo elgesio taisyklių 
kūrimu ir atimtų iš jo bet kokią galią kontroliuoti valdžią. Dėl 

šios priežasties vėliau jos pasigavo G. W. F. Hegelis“, o dar 
vėliau - W. Hasbachas'“. Kita vertus, būtent dėl tos pačios prie- 
žasties ji buvo nepriimtina visiems demokratinės valdžios šali- 
ninkams. Tačiau tuo pat metu terminas „įstatymų leidybos or- 
ganas“ juos patraukė, kaip atrodo, dėl kitos priežasties: jis jiems 
leido reikalauti, kad šiam organui, iš esmės valdžios įrankiui, 
būtų suteikta ta neribota, arba „suvereni“, galia, kuri, tradiciniu 
supratimu, priklausė tik įstatymų leidėjui siaurąja šio termino 
prasme. Susiklostė tokia padėtis, kad valdymo galią turintys 
susirinkimai (governmental assemblies), kurių veikla dėl jos pobū- 
džio turėtų būti ribojama teisės, įgijo galią įsakinėti, ką tik nori, 
paprasčiausiai savo įsakus pavadindami „įstatymais“. 

Tačiau reikia pripažinti, jog jeigu buvo siekiama demokra- 
tinės, arba atstovaujamosios, valdžios, vieninteliams egzistavu- 
siems atstovaujamiesiems organams tas apribojimas, kurį val- 
džių atskyrimo idealas numato tikriesiems įstatymų leidimo or- 
ganams, negalėjo būti pritaikytas. Toks apribojimas nebūtinai 
turėjo reikšti, jog atstovaujamajam organui, turinčiam valdymo 
galias, negalioja jokie įstatymai, išskyrus tuos, kuriuos jis pats 
yra priėmęs. Apribojimas galėjo reikšti, kad atlikdamas savo 
grynąją valdymo funkciją jis būtų pavaldus bendroms taisyk- 
lėms, kurias nustato kitas organas, toks pat atstovaujamasis, ar- 
ba demokratinis, kurio aukščiausiąją galią lemia jo vadovavi- 
masis universaliomis elgesio taisyklėmis. Žemesniuose valdžios 
ešelonuose faktiškai susiduriame su įvairiais regioniniais, arba 
vietiniais, atstovaujamaisiais organais, savo veiksmuose paval- 
džiais bendroms taisyklėms, kurių jie patys keisti negali; ir nėra 
pagrindo manyti, kad jos neturėtų galioti ir aukščiausiems at- 
stovaujamiesiems organams, vykdantiems valdžios priežiūrą. 
Tiesą sakant, tik taip galėtų būti realizuotas teisei pavaldžios 
valdžios (government under the law) idealas. 

Šioje vietoje verta trumpam nutraukti mūsų pagrindinį svars- 
tymą ir panagrinėti tam tikrą sąvokos „valdžia“ dviprasmiškumą. 
Nors šis terminas apima įvairiarūšę veiklą, kuri yra būtina arba pa- 

geidaujama kiekvienoje civilizuotoje visuomenėje, jis turi ir tam tik- 
rų konotacijų, nesuderinamų su teisei pavaldžios laisvės (freedoni 
under the law) idealu. Kaip jau matėme, po šiuo pavadinimu slypi 
dvi funkcijos, kurias būtina atskirti: viena vertus, tai universalių tei- 
singo elgesio taisyklių laikymosi priežiūra ir kita vertus, tai vado- 
vavimas organizacijai, kuri piliečiams teikia įvairias paslaugas. 

Būtent dėl pastarosios veiklos rūšies terminas „valdžia“ (ir 
dar labiau veiksmažodinis „valdymas“) turi klaidinančių kono- 
tacijų. Neginčijamas poreikis valdžios, kuri gina teisę ir vado- 
vauja organizacijai, teikiančiai daugelį kitokių paslaugų, nereiš- 
kia, bent jau taikos metu, kad privatūs piliečiai turi būti valdo- 
mi ta prasme, kuria valdžia valdo jai patikėtus žmogiškuosius 
bei materialinius išteklius teikdama savo paslaugas. Šiandieną 
įprasta kalbėti apie tai, kad valdžia „valdo šalį“, tarsi visa šalis 
būtų jos tvarkoma organizacija. Tačiau iš tikrųjų paprastai ji 
sudaro tam tikras sąlygas sklandžiai tėkmei tų paslaugų, kurias 
nesuskaičiuojama daugybė individų bei organizacijų teikia vie- 
ni kitiems. Ši spontaniškai besiklostanti visuomenės narių veik- 
la neabejotinai vyktų ir toliau, net jeigu visa valdžiai būdinga 
veikla laikinai nutrūktų. Žinoma, šiais laikais daugelyje šalių 
valdžia į savo rankas yra paėmusi tokią daugybę gyvybiškai 
svarbių paslaugų, ypač susisiekimo bei komunikacijų srityje, kad 
ekonominis gyvenimas būtų greitai paralyžiuotas, jeigu nutrūk- 
tų visos valdžios teikiamos paslaugos. Tačiau tai atsitiktų ne 
todėl, kad tik valdžia gali šias paslaugas teikti, o todėl, kad val- 
džia prisiėmė išimtinę teisę jas teikti. 


Privatinė ir viešoji teisė 


Skirtumas tarp universalių elgesio taisyklių ir valdymo organi- 
zavimo taisyklių glaudžiai siejasi ir kartais yra tapatinamas su 
skirtumu tarp privatinės ir viešosios teisės.'* Todėl tai, ką iki šiol 
kalbėjome, galima reziumuoti teiginiu, jog įstatymdavių teisę 
daugiausia sudaro viešoji teisė. Tiesa, nėra bendro sutarimo, 

kur tiksliai turi būti nubrėžta skiriamoji linija tarp privatinės ir 
viešosios teisės. Šiuolaikinė tendencija nutrinti šią skiriamąją li- 
niją reiškiasi tuo, kad, viena vertus, valdžios agentūroms netai- 
komos bendros teisingo elgesio taisyklės, ir kita vertus, kad pri- 
vačių asmenų bei organizacijų veiklai taikomos instrumentinės 
taisyklės arba net administracinių agentūrų įsakai arba leidimai. 
Per pastaruosius šimtą metų, tenkinant vadinamuosius „sociali- 
nius“ tikslus, šis skirtumas tarp teisingo elgesio taisyklių ir vals- 
tybinių paslaugų organizavimo taisyklių pamažu neteko savo 
griežtumo. 

Čia mums bus parankiausia skirtumą tarp privatinės ir vie- 
šosios teisės laikyti lygiaverčiu skirtumui tarp teisingo elgesio 
taisyklių ir organizacinių taisyklių (ir tokiu būdu, remiantis an- 
glosaksų, bet priešingai kontinentinės Europos tradicijai, bau- 
džiamąją teisę laikyti privatinės, o ne viešosios teisės dalimi). 
Tačiau reikia pabrėžti, jog Žinomi „privatinės“ ir „viešosios“ 
teisės terminai gali klaidinti. Jų panašumas į privačios ir viešo- 
sios gerovės terminus gali klaidingai sugestionuoti, kad privati- 
nė teisė tarnauja tik atskirų individų gerovei, o viešoji teisė - tik 
bendrai gerovei. Net klasikinis romėnų apibrėžimas, pagal kurį 
privatinė teisė siekia naudos individams, o viešajai teisei rūpi 
Romos respublikos padėtis*", leidžiasi taip interpretuojamas. Idė- 
ja, kad tik viešoji teisė siekia visuomenės gerovės, yra teisinga 
tuo atveju, jeigu „viešumas“ interpretuojamas specialia siaurąja 
prasme, būtent kaip tai, kas yra susiję su valdymo organizacija, 
ir jeigu terminas „viešoji gerovė“ nėra laikomas bendros gero- 
vės sinonimu, O yra taikomas tik atžvilgiu tų konkrečių tikslų, 
kurie tiesiogiai susiję su valdymo organizavimu. 

Įsitikinimas, kad tik viešoji teisė tarnauja bendrai gerovei, o 
privatinė teisė gina tik savanaudiškus individų interesus, visiš- 
kai iškreipia reikalo esmę: klaidinga manyti, kad tik veiksmai, 
sąmoningai skiriami bendram tikslui, tarnauja bendriems tiks- 
lams. Tiesą sakant, tai, ką mums duoda spontaninė visuomenės 

tvarka, turi didesnės reikšmės kiekvieno ir, vadinasi, visų gero- 
vei, nei dauguma valdžios organizacijos teikiamų paslaugų, iš- 
skyrus tik saugumą, kurį teikia teisingo elgesio taisyklių prie- 
žiūra. Galima įsivaizduoti labai pasiturinčią ir taikingą visuo- 
menę, kurios valdžia apsiribotų vien pastarąja užduotimi; ir ilgą 
laiką, ypač viduramžiais, frazė utilitas publica iš tikrųjų reiškė ne 
daugiau kaip taiką ir teisingumą, kuriuos garantuoja teisingo 
elgesio taisyklių palaikymas. Galima pasakyti tik tai, kad vie- 
šoji teisė, kaip valdžios organizavimo taisyklės, reikalauja iš tų, 
kuriems ji taikoma, sąmoningo tarnavimo visuomenės intere- 
sams, tuo tarpu privatinė teisė leidžia individams siekti savo 
tikslų ir riboja individo veiksmus tik taip, kad jie pasitarnautų 
visų interesams. 

Valdymo organizavimo teisė nėra teisė ta prasme, kad api- 
brėžia teisingo elgesio taisykles; ją sudaro nurodymai, ką priva- 
lo daryti konkretūs valdžios pareigūnai arba agentūros. Juos 
reikėtų vadinti veikiau valdymo instrukcijomis arba valdžios 
įstatais. Jų tikslas — įgalioti atskiras agentūras imtis tam tikrų 
veiksmų nurodytiems tikslams pasiekti joms suteikiant tam tik- 
rų priemonių. Tačiau laisvoje visuomenėje privatus pilietis nėra 
tokia priemonė. Jeigu šios valdžios organizavimo taisyklės pa- 
prastai traktuojamos kaip vienarūšės teisingo elgesio taisyklės, 
tai tik todėl, kad jas nustato tas pats valdžios organas, kuris turi 
galią nustatyti ir teisingo elgesio taisykles. Jie vadinami „įstaty- 
mais“ dėl to, kad jiems mėginama suteikti tą pačią orumo ir 
pagarbos atmosferą, kuri gaubia universalias teisingo elgesio 
taisykles. Taip valdžios agentūros sugebėjo užsitikrinti priva- 
taus piliečio klusnumą įsakams, kuriais siekiama specifinių tikslų. 

Tam tikrų paslaugų organizavimo užduotis neišvengiamai 
sukuria visiškai kitokią taisyklių prigimties sampratą nei toji, 
kuri atsiranda vykdant spontaninės tvarkos taisyklių paieškos 
užduotį. Tačiau būtent pirmosios užduoties suformuota nuosta- 
ta nulėmė įstatymų leidybos tikslų sampratą. Kadangi sąmonin- 

gas taisyklių konstravimas pirmiausia sietinas su organizavimo 
taisyklėmis, įstatymų leidybos bendrųjų principų apmąstymas 
taip pat atiteko beveik išimtinai viešosios teisės juristams, t.y. 
organizavimo specialistams, kuriems teisėjo teisė paprastai tiek 
terūpi, kad kyla abejonių, ar juos apskritai galima vadinti teisi- 
ninkais. Būtent jie beveik visiškai vyravo šiuolaikinėje teisės fi- 
losofijoje ir būtent jie, sukūrę viso teisinio mąstymo sąvokinę 
paradigmą bei padarę įtakos teisminiams sprendimams, taip pat 
iš esmės paveikė privatinę teisę. Tas faktas, jog jurisprudencija 
(ypač Europos žemyne) buvo beveik išimtinai viešosios teisės 
teisininkų rankose, įpratusių teise laikyti pirmiausia viešąją tei- 
sę, o tvarką — vien organizacine tvarka, daugiausia yra atsakingi 
ne tik dėl teisinio pozityvizmo (kuris privatinės teisės srityje 
apskritai neturi prasmės) įsiviešpatavimo, bet ir dėl jame impli- 
kuotų socializmo ir totalitarizmo ideologijų. 


Konstitucinė teisė 


Iš taisyklių, kurias esame įpratę vadinti „įstatymais“, nors jos 
yra organizacinės, o ne teisingo elgesio taisyklės, pirmiausia rei- 
kia paminėti visas tas valdžios galių padalijimo bei apribojimo 
taisykles, kurios sudaro konstitucinę teisę. Į ją paprastai žvelgia- 
ma kaip į „aukščiausias“ taisykles, vertas ypatingos, arba di- 
desnės, pagarbos, nei kiti įstatymai. Tačiau nors tai gali būti 
paaiškinta istorinėmis priežastimis, jas labiau derėtų laikyti ant- 
statu, skirtu Heisei palaikyti, o ne visos teisės šaltiniu, kaip tai 
paprastai daroma. 

Konstituciniai įstatymai traktuojami kaip pamatiniai ir jiems 
teikiama ypatinga pagarba tik todėl, kad dėl jų turi būti forma- 
liai susitariama ir, vadinasi, reikalinga ypatinga pastanga su- 
teikti jiems tą pačią autoritetingumo ir pagarbos aureolę, nuo 
seno gaubiančią teisę. Paprastai konstitucijos yra būdamos ilgų 
kovų rezultatas, nes buvo išsikovotos brangia kaina palyginti 

netolimoje praeityje. Į jas žvelgiama kaip į sąmoningo susitari- 
mo rezultatą, užbaigusį ilgą kovą; konstitucijai dažnai ceremo- 
ningai prisiekiama, nes susitarimo principų pažeidimas atgai- 
vintų visuomenės grupių nesutarimus arba net iš naujo įžiebtų 
pilietinius karus. Dažnai konstitucija taip pat yra dokumentas, 
pirmąkart suteikęs lygias pilietines teises iki tol priespaudoje 
buvusioms klasėms. 

Tačiau visa tai nekeičia fakto, jog konstitucija iš esmės tėra 
antstatas, pastatytas ant jau egzistuojančios teisinės sistemos pa- 
grindo ir skirtas tai sistemai palaikyti bei priežiūrai organizuoti. 
Nors priimta ji gali atrodyti „pirminė““! ta logine prasme, kad 
kitų taisyklių galiojimas remiasi konstitucija, vis dėlto jos tikslas 
yra palaikyti šias jau egzistuojančias taisykles. Ji yra įrankis tei- 
sei bei tvarkai palaikyti ir mechanizmas kitoms paslaugoms teikti, 
tačiau ji neapibrėžia teisės ir teisingumo. Tiesa ir tai, kad, kaip 
buvo tiksliai išsireikšta, „viešoji teisė ateina ir išeina, o privatinė 
teisė lieka““. Net tada, kai dėl revoliucijos ar užkariavimo pa- 
sikeičia visa valdžios struktūra, dauguma teisingo elgesio tai- 
syklių, civilinė ir baudžiamoji teisė išlieka galioti net tais atve- 
jais, kai noras kai kurias iš jų pakeisti buvo svarbiausioji revo- 
liucijos priežastis. Taip yra todėl, kad tik tenkindama daugumą 
lūkesčių naujoji valdžia gali užsitikrinti savo valdinių lojalumą 
ir tokiu būdu tapti „teisėta“. 

Apribojusi skirtingų valdžios organų galias, konstitucija ap- 
riboja ir įstatymdavių susirinkimo galias (kaip, mano įsitikini- 
mu, turi daryti kiekviena konstitucija ir kaip buvo numatyta 
pirmosiose konstitucijose) ir kai dėl to ji apibrėžia formalius 
požymius, kuriuos įstatymas privalo turėti, kad jis būtų teisėtas, 
toks teisingo elgesio taisyklių apibrėžimas pats nėra teisingo 
elgesio taisyklė. Jis yra tai, ką H. L. A. Hartas vadina „pripaži- 
nimo taisykle“*, kuri leidžia teismams nustatyti, ar tam tikra 
taisyklė turi šių bruožų; tačiau ji pati nėra teisingo elgesio tai- 
syklė. Be to, vien suderinamumas su „pripažinimo taisykle“ ne- 


198 TAISYKLĖS IR TVARKA 


suteikia jau egzistuojantiems įstatymams teisėtumo statuso. Ji 
gali būti teisėjui kaip orientyras, tačiau kaip visi panašūs mėgi- 
nimai artikuliuoti esamos normų sistemos pamatines prielaidas, 
ji gali pasirodyti neadekvati, todėl teisėjui gali tekti ir toliau 
išplėstai (arba susiaurintai) interpretuoti jose vartojamų žodžių 
prasmę. 

Jokioje kitoje viešosios teisės srityje nėra taip priešinamasi 
mėginimams neigti teisingo elgesio taisyklių pobūdį konstituci- 
nėms taisyklėms, kaip konstitucinėje teisėje. Atrodo, kad dau- 
gumai šio dalyko tyrinėtojų teiginys, jog konstituciniai įstatymai 
nėra įstatymai ta pačia prasme, kuria kalbame apie teisingo el- 
gesio taisykles kaip apie įstatymą, atrodo grynas akibrokštas, 
kurio neverta net svarstyti. Tiesą sakant, būtent dėl šios priežas- 
ties ilgiausiai trukę ir nuodugniausi mėginimai išsiaiškinti skir- 
tumą tarp šių dviejų įstatymo rūšių, kurių buvo imtasi Vokieti- 
joje XIX amžiaus pabaigoje, atskiriant tai, kas tada buvo vadina- 
ma įstatymu „materialia“ (arba „substancine“) nuo įstatymo vien 
„formalia“ prasme, negalėjo duoti jokių rezultatų; nes nė vienas 
iš autorių nedrįso pripažinti neišvengiamos, tačiau, kaip jiems 
atrodė, absurdiškos išvados, jog konstitucinė teisė, pagal visus 
klasifikavimo kriterijus, turi būti gretinama su teise vien forma- 
liąja, o ne materialiąja prasme.“ 


Įstatymų leidyba finansų srityje 


Sritis, kurioje ryškiausiai matomas skirtumas tarp teisingo elge- 
sio taisyklių ir kitokių įstatymų leidybos produktų ir kurioje dėl 
to nuo seno pripažįstama, jog ją liečiantys „politiniai įstatymai“ 
skiriasi nuo „juridinių įstatymų“, buvo toji sritis, kur atstovau- 
jamųjų institucijų „įstatymų leidyba“ pasirodė pirmąkart, bū- 
tent valstybės finansų srityje. Šioje srityje išties turi būti nubrė- 
žiamas svarbus, bet nelengvai pagaunamas skirtumas tarp išlai- 
dų sankcionavimo ir būdo, kuriuo atitinkama našta turi būti 

paskirstoma tarp skirtingų individų bei grupių. Tai, kad apskri- 
tai imant valstybinis biudžetas yra organizacijos veiksmų pla- 
nas, suteikiantis galią konkrečioms agentūroms daryti konkre- 
čius dalykus ir kad jis nėra teisingo elgesio taisyklių sąvadas, 
yra gana akivaizdu. Faktiškai beveik visas biudžetas, susijęs su 
išlaidomis, nesiremia jokiomis taisyklėmis“, jis remiasi instruk- 
cijomis, kur nurodomi valdžios disponuojamų išteklių tikslai ir 
jų panaudojimo būdai. Net XIX amžiaus vokiečių mokslinin- 
kams, kurie atkakliai mėgino viešajai teisei suteikti jų vadina- 
mos „teisės materialia prasme“ statusą, čia teko sustoti ir pripa- 
Žžinti, jog biudžetas jokiu būdu negali sutilpti po šia rubrika. 
Akivaizdu, kad atstovų susirinkimas, pritardamas tokiam val- 
džios operacijų planui, veikia ne kaip įstatymų leidėjas, kaip tai 
suprantama, pavyzdžiui, valdžių atskyrimo teorijoje, o kaip aukš- 
čiausias valdžios organas, duodantis nurodymus, kuriuos turi 
vykdyti vykdomoji valdžia. 

Tai nereiškia, kad visoje veikloje, kurią kontroliuoja „įstaty- 
mų leidėjų“ instrukcijos, valdžiai, kitaip nei bet kuriam kitam 
asmeniui ar agentūrai, nebūtina paisyti bendrųjų teisingo elge- 
sio taisyklių arba, konkrečiau, negerbti privačių valdų, kurias 
tos taisyklės apibrėžia. Tiesą sakant, įsitikinimas, jog šios val- 
džios instrukcijos (dėl to, kad jos taip pat vadinamos įstatymais) 
gali turėti viršenybę visiems galiojančių bendrų taisyklių atžvil- 
giu, yra pagrindinis pavojus, nuo kurio galima apsisaugoti tik 
aiškiai skiriant šias dvi „įstatymų“ rūšis. Tai tampa akivaizdu, 
kai nuo išlaidų pereiname prie biudžeto įplaukų. Nustatyti įplau- 
kų sumą, kuri turi būti gauta mokesčiais vienais ar kitais me- 
tais, reiškia priimti specifinį sprendimą, diktuojamą konkrečių 
aplinkybių — nors klausimas, ar našta, kurią dauguma sutinka 
pakelti, gali būti taip pat primetama nesutinkančiai mažumai, ir 
kaip toji bendra našta turi būti paskirstyta tarp skirtingų asme- 
nų bei grupių, kelia teisingumo problemą. Tad ir čia našta indi- 
vidams turi būti paskirstoma pagal bendras taisykles, taikomas 


200 TAISYKLĖS IR TVARKA 


nepriklausomai nuo nustatyto išlaidų dydžio - tiesą sakant, pa- 
gal taisykles, kurių negalėtų keisti tie, kurie priima sprendimus 
dėl išlaidų. Esame taip pripratę prie sistemos, kur išlaidų klau- 
simas sprendžiamas pirmiausia, o klausimas, kas neš tų išlaidų 
naštą, svarstomas tik po to, jog retai suvokiame, kaip smarkiai 
ši praktika prieštarauja pamatiniam principui - kad visa prie- 
varta būtų naudojama tik teisingo elgesio taisyklėms palaikyti. 


Administracinė teisė ir policinė galia 


Tačiau didžiausią vadinamosios viešosios teisės dalį sudaro ad- 
ministracinė teisė, t.y. taisyklės, reglamentuojančios įvairių vals- 
tybinių agentūrų veiklą. Kiek šios taisyklės apibrėžia, kaip šios 
agentūros privalo naudoti jų disponuojamus žmogiškuosius bei 
materialinius išteklius, jos yra akivaizdžiai organizacinės taisyk- 
lės, panašios į tas, kurios būtinos kiekvienai didelei organizaci- 
jai. Jos išsiskiria nebent tuo, kad numato viešą atsakomybę tų, 
kuriems taikomos. Tačiau terminas „administracinė teisė“ var- 
tojamas ir dviem kitomis prasmėmis. 

Juo apibūdinami administracinių agentūrų nurodymai, pri- 
valomi ne tik tų agentūrų pareigūnams, bet ir privatiems pilie- 
čiams, turintiems reikalų su tomis agentūromis. Žinoma, tokie 
nurodymai reikalingi reglamentuoti piliečiams teikiamų valsty- 
binių paslaugų ar priemonių naudojimą, tačiau dažnai jie per- 
žengia šias ribas, - papildo bendrąsias taisykles, apibrėžiančias 
privačias valdas. Tokiu atveju susiduriame su deleguota įstaty- 
mų leidyba. Galima pateikti svarių argumentų, kodėl šio pobū- 
džio taisykles turėtų nustatyti regioninės arba vietinės instituci- 
jos. Klausimas, ar šio pobūdžio taisyklių nustatymas turi būti 
deleguojamas tik atstovaujamiesiems organams, ar jis gali būti 
patikėtas biurokratinėms agentūroms, nors ir būdamas svarbus, 
mūsų nedomina. Šiame kontekste mums svarbu tik tai, kad ši 
„administracinė įstatymų leidyba“ būtų pavaldi tokiems pat ap- 

ribojimams, kaip ir tikroji įstatymų leidimo galia, kuria dispo- 
nuoja aukščiausiasis įstatymų leidimo organas. 

Be to, terminas „administracinė teisė“ vartojamas apibūdinti 
„administraciniams įgaliojimams asmenų bei nuosavybės atžvil- 
giu“, kurie remiasi ne universaliomis teisingo elgesio taisyklė- 
mis, bet yra skirti konkretiems numatomiems rezultatams pa- 
siekti ir, vadinasi, neišvengiamai implikuoja diskriminavimą bei 
nuožiūros laisvę. Būtent šio pobūdžio administracinė teisė kon- 
fliktuoja su teisei pavaldžios laisvės samprata. Teisinėje anglo- 
saksų tradicijoje buvo įprasta laikytis prielaidos, kad santykiuo- 
se su privačiais piliečiais administracinė valdžia yra saistoma tų 
pačių bendrosios (arba statutinės) teisės taisyklių ir yra pavaldi, 
kaip bet kuris privatus pilietis, įprastųjų teismų jurisdikcijai. Bū- 
tent apie šio pobūdžio administracinę teisę, numatančią skirtin- 
gų įstatymų taikymą santykiams tarp valstybinių agentūrų ir 
piliečių, A. V. Dicey galėjo kalbėti dar šio amžiaus pradžioje, 
jog tokia teisė Didžiojoje Britanijoje neegzistuoja“? - praėjus dvi- 
dešimčiai metų po to, kai užsienio autoriai jau buvo parašę ilgų 
traktatų apie britų administracinę teisę aukščiau nagrinėtąja 
prasme“. 

Daugėjant paslaugų, kurias valdžia teikia piliečiams, akivaiz- 
džiai iškyla naudojimosi šiomis paslaugomis reglamento būti- 
nybė. Elgesys keliuose bei kitose viešose vietose negali būti re- 
guliuojamas paskirstant individualias valdas; tam reikia taisyk- 
lių, pagrįstų praktiškumu. Nors tokios viešųjų institucijų nau- 
dojimo taisyklės yra pavaldžios teisingumo reikalavimams (pir- 
miausia tuo, kad visiems privalo būti vienodos), jų tikslas nėra 
teisingumas. Nustatydama tokias taisykles, valdžia turi vado- 
vautis teisingumo reikalavimais, ko negalima pasakyti apie as- 
menis, privalančius joms paklusti. Todėl „eismo taisyklė“, rei- 
kalaujanti važiuoti kairiąja (arba dešiniąja) kelio puse, kuri daž- 
nai nurodoma kaip bendros taisyklės pavyzdys, iš tikrųjų nėra 
tikrosios teisingo elgesio taisyklės pavyzdys.* Kaip ir kitos vie- 

šųjų institucijų naudojimo taisyklės, ji privalo būti visiems vie- 
noda ar bent jau siekti vienodos visiems naudos, bet ji neapib- 
rėžia teisingo elgesio. 

Tokios viešųjų vietų ar institucijų naudojimo taisyklės yra 
skirtos konkretiems rezultatams pasiekti, nors jomis siekiant tar- 
nauti „bendrai gerovei“, tai neturi būti naudinga vien konkre- 
čioms grupėms. Tačiau jos gali, kaip tai aiškiai matyti eismo 
reglamentacijos atveju, reikalauti, kad valdžios pareigūnams būtų 
suteikta galia duoti specifinius nurodymus. Policijai suteikus ga- 
lią imtis veiksmų, būtinų viešajai tvarkai palaikyti, siekiama už- 
tikrinti deramą elgesį viešose vietose, kur individas negali turėti 
tokios pat laisvės, kokią jis turi savo privačiose valdose; čia gali 
prireikti specialių priemonių, pavyzdžiui, užtikrinti netrikdomą 
transporto judėjimą. Valdžia, daugiausia vietinė, įpareigojama 
palaikyti reikiamą viešųjų paslaugų kokybę, kad visuomenė efek- 
tyviausiai galėtų jomis naudotis. 

Klostosi tendencija „viešosiomis vietomis“ laikyti ne tik vie- 
šas valstybines, bet ir visas vietas, kur telkiasi Žmonės, net jeigu 
tos vietos parūpinamos komerciniu pagrindu kaip, pavyzdžiui, 
universalinės parduotuvės, fabrikai, teatrai, sporto aikštės ir pan. 
Bendros taisyklės, garantuojančios tokių vietų saugumą, žino- 
ma, reikalingos, tačiau toli gražu nėra akivaizdu, kad tam tiks- 
lui valdžiai turi būti suteikiama „policinė galia“ ir nuožiūros 
laisvė. Pažymėtina, pavyzdžiui, kad kol pamatinis teisės virše- 
nybės idealas dar buvo gerbiamas, „britų įmonių įstatymai prak- 
tiškai rėmėsi vien bendromis taisyklėmis (nors jos dažnai buvo 
pateikiamos administracinių potvarkių pavidalu)“. 


Politikos „priemonės“ 


Valdžiai teikiant tos rūšies paslaugas, kurias dabar įprasta va- 
dinti ekonominės sistemos „infrastruktūra“, sudėtingų proble- 
mų iškyla dėl fakto, jog jomis dažnai siekiama konkrečių rezul- 

tatų. Tam tikri šio pobūdžio veiksmai paprastai vadinami poli- 
tikos „priemonėmis“ (kontinente, atitinkamai, kalbama apie rie- 
sures, arba Massnahimen). Panagrinėkime kai kurias šių „priemo- 
nių“ keliamas problemas. Pagrindinė idėja gerai išreiškiama tei- 
giniu, jog negali būti tokios pat „lygybės prieš priemonę“, kokia 
gali būti lygybė prieš įstatymą.“ Kitaip sakant, dauguma šio 
pobūdžio priemonių yra „tikslinės“ ta prasme, jog nors jų pada- 
riniai negali būti apriboti vien tais, kurie būtų pasirengę mokėti 
už jų teikiamą naudą, jos visvien duoda naudos tik tam tikrai 
daugmaž apibrėžtai grupei, o ne visiems piliečiams vienodai. 
Turbūt dauguma valstybinių paslaugų, išskyrus teisingo elgesio 
taisyklių palaikymo paslaugą, yra būtent tokio pobūdžio. Čia 
iškylančios problemos tik iš dalies gali būti sprendžiamos palie- 
kant tokių paslaugų teikimą pirmiausia vietos valdžiai arba spe- 
cializuotoms regioninėms valstybinėms agentūroms, tokioms 
kaip vandens ūkio tarnybos ir kt. 

Iš bendros kišenės dengti kaštus tokių paslaugų, kuriomis 
naudojasi tik dalis visuomenės, paprastai įmanoma tik tada, kai 
likusiems leidžiama suprasti, jog panašiai bus tenkinami ir jų 
kai kurie poreikiai, kad susidarytų bent apytikrė naudos ir naš- 
tos pusiausvyra. Sprendžiant klausimą, kaip organizuoti teiki- 
mą paslaugų, naudingų daugmaž apibrėžtai grupei, nuolat iš- 
kyla skirtingų interesų konfliktai ir susitaikymą galima pasiekti 
tik kompromiso keliu, o tai visiškai skiriasi nuo to, kas vyksta 
svarstant bendrąsias elgesio taisykles, skirtas abstrakčiai tvarkai 
palaikyti, kurių nauda atskiroms grupėms paprastai negali būti 
numatyta. Štai kodėl taip svarbu, kad valdžios institucijos, tvar- 
kančios šiuos reikalus, net jeigu jos yra demokratinės ir atsto- 
vaujamosios, teikdamos tam tikras paslaugas laikytųsi bendrų 
elgesio taisyklių ir negalėtų „perrašinėti žaidimo taisyklių žaidi- 
mui jau vykstant'*!. 

Kalbėdami apie administracines priemones, paprastai turi- 
me omenyje tam tikrų išteklių naudojimą teikiant tam tikras 

paslaugas apibrėžtoms žmonių grupėms. Šia prasme švietimo 
ar sveikatos apsaugos paslaugos, finansinė ar kitokia parama 
tam tikriems verslams ar profesijoms, taip pat naudojimasis įran- 
kiais, kuriais valdžia disponuoja turėdama pinigų emisijos mo- 
nopolį, yra politikos priemonės. Akivaizdu, kad tokių priemo- 
nių naudojimo atveju skirtumas tarp paslaugų, teikiamų neži- 
nomų Žmonių naudojimuisi nežinomais tikslais, ir paslaugų, tei- 
kiamų siekiant padėti specifinėms grupėms, tampa laipsnio da- 
lyku, apimančiu daugybę galimų pozicijų tarp dviejų kraštuti- 
nių taškų. Be abejo, jeigu valdžia taptų vienvalde daugelio gy- 
vybinių paslaugų tiekėja, tai nustatydama šių paslaugų pobūdį 
bei jų teikimo sąlygas, ji galėtų daryti didžiulę įtaką materialia- 
jam rinkos tvarkos turiniui. Štai kodėl svarbu, kad šio „viešojo 
sektoriaus“ dydis būtų apribotas ir kad valdžia negalėtų taip 
sukoordinuoti įvairių savo paslaugų, jog jų padariniai atskiriems 
žmonėms taptų numatomi. Vėliau matysime, kad dėl to taip pat 
svarbu neduoti valdžiai išimtinės teisės teikti kokių nors paslau- 
gų, išskyrus teisingo elgesio palaikymo paslaugą, kad tokiu bū- 
du ji neturėtų galimybės trukdyti kitoms agentūroms pradėti 
teikti tokias pat paslaugas, atsiradus galimybei, iki tol galbūt 
neegzistavusiai, jas teikti rinkoje. 


Privatinės teisės transformavimas į viešąją 
„socialiniais“ įstatymais 


Jeigu per pastarąjį šimtmetį buvo išsižadėta principo, jog laisvo- 
je visuomenėje prievarta gali būti naudojama tik universalioms 
teisingo elgesio taisyklėms palaikyti, šitai pirmiausia buvo pa- 
daryta vardan vadinamųjų „socialinių“ tikslų. Tačiau žodis „so- 
cialinis“, kaip jis čia vartojamas, išreiškia daugybę įvairiarūšių 
sąvokų, kurias reikėtų griežtai skirti. 

Iš pradžių jis buvo vartojamas kalbant apie šalinimą teisinės 
diskriminacijos, susiklosčiusios dėl to, kad kai kurios grupės, 

tokios kaip žemvaldžiai, darbdaviai, kreditoriai ir pan., darė 
didesnę įtaką teisės raidai. Tačiau tai nereiškia, kad vienintelė 
alternatyva šiai blogybei yra privilegijų teikimas praeityje žemi- 
namoms klasėms ir kad nėra „vidurio“ pozicijos, kai įstatymas 
vienodai pagal tuos pačius principus traktuoja abi puses. Vieno- 
das traktavimas šia prasme neturi nieko bendra su klausimu, ar 
tokių principų taikymas konkrečioje situacijoje negali turėti pa- 
darinių, palankesnių vienai, o ne kitai grupei: teisingumui nerū- 
pi įvairių transakcijų rezultatai, jam rūpi tik tai, kad pačios tran- 
sakcijos nežeistų teisingumo. Teisingo elgesio taisyklės negali 
pakeisti fakto, kad nepaisant paties teisingiausio abiejų pusių 
elgesio žemas darbo produktyvumas kai kuriose šalyse lems 
padėtį, kur atlyginimas, už kurį visi gali būti įdarbinti, bus labai 
žemas, 0 pajamos iš kapitalo tuo pačiu metu bus labai aukštos, 
ir kur didesni atlyginimai kai kuriems gali būti garantuoti tik 
tokiu būdu, kuris kitiems apskritai atimtų įsidarbinimo galimybę. 
Vėliau matysime, jog teisingumas šiame kontekste gali reikš- 
ti tik tokius atlyginimus arba tokias kainas, kurios susiklosto 
laisvoje rinkoje be sukčiavimo, apgaulės ir smurto; ir kad šia 
vienintele prasme, kuria turiningai galima kalbėti apie atlygini- 
mų ar kainų teisingumą, teisingumo požiūriu visiškai nepriekaiš- 
tinga transakcija gali duoti didžiulę naudą vienai pusei ir labai 
menką - kitai. Klasikinis liberalizmas remiasi įsitikinimu, kad 
egzistuoja — ir gali būti atrasti — universaliai taikomi teisingo 
elgesio principai, kurių teisingumas gali būti pripažintas nepai- 
sant jų taikymo padarinių atskiroms visuomenės grupėms. 
Antra, „socialiniai įstatymai“ gali būti siejami su kai kurio- 
mis valstybės teikiamomis paslaugomis, skirtomis kokioms nors 
likimo nuskriaustoms mažumoms - silpniesiems bei neįgalie- 
siems, negalintiems pasirūpinti savimi. Pasiturinti visuomenė 
gali leisti valdžiai imtis tokių globėjiškų funkcijų - vadovauda- 
masi moraliniais sentimentais arba apsidrausdama nuo netikė- 
tumų, kurie gali užklupti kiekvieną. Nors tokios paslaugos už- 

krauna papildomų mokesčių naštą, toji našta gali būti paskirs- 
tyta vadovaujantis bendrais principais; o pareiga prisidėti pake- 
liant tokių bendrai sutartų tikslų kaštus gali būti suderinama su 
bendrų elgesio taisyklių samprata. Privatus pilietis dėl to netap- 
tų administravimo įrankių; jis išliktų laisvas naudotis savo iš- 
manymu savo paties tikslams ir nebūtų verčiamas tarnauti ko- 
kios nors organizacijos tikslams. 

Tačiau yra dar ir trečia „socialinių“ įstatymų rūšis. Šiais įsta- 
tymais privačią veiklą mėginama priversti tarnauti apibrėžtiems 
tikslams ir apibrėžtų grupių naudai. Būtent šių „socialinio tei- 
singumo“ vilionių sužadintų pastangų dėka pamažu įvyko ne- 
instrumentinių teisingo elgesio taisyklių (arba privatinės teisės 
taisyklių) transformacija į instrumentines organizavimo (arba į 
viešosios teisės) taisykles. Šis „socialinio teisingumo“ siekis pri- 
vertė valdžią traktuoti pilietį bei jo nuosavybę kaip įrankį admi- 
nistracijos rankose, kuriuo naudodamasi ji kai kurioms visuo- 
menės grupėms gali užtikrinti tam tikrus rezultatus. Kai įstaty- 
mo tikslu tampa atlyginimų padidinimas kai kurioms darbinin- 
kų grupėms, didesnės pajamos smulkiems ūkininkams ar būsto 
pagerinimas miestų neturtėliams, tas tikslas negali būti pasiek- 
tas tobulinant bendras teisingo elgesio taisykles. 

Šios pastangos „socializuoti“ teisę per kelių kartų gyvenimo 
laikotarpį daugelyje Vakarų šalių jau pasiekė tai, kad sunaikino 
būdingąjį universalių elgesio taisyklių bruožą - visų lygybę tų 
pačių taisyklių atžvilgiu. Čia negalime pateikti visos įstatymų 
leidybos istorijos, kuri prasidėjo nuo XIX amžiaus Vokietijos So- 
zialpolitik, o vėliau išplito pirmiausia kontinente ir Anglijoje, o 
XX amžiuje — ir Jungtinėse Amerikos Valstijose. Galime nurodyti 
tik kai kurias gaires, kurių dėka buvo sukurtos atskiros taisyklės 
atskiroms klasėms: anglų 1906 m. Komercinių ginčų įstatymas 
(Trade Disputes Act), suteikęs profesinėms sąjungoms unikalias 
privilegijas“, JAV Aukščiausiojo Teismo sprendimai Naujojo kur- 
so periodo pradžioje, suteikę įstatymų leidėjams neribotą galią 

„ginti gyvybinius šalies interesus“, praktiškai įstatymų leidė- 
jams suteikę galią priimti bet kokį įstatymą, jeigu tik šis jiems 
atrodys naudingas. 

Tačiau šalis, kurioje ši raida vyko nuosekliausiai ir kur visi 
jos padariniai buvo be atodairos priimami, buvo ta pati šalis, 
kurioje ji prasidėjo. Vokietijoje tapo plačiai pripažinta, kad, sie- 
kiant šių socialinių tikslų, privatinę teisę pamažu būtina pakeis- 
ti viešąja teise. Tiesą sakant, socialistinės minties atstovai teisės 
srityje atvirai reiškė doktriną, kad privatinę teisę, skirtą indivi- 
dų veiklos koordinavimo tikslui, galiausiai pakeis viešoji subor- 
dinacijos teisė, ir kad „visuomeninės tvarkos požiūriu privati- 
nės teisės įstatymai laikytini tik laikinu, nepaliaujamai nykstan- 
čiu privačios iniciatyvos dalyku, kurį tam tikrą laiką gali tole- 
ruoti visa apimanti viešosios teisės sritis“?*. Šią raidą Vokietijoje 
labai paspartino išliekanti neribotos valdžios tradicija, grindžia- 
ma Hoheit ir Herschaft mistika, radusi savo išraišką idėjose, tuo- 
met dar beveik nesuprantamose Vakarų pasauliui, kurios teigė 
piliečio pavaldumą valdžiai, o administracinę teisę laikė „teise, 
kuri būdinga santykiams tarp administruojančios valstybės ir 

valdinių, su kuriais ji susiduria savo veikloje 


Įstatymų leidėjo, užsiimančio valdymo reikalais, 
intelektinis tendencingumas 


Visa tai kelia klausimus, kuriuos nagrinėsime antrajame šio 
darbo tome. Čia galime tik glaustai juos aptarti ir parodyti, ko- 
dėl teisingo elgesio taisyklių painiojimas su organizacinėmis val- 
dymo aparato taisyklėmis turi tendenciją pamažu spontaninę 
visuomenės tvarką transformuoti į organizaciją. Pridursime tik 
keletą preliminarių pastabų apie visiškai kitokią intelektinę įsta- 
tymų leidėjų nuostatą, sukuriamą organizacinių klausimų gvil- 
denimu, besiskiriančią nuo tos nuostatos, kuri vyrauja jiems už- 
siimant įstatymų leidyba klasikine šio žodžio prasme. 

Atstovų susirinkimas, užsiimantis pirmąja užduotimi, neiš- 
vengiamai pradės save laikyti ne institucija, teikiančia kai ku- 
rias paslaugas savarankiškai funkcionuojančiai visuomenės tvar- 
kai, bet „šalies vadovybe“, panašia į gamyklos ar kitokios orga- 
nizacijos vadovybę. Kadangi jis turi galią tvarkyti viską, negali 
atsisakyti atsakomybės už bet ką. Nebus tokios problemos, ku- 
rios jis jaustųsi nepajėgus pašalinti; kadangi kiekvienu konkre- 
čiu atveju, imant jį atskirai, jis iš tiesų bus pajėgus tokią proble- 
mą pašalinti, įsivyraus įsitikinimas, jog jis vienu metu gali paša- 
linti visas problemas. Tačiau iš tikrųjų bus kitaip: dauguma pro- 
blemų, kurios kamuoja atskirus individus arba grupes, galės 
būti pašalintos tik tokiomis priemonėmis, kurios sukurs naujų 
problemų kitur. 

Vienas patyręs britų leiboristų parlamentaras politikos už- 
duotį apibūdino kaip visų nepasitenkinimo šaltinių šalinimą.“ 
Šiai užduočiai įvykdyti, žinoma, būtų reikalingas toks konkre- 
čių reikalų tvarkymas, kurio negalėtų užtikrinti jokia bendrų 
taisyklių aibė. Tačiau nepasitenkinimas nebūtinai reiškia teisėtą 
nepasitenkinimą, o ir nepasitenkinimo egzistavimas dar nereiš- 
kia, kad jo šaltinis gali būti pašalintas. Tiesą sakant, jis veikiau- 
siai kyla dėl aplinkybių, kurių niekas negalėtų pašalinti ar pa- 
keisti vadovaudamasis bendrai pripažintais principais. Idėja, kad 
valdžios paskirtis yra visų norų, reiškiamų gana didelės grupės, 
tenkinimas, neribojant priemonių, kurias atstovaujamasis orga- 
nas tam tikslui gali pasitelkti, neišvengiamai stumia visuomenę 
į tokią padėtį, kuriai esant visi konkretūs veiksmai tampa įsakų 
vykdymu realizuojant konkretų planą, sudarytą daugumos vi- 
daus derybų būdu ir po to primestą visiems kaip „bendrą tikslą“. 


! Žr. garsiąją Edmundo Coke'o frazę, ištartą „Dr. Bonhamo byloje“, 8 Rep. 
118a (1610): „Ir mūsų knygos liudija, kad daugeliu atvejų Bendroji Teisė saistys 
Parlamento aktus, ir kartais skelbs juos niekiniais: nes jeigu Parlamento aktas 
prieštaraus įprastajai teisei bei sveikam protui arba bus nepakeliamas arba ne- 
įvykdomas, Bendroji teisė tars lemiamą žodį ir skelbs tokį aktą niekiniu.“ Šios 


6. Thesis: įstatymų leidybos teisė 209 


bylos reikšmę aptaria C. H. Mcllwain, Tlie High Court of Parliament (New Ha- 
ven, 1910); T. F. T. Plucknett, „Bonham's case and judicial review“, Harvard 
Law Review, xl, 1926-7 bei S. E. Thormne, „Bonham's case“, Law Ouarterlyų Review, 
liv, 1938. Net dar 1766 metais Williamas Pittas galėjo Bendruomenių rūmuose 
argumentuoti (Parliamentary History of England (London, 1813), vol. 6, col. 195), 
kad „yra daug dalykų, kurių joks parlamentas negali daryti. Jis negali pasi- 
skelbti vykdomąja valdžia, jis negali tvarkyti pareigybių, kurios priklauso ka- 
rūnai. Jis negali, kaip parodė aptvarų atvejai, be teismo nusavinti jokio žmo- 
gaus, net smulkiausio valstiečio, turto.“ 

2 Žr. J. C. Carter, Law, Its Origin, Growth, and Functionh (New York and 
London, 1907), p. 115: „Pirmąkart atsiradus įstatymų leidybai, jos sritis ir Vie- 
šosios teisės sritis beveik visiškai sutapo. Privatinės teisės srities ji beveik nepa- 
lietė.“ 

3 Žr. Courtney Ilbert, Legislative Methods and Forms (Oxford, 1901), p. 208: 
„Anglijos įstatymų leidyba iš pradžių buvo įsteigta ne įstatymų leidybos, bet 
finansiniais tikslais. Tad jos pirmoji paskirtis buvo ne įstatymų kūryba, o iždo 
įplaukų sankcionavimas. 

*Žr.J.C. Gray, Nature and Sources of Law, second edition (New York, 1921), 
p. 161: „Statutas yra bendra taisyklė. Įstatymų leidėjų rezoliucija, kad miestas 
kažkokiam Timothy Cogganui išmokėtų vieną šimtą dolerių, nėra statutas.“ 

? Courtney Ilbert, op. cit., p. 213. 

6 Žr. J. C. Carter, op. cit., p. 116: 


Šiuose gausiuose statutų sąvaduose didžiulę medžiagos dalį, nors ji 
turi įstatymų formą, sudaro ne įstatymai griežtąja šio žodžio prasme. Tai 
daugiausia potvarkiai, kurie liečia Valstybės teikiamas viešąsias paslaugas, 
tokias kaip globos namų, ligoninių, mokyklų statybą bei daugybę panašių 
dalykų. Jie tik registruoja Valstybės veiksmus atžvilgiu to verslo, kuriuo ji 
užsiima. Valstybė - tai didžiulė vieša bendrovė, užsiimanti pačiu įvairiau- 
siu verslu, ir rašytiniai potvarkiai, kurie šiam tikslui leidžiami, net jeigu jie 
turi įstatymų pavidalą, iš esmės nesiskiria nuo įprastų bendrovių veiklos 
registrų ... tad iš esmės tiesa, jog visa ši milžiniška įstatymų leidyba apsi- 
riboja Viešąja teise; jos poveikis Privatinei teisei yra aplinkinis ir netiesio- 
ginis, kiek siekiama tik palengvinti ir padaryti patikimesnę nerašytos pa- 
protinės teisės priežiūrą. 

Žr. taip pat Walter Bagehot, The English Constitution (1967), World's Clas- 
sics edition (Oxford, 1928), p. 10: „Įstatymų leidėjai, kurie nominaliai turėtų 
leisti įstatymus, faktiškai užsiima daugiausia vykdomosios valdžios steigimo 
bei kontrolės uždaviniais“; ir ibid., p. 119: 


Tiesą sakant, milžiniška įstatymų leidybos dalis nėra, kalbant griežtais 
jurisprudencijos terminais, įstatymų leidyba. Įstatymas yra bendro pobū- 

džio įsakas, galiojantis daugeliui atvejų. „Atskirieji aktai“, kuriais užpil- 
domos statutų knygos ir kuriais užverčiami išvarginti parlamentiniai ko- 
mitetai, galioja tik atskiram atvejui. Jie nenustato taisyklių, pagal kurias 
turi būti tiesiami geležinkeliai, o tik nurodo, kad toks ir toks geležinkelis 
turi būti nutiestas nuo ten iki ten, ir jie nedaro įtakos jokioms kitoms 
transakcijoms. 


" Courtney Ilbert, op. cit., p. 6. Žr. taip pat ibid., p. 209 et seg. 


Kai jurisprudencijos knygų autoriai rašo apie teisę arba kai apie ją 
kalba profesionalūs teisininkai, jie turi omeny daugiausia tai, ką galima 
rasti Justiniano Institutes, arba Napoleono kodeksuose, arba Vokietijos im- 
perijos Naujajame civiliniame kodekse, t.y. juridines taisykles, kuriose kal- 
bama apie kontraktą ir žalą, nuosavybę, šeimyninius santykius ir paveldė- 
jimą, arba taisykles, kuriose kalbama apie nusikaltimus, kaip jie apibrėžia- 
mi Baudžiamajame kodekse. Jie taip pat turi omeny procesinę, arba, varto- 
jant Benthamo terminą - „būdvardinę“ teisę, pagal kurią teismai administ- 
ruoja substancinę teisę. Šios teisės šakos sudaro tai, ką galbūt galime pava- 
dinti „teisėjo teise“. 

Š Žr. M. J. Vile, Constitutionalism and the Separation of Powers (Oxford, 1967); 
ir W. B. Gwyn, The Meaning of the Separation of Powers, Tulane Studies in Political 
Science, IX (New Orleans, 1965). Gwynas parodo, kad valdžių atskyrimo idėja 
buvo inspiruota trijų visiškai skirtingų argumentų, kuriuos jis vadina teisės 
viršenybės, atskaitomybės ir efektyvumo argumentais. Teisės viršenybės argu- 
mentas reikalauja, kad įstatymų leidėjas kurtų tik teisingo elgesio taisykles, 
vienodai galiojančias visiems privatiems asmenims ir valdžiai. Atskaitomybės 
argumentas siekia tą nedidelę Žmonių grupę, kuri faktiškai vykdo valdymą, 
padaryti atsakingą atstovų susirinkimui; efektyvumo argumentas reikalauja kai 
kurias galias deleguoti vykdomajai valdžiai, nes pats susirinkimas negali efek- 
tyviai veikti. Akivaizdu, kad remiantis antruoju ir trečiuoju argumentu susirin- 
kimas turėtų užsiimti valdymo reikalais, tačiau tik kaip priežiūros arba kontro- 
lės institucija. 

* M. J. C. Vile, op. cit., p. 44. 

0 The First Amendment of the People of 28 October 1647, kn. S. R. Gardiner, 
History of the Great Civil War, new edition (London, 1898), vol. 3, p. 392. 

" [Marchamont Needham?], A True Case of the Common Wealth (London, 
1654), cituojamas pagal M. J. C. Vile, op. cit., p. 10, kur ši knyga apibūdinama 
kaip konstitucinio dokumento Instrument of Government of 1653 „oficialus 
gynimas“. 

3 M. J. C. Vile, op. cit., p. 63: „Įstatymdavių galią riboja pats jų funkcijos 
ypatumas. Johno Locke'o požiūriu, įstatymų leidimo valdžia privalo veikti spe- 
cifiniu būdu... tie, kurie turi šią valdžią, privalo kurti tik bendras taisykles. Jie 

turi valdyti pagal paskelbtus ir pastovius įstatymus, kurie negali būti keičiami 
atskiriems jų taikymo atvejams. Žr. taip pat ibid., p. 214 ir 217. 
Ė J. Bentham, Constitutional Code, in Works, IX, p. 119: 


Kodėl įstatymų leidėjams turi būti suteikiamos neribotos galios? ... 

Todėl, kad tai jiems leis geriau vykdyti suverenią rinkėjų valią, labiau 

tenkinti valstybės narių interesus bei garantuoti jų saugumą. ... Todėl, 

kad jų ribojimo praktika, numatyta dabartinėje konstitucijoje, gali sukelti 
pačių didžiausių blogybių. Kiekvienas apribojimas prieštarauja bendros 
laimės principui. 

W Apie Jameso Millio vaidmenį šiame sąryšyje žr. M. J. C. Vile, op. cit, 
p. 217. 

5 Robert A. Palmer, The Age of Democratic Revolution, vol. I (Princeton, 
1959). 

16 Teiginys cituojamas kn. J. Seeley, Introduction to Political Science (London, 
1896), p. 216, tačiau man nepavyko jo surasti paskelbtoje Napoleono korespon- 
dencijoje. 

" G. W. F. Hegel, Philosophie der Weltgeschichte (cituojama pagal ištraukas 
kn. Gesellschaft, Staat, Geschichte, edited by F. Būllow (Leipzig, 1931), p. 321): 


Die erste Verfassung in Frankreich enthielt die absoluten Rechtsprim- 
zipien in sich. Sie war die Konstituirung des Konigtums; an der Spitze des 
Staates sollte der Monarch stehen, dem mit seinen Ministern die Ausūbung 
zustehen sollte; der gesetzgebende Korper hingegen sollte die Gesetze ma- 
chen. Aber diese Verfassung war sogleich ein innerer Widerspruch; denn 
die ganze Macht der Administration war in die gezetzgebende Gewalt 
verlegt: das Budget, Krieg und Frieden, die Aushebung der bewaffneten 
Macht kam der gesetzgebenden Kė6rperschaft zu. Das Budget aber ist sei- 
nem Begriffe nach kein Gesetz, denn es wiederholt sich alle Jahre, und die 
Gewalt, die es zu machen hat, ist Regierungsgewalt. ... Die Regierung wur- 
de also in die Kammern verlegt wie in England in das Parlament. 


Iš W. Hasbach, Die moderne Demokratie (Jena, 1912), p. 17 ir 167. 

9 Žr. J. C. Carter, op. cit., p. 234: „Tokiu būdu sukurti įstatyminiai įsakai, 
reikalaujantys atlikti konkrečius veiksmus, yra valdžios mechanizmo dalis, ta- 
čiau tokia dalis, kuri turi nedaug bendra su taisyklėmis, apibrėžiančiomis įpras- 
tą Žmonių elgesį vienas kito atžvilgiu. Juos veikiau reikėtų vadinti viešąja teise, 
taip atskiriant nuo privatinės.“ Žr. taip pat J. Walter Jones, Historical Introduc- 
tion to the Theory of Law (Oxford, 1956), p. 146: 


Yra požiūris, kad Valstybės esmę sudaro disponavimas aukščiausia prie- 
vartos galia. Viešąją teisę, dėl jos sąsajos su Valstybe, taip ryškiai žymi šis 
prievartos ženklas, kad tvarkos ar reguliarumo bruožas, būdingas toms 

taisyklėms, su kuriomis daugiausia turi reikalo teisėjas, lieka šešėlyje. Štai 
kodėl skirtumas tarp viešosios ir privatinės teisės tampa ne kiekybiniu, bet 
kokybiniu skirtumu - skirtumu tarp prievartos ir taisyklės. Viešoji teisė 
apskritai nustoja būti teise, arba bent jau ne teise privatinės teisės prasme. 

Priešingame poliuje yra tie teisininkai, kurie pirmiausia užsiima nepri- 
klausomu viešosios teisės mokslu. Jiems derėtų pripažinti, kad jau vėlu 
neigti, jog privatinės teisės taisyklės nusipelno teisės taisyklių vardo, tačiau 
užuot pripažinę, kad viešąją teisę sudarančių taisyklių visuma, paremta 
prievarta, turi nusileisti privatinei teisei, jie, priešingai, šį bruožą laiko vie- 
šosios teisės pranašumu. ... Tad šis skirtumas tampa skirtumu tarp subor- 
dinacijos ir koordinacijos santykių. 


Aiškiausią skirtumą tarp konstitucinės teisės, kurią sudaro organizacinės 
taisyklės, ir privatinės teisės, kurią sudaro elgesio taisyklės, nubrėžė W. Burk- 
hardtas, Einfiihrung in die Rechtswissenschaft, antras leidimas (Zurich, 1948), ypač 
p. 137: 


Der crste [der doppelten Gegensatze auf die die Gegenūberstellung von 
6ffentlichen und privaten Recht zielt] beruht auf einer grundlegenden Vers- 
chiedenheit der Rechtsnormen: die materiallen oder Verhaltensnormen schrei- 
ben den Rechtsgenossen vor, was sie tun oder lassen sollen: die formellen 
oder organisatorischenh Normen bestimmen, wie, d.h. durch wen und in wel- 
chem Verfahren, diese Regeln des Verhaltens gesetzt, angewendet und 
(zwangsweise) durchgesetzt werden. Die ersten kann man Verhaltensnor- 
men, die zweiten Verfahrungsnormen oder (i.w.S.) Verfassungsnormen nen- 
nen. Man nennt die ersten auch materielle, die zweite formelle Normen. ... 
Die ersten geben den Inhalt des Rechts, das rechtlich geforderte Verhalten, 
die Zzweiten entscheiden uber seine Gūltigkeit. 


Burckhardto nubrėžtas skirtumas buvo pripažintas, kaip atrodo, tik kitų 
Šveicarijos teisininkų; žr. Hans Nawiaski, Allgemeine Rechtslehre als System der 
rechtlichen Grundbegriffe (Zūrich, 1948), p. 265 ir C. D. Pasguier, Introduction ą 
la tHhiėorie gėnėrale et la philosophie du droit, trečias leidimas (Neuchatel, 1948), p. 49. 

Tačiau žr. H. L. A. Hart, The Concept of Law (Oxford, 1961), p. 78: 


Veikiant tam tikro tipo taisyklėms, kurias galime laikyti bazinėmis, 
arba pirminėmis, iš Žmogiškųjų būtybių reikalaujama atlikti tam tikrus 
veiksmus arba susilaikyti nuo tam tikrų veiksmų, nesvarbu, nori jie to ar 
nenori. Kito tipo taisyklės yra tam tikra prasme parazinės, arba išvesti- 
nės, pirmųjų taisyklių atžvilgiu; jos numato, kad žmogiškosios būtybės 
kažką padarydamos arba kažką pasakydamos įveda naujas pirmines tai- 
sykles, naikina arba keičia senąsias arba įvairiais būdais modifikuoja jų 
galiojimo atvejus. 

Žr. taip pat Lon L. Fuller, The Morality of Law (New Haven, 1964), p. 63: 
„Šiandieną pastebime ryškią tendenciją tapatinti teisę ne su elgesio taisyklėmis, 
bet su valdžios ir pavaldumo hierarchija“; ir ibid., p. 169, kur jis kalba apie 
„teisės įprastąja prasme, t.y. piliečių tarpusavio elgesio taisyklių painiojimą su 
valstybės veikla“. 

* Ulpianas, Digests, I, 1, 1, 2, apibrėžia privatinę teisę kaip ius guod ad 
singulorumi utilitatem spectat, o viešąją teisę kaip ius guod ad statum rei Romanac 
spectat. 

2 Žr. Ernest Barker, Principles of Social and Political Theory (Oxford, 1951), 
p. 9: „Iš dalies ją sudaro pirminė, arba konstitucinė, teisė, ir iš dalies - antrinė, 
arba įprastoji, teisė.“ 

2 Žr. J. E. M. Portalis, Discours prėliminaire du premier projet de la code civil 
(1801) kn. Conference du Code Civil (Paris, 1805), vol. I, p. xiv: „L'experience 
prouve gue les hommes changent plus facilement le domination gue de lois“; 
žr. taip pat H. Huber, Recht, Staat und Gesellschaft (Bern, 1954), p. 5: „Staatsrecht 
vergeht, Privatrecht besteht.“ Deja, kaip seniai pastebėjo Alexis de Tocguevil- 
le'is, tiesa yra ir tai, kad konstitucijos ateina ir išeina, bet administracinė teisė 
lieka. 

3 H. L. A. Hart, op. cit. 

4 Vokiečių literatūroje šiuo požiūriu būdinga ir įtakingiausia kritika yra A. 
Haenel, Studien Zum deutschen Staantsrecht, II. Das Gesezt im formellen und mate- 
riellen Sinn (Leipzig, 1888), p. 225-6, nukreipta prieš E. Seligmanno pateiktą 
Rechtssatz apibrėžimą kn. Der Begriff des Gesetzes im materiellen und fomellen Sinn 
(Berlin, 1886), p. 63, kur Rechtssatz apibrėžiamas kaip taisyklė, kuri „abstrakt ist 
und eine nicht vorauszusetzende Anzahl von Fallen ordnet“. Kritiko požiūriu, 
toks apibrėžimas neapima pamatinių konstitucinės teisės principų. Ir iš tiesų jis 
jų neapima, tačiau Amerikos Konstitucijos tėvai kūrėjai veikiausiai būtų pasi- 
baisėję, jeigu jų kūrinyje kas nors įžvelgtų siekį iškilti virš teisingo elgesio tai- 
syklių, įkūnytų bendrojoje teisėje. 

> Žr. ypač Johannes Heckel, „Einrichtung und rechtliche Bedeutung des 
Reichshaushaltgesetzes“, Handbuch des deutschen Stantsrechtes (Tūbingen, 1932), 
vol. 2, p. 390. 

5 A. V. Dicey, Lecturos on He Relation between Law and Public Opinion in 
England during the Nineteenth Century (London, 1903). 

* Rudolf Gneist, Das englische Verwaltungsrecht der Gegenwart (Berlin, 1883). 

8 Žr. ypač Walter Lippmann, An Inguiry into He Principles of a Good Society 
(Boston, 1937). 

> Žr. E. Freund, Administrative Powers over Persons and Property (Chicago, 
1928), p. 98. 

* Carl Schmitt, „Legalitūt und Legitimitat (1932), perspausdinta jo kn. Ver- 
fassungsrechtliche Aufsūtzė (Berlin, 1958), p. 16. 

3 Hans J. Morgenthau, Tlie Purpose of American Politics (New York, 1960), 
p. 281: „Mūsų laikais valstybė ne tik išliko žaidimo teisėju, bet dar tapo ir 
pajėgiausiu žaidėju, kuris siekdamas užsitikrinti geidžiamą rezultatą žaidimo 
taisykles perrašinėja žaidžiant.“ 

? Žr. Paul Vinogradoff, Custom and Right (Oslo, 1925), p. 10: 

1906 m. Verslo ginčų įstatymas (Trade Disputes Act) suteikė profesi- 
nėms sąjungoms nepakaltinamumo statusą jų agentų nusikalstamos vei- 
kos (tortious acts) atvejais; ši privilegija grubiai pažeidžia agentinės veik- 
los įstatymą bei 1883 metų kompanijų atstovavimo statutinius potvarkius 
(Slatutory Orders). Šios teisinės kolizijos priežastis yra įstatymų leidėjų 
sprendimas garantuoti profesinėms sąjungoms palankesnę padėtį jų ko- 
voje su darbdaviais. 


Žr. taip pat A. V. Dicey, J. A. Schumpeterio ir lordo MacDermotto komen- 
tarus, cituojamus kn. F. A. Hayek, The Constitution of Liberty (London and 
Chicago, 1960), p. 504, 3 išnaša. 

S Žr. Home Building and Loan Ass. v. Blaisdell, 290 U.S. 398, 434, 444, 1934, 
kur sakoma, jog valstija turi „teisę ginti gyvybinius savo piliečių interesus“ ir 
šiuo pagrindu gali netoleruoti „manipuliavimo [kontraktų] klausule naudojant 
ją kaip įrankį prieš valstijų galią ginti jų gyvybinius interesus“. 

3 Gustav Radbruch, „Vom individualistischen Recht zum sozialen Recht“ 
(1930), perspausdinta jo kn. Der Mensch im Recht (Gėttingen, 1957), p. 40: 


Fūr eine individualistische Rechtsordnung ist das 6ffentliche Recht, ist 
der Staat nur der schmale schūtzende Rahmen, der sich um das Privatrecht 
und das Privateigentum dreht, fr eine soziale Rechtsordnung ist umge- 
kehrt das Privatrecht nur ein vorlūufig ausgesparter und immer verklei- 
nemder Spielraum fūr die Privatinitiative innerhalb des all umfassenden 
6ffentlichen Rechts. 


* Otto Mayer, Deutsches Verwaltungsrecht, vol. I, antras leidimas (Mūnchen 
und Leipzig, 1924), p. 14: „Verwaltungsrecht ist das dem Verhaltnis zwischen 
dem verwaltenden Staate und den ihm dabei begegnenden Untertanen eigen- 
tumliche Recht.“ 

* C. A. R. Crosland, The Future of Socialism (London, 1956), p. 205. 


FRIEDRICHAS HAYEKAS 
IR SPONTANINĖ VISUOMENĖS TVARKA 


Lietuvos skaitytojui Friedrichas Augustas von Hayekas jau yra pažįs- 
tamas kaip knygos Kelias į vergovę! autorius. Ta knyga, kuri pasirodė 
Antrojo pasaulinio karo pabaigoje, F. Hayekas, iki tol žinomas tik kaip 
ekonomistas, išgarsėjo kaip politinis filosofas. Dedikavęs ją „visų par- 
tijų socialistams“, autorius metė iššūkį Vakaruose tuo metu vyravu- 
sioms etatizmo bei demokratinio socializmo idėjoms - tuo parodyda- 
mas, jog ekonominio gyvenimo kontrolė nuosekliai veda prie totalita- 
rinės politinės kontrolės. Įspėdamas apie šį pavojų F. Hayekas kartu 
atkakliai gynė klasikinę liberalią individualistinę filosofiją, kurią dau- 
guma „pažangių“ to meto mąstytojų laikė visiška atgyvena. Nepaisant 
aršios „pažangiečių“ kritikos, knyga turėjo didžiulį pasisekimą Angli- 
joje ir ypač Amerikoje, ir tapo viena įtakingiausių XX amžiaus politi- 
nės filosofijos knygų. 

F. Hayekas mirė 1992 m., būdamas 92 metų amžiaus - sulaukęs ne 
tik socializmo žlugimo, kurį jis kartu su L. von Misesu prognozavo 
realaus socializmo pakilimo laikais, bet ir pasaulinės „privatizavimo“ 
bangos, kurios intelektinės ištakos taip pat sietinos su jo vardu. Per 
savo ilgą gyvenimą jam teko patirti visą visuomenės reakcijų į jo idėjas 
diapazoną - nuo visiško atmetimo iki pasaulinio pripažinimo. Tarpu- 
kario laikais pralaimėjęs idėjinę kovą J. M. Keynesui, kitam garsiam 
XX amžiaus ekonomistui, XX amžiaus pabaigoje - bent jau ekonomi- 
nės politikos srityje — F. Hayekas tapo vyraujančia intelektine jėga. 
Kaip rašo vienos naujausios politinių idėjų studijos autoriai: „Pokario 


! Kelias į vergovę, Vilnius: Mintis, 1991. 


216 TAISYKLĖS IR TVARKA 


metais Keyneso teorijos apie valstybės tvarkomą ekonomiką atrodė 
neįveikiamos. Tačiau po pusšimčio metų Keynesas buvo nuverstas, į jo 
vietą iškilo Hayekas, nepalenkiamas laisvosios rinkos gynėjas.“* Ne 
mažiau svarbu auganti jo įtaka akademiniuose sluoksniuose. F. Hay- 
eko idėjų studijos tampa ištisa pramone - vien 1997 m. jų analizei 
pasaulyje buvo paskirta daugiau nei 200 publikacijų. Šiuo metu lei- 
džiama F. Hayeko raštų 20 tomų rinktinė. 

F. Hayekas yra bene ryškiausias XX amžiaus klasikinio liberalizmo 
teoretikas. Nors Nobelio premiją 1974 m. jis gavo už ekonominės teori- 
jos darbus, jo moksliniai interesai niekada neapsiribojo vien ekonomi- 
ka. Jie aprėpia teorinę psichologiją, teisės filosofiją, politinę teoriją, 
socialinių mokslų metodologiją bei idėjų istoriją. Kiekvienoje srityje, į 
kurią tik žengė, jis griovė įsisenėjusius prietarus - ne tik pateikdamas 
naujų įžvalgų ir skatindamas naujų idėjų plėtotę, bet ir gaivindamas 
nepagrįstai užmirštas arba nesuprastas tiesas. Trijų tomų veikalas Tei- 
sė, įstatymų leidyba ir laisvė?, kurio pirmąjį tomą skaitytojas laiko savo 
rankose, apibendrina F. Hayeko ieškojimus politinės filosofijos srityje. 
Jokiu būdu nepretenduodami ją visą čia išdėstyti ar įvertinti, panagri- 
nėkime kai kurias jos ištakas ir svarbesnes temas. 

F. Hayeko pasaulėžiūra remiasi tam tikromis filosofinėmis ir meto- 
dologinėmis nuostatomis, būdingomis austrų ekonominei mokyklai. 
Visų pirma tai metodologinis individualizmas ir subjektyvizmas - idė- 
ja, jog visų socialinių reiškinių bei institucijų aiškinimo ir vertinimo 
pagrindas yra individualus asmuo su savo individualiais siekiais bei 
įsitikinimais. Teleologinė tikslų ir ekonomiškiausių priemonių jiems 
pasiekti schema („maksimizacijos“ schema) yra visos žmogiškosios 
veiklos ir jos padarinių supratimo pagrindas. Tačiau ji taikytina visa- 
da tik individualiai - nėra kolektyvinio proto, nėra kolektyvinių sie- 
kių, nėra kolektyvinių vertybių. Žodžiu, nėra kolektyvinių subjektų, 
yra tik individualūs subjektai - net jeigu juos jungia įvairūs visuome- 
niniai ryšiai. 


? From The Commanding Heights: The Battle Between Government and the Mar- 
ketplace that Is Remaking the Modern World, by Daniel Yergin and Joseph Stanis- 
law, New York: Simon 6: Schuster, 1998, p. 14-15. 

3 Be šio pirmojo tomo, jį sudaro II tomas Sacialinio teisingumo miražas (1976) 
ir III tomas Laisvosios visuomenės politinė tvarka (1979). 

Tačiau visos socialinės teorijos susiduria su „socialiniais“ reiški- 
niais, kurių nesukuria joks atskiras individas ir nuo kurių priklauso jis 
pats. Egzistuoja tam tikra socialinė tvarka, įvairios socialinės instituci- 
jos, kurios atskiro individo ar konkrečios individų grupės atžvilgiu 
atrodo visiškai objektyvios. Kaip aiškinti jų atsiradimą ir egzistavimą? 
Kokiais kriterijais vadovaujantis juos galima vertinti? Įvairios kolekty- 
vistinės arba holistinės doktrinos šiuos aiškinamuosius bei normatyvi- 
nius klausimus paprastai sprendžia postuluodamos vienokį ar kitokį 
„Socialinį“ subjektą, vienokį ar kitokį „socialinį“ tikslą arba „socialinę“ 
funkciją ir tada „socialinius“ reiškinius traktuoja kaip šio subjekto da- 
rinius, kaip socialinio tikslingumo funkcijas. 

Suprantama, tokios teorijos nėra priimtinos metodologiniam indi- 
vidualistui. Jo požiūriu, socialinių reiškinių aiškinimas, apeliuojant į 
socialinius subjektus, tėra hipostazių kūrimas, nepateikiantis realaus 
dalyko paaiškinimo. Dar daugiau, tokios hipostazės pavojingos, nes 
tariamųjų socialinių tikslų vardan jos leidžia imtis įvairių „socialinės 
inžinerijos“ projektų, ir tada fikcijos atsigręžia prieš realias būtybes, 
prieš konkrečius žmones. Neatsitiktinai kolektyvistinės bei totalitari- 
nės ideologijos, visos be išimties, remiasi holistinėmis doktrinomis. 
Paradoksaliai, bet gana akivaizdžiai holistinės doktrinos, pradėjusios 
nuo socialinių reiškinių objektyvizavimo (hipostazavimo), - baigia sub- 
jektyvizmu ir voliuntarizmu. Kai atskirų individų siekiams bei vertini- 
mams pavyksta prabilti socialinių tikslų vardu, visuomenė realiai tam- 
pa voliuntaristinių manipuliacijų, subjektyvistinio „tvarkymo“ bei „kon- 
stravimo“ objektu. 

Įdomu, kad „austrų“ individualizmas, pradėjęs nuo holistinių hi- 
postazių neigimo, baigia tuo, jog pripažįsta tam tikrą socialinių reiški- 
nių objektyvumą, iškeldamas nesukonstruotos, natūraliai susiklostan- 
čios - „Sspontaninės“ - visuomeninės tvarkos idėją. C. Mengeris jau 
1883 m. suformulavo pagrindinį šios metodologijos klausimą: “Kaip 
gali atsirasti institucijos, tarnaujančios visų gerovei ir turinčios jai di- 
džiausios reikšmės, jeigu nėra bendros valios, kurios pastangomis jos 
būtų kuriamos?“* Pradedant paties Mengerio pateiktąja pinigų atsi- 


* Menger, C., Investigations into the Method of Social Sciences With Special 
Reference to Economics, New York University Press, New York, 1985, p. 146. 

radimo teorija, austrų mokyklos ekonomistai naudojo savo metodolo- 
giją aiškindami rinkos „harmonijas“, tuo parodydami, kaip individų 
maksimizacinių siekių pagrindu klostosi tarpasmeninių santykių prin- 
cipai bei teiginiai, tarnaujantys visų gerovei. 

Antai mainų santykiai (rinka) natūraliai klostosi dėl tų santykių 
abipusės naudos; gėrybių mainomoji vertė (kainos) atsiranda kaip in- 
dividų siekio „pirkti pigiai, parduoti brangiai“ atstojamoji; pasiūla vi- 
sada galiausiai prilygsta paklausai dėl to, kad nesant jų pusiausvyros 
egzistuoja pasipelnymo galimybė; visi ištekliai išnaudojami optima- 
liausiai dėl to, kad suboptimalus išteklių naudojimas leidžia juos per- 
pirkti tam, kuris turi optimalesnio (pelningesnio) jų išnaudojimo idėją 
ir t.t. Visais šiais atvejais teorija atskleidžia stebėtiną žmonių veiklos 
koordinaciją - tam tikrą bendrą tvarką, kuri atsiranda individams mak- 
simizuojant vien savo subjektyviai suvokiamą gerovę, visai nesiekiant 
kokių nors „visuomeninių“ tikslų. Pamatinis ir natūralus socialinis san- 
tykis - tai mainų santykis; tarpasmeniai mainai gėrybėmis užmezga tą 
ryšį, kuris pirmiausia ir natūraliai jungia žmones į visuomenę. Komer- 
cinės visuomenės, arba „didžiosios visuomenės“, kaip sekdamas Ada- 
mu Smithu ją apibūdina F. Hayekas, nereikia burti, kurti, konstruoti; 
ji atsiranda savaime. 

„Spontaninė“ tvarka - tai bendra visuomeninė tvarka, kuri, nebū- 
dama kieno nors pastangų numatytas rezultatas, klostosi kaip dauge- 
lio individų sąveikos padarinys. Rinkos tvarka - paradigminis jos pa- 
vyzdys - nėra chaotiškas Brouno judėjimas, kaip ją kartais pašiepia- 
mai vaizduoja kritikai. Pašaipūnai nesupranta reikalo esmės. Čia juda 
ne molekulės, o racionalios maksimizuojančios būtybės, sąveikaujan- 
čios pagal tam tikrus normatyvinius principus. Tvarka, kuri čia klos- 
tosi, klostosi be „tvarkytojo“, be visa apimančio bendro tikslo; šia pras- 
me ji yra „sukonstruotos“ - egzogeniškai primestos tvarkos priešybė. 
Rinkos tvarka klostosi kiekvienam individui siekiant savo tikslų ir ji 
galiausiai padeda jiems tuos tikslus realizuoti. „Sukonstruota“ tvarka, 
priešingai, visada individų atžvilgiu numato egzogeninį tikslą, kuriam 
pirmieji turi būti daugiau ar mažiau subordinuoti. Pirmuoju atveju 
individus sieja „horizontalios“, antruoju - „vertikalios“ priklausomy- 
bės santykiai; pirmieji yra abipusės naudos, antrieji - vienpusės nau- 
dos santykiai. Būtent dėl to, kad pastarieji yra vienpusės naudos san- 

tykiai, jiems palaikyti būtina vienokia ar kitokia prievarta. Paradigmi- 
nis sukonstruotos tvarkos atvejis - totalitarinė valstybė. 

Totalitarinės tvarkos atvejis įdomus tuo, jog jame visiškai atsisklei- 
džia ir yra realizuojama toji „konstruktyvizmo“ logika, kuri, anot F. Ha- 
yeko, daugiau ar mažiau raiškiu pavidalu valdo vyraujančią modemiųjų 
laikų politinę mintį. Konstruktyvistas nesupranta spontaninės tvarkos 
ir nepripažįsta grynai komercinės visuomenės galimybės - jis ieško rin- 
kos atžvilgiu egzogeninių, politinių visuomenės pagrindų. Visuome- 
nės „tvarkymas“, „organizavimas“, „valdymas“, „valdžia“ - pagrin- 
dinės kategorijos, kuriomis jis operuoja. Implicitiškai arba eksplicitiš- 
kai jis postuluoja, jog be tvarkymo ir t.t. visuomenė paskęstų chaose 
ir suirutėje - lengvabūdiškai apeidamas fundamentalųjį klausimą „Kas 
tvarkys tvarkytoją?“ Tad jis visada teikia pirmenybę „vertikaliems“ po- 
litiniams, o ne „horizontaliems“ komerciniams santykiams. Radikaliau- 
siu ir nuosekliausiu - socializmo ir komunizmo teorijos - atveju jis ap- 
skritai atmeta komercinius santykius paversdamas visuomenę grynai 
politine bendruomene, arba, anot F. Hayeko, individualių ūkių „ka- 
talaktiką“ paversdamas vieningu „visuomeniniu ūkiu“. 

Lemiamą smūgį šiai „visuomeninio ūkio“ idėjai L. Misesas ir F. 
Hayekas smogė dar prieškario laikais, iškėlę garsųjį argumentą dėl 
„socialistinės ekonominės apskaitos“ negalimybės“ „Visuomeninis 
ūkis“ negalimas (negali išsilaikyti) dėl to, kad tokio ūkio „šeiminin- 
kas“ (net tarus, kad jis maksimizuotų ne savo, 0 visuomenės narių 
gerovę) neišvengiamai sužlugdytų tą visuomenę, nes jis neturėtų ir 
negalėtų turėti ekonominės informacijos, kuri būtina norint racionaliai 
planuoti visuomenės veiklą. Kiekviena veikla - tai išteklių (priemonių) 
naudojimas (eikvojimas) rezultatui pasiekti; kad ji būtų racionali, šių 
įdėjimų (sunaudotų išteklių) mainomoji vertė (kaina) neturi viršyti re- 
zultato vertės. Tad norėdamas racionaliai veikti, „šeimininkas“ turėtų 
žinoti ekonominių gėrybių kainas. Realios kainos susiklosto tik mainų 
aktuose - rinkoje, tačiau panaikinus komercinius santykius panaikina- 
mos ir kainos. Daiktai, žinoma, išlieka, bet jie tampa nebylūs reikia- 
mos ekonominės informacijos požiūriu. Šioje informacinėje tamsoje gali 


" Tas argumentas išsamiai dėstomas kn. Mises, L. Socinlism, Liberty Press: 
Indianapolis, 1981[1922]; Havek, F. Collectivist Economic Planninę, George Rout- 
ledge 6: Sons, Ltd., 1935. 

klostytis, anot L. Miseso, tik „suplanuotas chaosas“, milžiniškas visuo- 
menės išteklių švaistymas, kuris turi baigtis tokios visuomenės ekono- 
miniu žlugimu. 

Svarbu suprasti, jog argumentas priima socialistinės valdžios „po- 
litinio dorumo“ prielaidas, kad tokia valdžia bus demokratinė, kad ji 
bus geriausių Žmonių rankose ir pan. Todėl jo išvada, kad tokia visuo- 
menė visvien žlugs, negali būti atremta „netikusios valdžios“ argu- 
mentais. Kitaip sakant, argumentas parodo, jog socializmas neišven- 
giamai žlunga ne dėl Žmonių, atsidūrusių prie valdžios vairo, blogos 
valios, bet dėl savo kolektyvistinės prigimties, dėl to, kad „turgų“ ja- 
me visiškai pakeičia „politika“. Kur nėra nuosavybės, mainų ir kainų, 
ten gali viešpatauti tik subjektyvi nuožiūra ir savivalė. Tokia santvar- 
ka paprastai baigiasi tironija, ir tai yra mėginimų dorotis su neišven- 
giamu žlugimu padarinys, o ne to žlugimo priežastis. Svarbu suprasti, 
jog ekonominis argumentas prieš socializmą yra ne tik argumentas 
prieš jį, bet ir argumentas prieš visuomenės politizavimą, prieš valsty- 
binį intervencionizmą. Juk socializmas - privačių santykių panaikini- 
mas - tai visiškas politikos įsiviešpatavimas visuomenėje. Vadinasi, 
socializmo ekonominio ydingumo įrodymas kartu yra ir politikos eko- 
nominio ydingumo įrodymas. Savivalės, chaoso ir išteklių švaistymo 
visuomenėje mastas yra tuo didesnis, kuo daugiau įtakos joje turi po- 
litika, t.y. kuo joje daugiau „visuomenės“ valdomų išteklių ir kuo pla- 
tesnę sritį joje užima politiniai - „viešieji“ - sprendimai.“ 

Čia priartėjame prie pagrindinės Teisės, įstatymo ir laisvės problema- 
tikos. Paradigminiai politiniai sprendimai - tai valstybės prievartinė 
jėga paremti suvereno įsakai. Būtent šie įsakai konstruktyvistinėje mo- 
derniųjų laikų sąmonėje apibrėžia arba sukuria teisę. Visuose trijuose 
knygos tomuose F. Hayekas aiškina, kodėl, kada ir kaip šie įsakai 
(įstatymai) užėmė teisės vietą, parodydamas žalingus ir pavojingus 
šios transformacijos padarinius. Kas sudaro šios transformacijos esmę 
ir kokius padarinius ji lemia? 


* Miseso-Hayeko argumento prieš socializmą pagrindu J. Buchananas (eko- 
nomikos Nobelio premijos laureatas) vėliau iškėlė ryškiai antietatistinę „viešųjų 
sprendimų“ teoriją, savotišką politikos ekonomiką. (Žr., pavyzdžiui, jo The 
Limits of Liberty: Between Anarchy and Leviathian, University of Chicago Press: 
Chicago, 1975) 

Spontaninė teisės raida vyko kartu su komercinės visuomenės rai- 
da. Pati mainų santykių galimybė visada numato tam tikrus bendro 
pobūdžio apribojimus maksimizaciniams individų siekiams. Jų esmę 
neblogai perteikia „asmens neliečiamumo“, arba „nesikišimo į sveti- 
mas valdas“ formulė. Ją konkretizuoja tokie dalykai, kaip pirmojo pa- 
sisavintojo nuosavybės teisė, savininko teisė į pajamas, gaunamas iš 
turto, kontrakto teisė, žalos atlyginimo teisė ir pan. Visa ši teisinė tra- 
dicija (iš esmės „privatinė“ teisė), pradedant rudimentine paprotine 
teise ir baigiant, tarkime, anglosaksų bendrąja teise, klostėsi spontaniš- 
kai - ginčų tarpininkų, vėliau teisėjų ir teismų praktikos eigoje. Svar- 
bus šios teisės bruožas yra negatyvus jos pobūdis - ji nenurodo indi- 
vidui, ką jis privalo daryti, ji tik nurodo, ko jis privalo nedaryti. Ji nieko 
iš jo neatima, o tik draudžia kėsintis į visa, kas svetima; žodžiu, ji gina 
kiekvieno individo privačias valdas. Kitas svarbus jos bruožas yra tas, 
kad ji suvokiama kaip objektyvus dalykas, kaip niekieno nesukurta, 
„amžina“ tvarka. Suvereno (karališkoji) valia, kad ir kokia grėsminga, 
nebuvo laikoma šios teisės šaltiniu; pats suverenas - valdinių gynėjas 
— turėjo veikti pagal visuomenėje pripažintą ir šia prasme objektyvią 
teisę (law, dėsnis, darna). 

Vykstant minėtajai transformacijai ši teisės samprata pamažu buvo 
pakeista nauja „legalistine“ samprata - teisės kaip įstatymo, kaip įsta- 
tymdavio įsako, kaip suvereno valios akto, samprata. Teisingumo vyk- 
dymas, kuris senoje teisės paradigmoje reiškė dviejų pusių — ieškovo 
ir atsakovo —- nešališką ginčo sprendimą ir ieškovo pažeistų teisių atsta- 
tymą, šios transformacijos eigoje pamažu įgijo naują prasmę - jis tapo 
suvokiamas kaip piliečio klusnumas, kaip įstatymu išreikštos suvercno 
valios vykdymas. Net nusižengimas asmeniui buvo perinterpretuotas 
kaip nusižengimas įstatymui, kaip pasipriešinimas suvereno valiai. Tei- 
sėsauga, atitinkamai, pirmiausia pradėjo ginti įstatymą - suvereno va- 
lią, ir tik išvestiniu, arba netiesioginiu, būdu - neteisingai nukentėjusį 
asmenį. 

Plečiantis valstybės galioms - judant nuo „naktinio sargo“ valsty- 
bės prie šiuolaikinės „globėjiškos valstybės“, teisėsauga vis labiau ėmėsi 
aptarnauti pozityvius įstatymdavio sumanymus. Lygiai taip valstybinė 
prievarta tapo įteisinta ne tik kaip atsakas į prievartą, bet ir kaip inici- 
juota prievarta. Tradicinė negatyvi teisėsaugos funkcija — ginti asmenį 

nuo prievartos - pamažu buvo nustumta į civilinės teisės kampą. Nau- 
jasis suverenas - įstatymų leidėjas - pamažu įgijo didesnių galių, negu 
kada nors jų turėjo karalius. Kai suverenas (karalius) buvo traktuoja- 
mas kaip privatus asmuo, ginantis (už duoklę) valdinių teises (valdas) 
nuo pažeidėjų, jo galių plėtra, peržengianti šią jo paskirtį, visuomenėje 
buvo suvokiama kaip uzurpacija. Tačiau suverenui tapus „socialinių“ 
interesų reiškėju, jokia jo galių plėtra jau negalėjo būti įvardyta kaip 
uzurpacija. Šiam naujam absoliutizmui bene daugiausia padėjo rusois- 
tinė demokratijos idėja, kad esą jeigu suverenas yra „visuomenė“, „tau- 
ta“ („mes patys“), tai nėra prasmės jį kaip nors riboti („kaip galime 
riboti pačius save?“). Kartu su konstruktyvistine „sąmoningai valdo- 
mos“ visuomenės idėja ji žadino viltį, jog demokratiniai mechanizmai 
gali distiliuoti „socialinius“ tikslus iš individų norų ir taip suverenui 
suteikti visuomenės racionalaus valdymo gaires. 

Žinoma, jeigu demokratinis sprendimas reikštų vienbalsį sprendi- 
mą, jis išties (trivialiai) galėtų būti laikomas „socialiniu“, t.y. visų spren- 
dimu. Tačiau vienbalsiškumo reikalavimas reikštų veto teisę, 0 veto 
teisė panaikintų pačią politikos galimybę - kaip galima būtų visiems 
ką nors įsakyti, jeigu prieš tai reikėtų gauti visų sutikimą? Politikos 
esmę sudaro šio pobūdžio įsakymo galimybė, t.y. kad visuomenės da- 
lis gali priimti sprendimą, privalomą (primetamą) visai visuomenei. 
Akivaizdu, kad visuomenės dalies sprendimai nėra visos visuomenės 
sprendimai, ir šia prasme jie neišreiškia jokių „socialinių“ tikslų. De- 
mokratinė politika skiriasi nuo autokratinės tik tuo, kad pogrupis, pri- 
metantis savo sprendimus grupei, yra didesnis nei pusė tos grupės 
narių. Tačiau kad ir kokie būtų demokratijos pranašumai, palyginti su 
autokratija, daugumos sprendimai nėra visumos sprendimai, daugu- 
mos valia nėra visų valia. 

Tad nesunku suprasti, jog suteikdami naudos vieniems, politiniai 
sprendimai neišvengiamai užkrauna naštą kitiems, ir gerindami vienų 
padėtį, neišvengiamai blogina kitų. Kitaip sakant, jie yra iš esmės „per- 
skirstomieji“. Taip pat nesunku suprasti, kokias maksimizavimo gali- 
mybes atveria politika: jeigu jos valdos nėra griežtai ribojamos, ji lei- 
džia įstatymą paversti perskirstymo įrankiu, kuriuo valdžioje atsidū- 
rusi grupė gali primesti savo sprendimų kaštus kitoms grupėms. Tikė- 
tis, kad šia galimybe nebus naudojamasi, gali tik tie žmonės, kurie 

naiviai mano, jog politikoje pasikeičia žmogaus prigimtis. Politinis žai- 
dimas neišvengiamai visus įsuka į ydingą ratą: kiekvienas jo dalyvis 
turi mėginti įstatymdavio sprendimą palenkti savo naudai jau vien 
tam, kad atsvertų kitų jam primetamų sprendimų kaštus. Vien gyny- 
biniais sumetimais vadovaudamasis jis turi mėginti ką nors „nugrieb- 
ti“ per politinius kanalus. Tarsi žemyn judančiu eskalatoriumi jis turi 
kopti aukštyn tam, kad liktų bent jau toje pačioje vietoje. Tad visur, 
kur įsileidžiamas politinis sprendimas, neišvengiamai prasideda grum- 
tynių dėl legalaus grobio eskalavimas. Šio proceso eigoje eikvojami 
milžiniški visuomenės ištekliai ne tik dėl to, kad jis pats kainuoja, kad 
politiškai kontroliuojami ištekliai naudojami neracionaliai, bet ir dėl 
to, kad Žmonės atitraukiami nuo produktyvios veiklos rinkoje - mainų 
sistemoje, kur norint ką nors gauti, reikia ką nors duoti. 

Už šiuos ekonominius padarinius ne mažiau svarbūs teisiniai pa- 
dariniai. Atėjus valstybinių „strategijų“, „programų“, „priemonių“, „sO- 
cialinių“ teisių laikams, į teisės areną išėjo viešoji ir administracinė 
teisė, aptarnaujanti šiuos pozityvius suvereno uždavinius. Tačiau šie 
uždaviniai negalėjo neatsiliepti tradiciniams negatyviems valstybės už- 
daviniams. Viena vertus, valstybė paprastai imasi ginti privačias val- 
das, t.y. vykdyti „senąjį“ teisingumą, tačiau, kita vertus, vykdydama 
naująsias pozityvias programas, ji neišvengiamai pati turi tas valdas 
žeisti - jau vien todėl, kad visose tokiose programose yra primetimo 
ir perskirstymo elementų. Teisinė sistema, toleruojanti tokį konfliktą, 
yra prieštaringa sistema. Ką tai praktiškai reiškia? Kadangi šio prieš- 
taravimo ji negali pašalinti savo priemonėmis, ji neišvengiamai tampa 
priklausoma nuo egzogeninių, neteisinių sprendimų - nuo valdžioje 
esančios grupuotės sprendimo. Teisę tokiais atvejais pakeičia subjekty- 
vi tam tikrų individų nuožiūra. Kitaip sakant, nelieka objektyvios tei- 
sinės tvarkos, į kurią orientuodamasis individas galėtų laisvai veikti 
nerizikuodamas susidurti su Leviatanu. Taigi ir šiuo požiūriu matyti, 
jog išsižadant spontaninės tvarkos, grindžiamos negatyviais privačių 
valdų neliečiamumo principais ir mėginant politinėmis priemonėmis 
konstruoti kitokią tvarką, visada rizikuojama susilaukti atpildo - savi- 
valės ir chaoso įsiviešpatavimo. 

Čia palietėme tik keletą svarbesnių Teisės, įstatymo ir laisvės temų 
bei argumentų. Tai toli gražu ne visos teorinės bei istorinės šio veikalo 


224 TAISYKLĖS IR TVARKA 


įžvalgos. Visai nepalietėme pozityvių autoriaus siūlymų, kaip praktiš- 
kai spręsti laisvos visuomenės išsaugojimo ir Leviatano sutramdymo 
problemą. Iš dalies tai darėme sąmoningai - siekėme skaitytojui paro- 
dyti, jog tai išties rimta ir aktuali problema. Mūsų labai politizuotoje 
visuomenėje, kur beveik kiekvienos problemos sprendimo viltį dauge- 
lis žmonių sieja su politika, svarbu pirmiausia susivokti, jog politiniai 
vaistai gali būti blogesni už jais gydomas ligas. 


Algirdas Degutis 

